
Cercetează şi nu crede. 


Introducere 


Ştiinţa s-a născut din metafizică, a fost persecutată de religie şi apoi reabilitată 
de modernism, devenind în timp un sistem de temut, comparabil ca influenţă cu 
Biserica şi morala. Asistăm astăzi, din păcate, la o ofensivă a non-ştiinţei. Dacă 
în perioada Inchiziției ofensiva era explicită, acum este mai sofisticată : adesea, pentru 
inducere în eroare, non-ştiinţa îmbracă forme similare ştiinţei (pseudoştiinţă). Spre 
exemplu, în fizică, astrologia eclipsează ca mesaj social astronomia, în medicină, 
abordările spirituale, bioenergia şi tratamentul cu ierburi se iau la trântă cu far- 
macoterapia, iar în psihologie, abordările vetuste de tip guru ridică vocea pentru 
a (reintra în tratatele de specialitate. Lucrarea de faţă se adresează unor consuma- 
tori inteligenţi de ştiinţă, cărora le place să gândească şi le pasă de ştiinţă. Ea pre- 
zintă fundamentele ştiinţei în general, cu exemplificări mai ales clinice, ajutând 
la separarea acesteia de non-ştiinţă şi la construirea unei comunităţi de profe- 
sionişti „luminaţi”, capabili, prin instrumentele oferite în această lucrare, să facă 
faţă ofensivei non-ştiinţei, promovând în replică ştiinţa, ferm şi riguros. 


Atunci când mi s-a propus să public această lucrare nu am acceptat imediat, 
primind propunerea cu scepticism. Din punctul meu de vedere, metodologia 
cercetării ştiinţifice este un abecedar care se învaţă în clasele mici, în primii ani 
de formare ca om de ştiinţă. Fără falsă modestie, nu consideram că rolul meu 
este de a scrie abecedare. Experienţa mea didactică include susţinerea de cursuri 
şi lucrări de metodologia cercetării ştiinţifice şi statistică la nivel de licenţă şi 
master şi sunt expert evaluator în programele europene de cercetare FP6/FP7. 
Sub aspectul cercetării ştiinţifice ca instituţie, am fost consilier personal pentru 
probleme de cercetare al ministrului Educaţiei şi Cercetării (2005). În ceea ce 
priveşte cercetarea ştiinţifică din psihologie, am înţeles, din analizele de sciento- 
metrie făcute de Asociaţia Ad-Astra a Cercetătorilor (http : //www.ad-astra.ro), 
că sunt probabil psihologul român cu cele mai multe publicaţii internaţionale şi, 
prin numărul de citări, cu cel mai mare impact în domeniu. Toate acestea 
fiind coroborate, m-au făcut să fiu reticent la a scrie un abecedar, dorind mai 
degrabă să folosesc aceste prerechizite pentru a iniţia cercetări ştiinţifice şi 
cunoaştere avansată. În plus, ştiu că sunt foarte multe lucrări bune de metodologia 
cercetării ştiinţifice şi statistică atât în literatura internaţională, cât şi în cea din 
România, aşa încât nu vedeam de ce ar mai fi nevoie de încă una. Am crezut 
mereu că multiplicarea numărului de cărţi cu tematică similară într-un domeniu 

nu aduce un plus de cunoaştere sau o sistematizare a acesteia, ci o dezorganizare 
a cunoaşterii. 

După o perioadă de gândire şi de discuţii cu studenţii mei, am hotărât totuşi 
să public această lucrare. Au existat o serie de factori care m-au făcut să-mi 
schimb hotărârea anterioară : 


1. Recent, au avut loc o serie de dezvoltări în metodologia cercetării ştiinţifice 
care am observat că nu au fost incluse încă în tratate de specialitate (cu atât 
mai puţin în lucrările din ţară). 

2. Există o serie de lucrări de specialitate cu notorietate care prezintă demersul 
cercetării ştiinţifice în mod confuz, eronat sau incomplet (mai ales lucrări din 
ţară) ; spre exemplu, în astfel de lucrări, nu se face uneori distincţie între creaţie 
artistică, cercetare în general (de exemplu, teologică sau filosofică) şi cercetare 
ştiinţifică, ceea ce duce la erori majore în actul producerii de cunoaştere. 

3. România este pe ultimul loc în Europa sub aspectul performanţei în cercetarea 
ştiinţifică (vezi Raportul European Commission, UE, 2003, http ://www. 
cordis.lu/indicators/publications.htm), adesea şi din cauză că metodologia 
cercetării ştiinţifice nu este bine înţeleasă nici de unii tineri cercetători, nici 
de coordonatorii acestora, ceea ce duce la producţii ştiinţifice cu impact local, 
fără penetranţă şi valoare internaţională. 


Lucrarea de faţă este gândită astfel încât: 


- să fie o lucrare de metodologie avansată a cercetării ştiinţifice ; 

- să ofere fundamentele cercetării ştiinţifice şi să prezinte erorile majore ce 
trebuie evitate în cercetarea ştiinţifică. Odată înţelese aceste aspecte, se pot 
consulta inteligent şi critic lucrări ce prezintă detaliat diverse demersuri 
specifice de cercetare ştiinţifică şi de analiză statistică ; 

- sănu repete lucruri ce sunt deja bine descrise în multe lucrări de profil. Astfel, 
în această lucrare, vor fi descrise doar acele strategii de cercetare ştiinţifică ce 
nu sunt bine reprezentate în literatura de specialitate. Pentru restul, vom face 
trimiteri la lucrări de impact deja publicate. 


Deşi focalizarea lucrării este asupra cercetării ştiinţifice clinice, fundamentele 
prezentate privesc cercetarea ştiinţifică în general ; domeniul clinic este utilizat 
doar pentru a exemplifica anumite componente ale cercetării ştiinţifice. În con- 
textul acestei lucrări, prin clinic înţelegem orice fapt care se referă la aspectele 
de sănătate şi boală, medicina şi psihologia clinică fiind reprezentantele ştiinţifice 
ale domeniului. Termenul știință se referă la producerea de cunoştinţe printr-un 
demers special, numit cercetare (el provine din latinescu scienția, care înseamnă 
„cunoaştere”). Metodologia cercetării ştiinţifice se referă la disciplina care 
studiază, sub aspect componenţial şi procedural, cercetarea ştiinţifică. 

Lucrarea este structurată astfel încât să abordeze metodologia cercetării clinice 
ştiinţifice ca sistem. Aşadar, ea va prezenta şi elemente stabile, de arhitectură a 
sistemului ştiinţific, şi elemente mai specifice, particularizate pentru domeniul 

clinic. În capitolul 1 vom prezenta ce este ştiinţa (cercetarea ştiinţifică) din 
perspectiva epistemologiei. În capitolul 2 vor fi evocate fundamente de semiotică, 
de logică şi de teoria argumentării, care se constituie ca prerechizite pentru 
cercetarea ştiinţifică. Capitolul 3 discută cercetarea ştiinţifică în cadrul teoriei 
critice. După aceste consideraţii de arhitectură a sistemului ştiinţei din perspectivă 
epistemologică, semiotică, logică şi a teoriei critice, vom aborda componente 
specifice ale cercetării ştiinţifice : 1. anatomia cercetării clinice ştiinţifice (capi- 
tolul 4); 2. modalităţile eficiente de redactare a unor lucrări ştiinţifice (capito- 
lul 5) şi/sau a unor proiecte de cercetare ştiinţifică (capitolul 6). În capitolul 7 
vom prezenta principalele strategii de cercetare clinică ştiinţifică (studiul de caz, 
experimentul cu un singur subiect şi studiul clinic controlat), lucrarea încheindu-se 
cu secţiunea „Remarci finale”, în care prezentăm sintetic principalele constructe 
ale metodologiei cercetării ştiinţifice. În „Anexe” vom prezenta o serie de materiale 
cu funcţie pragmatică şi formativă, care pot fi utilizate în activitatea oricărui 
cercetător: 1. ghidul deontologic al cercetării ştiinţifice în psihologia clinică ; 
2. un model de proiect de cercetare ştiinţifică finanţat. 

Având o abordare mai puţin tipică pentru lucrările de metodologia cercetării 
ştiinţifice scrise în ţară (de exemplu, rareori perspectiva de sistem a fost com- 
binată cu strategii specifice de cercetare ştiinţifică în aceeaşi lucrare), unii termeni 
nou-introduşi de această lucrare nu sunt traduşi în limba română, deoarece sunt 
termeni preluaţi pass partout (Sic ! ) şi sunt utilizaţi ca atare în activitatea pro- 
fesioniştilor din domeniu. O traducere a lor fără un acord mai general al grupului 
de experţi ar putea crea confuzii şi ar putea afecta coerenţa discursului teoretico- 
-metodologic existent în domeniu. În plus, ţinând cont că textul abordează aspecte 
foarte diverse ale metodologiei cercetării ştiinţifice (de la ştiinţa ca sistem până 
la strategiile specifice de cercetare), anumite teme şi idei majore vor fi reluate 
intenţionat, în contexte diferite, pentru a asigura coeziunea textului ; tot în acest 
scop, unii termeni sunt prezentaţi în multiplele variante în care apar ei în cerce- 
tarea ştiinţifică, după modelul : eşantion/lot/grup (ceea ce sugerează că cei trei 
termeni sunt sinonimi). 

Lucrarea se adresează unor consumatori inteligenţi de ştiinţă, cărora le place 
să gândească. Asumpţiile mele privind caracteristicile cititorului interesat de 
această carte, dincolo de inteligenţă ca atribut principal, sunt : 


- are o atitudine critică asupra oricărei contribuţii ştiinţifice. Această atitudine 
critică are rolul de a duce la selecţia valorilor şi la separarea ştiinţei de 
pseudoştiinţă ; 

- este capabil să tolereze ambiguitatea şi lipsa de soluţii până la găsirea aces- 
tora ; dacă nu are această caracteristică, atunci este vulnerabil la abordări 
pseudoştiinţifice care au explicaţii şi soluţii pentru orice. Ştiinţa este un 
sistem care se dezvoltă continuu şi care, în momentul 7/, nu are soluţii pentru 
orice ; ea poate dezvolta însă, programatic sau nu, soluţii pentru o problemă- 
-ţintă în momentul 12. Între 77 şi 12, cercetătorii trebuie să tolereze ambi- 
guitatea şi să nu se lase amăgiţi de pseudosoluţii oferite de pseudoştiinţe ; 

— este capabil şi îi place să interogheze lucruri aparent evidente, demonstrate. 
Această caracteristică poate duce la o cunoaştere avansată. 


Cititorii care nu au aceste trăsături vor beneficia probabil de aspectele proce- 
durale ale lucrării (de exemplu, utilizarea Grilei de Evaluare a Impactului Unei 
Contribuţii Ştiinţifice), dar nu vor avea o perspectivă de sistem asupra ştiinţei şi 
nu 0 vor asimila ca stil de lucru, ca să nu mai vorbim ca stil de viaţă. 

Sub aspectul cunoştinţelor presupuse a le avea cititorul, lucrarea nu necesită 
cunoştinţe avansate şi detaliate de metode de cercetare ştiinţifică şi analiză a 
datelor, ea însăşi fiind fundamentul pentru a înţelege şi asimila performant 
cunoştinţe detaliate despre aceste metode, publicate deja în nenumărate lucrări 
existente pe această temă. Presupunem totuşi că cititorul are noţiuni de bază de 
cercetare ştiinţifică şi statistică, cei care nu le au putând consulta, de exemplu, 
lucrarea lui Radu şi a colaboratorilor săi (1993) pentru o introducere elegantă, 
clară şi riguroasă în domeniu. De asemenea, sugerăm cititorilor care nu au 
noţiunile de bază în domeniu să consulte, înainte de a citi lucrarea de faţă, ultima 
secţiune a lucrării, „Remarci finale”, unde sunt prezentate definiţii de lucru 
pentru constructele fundamentale utilizate pe parcursul acestui volum ; apoi să 
înceapă să citească lucrarea, întorcându-se, ori de câte ori au dificultăţi de 
comprehensiune, la definițiile de lucru ale acestor constructe. 

Pe scurt, odată înţelese fundamentele cercetării ştiinţifice prezentate în această 
lucrare, ele se pot constitui nu doar în prerechizite pentru cercetarea ştiinţifică de 
performanţă, dar şi în prerechizite prin care abordarea ştiinţifică să facă parte din 
stilul de viaţă cotidiană a cercetătorului. Astfel, vom fi mai puţin expuşi unei 
contaminări induse prin pseudoştiinţă şi poate să fie distractiv, nu doar eficient, 
să-ţi trăieşti viaţa printr-o grilă raţional-ştiinţifică. Să pornim aşadar, cititorule, 
într-o călătorie care, dacă reuşeşte să te facă să înţelegi ştiinţa, poate să-ţi schimbe 
concepţia despre tine, despre viaţă şi lume şi despre rolul tău în această existenţă. 
Nu va fi uşor, dar va fi o provocare ce merită efortul. Optând pentru cunoaştere, 
am pierdut cândva paradisul ; hai să înţelegem împreună pentru ce am plătit acest 
preţ, care poate a meritat ! 


Mulţumesc editurilor Presa A.S.C.R. (Cluj-Napoca) şi Tritonic (Cluj-Napoca 
şi Bucureşti) pentru acordul dat de a utiliza anumite pasaje din lucrările publicate 
de mine anterior la aceste edituri. De asemenea, mulţumesc Asociaţiei Ad-Astra 
a Cercetătorilor Români pentru acordul dat de a utiliza anumite pasaje dintr-un 
Raport asupra cercetării făcut de mine în cadrul unui proiect al Asociaţiei, 
„Transparenţă şi obiectivitate în administrarea cercetării din România”, finanţat 
de Uniunea Europeană în cadrul Programului PHARE 2003, Consolidarea Socie- 
tăţii Civile în România, şi derulat de Asociaţia Ad-Astra a Cercetătorilor Români. 
Un cuvânt special de mulţumire am şi pentru domnişoara psiholog Aurora 
Szentagotai, ale cărei comentarii asupra textului au fost pentru mine surse de idei 
şi clarificări în timpul în care am scris lucrarea. 


Capitolul 1 


Noţiuni introductive de epistemologie 


O abordare a cercetării ştiinţifice necesită clarificarea prealabilă a construc- 
telor știință şi cercetare. Vom prezenta aşadar în continuare aspectele cele mai 
relevante privind aceste constructe, aşa cum sunt ele înţelese în epistemologia 
modernă. Epistemologia (episteme — ştiinţă, logos - teorie) este, pe scurt, ştiinţa 
care studiază modul în care dobândim cunoştinţele ştiinţifice. Aşadar epistemo- 
logia ca teorie a ştiinţei este o meta-ştiinţă, având ca obiect de studiu tocmai 
ştiinţa considerată ca sistem de idei (Georgescu, 1970). Epistemologia este în 
strânsă legătură cu ontologia (partea filosofiei care studiază fenomenul „exis- 
tenţei”) şi metafizica (parte a filosofiei care studiază esenţa, adesea non-fizică, 
a fenomenelor ontice, a existenţei). Aşadar ce este ştiinţa şi ce înseamnă cerce- 
tarea ştiinţifică ? 


1.1. Despre ştiinţă 


Încă de la început, trebuie spus că ştiinţa nu este cunoaştere adunată în sistem, 
cum se afirmă adesea în unele lucrări de specialitate. Dacă am concepe astfel 
ştiinţa, ar fi o sinucidere pentru noi ca oameni de ştiinţă, căci nu am putea face 
faţă criticilor ce afirmă că un fenomen nu este ştiinţific deoarece în momentul de 
faţă nu avem cunoştinţele necesare predicţiei şi controlului său şi, în consecinţă, 
fenomenul trebuie abordat prin strategii alternative. Ştiinţa este o modalitate 
metodologică de abordare a unui fenomen prin cercetare, care duce la cunoaşterea 
adunată în sistem. Aşadar, chiar dacă în momentul 77 nu avem cunoştinţele 
necesare unei abordări ştiinţifice a unui fenomen, aceasta nu înseamă că fenome- 
nul nu face obiectul ştiinţei ; dacă el poate fi abordat prin mijloace specifice 
ştiinţei, atunci este un fenomen ştiinţific ; o astfel de abordare poate avea loc în 
momentul 72, dacă fenomenul este interesant. 

Din punct de vedere istoric, ştiinţa ca sistem (ca instituţie) este o apariţie relativ 
recentă. Deşi germenii săi pot fi găsiţi încă în Antichitate, cu încercări de struc- 
turare ca sistem de la începuturile perioadei moderne, abia în secolele XIX-XX ea 

a devenit un sistem organizat, de sine stătător (pentru detalii, vezi Bernal, 1964). 
Sintetic spus, de la începuturi şi până astăzi, ştiinţa a fost „născută” de metafizică, 
a fost „persecutată” de religie şi „reabilitată” de ştiinţele naturale, devenind 
astăzi un sistem de temut, o instituţie comparabilă ca influenţă cu Biserica, cu 
dreptul şi cu morala. Whewell a fost cel care a introdus pentru prima dată 
termenul scientist („om de ştiinţă”), abia în 1840, în lucrarea sa Filosofia 


ştiinţelor inductive. 


1.1.1. Fundamente 


În ştiinţă se face o distincţie clară între asumpţii, teorii şi modele (Eysenck şi 
Keanne, 1990), toate exprimate în propoziţii. În contextul acestei lucrări, prin 
propoziţii înţelegem reprezentări ale unor cunoştinţe într-un sistem de semne (de 
exemplu, limbajul natural, limbajul artificial etc.). Să analizăm în continuare 
aceste constructe. 


Asumpții 


Sunt idei fundamentale (implicite sau explicite) exprimate în propoziţii, care sunt 
acceptate ca fiind adevărate, deşi nu se pot testa empiric sau testarea lor, deşi 
posibilă în principiu, este foarte dificilă (de exemplu, asumpţia determinismului, 
a conceperii psihicului uman ca sistem de prelucrare a informaţiei etc.). Ele 
formează prealabilul filosofic al oricărei metode de cercetare ştiinţifică (Gadamer, 
1975). Valoarea lor este judecată pragmatic. Dacă asumpţiile au consecinţe pozi- 
tive (de exemplu, ajută la generarea de teorii, modele şi tehnologii eficiente), 
atunci sunt bune şi valoroase ; dacă nu au consecinţe pozitive, atunci sunt fără 
valoare şi urmează să se renunţe la ele. 


Teorii 


Sunt sisteme organizate de constructe, exprimate prin propoziţii (aserţiuni). Un 
construct este o proiecţie mentală a unei clase de obiecte şi/sau a relaţiilor dintre 
ele (fenomene), exprimată cu ajutorul unui sistem de semne (limbaj); unele 
constructe sunt exprimate printr-un singur semn (de exemplu, psihologie), altele 
prin expresii conţinând mai multe semne (de exemplu, psihologie clinică). Pentru 
a fi considerat ştiinţific, un construct trebuie să fie clar definit. Definiţa este o 
propoziţie despre semnificaţia unui construct (pentru detalii, vezi capitolul 2). 
Unele definiţii sunt feoretice, ca atunci când un construct este definit prin alte 
constructe deja definite. Spre exemplu, anxietatea poate fi definită ca „o tulburare 
psihică ce este caracterizată printr-o percepţie exagerată a pericolului...”, în 
condiţiile în care fiecare construct fulburare psihică, pericol este la rândul său 
definit. Constructele utilizate pentru a definit un alt construct trebuie să fie la 
rândul lor definite fie empiric, fie prin alte constructe deja definite şi aşa mai 

departe ; în cele din urmă, în ştiinţă, fiecare construct utilizat trebuie pus în 
corespondenţă (redus) cu constructe definite empiric fie direct, fie prin inter- 
mediul altor constructe definite. Alte definiții sunt direct empirice, ca atunci 
când un construct este definit prin propoziţii de observaţie (propoziţii proto- 
colare). Spre exemplu, anxietatea este definită ca un termen care se referă la 
„modificări în ritmul cardiac”, „contractură musculară” etc., toate acestea fiind 
propoziţii de observaţie al căror adevăr rezultă din confruntarea directă cu 
realitatea observată dependent de subiect şi/sau construită de subiect (pentru 
clarificarea constructului realitate, vezi analizele de mai jos sau definițiile din 
secţiunea „Remarci finale”). În fine, o variantă a definiţiilor empirice se reteră 
la definițiile operaţionale, ca atunci când constructul este definit printr-un set de 
operaţii observabile şi repetabile. Spre exemplu, anxietatea este definită prin 
testul care o măsoară. La nivel empiric, trebuie să facem distincţia dintre indi- 
catorii empirici formativi ai constructului şi indicatorii empirici reflectivi ai 
constructului. Indicatorii formativi sunt cei ce intră în definirea constructului, 
iar cei reflectivi sunt cei care reflectă efectele constructului ; această distincţie 
este importantă atunci când se pune problema definirii unor constructe şi a 
relaţiei dintre diverse constructe pentru a constitui teorii. Aşadar teoriile sunt 
formulări propoziţionale derivate din asumpţii, care pot fi testate empiric (prin 
verificabilitate şi/sau falsificabilitate ; vezi infra) pentru a se afla valoarea lor de 
adevăr. În consecinţă, despre o teorie putem spune dacă este adevărată sau falsă. 
Faptul că o teorie are valoare de adevăr nu înseamnă că şi cunoaştem valoarea ei 
de adevăr. Aristotel arată că a enunţa că ceea ce este nu este sau că ceea ce nu 
este este constituie o teorie falsă ; o teorie este adevărată dacă spune că este ceea 
ce este şi că nu este ceea ce nu este. Mai simplu spus, o teorie este adevărată când 
ceea ce afirmă ea corespunde cu starea de lucruri la care se referă (realitatea 
observată dependent de subiect şi/sau construită de subiect) şi este falsă când nu 
există o asemenea corespondenţă. Testarea unei teorii se poate face direct (redu- 
când propoziţiile care formează teoria la propoziţii de observaţie, care apoi sunt 
confruntate direct cu realitatea observată dependent de subiect şi/sau construită 
de subiect; vezi infra, discuţiile despre verificabilitate şi operaţionalizare) sau 
indirect (derivând din teorie ipoteze verificabile ; vezi infra, despre falsifica- 
bilitate). Funcţiile unei teorii sunt: 1. funcţia descriptivă (se descrie un obiect/un 
fenomen), 2. funcţia explicativă (se explică un obiect/un fenomen), 3. funcţia pre- 
dictivă (se fac predicții asupra unui obiect/fenomen) şi 4. funcţia de sistematizare 
(se organizează totalitatea informaţiilor asupra unui obiect/fenomen într-o struc- 
tură coerentă). Între două teorii ce realizează aceeaşi funcţie, la fel de performant, 
preferată este teoria cea mai simplă, pentru uşurinţa discursului ştiinţific. William 
Occam (1285-1349), un călugăr franciscan, a formulat acest principiu încă din 
perioada medievală, spunând că „nu trebuie crescut numărul de entităţi peste cel 
necesar” (principiul „Briciul lui Occam”). 

Modele 


Aplicarea unei teorii la un caz sau o situaţie concretă generează modele. Se 
întâmplă uneori ca modelul să fie descoperit primul, iar apoi să se dezvolte o 
teorie ; oricum, relaţia rămâne aceeaşi : modelul este un caz particular al teoriei, 
indiferent care dintre cele două componente se dezvoltă prima. Modelele pot 
avea, pe lângă funcţiile teoriilor prezentate mai sus, şi o funcţie direct aplicativă 
(de exemplu, un model tehnologic sau de servicii psihologice). 

Adesea, în ştiinţă, asumpţiile sunt protejate şi nu se discută explicit, focalizarea 
fiind pe teorie şi pe modele. Spre exemplu, în neuroştiinţe, cercetările au dus la 
elaborarea unor modele şi teorii cu funcţii pragmatice importante. Asumpţiile 
sunt însă protejate, deoarece explicitarea lor ar declanşa o dispută serioasă în 
domeniu - între dualişti şi monişti —, care ar afecta negativ elaborarea de noi 
teorii şi modele şi ar duce la pierderea de resurse importante de timp şi energie, 
în dispute fără o soluţie clară încă. Trebuie să facem însă distincţie între protejarea 
asumpţiilor şi protejarea teoriilor. Protejarea asumpţiilor este o decizie pragma- 
tică, deoarece, adeseori, nu avem criterii clare pentru a testa valoarea de adevăr 
a unei asumpţii. Protejarea unei teorii poate genera însă probleme, exprimate în 
programe de cercetare regresive, care nu mai produc cunoaştere (Lakatosh, 
1970) ; ea trebuie evitată supunând sistematic teoriile testării empirice. 

Esenţa abordării ştiinţifice face obiectul de analiză a filosofiei ştiinţei (episte- 
mologiei). Există două mari tradiţii cu privire la abordarea ştiinţei, normativă şi 
descriptivă, fiecare având mai multe şcoli. Să le discutăm succint în cele ce 
urmează. 


1.1.2. Tradiţii normative ale ştiinţei 


Tradițiile normative ne arată modul corect în care ştiinţa funcţionează sau ar 
trebui să funcţioneze. 


1. Pozitivismul şi pozitivismul logic. Pozitivismul (Comte, 1830), dezvoltat în 
pozitivismul logic (Carnap, 1937), este şcoala tradiţională a abordării normative 
în ştiinţă. Comte a sistematizat şi a dezvoltat contribuţiile empirismului englez 
(Locke, 1690; Berkeley, 1710; Hume, 1758) prin adăugarea unor elemente noi, 
cum sunt, de exemplu, generalizările statistice, iar Carnap a sistematizat şi a 
dezvoltat pozitivismul prin adăugarea logicii simbolice. Termenul pozitiv nu este 
opus negativului, ci speculativului ; pozitiv înseamnă aşadar întemeiat pe fapte 
ştiinţifice, pe date empirice. Termenul empiric are în limba română (DEX, 1998) 
o semnificaţie diferită de cea folosită în ştiinţă ; în limba română, el se referă la 
cercetări nesistematice, bazate pe experienţa de viaţă, în timp ce în ştiinţă şi în 
filosofia ştiinţei, termenul se referă la date de observaţie sistematică culese prin 

metode ştiinţifice şi exprimate prin propoziţii de observație. Acesta este sensul 
pe care îl vom utiliza pe parcursul lucrării. Aşadar, în această lucrare, suport 
empiric înseamnă „întemeiat ştiinţific prin propoziţii de observaţie”. Pozitivismul 
logic, apărut în cadrul Cercului de la Viena (ce reunea autori precum Carnap şi 
Schlick), face parte dintr-un grup de şcoli reunite sub numele de filosofie analitică 
(Marga, 1988), care utilizează analiza (adesea logico-matematică) pentru a 
clarifica teoriile construite de ştiinţă asupra fenomenelor ce fac obiectul lor. 
Pozitivismul logic reprezintă cel mai clar şi mai riguros această tradiţie. Aşa cum 
Sigmund Freud, prin sistemul creat de el - psihanaliza -, a avut rolul de a 
influenţa direcţiile ulterioare în psihoterapie (care s-au dezvoltat adesea printr-o 
atitudine pro sau contra Sigmund Freud), pozitivimul logic a influenţat noile 
dezvoltări în filosofia ştiinţei, care s-au raportat permanent la el în termeni de 
pro sau contra. Pozitivismul logic considera că demersul ştiinţific presupune 
următoarea secvenţă : 

e Observarea unui obiect (a unui fenomen). În variantă clasică/ortodoxă 
(rareori acceptată astăzi), realitatea era conceptualizată ca o realitate observată 
independent de subiect, ce rezultă din interacţiunea dintre o posibilă „realitate 
absolută” (ceva), necunoscută în mod direct (de exemplu, „lumea noumenelor” 
în metafora kantiană), şi arhitectura cognitivă a unei specii. Această realitate 
observată (izomorfă cu „realitatea absolută”) este exprimată în propoziţii de 
observaţie care se asumă că nu depind de „teoriile prealabile” pe care le are 
subiectul. În variante mai flexibile (foarte răspândite astăzi), pozitivismul logic 
vorbeşte despre o realitate observată dependent de subiect (izomorfă cu „realitatea 
absolută”), ce rezultă, ca să păstrăm metafora, din interacţiunea dintre „lumea 
noumenelor” şi arhitectura cognitivă a unei specii, dar în care se recunoaşte 
faptul că propoziţiile de observaţie asupra acestei realităţi pot fi influențate de 
„teoriile prealabile” ale subiectului. 

e Pe baza datelor de observaţie (existente sau produse prin intervenţia cercetă- 
torului) exprimate prin propoziţii de observaţie, se elaborează teoriile ştiinţifice, 
bine structurate logic, având o structură logică ce corespunde structurii realităţii 
observate. În pozitivismul clasic nu se consideră că funcţia explicativă a teoriilor 
se referă la o explicaţie generativă, căci nu putem cunoaşte natura adevărată a 
lucrurilor prin care acestea influenţează alte lucruri ; noi începem cunoaşterea de 
la propoziţiile de observaţie, care deja sunt altceva decât realitatea în sine (desigur, 
ele aproximează realitatea, dar nu sunt realitate, ci construcții descriptive ale 
acesteia). Dacă teoria explicativă bazată pe date empirice este totuşi considerată 
a fi una generativă, atunci vorbim despre doctrina realismului (Greenwood, 1989). 

Elementul fundamental al abordării pozitiviste (şi al filosofiei analitice în 
general) este conceptul de verificabilitate. Ce înseamă verificabilitatea ? 

În primul rând, o teorie este verificabilă dacă ea poate fi redusă la (pusă în 
corespondenţă cu / descompusă în) propoziţii de observaţie (protocolare). Propo- 
ziţiile de observaţie sunt acele propoziţii a căror valoare de adevăr se stabileşte 

confruntând direct enunţul propoziției cu realitatea observată. Spre exemplu, 
propoziţia „Această tablă are culoarea neagră” este o propoziţie de observaţie. 
A reduce o teorie la propoziţii de observaţie înseamnă a deriva din ea toate propo- 
ziţiile de observaţie din combinarea cărora rezultă teoria (pentru discuţii asupra 
constructelor reducție şi deducție, vezi Dima et al., 1990). Dacă aceste propoziţii 
de observaţie sunt adevărate, atunci teoria este adevărată ; dacă propoziţiile de 
observaţie sunt false, atunci teoria este falsă. Uneori, verificarea este posibilă 
doar în principiu, ca atunci când numărul de propoziţii de observaţie este prea 
mare pentru ca fiecare în parte să poată fi investigată. În acest caz, concluzia 
ştiinţifică este una probabilă, însă care poate, în principiu, să se transforme în 
legitate, pe măsură ce culegem date referitoare la toate propoziţiile de observaţie 
la care se reduce / se referă teoria (vezi inducția completă, Dima er al., 1990). 


9 EXEMPLU 


Fie teoria că „Supervizorii în terapii cognitiv-comportamentale cunosc / pot spune 
principiile logicii”. Simplificând demersul, spunem că: existând peste 1.000 de 
supervizori, verificarea teoriei se face prin reducerea ei la următoarele propoziţii 
de observaţie: „X1, ..., X1000 sunt supervizori” şi „XI, ..., X1000 pot spune 
principiile logicii”. Aşadar: 1. se examinează fiecare obiect al clasei „super- 
vizor” ; 2. se constată că fiecare obiect al clasei are proprietatea de a cunoaşte 
principiile logicii ; 3. se conchide că teoria este verificată. 

De asemenea, conform filosofiei analitice, toate propoziţiile care constituie 
teoria trebuie să respecte sintaxa logică, structura logică a acestora aproximând 
structura lumii reale. Spre exemplu, propoziţia „Daniel David este număr prim” 
nu este falsă, ci fără sens, deoarece nu respectă sintaxa logică (conform sintaxei 
logice, Daniel David nu are proprietatea de a fi număr prim). În plus faţă de alte 
şcoli ale tradiţiei analitice - atomismul logic (Russell, 1962) şi dezvoltările 
acestuia (Wittgenstein, 1921) -, pozitivismul logic cere ca toate constructele 
folosite în construirea unei teorii verificabile să fie, la rândul lor, verificabile 
(adică definite empiric). Altfel spus, puse într-o propoziţie elementară, construc- 
tele trebuie să poată fi reduse la propoziţii de observaţie. Spre exemplu, dacă 
vrem să verificăm constructul carte, primul pas este de a pune acest construct 
într-o propoziţie elementară de tipul: „X este o carte”. Apoi, această propo- 
ziţie elementară este redusă la propoziţii de observaţie din care să fie derivabilă: 
1. „X este tipărită pe hârtie” ; 2. „X are ISBN” etc. Folosind o analogie cu 
medicina, a verifica o propoziţie sau un construct este similar cu a vizualiza un 
proces biologic (pentru teorie), respectiv o tumoră (pentru construct) la un 
microscop. Teoriile şi constructele neverificabile prin procedeul descris mai sus 
sunt fără sens şi semnificaţie din perspectivă pozitivistă şi nu sunt ştiinţifice, ele 
ţinând de alte domenii, cum ar fi, de pildă, arta şi religia. 

2. Doctrina operaţionalismului . Criteriul pozitivist pentru ştiinţă a fost unul 
extrem de sever. În multe discipline, mai ales în cele socio-umane, dar şi în cele 
ale fizicii, unele constructe (de exemplu, schemă cognitivă, electron) şi teorii nu 
puteau fi verificate după criteriile pozitiviste (de pildă, reduse direct la propoziţii 
de observaţie). Spre exemplu, constructul schemă cognitivă nu poate fi verificat 
(definit) empiric prin criteriul pozitivist al includerii într-o propoziţie elementară. 
Astfel, criteriul pozitivist a fost serios flexibilizat de doctrina operaţionalismului 
(Bridgeman, 1927, 1936), care a apărut pentru prima dată în fizică. Conform 
acestei doctrine, pentru a verifica constructele sau teoriile, acestea nu trebuie cu 
necesitate reduse la propoziţii de observaţie, ci pot fi operaţionalizate prin 
propoziţii de observaţie. Spre deosebire de a fi redus la, termenul operaționalizare 
arată că propoziţiile de observaţie descriu un set de operaţii ce definesc con- 
structul investigat ; prin analogie, demersul este similar cu acela în care dintr-o 
tumoră, prin diverse operaţii (de exemplu, biopsie), luăm doar o parte, urmând 
apoi să tragem o concluzie despre întreaga tumoră. Chiar cu aceste flexibilizări, 
pozitivismul a fost considerat prea sever, scoțând din sfera ştiinţei teorii şi 
constructe greu verificabile şi/sau operaţionalizabile care s-au dovedit utile şi cu 
valenţe ceuristice deosebite. 


3. Raționalismul critic (Popper, 1959) încearcă să schimbe standardul demersu- 
lui ştiinţific de la verificabilitate la falsificabilitate. O teorie este falsificabilă dacă 
din ea se pot formula diverse predicții (ipoteze) verificabile (reduse la sau definite 
operaţional prin propoziţii de observaţie). În această situaţie, o teorie este testată 
indirect, prin ipotezele pe care le generază. Continuând analogia cu condiţia 
medicală, este ca şi cum ne-am da seama de existenţa unei tumori prin efectele 
ei (de exemplu, modificări ale tensiunii cerebrale ca urmare a unei tumori pe 
creier), nu văzând-o direct şi complet (prin verificabilitate) sau identificând-o 
operaţional (operaţionalizare). Această flexibilizare este fundamentală, deoarece 
schimbă semnificaţia întregului discurs ştiinţific. Din acest moment, funcţionând 
într-un raţionament ipotetico-deductiv („Dacă avem teoria X atunci avem pre- 
dicţia Y”), o teorie fundamentată pe ipoteze verificate prin reducere la propoziţii 
de observaţie este probabil să fie adevărată („X este probabil adevărat” va fi 
acceptată ca adevărată prin convenţie) dacă ipotezele sunt confirmate (,„Y este 
adevărat”), şi este cu certitudine falsă („X este fals”) dacă ipotezele nu sunt 
confirmate („Y este fals”). În varianta verificabilităţii, o teorie (X) care se 
reducea la propoziţii de observaţie era cu necesitate adevărată dacă propoziţiile 
de observaţie (Y) erau adevărate. Popper insistă asupra faptului că o teorie 
ştiinţifică se deosebeşte de una pseudoştiinţifică nu prin verificabilitate, ci prin 
falsificabilitate. În loc să încercăm să găsim exemple care să ne confirme teoria, 
trebuie să încercăm să găsim sau să dăm şansa să apară (de exemplu, prin 
eşantionare randomizată) contraexemple la ipotezele avansate din teorie. Dacă 
găsim aceste contraexemple, atunci cu certitudine ne putem infirma teoria. Dacă 

nu le găsim, teoria este probabil să fie adevărată (ne apropiem de adevărul 
teoriei, deşi probabil că el nu va fi atins niciodată). Aşadar, cel mai bun lucru pe 
care putem să-l facem dacă dorim să construim teorii ştiinţifice este să derivăm 
predicții riscante (ipoteze) din acestea (falsificabilitate) şi să vedem dacă aceste 
predicții sunt sau nu confirmate (prin verificare) de datele exprimate în propo- 
ziţiile de observaţie. Observăm că, în acest caz, teoriile pot cuprinde şi constructe 
care: 1. nu sunt verificabile (definite empiric), dar sunt definite prin alte con- 
structe care pot fi verificate şi 2. nu sunt bine definite ; important este doar ca 
acele constructe ce intră în formularea ipotezelor să fie bine definite empiric 
(prin propoziţii de observaţie). Propoziţiile religiilor sunt adesea nefalsificabile 
şi aproape imposibil de verificat ; presupunând că reuşim totuşi să facem diverse 
predicții pentru a testa anumite „teorii” din textele religioase, avem două posibi- 
lităţi: 1. ipotezele se confirmă şi 2. ipotezele nu se confirmă. În primul caz, 
teoria va fi acceptată ca fiind adevărată (prin convenţie) ; în al doilea caz, ni se 
va spune că Dumnezeu are căile lui ascunse şi deci nu se pune problema invalidării 
sau punerii sub semnul întrebării a „teoriei”. Un asemenea demers nu duce la 
dezvoltarea cunoaşterii, căci rezultatul testării era deja „stabilit” înainte de 
testare. De aceea, ştiinţa este delimitată de religie. În domeniul clinic, mare parte 
din demersul psihanalitic clasic suferă de aceeaşi problemă : teoria este greu de 
testat prin verificabilitate şi/sau falsificabilitate, teoria psihanalitică putând 
acomoda orice rezultat (chiar contradictoriu) al testării. 

Teorie vs ipoteză. După aceste consideraţii, avem deja prerechizitele necesare 
pentru o discuţie mai avansată asupra relaţiei dintre teorie şi ipoteză. Diferenţa 
dintre acestea două este în principal de modalitate a formulării : predictiv pentru 
ipoteză (de exemplu, ne aşteptăm ca anxietatea şi cogniţiile iraționale să fie aso- 
ciate pozitiv) şi declarativ pentru teorie (de pildă, cogniţiile iraționale şi anxie- 
tatea sunt asociate pozitiv). În abordarea pozitivistă, ţinând cont că ambele sunt 
testabile prin verificare (reducere la propoziţii de observaţie), adeseori diferenţa 
dintre ele nu se face şi nu este importantă. În abordările postpozitiviste (de exem- 
plu, raționalismul critic), teoriile pot conţine şi propoziţii neverificabile, astfel 
că, în timp ce ipoteza este testabilă prin verificabilitate, teoria poate fi testată prin 
verificabilitate şi/sau falsificabilitate (prin intermediul verificării ipotezelor deri- 
vate din ea) ; în acest context, diferenţa se justifică. Aşadar constructele feorie şi 
ipoteză sunt strâns relaţionate, cea mai bună conceptualizare a lor fiind probabil 
aceea în care ipoteza este înţeleasă ca o predicţie generată deductiv dintr-o teorie 
(vezi şi Pedhazur şi Schmelkin, 1991). 

În acest context, al raționalismului critic, trebuie să discutăm o altă variantă 
de raţionalism : raționalismul discursiv (Perelman, 1970). Discursul raţionalis- 
mului critic este unul teoretic, prin care se încearcă stabilirea valorii de adevăr 
(de exemplu, fals sau adevărat) a unei teorii. Perelman arată că, pentru anumite 
discipline ştiinţifice (de pildă, drept, morală), un discurs practic - ce se referă la 
ceea ce este just sau injust, folositor sau nefolositor — este mai important decât 

unul teoretic. În acest context, pe lângă funcţia pe care criteriul empiric şi demon- 
straţia logico-matematică o au într-un discurs teoretic, trebuie să acceptăm şi 
funcţia acestora de standard ştiinţific într-un discurs practic, funcţie ce-i asigură 
acestuia validitate ştiinţifică (de exemplu, consecinţele empirice ale unei decizii 
bazate pe un discurs practic). 


4. Empirismul pragmatic (Quine, 1953) flexibilizează şi mai mult demersurile 
anterioare. El reprezintă o combinaţie fascinantă între pragmatism şi pozitivism, 
fiind una dintre cele mai flexibile abordări din filosofia analitică. Deoarece pozi- 
tivismul a fost descris mai sus, înainte de a prezenta ideile empirismului prag- 
matic, vom face câteva comentarii despre pragmatism. 

Pragmatismul s-a tormat în cadrul Clubului Metafizic de la Cambridge 
Massachusetts (1871), ce reunea profesori precum C.S. Peirce, W. James şi alţii. 
Numele de pragmatism a tost folosit mai întâi de Peirce, care l-a derivat din 


SI» 


distincţia kantiană dintre „raţiunea practică”, raţiunea morală, şi „raţiunea 
3» 


pragmatică”, raţiunea utilitară. Ideile fundamentale ale pragmatismului sunt 
(Peirce, 1935): 


viaţa este temeiul cunoaşterii ; 

cunoaşterea este activitate ; 

adevărul unei judecăţi este conferit de reuşita acţiunii pe care o orientează ; 
realitatea este, în ultimă instanţă, rezultatul unor inferenţe ipotetice operate 
de o comunitate nelimitată de oameni de ştiinţă ; comunitatea nelimitată este 
întruchiparea raţiunii în pragmatism. 


Pragmatismul elimină, se pare, distincţia dintre discursul teoretic şi cel practic, 
ambele reducându-se la reuşita acţiunii pe care o orientează (vezi şi evaluarea 
asumpţiilor). Menţionăm însă că evaluarea reuşitei acţiunii se face tot empiric 
(de exemplu, eficienţa unei proceduri de tratament al depresiei). 

Empirismul pragmatic arată că, deşi am accepta ideea că teoriile au valori de 
adevăr prin raportare directă (verificabilitate) şi/sau indirectă (falsificabilitate) la 
propoziţiile de observaţie, ele nu pot fi stabilite metodologic şi, prin urmare, 
maxima pragmatică ce implică faptul că adevărul unei teorii este conferit de 
reuşita acţiunii pe care o orientează trebuie valorizată serios. Astfel, se arată că 
între teoria testată şi ipotezele (predicțiile) derivate din ea se interpun o serie de 
ipoteze auxiliare. Spre exemplu, dacă dorim să testăm teoria că un fenomen X 
(credinţele iraționale) este organizat ca un Y (o schemă cognitivă), putem emite 
ipoteza că X (credinţele iraționale) va afecta Z (memoria explicită) ; se poate 
întâmpla ca predicția să nu fie confirmată. Aceasta ar duce, sugerează raţiona- 
lismul critic, la infirmarea teoriei. Quine (1953) ne atenționează însă că este 
posibil ca teoria să fie adevărată, dar ipotezele auxiliare să fie false. Una dintre 
ipotezele auxiliare în exemplul de mai sus este că metoda/sarcina W măsoară 
(defineşte empiric) prezenţa fenomenului Z (acelaşi mecanism poate funcţiona şi 
la testarea unei teorii prin verificare şi/sau operaţionalizare) ; dacă această ipoteză 

auxiliară este falsă, relaţia aşteptată de noi nu va apărea. Astfel, este greu de 
realizat demersul popperian al „experimentului crucial”, care să tranşeze între 
două teorii aflate în contradicţie ; în caz că este infirmată, orice teorie poate fi 
salvată prin modificarea ipotezelor sale auxiliare. Aceste idei au fost dezvoltate 
de Lakatosh (1970), conform căruia un sistem teoretic este alcătuit din două 
componente : 


— un nucleu protejat de „centuri de siguranţă”, ce conţine aspectele centrale ale 
teoriei ; 
- o zonă de protecţie formată din ipoteze auxiliare. 


Dacă cercetările infirmă predicțiile făcute pe baza nucleului tare, nu trebuie 
să negăm adevărul acestui nucleu, ci putem modifica ipotezele auxiliare şi, prin 
aceasta, să dobândim un plus de cunoaştere ; un asemenea program de cercetare 
rămâne unul progresiv. S-a încercat, spre exemplu, prezicerea orbitei lui Uranus 
pe baza legilor lui Newton. Predicţia nu a fost însă confirmată. Fără a considera 
că teoriile newtoniene sunt infirmate, s-a modificat o ipoteză auxiliară şi s-a 
afirmat că probabil există o altă planetă, încă neidentificată, al cărei efect nu a 
fost luat în calcul în predicțiile generate pe baza teoriei, ceea ce a făcut ca pre- 
dicţiile să nu fie confirmate ; într-adevăr, considerarea acestei ipoteze auxiliare 
a dus la descoperirea planetei Neptun. Dacă însă modificarea ipotezelor auxiliare 
nu aduce un plus de cunoaştere, ci ajută doar la salvarea nucleului tare al unei 
teorii, programele de cercetare respective sunt regresive şi influenţa lor se va 
reduce probabil drastic. O altă contribuţie a empirismului pragmatic este ideea că 
o teorie nu este testată în fiecare propoziţie a ei luată individual. Ea este testată 
ca un tot unitar ; deşi facem predicții pornind de la anumite componente (propo- 
ziţii) ale teoriei, ele sunt influențate de teoria ca întreg ; în consecinţă, concluzia 
asupra lor se răsfrânge adesea asupra întregului sistem teoretic ; acest lucru arată 
din nou că unele teorii pot include constructe nedefinite empiric în mod direct 
(însă care pot fi definite prin prisma altor constructe definite empiric) şi/sau 
constructe slab definite şi/sau chiar nedefinite. 


5. Abordări postmoderne. Unele abordări normative postmoderne, moderate 
şi importante în filosofia ştiinţei, precum fenomenologia (Husserl, 1947), intui- 
ționismul (Bergson, 1934) şi hermeneutica filosofică (Gadamer, 1975), nu recu- 
noşteau iniţial suportului empiric rolul major în standardul ştiinţific (înţeles ca 
propoziţii de observaţie exprimând o realitate observată). Astfel, fenomenologia 
a arătat că scopul ştiinţei nu este cunoaşterea faptului empiric, ci a fenomenului, 
actul de conştiinţă care ne permite accesul la faptul empiric. Intuiţionismul şi abor- 
dările hermeneutice insistă nu pe faptul empiric sau pe fenomen, ci pe trăirea/ 
interpretarea faptului empiric la nivel subiectiv. Se mizează astfel pe un construc- 
tivism ontologic (realitate construită), caz în care propoziţiile de observaţie nu 
mai au aceeaşi forţă ca atunci când erau considerate ca referindu-se la o realitate 

observată. Păstrând însă ideea unor standarde comune construcțiilor făcute de 
subiectul uman, realitatea construită este susceptibilă de analize empirice. Aceste 
analize se fac însă asupra realităţii construite, nu asupra realităţii observate ; pro- 
poziţiile de observaţie se pot referi, însă, la fel de bine atât la o realitate obser- 
vată, cât şi la o realitate construită, care implică însă elemente comune de 
construcţii specifice speciei (de pildă, limbajul, detectarea culorilor etc.). Să 
exemplificăm cele spuse aici. O analiză a lungimii de undă a culorii roşii este o 
abordare pozitivă. O analiză a modului în care experienţiem la nivel subiectiv- 
-afectiv culoarea roşie - cum o trăim noi, trăire ce nu se reduce la nivelul 
lungimii de undă - este o abordare intuiţionistă şi hermeneutică. Punând în 
paranteză obiectul -— culoarea roşie, în acest caz —, putem ajunge la fenomen, 
adică la actul de conştiinţă (de exemplu, secvențele procesului perceptiv) care, 
prin intenţionalitate, se referă la obiect ; aceasta este abordarea fenomenologică 
(Husserl, 1947) şi a hermeneuticii filosofice (Gadamer, 1975). În cadrul post- 
modernismului au apărut şi o serie de abordări extreme asupra ştiinţei (Derrida, 
1976; Rorty, 1991) care, pe lângă un constructivism epistemologic, susţin şi un 
excesiv constructivism ontologic (se neagă nu doar existenţa unei realităţi obser- 
vate dependent sau independent de subiect, ci şi standardele comune în realitatea 
construită), negând astfel suportului empiric rolul de criteriu decisiv pentru 
ştiinţă. Astfel de abordări nu au oferit încă standarde alternative care să ne ajute 
să depăşim situaţia în care fiecare avem adevărul nostru şi ştiinţa noastră, ca 
urmare a unei „imersii unice” în fenomen. În concluzie, demersul ştiinţific în 
cadrul pozitivismului, neopozitivismului (pozitivismul logic, operaţionalismul) 
Şi postpozitivismului (raționalismul critic şi discursiv, empirismul pragmatic) are 
ca nucleu tare suportul ştiinţific (empiric). Postmodernismul moderat (de exemplu, 
fenomenologia, hermeneutica, intuiţionismul) aplică criteriul empiric nu pentru a 
cunoaşte o realitate observată, ci pentru a cunoaşte construcţiile interpretative ale 
unei realităţi construite. Aşadar, cu toate limitele lui, acest criteriu empiric s-a 
dovedit benefic în evoluţia noastră tehnologică şi socială şi în îmbunătăţirea 
nivelului de trai, constituind nucleul tare al ştiinţei aşa cum este ea înţeleasă 
astăzi. Mizând pe relativizarea uneori excesivă a realităţii şi/sau a construcţiilor 
acesteia, postmodernismul extrem nu a adus încă nimic competitiv, decât nişte 
lecturi de seară interesante pe care Rudolf Carnap le-ar numi „expresii ale 
sentimentului vieţii”. 


1.1.3. Tradiţii descriptive ale ştiinţei 


Tradițiile descriptive asupra ştiinţei ne arată nu cum ar trebui să funcţioneze 
ştiinţa, ci cum funcţionează adesea concret, în viaţa de zi cu zi. Vom prezenta 
trei orientări în cadrul acestei tradiţii descriptive, care au avut un impact mai 
mare în filosofia ştiinţei. 

1. Cadrul paradigmatic. În 1962, Thomas Kuhn a publicat cartea Structura 
revoluțiilor ştiinţifice, în care afirma că istoria oricărui domeniu al ştiinţei 
parcurge de obicei următoarele etape (nu înseamnă însă că toate ştiinţele parti- 
culare au trecut prin toate aceste etape ; tabloul este mozaical, unele ştiinţe fiind 
într-o etapă, altele în alta): perioada preparadigmatică, ştiinţa normală (în care 
este explorată şi elaborată paradigma ştiinţifică), faza de criză, apariţia unei noi 
paradigme ştiinţifice, faza de luptă între vechea şi noua paradigmă, victoria uneia 
dintre cele două paradigme şi reîntoarcerea la etapa de ştiinţă normală. 

Această descriere a ştiinţei şi a evoluţiei ştiinţifice a exercitat o puternică 
atracţie asupra oamenilor de ştiinţă, lucrarea lui Thomas Kuhn devenind cea mai 
citată carte de filosofie a ştiinţei în revistele de specialitate (McConnell, 1983). 


a) Perioada preparadigmatică. Această etapă a evoluţiei ştiinţifice este caracte- 
rizată prin următoarele : 


- datele obţinute sunt întâmplătoare, aleatorii şi superficiale ; 

— cercetarea se bazează pe observaţie (adesea nesistematică), nu pe experiment ; 

- majoritatea datelor combină simplul cu complexul, adevărul cu falsul, rămâ- 
nând numeroase „breşe” în perspectiva asupra fenomenului investigat ; 

— se dezvoltă şcoli care sunt în competiţie unele cu altele, nu comunică şi nu se 
înţeleg reciproc (au limbaje diferite), adesea fiecare considerând că posedă 
adevărul şi că este mai bună decît celelalte. 


b) Faza de ştiinţă normală se caracterizează prin : 


- descoperirea unor aspecte ştiinţifice semnificative ; 

- elaborarea unei paradigme ştiinţifice ; 

- elaborarea teoriilor şi modelelor, cercetarea bazându-se în special pe date 
empirice culese prin observaţie sistematică şi experiment ; 

- apariţia teoriilor ştiinţifice testabile (de exemplu, verificabile şi falsificabile) ; 

- rezolvarea problemelor de tip puzzle de către cercetători. 


Paradigma reprezintă un set de idei elaborate de teoreticienii aparţinând unei 
anumite discipline. Ea este reprezentată de asumpţii fundamentale care nu pot fi 
testate în mod direct. După cum afirmă Kuhn (1962), o cercetare este realizată 
şi încadrată într-o paradigmă. Paradigma reprezintă o colecţie de proceduri şi 
idei prin care cercetătorii sunt instruiți „ce să creadă”, „cum să realizeze studiile” 
şi „care sunt rezultatele pe care ar trebui să le accepte”. Deşi în cadrul unei para- 
digme se pot dezvolta teorii şi modele testate empiric, cercetătorii preferă adesea 
să rezolve problemele de tip puzzle. O problemă de tip puzzle este o problemă 
(după numele jocului) despre care ştim dinainte că se poate rezolva şi, mai ales, 
că avem toate piesele necesare pentru rezolvarea ei; trebuie doar să combinăm 
adecvat aceste piese după un model din paradigmă. Problema de tip puzzle este 
congruentă cu paradigma, rezultatul este bine anticipat, iar soluţia ei întăreşte 
respectiva paradigmă. Un anumit fenomen devine o problemă de tip puzzle 

atunci când: 1. un număr mare de cercetători dintr-un domeniu sunt implicaţi în 
rezolvarea lui şi 2. când acesta nu este neglijat şi devine obiectul principal al 
cercetării. Paradigma ştiinţifică reinterpretează şi integrează aspectele valide ale 
teoriilor şi modelelor anterioare şi ale abordărilor din perioada preparadigmatică 
în cadrul sistemului său teoretic, utilizând termeni proprii. De exemplu, în 
psihoterapie, terapia cognitiv-comportamentală a reinterpretat multe tehnici 
dinamic-psihanalitice în termenii teoriei învăţării bine validate ştiinţific, validare 
ce lipsea din abordarea psihanalitică. În această etapă, paradigma ştiinţifică 
poate coexista cu alte abordări, expresii ale perioadei preparadigmatice. 


c) Etapa de criză. Paradigma ştiinţifică este acceptată de către oamenii de 
ştiinţă chiar dacă ea nu explică toate datele obținute empiric. În orice caz, 
perioada de criză survine atunci când vechea paradigmă este confruntată cu 
numeroase predicții eronate şi când apar breşe ale teoriilor şi modelelor sale 
explicative (McConnell, 1983). 


d) Apariţia unei noi paradigme ştiinţifice. Atunci când vechea paradigmă nu 
poate explica numeroase fenomene relevante pentru ştiinţă şi se acumulează 
predicții eronate, apare o nouă paradigmă. Acesta este momentul începerii revo- 
luţiei ştiinţifice. 

e) Revoluţia ştiinţifică este caracterizată prin : 

- adâncirea aspectului de inutilitate a instituţiilor existente şi incapacitatea de 
comunicare între paradigmele aflate în conflict ; 

- rescrierea cărţilor de ştiinţă în spiritul noii paradigme ; 

- considerarea vechilor idei ca fiind false. 


£) Reîntoarcerea la faza de ştiinţă normală. Când una dintre abordări câştigă 
explicând majoritatea aspectelor ştiinţifice neexplicate de paradigma rivală, abor- 
darea învinsă va fi reinterpretată şi integrată în noul sistem. 


2. Fabricarea faptelor. Pornind de la recunoaşterea unei realităţi observate 
dependent de subiect sau de la o realitate construită, Goodman (1978) arată cum 
demersul unui studiu poate fi controlat astfel încât să obţinem datele pe care le 
aşteptăm conform teoriei. Suportul empiric nu este obiectiv şi imuabil, ci o 
construcţie teoretică. Adesea, vedem în datele exprimate prin propoziţiile de 
observaţie ceea ce ne spune teoria. Este clasic cazul oamenilor de ştiinţă care, 
privind la microscop celulele sexuale, au văzut, conform „teoriei formelor 
prealabile”, că acestea au o formă omenească incipientă (Kirsch, 1990). În 
domeniul clinic, un alt exemplu este măsurarea depresiei cu scale de autoevaluare, 
ce scoate în evidenţă un efect al tratamentului cognitiv-comportamental mai mare 
decât în cazul măsurării cu scale ce implică evaluarea depresiei de către un 
observator independent; aşadar testarea eficienţei terapiei cognitiv-compor- 
tamentale în tratamentul depresiei poate beneficia dacă datele care fundamentează 
eficienţa sunt obţinute cu scale de autoevaluare. În acest context, Goodman 

vorbeşte despre „fabricarea faptelor”. S-ar putea replica autorului că, deşi 
propoziţiile de observaţie nu sunt imuabile, ele constituie cel mai riguros criteriu 
pe care îl avem până în acest moment pentru ştiinţă, deoarece ele pot fi examinate 
critic prin replicare şi acordul interevaluatori (de exemplu, teoria „formelor 
umane incipiente” în celulele sexuale a fost infirmată tot empiric). Sigur, este 
însă de dorit o atitudine critică asupra acestui criteriu empiric. 


3. Împotriva metodei. Un cadru epistemologic mai „extremist” este propus de 
Paul Feyerabend (1975), care susţine că nu există o logică în ştiinţă şi că oamenii 
de ştiinţă creează şi aderă la teorii ştiinţifice din motive subiective şi chiar 
iraționale. Ştiinţa este un mit acceptat social, este religie, iar oamenii de ştiinţă, 
asemenea preoţilor, fac orice pentru a avansa (ei şi domeniul lor). Feyerabend 
(1970) îşi formulează crezul pornind de la formula „orice funcţionează”, într-un 
domeniu al ştiinţei ce funcţionează după „legea celui care strigă mai tare”. Con- 
sensul profesioniştilor şi „vinderea produsului” sunt standardele ştiinţei. În acest 
cadru, se poate ridica o problemă de ordin etic, legată de metodele pe care oamenii 
de ştiinţă le-au utilizat pentru a-şi extinde domeniul de acţiune. În varianta pro- 
pusă de Kuhn, modalităţile de influențare ale paradigmei par a fi implicite, iar 
efectul lor poate fi mediat de expectanţele implicite ale cercetătorului. Perspectiva 
lui Feyerabend nu mai impune însă această constrângere. De altfel, modalităţile 
postulate de această din urmă perspectivă sunt congruente cu utilizarea presiunii 
sociale (de pildă, presiunea sponsorului, afilierea cercetătorului) şi a unor metode 
mai puţin „ortodoxe” (de exemplu, neincluderea în studii a anumitor rezultate 
care nu se potrivesc cu ipotezele iniţiale, distorsionări în modalităţile de prezen- 
tare şi de interpretare a datelor). 


1.1.4. Implicații epistemologice pentru cercetarea clinică ştiinţifică 


1.1.4.1. Consideraţii generale 


Probabil că peisajul ştiinţei, aşa cum apare ea în viaţa de zi cu zi, este mozaical, 
un amestec de modalităţi ce corespund atât tradiţiei descriptive, cât şi celei 
normative. Oricum, trebuie să remarcăm faptul că elementul fundamental al ştiin- 
ţei este întemeierea cunoştinţelor într-un discurs teoretic sau practic prin suport 
ştiinţific (empiric, propoziţii de observaţie) ; acesta face ca demersurile ştiinţifice 
să fie repetabile şi testabile independent de cel care le-a produs. Întemeierea 
logico-matematică este specifică unui număr mai restrâns de discipline, cum este 
cazul disciplinelor formalizate ; dar, în ultimă instanţă, şi acest criteriu poate fi 
redus tot la criteriul empiric (de exemplu, verificarea empirică a consecinţelor 
unei demonstraţii logico-matematice ; vezi Quine, 1953). Postmodernismul mo- 
derat (de exemplu, fenomenologia, hermeneutica, intuiţionismul), deşi iniţial a 
negat importanţa criteriului empiric (înţeles atunci, prin prisma pozitivismului 

ortodox, ca referindu-se la o realitate observată independent de subiect), nu a 
reuşit să impună o alternativă la criteriul empiric în ştiinţă. Mizând pe elementele 
comune oricărei construcţii (o realitate construită), criteriul empiric este reintro- 
dus în abordările postmoderne, fără însă a fi asociat cu ideile pozitivismului 
ortodox (o realitate observată independent de subiect). Altfel spus, în acest 
context, propoziţiile de observaţie includ datele care exprimă interpretările 
(construcţiile) subiecţilor, nu datele ce exprimă o realitate observată. Considerând 
întemeierea prin suportul empiric ca fiind nucleul tare al validității ştiinţifice, se 
reduce ponderea factorului subiectiv şi de forţă în impunerea unei perspective 
asupra unui fenomen, accentul mutându-se asupra suportului empiric testabil 
independent de cel care propune teoria sau modelul. Acest suport se poate 
exprima prin verificabilitate, operaţionalizare şi/sau falsificabilitate - înţeleasă 
în variantă popperiană sau din perspectiva dezvoltărilor aduse de diferite variante 
ale pragmatismului (raționalismul discursiv, empirismul pragmatic) —, în relaţie 
cu o realitate observată dependent de subiect şi/sau cu o realitate construită. Deşi 
acest demers normativ bazat pe suportul empiric este nucleul tare al demersului 
ştiinţific, factorii psihosociali menţionaţi în modelele descriptive contaminează 
mai mult sau mai puţin acest nucleu. 


1.1.4.2. Paradigme de cercetare ştiinţifică în psihologie 


Aşa cum am afirmat anterior, realitatea (psihologică) este formată din obiecte şi 
relaţiile dintre ele. Obiect este orice poate influenţa, direct sau indirect (prin 
intermediul altor obiecte), activitatea analizatorilor (cu sau fără extensiuni 
instrumentale ; de exemplu, microscopul). Realitatea psihologică (la fel ca orice 
realitate) rezultă din interacţiunea dintre o posibilă „realitate absolută” (ceva), 
care nu poate fi cunoscută în mod direct (de pildă, lumea „noumenelor” în meta- 
fora kantiană), şi arhitectura cognitivă a speciei noastre ; în acest sens, realitatea 
se numeşte realitate observată. Aceasta poate fi trecută, prezentă şi viitoare 
(Aerts, 1996). Realitatea observată prezentă constă în toate tipurile posibile de 
interacțiuni din prezent (chiar dacă eu personal nu le pot experienţia simultan pe 
toate). Realitatea observată trecută constă în toate interacţiunile care ar fi fost 
posibile în trecut, iar realitatea observată viitoare constă în toate interacţiunile 
care vor fi posibile în viitor (de exemplu, realitatea observată prezentă se dezvoltă 
continuu, pe măsură ce investigaţiile noastre în cunoaşterea realităţii şi instru- 
mentele noastre de măsurare progresează). Realitatea observată prezentă şi perso- 
nală constă în interacţiunile pe care le am în prezent, cea trecută personală constă 
în toate interacţiunile pe care le-am avut în trecut, iar realitatea observată viitoare 
personală constă în toate interacţiunile pe care le voi avea în viitor. În cadrul 
speciei, interacţiunea şi comunicarea raţională sunt posibile ca urmare a unor 
standarde comune asigurate de constanţa lumii „noumenelor” şi a elementelor 
comune de arhitectură cognitivă a speciei (de pildă, detectarea culorilor, utilizarea 

limbajului etc.). Interacțiunea noastră cu diverse specii este posibilă ca urmare a 
unor standarde comune asigurate de constanţa lumii „noumenelor” şi a unor ele- 
mente de arhitectură cognitivă comune tuturor speciilor (de exemplu, probabil, 
percepţia contururilor etc.). Această realitate este exprimată în propoziţii de 
observaţie (vezi propoziţiile de observaţie). Realitatea observată poate fi de două 
tipuri : 1. realitate observată independent de subiect, în care se asumă că propo- 
ziţiile de observaţie nu depind de „teoriile prealabile” ale subiectului (această 
idee asumată iniţial de abordarea pozitivă nu mai este astăzi considerată ca fiind 
validă) şi 2. realitatea observată dependent de subiect, în care se asumă faptul că 
propoziţiile de observaţie depind de „teoriile prealabile” ale subiectului. 

Unii autori (vezi abordările postmoderne) afirmă că nu este important şi nu 
contează dacă lumea „noumenelor” (sau ceva similar) există sau nu. Important 
este că avem o realitate psihologică construită în mare parte de mintea umană 
în interacţiunea dintre oameni (uneori şi de cercetători în cadrul cercetării). 
Existând standarde/caracteristici comune acestei construcţii, rolul propoziţiilor 
de observaţie rămâne acelaşi - de a se raporta direct la o realitate construită. 
Când vorbim despre realitatea construită experienţiată de noi, trebuie să diferen- 
ţiem între „dat” şi „construcţie”, pentru a evita derapajele postmodernismului 
extrem (pentru detalii, vezi Aerts, 1996). Un dat este acel aspect al experienţei 
care se supune creaţiei, controlului şi manipulării noastre (de pildă, o carte) ; el 
se referă adesea la o realitate observată, rezultând aşadar din interacţiunea dintre 
noumen şi arhitectura cognitivă a speciei. O construcţie este un aspect al 
experienţei, creat, controlat şi manipulat de noi (de exemplu, acţiunea de a citi). 
Aşadar o realitate construită constă în „construcţii” şi „daturi” ; lipsa daturilor 
duce fie la o realitate de tip psihotic, fie la construcţii de tip mitologic. În acest 
context, realitatea construită prezentă constă în toate daturile care îmi sunt 
accesibile, în principiu, în prezent (de exemplu, văd „cartea”, dar dacă acţionam 
altfel, aş fi putut să văd „maşina”), realitatea construită trecută constă în toate 
daturile care mi-au fost accesibile, în principiu, în trecut, iar cea construită 
viitoare constă în toate daturile care îmi vor fi accesibile, în principiu, în viitor. 
Pe de altă parte, realitatea construită prezentă personală constă în toate daturile 
care îmi sunt direct accesibile în prezent (de pildă, văd „cartea”), realitatea 
construită trecută personală constă în toate daturile care mi-au fost direct accesi- 
bile în trecut (de exemplu, am văzut „cartea”), iar realitatea construită viitoare 
personală constă în toate daturile care îmi vor fi direct accesibile în viitor. 
Puterea personală prezentă constă în toate construcţiile pe care le pot face asupra 
daturilor existente, cea trecută constă în toate construcţiile pe care le-am putut 
face asupra daturilor care mi-au fost accesibile, iar puterea personală viitoare 
constă în toate construcţiile pe care le voi putea face asupra daturilor care îmi vor 
fi accesibile. Aşadar standardele comune într-o realitate construită sunt asigurate 
atât de daturi, cât şi de construcţii. 

Aplicând demersurile epistemologice discutate anterior la psihologie, unul 
dintre domeniile care reflectă cel mai bine diversitatea paradigmelor de cercetare 
ştiinţifică, trebuie observat că există trei paradigme majore ce pot ghida normativ 
cercetarea psihologică ştiinţifică : paradigma pozitivă, paradigma hermeneutică 
şi paradigma fenomenologică. 


Paradigma pozitivă (în variantele ei clasice, neopozitive şi postpozitive) 
ghidează cercetările prin care subiectul uman încearcă să cunoască realitatea 
psihologică observată, aşa cum a fost ea descrisă mai sus. 


Paradigma hermeneutică ghidează cercetările ce vizează modul în care subiec- 
tul uman înţelege/interpretează realitatea psihologică. Demersul hermeneutic 
poate viza să cunoască fie o realitate construită rezultată din interpretările asupra 
unei realităţi observate, fie una construită direct de o comunitate de oameni (de 
exemplu, mitologii). 


Paradigma fenomenologică ghidează cercetările ce vizează mecanismele prin 
care subiectul uman ajunge la o realitate construită. 

Evident, este posibil ca rezultatele unui demers pozitiv să fie congruente 
uneori cu cele ale unui demers hermeneutic. Acest lucru trebuie însă argumentat, 
nu asumat, el întâmplându-se probabil (păstrând metafora iniţială) atunci când 
influenţa „noumenelor” asupra realităţii construite este foarte mare şi, în conse- 
cinţă, o abordare pozitivă şi una hermeneutică identifică acelaşi lucru (realitatea 
observată dependent de subiect şi cea construită sunt similare). 


9 EXEMPLU 


e Abordare pozitivă: Care sunt cauzele comportamentului uman (0 realitate 
observată dependent de subiect) ? Răspuns posibil : prelucrările informaţionale 
şi întăririle. 

e Abordare hermeneutică : 

— care cred subiecţii umani (0 realitate construită) că sunt cauzele compor- 
tamentului uman (0 realitate observată dependent de subiect) şi ce influenţe 
au aceste credinţe ? Răspuns posibil: propria voinţă (intenţie), influenţa 
acesteia asupra comportamentului fiind scăzută ; 

— cum interpretează oamenii (0 realitate construită direct) personajul Moş 
Crăciun şi care este funcţia acestei construcţii ? Răspuns posibil : bunătatea 
învinge mereu. 


e Abordare fenomenologică: 

- care sunt mecanismele prin care subiecţii umani ajung să creadă că voinţa 
este cauza comportamentului ? Răspuns posibil : contingenţa dintre scop şi 
acţiune la nivel fenomenologic ; 

- care sunt mecanismele care au stat la baza construirii personajului Moş 
Crăciun ? Răspuns posibil: nevoia de sens şi de predictibilitate. 

Dacă nu înţelegem aceste paradigme şi nu conştientizăm modul în care ele 
ghidează cercetările ştiinţifice particulare, este foarte probabil să cădem în eroare 
şi ridicol (vezi exemplul de mai jos). 


$ EXEMPLU 


Un interviu clinic ne poate ajuta să înţelegem cum cred pacientele care au cancer 
la sân că s-a dezvoltat depresia asociată acestei forme de cancer (demers herme- 
neutic). Dacă dorim însă o intervenţie prin care să reducem depresia, nu ne 
putem baza pe acest tip de demers, ci avem nevoie de un demers pozitiv, care să 
identifice adevăratele cauze (pozitive) ale instalării depresiei. Din păcate, multe 
cercetări au obiective de tip cercetare heremeneutică, dar apoi formulează 
concluzii cu caracter pozitiv. Pentru a ilustra mai bine această eroare, vom face 
apel la cazul „Moş Crăciun”. Astfel, dacă facem un interviu cu copii de 4-5 ani, 
vom constata că ei cred în evidenţa Moşului (demers hermeneutic) şi că el le 
aduce cadouri ; implicaţiile pragmatice ar fi că, dacă îl îmbunăm pe Moş Crăciun 
şi suntem cuminţi, vom primi mai multe cadouri. Evident, rezultatele interviului 
nu arată că acesta există, ci că unii copii cred în existenţa lui Moş Crăciun. Pe de 
altă parte, noi ştim că Moşul nu există, pe baza unui demers pozitiv în care se 
arată, spre exemplu, că darurile sunt aduse de părinţi, nu de Moş. Aşadar, pentru 
a primi cadourile pe care ţi le doreşti, este important ca părinţii să-şi permită şi 
să-şi dorească să ţi le cumpere. Ce lume crudă ne descoperă uneori abordarea 
pozitivă ! Nu este deci de mirare că unii cercetători sunt prizonierii unor abordări 
hermeneutice şi/sau fenomenologice, confundând studiul realităţii (observate) cu 
studiul modului în care unii aleg să înţeleagă realitatea (realitate construită). 


1.2. Cercetare vs cercetare ştiinţifică 


Cercetarea ştiinţifică este o subcategorie a cercetării, având ca scop producerea 
de cunoştinţe. Acestea sunt exprimate în propoziţii cărora li se atribuie o valoare 
de adevăr. În funcţie de modul în care se atribuie valorile de adevăr, avem mai 
multe tipuri de cercetare (de cunoaştere). Cele care implică un demers mai 
structurat - cercetarea ştiinţifică, filosofică, religioasă - se regăsesc în univer- 
sităţi, instituţii ce reunesc cunoaşterea universală (aşadar a echivala studiul din 
universităţi numai cu studiul ştiinţific este o gravă eroare epistemologică ! ). Alte 
tipuri de cercetare sunt mai puţin structurate, fiind reunite sub umbrela cercetării 
de simţ comun, care produce cunoaştere de simţ comun. 

1.2.1. Cercetări non-ştiinţifice 


Din cauza unei metodologii mai puţin riguroase şi sistematizate, cercetarea de 
Simț comun produce adesea o asignare a valorilor de adevăr lipsită de validitate. 
Spre exemplu, pe baza unor observaţii necontrolate de simţ comun, oamenii au 
crezut sute de ani că pământul este plat, că într-un obiect compact (de exemplu, 
în piatră) există mai mult spaţiu ocupat decât spaţiu gol şi au elaborat sisteme 
complexe prin care încercau să inducă sens şi semnificaţie în lumea în care 
trăiau : unde sunt zeii olimpieni de altădată sau elefantul care sprijină Pământul ? 
Specia umană nu este construită pentru a căuta adevărul ! Cercetările ştiinţifice 
(Gilbert er a/., 1988) au arătat că orice informaţie primită este codată, în primă 
instanţă, în sistemul nostru cognitiv, ca fiind adevărată. Abia apoi, în pasul al 
doilea, decidem critic dacă ea este sau nu adevărată. Dacă acest al doilea pas este 
blocat, ajungem să considerăm ca fiind adevărat orice ni se transmite ; de aici la 
homo stupidus nu este, pentru unii, decât un pas mic ! Blocarea celui de-al doilea 
pas nici măcar nu este foarte greu de realizat. Spre exemplu, dacă informaţiile ni 
se transmit implicit/inconştient (prin percepţie, învăţare sau memorie implicită) 
sau dacă resursele atenţionale sunt insuficiente (de pildă, suntem într-o situaţie 
de stres, implicaţi în sarcini multiple, sub presiunea timpului etc.), pasul al 
doilea, de evaluare critică a informaţiei, este blocat şi ajungem să credem tot 
ceea ce ni se transmite. Specia umană este construită pentru a găsi predictibilitate 
prin sens şi semnificaţie. Căutarea adevărului prin cercetare ştiinţifică este un 
lucru greu, care necesită efort şi capacitatea de a tolera incertitudinea. Puţini 
oameni pot face acest lucru, şi ei sunt cei care au dus omenirea, în salturi inegale, 
la dezvoltarea de astăzi. Restul îşi creează pseudocunoştinţe care le dau sens şi 
semnificaţie, pentru că ceva nu trebuie să fie adevărat ca să fie util (trebuie doar 
să credem că este adevărat). Deşi cunoaşterea de simţ comun poate genera 
întâmplător cunoştinţele cu un grad înalt de validitate (de exemplu, mai ales în 
registrul unor descrieri la un nivel mediu de analiză, exprimate, de pildă, în sfera 
relaţiilor interpersonale), ea generează adesea pseudocunoştinţe (mai ales la 
micro- şi la macronivel: cunoştinţele de simţ comun despre funcţionarea creie- 
rului sau a migrării populațiilor sunt adesea pseudocunoştinţe, multe dintre ele 
comice). Spre exemplu, ce uşor ne vine să explicăm un anumit pattern compor- 
tamental (de pildă, roşeşte, se bâlbâie, tremură) prin caracteristici umane (de 
exemplu, este anxios). Evident că dacă vă întreb de unde ştiţi că subiectul este 
anxios îmi veţi spune că acest lucru se vede din patternul comportamental (de 
pildă, roşeşte, se bâlbâie, tremură). Oricine a studiat logica vă va spune că acest 
demers este unul circular, fără valoare explicativă. Anxios este un termen care 
descrie patternul comportamental, nu îl explică ; aşadar între termenul anxios şi 
patternul comportamental este un mecanism semiotic, nu unul cauzal, similar 
relaţiei dintre termenul jaguar şi fiinţele vii care sunt denumite astfel. Nu este 

absurd să spunem că jaguarul „cauzează” fiinţele vii denumite astfel? Ei bine, 
atunci de ce nu ne pare la fel de absurd să spunem că anxietatea „cauzează”/ 
„generează” patternurile comportamentale descrise mai sus? Răspunsul este 
Simplu : nu ni se pare absurd deoarece această tautologie ne dă iluzia cunoaşterii, 
după cum existenţa zeilor olimpieni ne ajuta cândva să organizăm lumea în care 
trăiam. lar noi avem nevoie de aceste iluzii ale cunoaşterii pentru că ne dau sens, 


semnificaţie şi predictibilitate. 


În cercetarea teologică, asignarea valorii de adevăr informaţiilor din textele 
sacre necesită în primul rând credinţă, metodologia fiind ghidată de acest lucru. 
Sfântul Augustin a fost unul dintre cei care au promovat revelaţia mistică drept o 
cale principală spre cunoaştere. Deşi Sfântul Toma d'Aquino a încercat să împace 
această cale de cunoaştere cu logica, atunci când apar discrepanțe, credinţa şi 
revelaţia mistică sunt mai puternice, logica fiind adesea utilizată pentru a oferi 
explicaţii post-hoc. Aceste forţări ale utilizării logicii pentru a justifica într-un 
cadru „acceptat” lucruri deja asumate a priori prin credinţă duc la o serie de 
sofisme (erori de logică) ce pot fi găsite pe scară largă în textele de dogmatică ; 
aşadar logica este permisă până acolo unde nu supără revelaţia. Pe scurt, testarea 
prin verificabilitate şi/sau falsificabilitate este greu de realizat în cazul unor 
abordări teologice. Cu suficientă credinţă, poţi atribui valori de adevăr unor 
informaţii ce vor rezulta în cele mai diverse şi mai stranii cunoştinţe. 


În cercetarea filosofică se încearcă asignarea valorii de adevăr prin mijloace 
logice. Însă, din cauza naturii problemei, adesea, aceste mijloace logice nu sunt 
dublate de o investigaţie ştiinţifico-empirică. Într-adevăr, problemele filosofice 
sunt de obicei metafizice şi non-empirice. Spre exemplu, în timp ce ştiinţa este 
interesată de ceea ce este adevărat şi de ceea ce este fals, filosofia este interesată 
de natura conceptelor adevăr şi fals. Probleme empirice cândva de domeniul 
filosofiei au fost astăzi preluate de ştiinţele care s-au desprins mai demult sau mai 
recent de filosofie. Este drept că, în vremurile vechi, cei pe care astăzi îi numim 
filosofi erau în acelaşi timp astronomi, biologici, matematicieni sau psihologi ; 
aşadar erau spirite universale. Cu timpul însă, discipline specifice precum bio- 
logia, fizica, matematica, psihologia etc. s-au separat de demersul filosofic - pe 
care îl mai păstrează însă la nivelul unor asumpţii tacite — prin asimilarea unui 
obiect de studiu şi a unei metodologii instrumentale. Astfel, s-a adâncit tot mai 
mult diferenţa dintre metafizică şi ştiinţă, dintre cunoaşterea „veritabilă” -— 
filosofică, orientată spre esenţă, având ca obiect ceea-ce-este - şi cunoaşterea 
„instrumentală” - ştiinţa propriu-zisă, orientată spre devenire şi pragmatism, 
având un obiect vizibil-operaţionalizabil. 

Unii autori vorbesc şi despre o cercetare/cunoaştere artistică. Noi (vezi şi 
Carnap, 1937) credem că o asemenea sintagmă nu are sens. Cercetarea îşi 
propune producerea de cunoştinţe evaluate prin prisma categoriei „valoare de 
adevăr”. Pe de altă parte, prin intermediul esteticii, producţiile artistice sunt 

evaluate prin alte categorii, cum sunt „frumosul”, „comicul” etc. Produsul 
artistic poate conţine informaţii importante şi, aşa cum vom vedea în continuare, 
asupra lui se poate exercita un demers ştiinţific pentru a surprinde acele informaţii 
prin prisma categoriei „valoare de adevăr”. Însă categoria „valoare de adevăr” 
nu este importantă pentru artă în evaluarea produselor sale. Aşadar, deşi este 
adevărat că domeniul artistic poate fi abordat şi ştiinţific, asta nu înseamnă că 
arta este o formă de cunoaştere, decât în sens metaforic. 


1.2.2. Cercetare ştiinţifică 


1.2.2.1. Aspecte generale 


Cercetarea ştiinţifică este un alt tip de cercetare, diferit de cercetarea de simţ 
comun, teologică sau filosofică, deşi obiectul lor poate fi uneori acelaşi. Diferenţa 
dintre ele nu este de obiect de studiu, ci de metodă, adică de modalitatea de 
abordare şi cercetare a obiectului. De pildă, conceptul de Dumnezeu poate fi 
abordat teologic, filosofic sau ştiinţific ; acest lucru este reflectat în ştiinţa 
contemporană. Spre exemplu, titlul de „doctor” nu se obţine datorită faptului că 
eşti un preot sau un filosof foarte bun; fiind un titlu ştiinţific, el este obţinut 
după un program de cercetare, aplicând metodologia ştiinţifică obiectului specific 
de studiu (de exemplu, analiza de discurs asupra Epistolelor către Corinteni, 
dacă eşti preot, analiza de conţinut asupra constructului de monadă în scrierile 
filosofice, dacă eşti filosof, sau analiza tematică asupra colindelor din zona 
Satu Mare, dacă eşti critic de artă etc.). 

Cercetarea ştiinţifică are ca scop producerea de cunoştinţe necesare rezolvării 
unor probleme. Faptul că cercetarea ştiinţifică îşi propune producerea de cunoş- 
tinţe în scopul rezolvării unor probleme nu înseamnă însă că producerea de 
cunoştinţe se face doar prin cercetare. Uneori, cunoştinţele pot fi descoperite 
întâmplător, dar şi în acest caz ele trebuie apoi organizate, prin cercetare, într-un 
sistem organizat de cunoştinţe. În cercetarea ştiinţifică se face distincţie între 
cercetarea fundamentală, cercetarea aplicată şi cercetarea pentru dezvoltare şi 
inovare. Astfel, în cazul în care cunoştinţele se referă la reguli şi principii 
(cunoştinţe declarative: ce ştiu?), vorbim despre cunoştinţe ca rezultat al 
cercetării fundamentale, exprimate în publicaţii. Dacă se referă la proceduri sau 
la aplicarea cunoştinţelor ca rezultat al cercetării fundamentale la contexte 
specifice (cunoştinţe procedurale : ce pot face?), atunci discutăm despre cerce- 
tarea ştiinţifică aplicată, al cărei rezultat apare în publicaţii. În cazul în care 
cunoştinţele sunt suficient de proceduralizate pentru a se exprima în tehnologii şi 
servicii, vorbim despre cercetare-dezvoltare, al cărei rezultat se exprimă în 
publicaţii şi/sau brevete de invenţie şi prototipuri. Transformarea cunoştinţelor 
din publicaţii, a brevetelor şi prototipurilor în tehnologii şi servicii asimilate 
economic şi social nu este doar o responsabilitate a cercetării ştiinţifice, ci ţine 

de domeniul socio-economic, fiind inovare prin transfer şi diseminare de cunoş- 
tinţe, proces în care cercetarea ştiinţifică şi cercetătorii sunt doar componente 
alături de mediul socio-economic (de exemplu, industrie, utilizatori, responsabili 
de politici în domeniu etc.). 


1.2.2.2. Măsurarea în Ştiinţă 


Consideraţii generale 


Măsurarea este pentru ştiinţă „călcâiul lui Ahile”. Să încercăm să o clarificăm în 
cele ce urmează, pentru a o putea utiliza riguros. Realitatea este formată din 
obiecte (fenomene) şi din relaţiile dintre ele. Obiect este orice poate influenţa 
direct sau indirect (prin intermediul altor obiecte) activitatea analizatorilor (direct 
sau cu extensiuni instrumentale). A „măsura realitatea” (observată sau construită) 
înseamnă a atribui direct (de pildă, măsurarea lungimii) sau indirect (de exemplu, 
măsurarea presiunii prin intermediul coloanei de mercur) numere unor caracte- 
ristici ale obiectelor. Constructul numere trebuie înţeles aici în sens foarte larg, 
de la „a ţine locul unor expresii propoziţionale” (vezi infra, observaţiile referi- 
toare la scala nominală) până la sensul său din matematică (de exemplu, vezi 
infra, precizările despre scalele ordinală, de interval şi de proporţii). Aşadar noi 
măsurăm înălţimea, greutatea unui obiect etc., iar nu obiectul în sine. Asumpţia 
fundamentală în măsurare este că numerele asignate obiectelor reflectă relaţiile 
dintre obiecte prin prisma caracteristicii măsurate. Relaţia dintre obiecte şi 
măsurătorile acestora este similară cu cea dintre un teritoriu şi harta acelui 
teritoriu. Prin urmare, un mare avantaj al măsurării este că, odată efectuată, 
putem utiliza matematica în studiul realităţii, ceea ce conferă rigoare şi eleganţă, 
uşurând de asemenea în mod semnificativ activitatea cercetătorilor. Altfel, ştim 
ce dificil este să facem cercetări doar comparând subiecţii între ei ca fiind 
anxioşi, foarte anxioşi, foarte-foarte anxioşi, nu chiar atât de anxioşi etc. Dacă 
ne propunem să studiem relaţia dintre această caracteristică descrisă în felul de 
mai sus şi nivelul de convingeri iraționale descris în mod similar (de pildă, foarte 
irațional, mai puţin irațional), a vorbi despre rigoare ajunge să fie o glumă. 
Exprimarea valorilor acestor caracteristici în numere (cantitativ) ne permite o 
serie de calcule statistico-matematice riguroase (de exemplu, calcularea mediei, 
comparații între subiecţi, corelaţii între anxietate şi credinţele iraționale etc.). Pe 
de altă parte, uneori, o exprimare propozițională (calitativă) a caracteristicilor 
unor obiecte poate duce la o mai bună şi profundă înţelegere a situaţiei (de exem- 
plu, ce număr ar putea exprima la fel de bine ideea „groaznic de anxios” ?). 

Sumarizând, valorile trăsăturilor unui obiect sunt măsurate, rezultând date 
cantitative şi/sau calitative. Datele culese se exprimă prin propoziţii de observaţie 
al căror adevăr este clar stabilit prin raportare la realitatea observată dependent 
de subiect şi/sau la realitatea construită. 

Scale de măsurare. Există patru metode principale de măsurare: nominală, 
ordinală, de interval şi de proporţii (Stevens, 1951). 


Măsurarea nominală presupune atribuirea de numere unor obiecte, ceea ce 
permite clasificarea obiectelor în categorii (adesea exclusive), prin prisma carac- 
teristicii măsurate. În acest context, numerele nu fac altceva decât să înlocuiască 
nişte etichete lingvistice ale valorilor caracteristicii măsurate (de exemplu, 1 
pentru anxios şi 2 pentru non-anxios), fără a putea intra în calcule statistico- 
-matematice. Acesta este nivelul de măsurare ce produce date calitative, care 
apoi pot fi prelucrate calitativ sau cantitativ. Spre exemplu, valorile caracteris- 
ticilor unor obiecte, exprimate propoziţional, pot face obiectul analizei tematice 
(calitative) sau statistico-matematice (de pildă, de câte ori apare cuvântul sufe- 
rinţă). Frecvenţele calculate pentru obiectele din fiecare categorie denumită 
numeric sau propoziţional pot face obiectul unor analize statistico-matematice 
(de exemplu, analizele de frecvenţe). 


Măsurarea ordinală presupune asignarea de numere unor obiecte, ceea ce 
asigură ierarhizarea obiectelor prin prisma caracteristicii măsurate. Spre exemplu, 
dacă o persoană este considerată mai inteligentă decât alta, celei dintâi i se poate 
asigna valoarea 1, iar celei de-a doua, valoarea 2. În acest context, numerele nu 
arată de câte ori este mai inteligentă prima persoană în comparaţie cu cea de-a 
doua, ci doar că este mai inteligentă. În analizele statistico-matematice trebuie să 
conştientizăm aceste constrângeri. Spre exemplu, asemenea scală de măsurare 
permite mai ales comparații de grup intraindividuale, şi mai puţin comparații de 
grup interindividuale. 


Măsurarea de interval presupune asignarea de numere unor obiecte, ceea ce 
asigură nu doar clasificarea obiectelor prin prisma caracteristicii măsurate, ci şi 
interpretarea diferenţelor dintre numere, prin prisma caracteristicii măsurate. În 
cadrul acestei măsurări se poate calcula diferenţa dintre două valori ale măsurării 
(de exemplu, 50 vs 60 *C); mai mult, această diferenţă este de aceeaşi mag- 
nitudine ca aceea dintre 80 şi 90 *C. Deoarece nu există o valoare absolută de 
O *C, ci doar una aleasă arbitrar (0 *C a fost ales convenţional ca referindu-se 
la temperatura la care îngheaţă apa), nu putem însă spune că 10 *C înseamnă 
de două ori mai cald decât 5 *C. Mai aproape de domeniul nostru, un scor de 
120 la un test de inteligenţă nu înseamnă o inteligenţă de două ori mai mare decât 
una exprimată de un scor de 60 (nu avem o valoare de zero absolut pentru inteli- 
genţă). Atenţie : în cadrul analizelor statistico-matematice, o astfel de măsurare 
permite doar comparații de intervale, nu comparații directe între valori absolute. 


Măsurarea de tip proporții este similară cu cea de interval, însă are avantajul 
că valoarea zero nu este aleasă arbitrar - astfel, putem spune, spre exemplu, că 
10 kg înseamnă de două ori 5 kg (valoarea de 0 kg este o valoare absolută, aleasă 
nearbitrar) ; mai aproape de domeniul nostru, valoarea timpului de reacţie se 

obţine tot printr-o măsurare de tipul proporţiilor. O asemenea măsurare permite 
analize statistico-matematice complexe, inclusiv comparații între valori absolute. 

Aşadar, adesea, datele culese calitativ (de exemplu, exprimate în propoziţii) 
sunt analizate calitativ (de pildă, analiză tematică, de discurs etc.), iar cele 
culese cantitativ sunt analizate statistico-matematic, dar sunt posibile însă şi 
combinaţii. Spre exemplu, anumite date calitative pot fi prelucrate statistico- 
-matematic, cum este situaţia în care se face analiză de conţinut asupra discursului 
unui pacient (de pildă, de câte ori utilizează cuvântul suferință) ; este însă mai 
greu a face analize calitative pe baza datelor exprimate cantitativ (de exemplu, 
analize descriptive). 


Standardizarea măsurării. Deoarece măsurarea se face pe scale diferite, 
adesea, nu putem compara direct între ele valorile unor caracteristici. Spre 
exemplu, care este raportul dintre un scor de 20 de puncte la un test de memorie 
şi unul de 15 puncte la un test de atenţie? Este rezultatul la testul de memorie 
mai bun decât rezultatul la testul de atenţie? Rezolvarea problemei se face 
utilizând cote standardizate ; toate variantele de cote standardizate au la bază 
cotele z. Cotele z au media egală cu 0 şi abaterea standard de 1. Formula de 
calcul pentru a transforma o valoare brută în cotă z este: z este egal cu valoarea 
brută minus media grupului de referinţă (a populaţiei), totul împărţit la abaterea 
standard a grupului de referinţă (a populaţiei). Astfel, o cotă de 20 de puncte la 
un test de memorie va deveni o cotă z de —5 dacă media grupului de referinţă este 
30, iar abaterea standard este 2. O cotă brută de 15 puncte la un test de atenţie 
va deveni o cotă z de +1 dacă media grupului de referinţă este 10 şi abaterea 
standard este 5. Comparând între ele z = —5 şi z = 1, putem spune că, în timp 
ce performanţa subiectului la testul de atenţie este peste medie, performanţa 
acestuia la testul de memorie este sub media grupului de referinţă ; aşadar putem 
afirma că performanţa subiectului la testul de atenţie este mai bună decât per- 
formanţa lui la testul de memorie. 


Măsurarea şi designul de cercetare ştiinţifică. Aşa cum am spus anterior, un 
obiect este descris printr-o serie de caracteristici (variabile) care pot lua diverse 
valori. Variabilă este orice caracteristică ce poate varia, deci care poate lua 
diferite valori (vorbim aici despre diverse „condiţii”/,,modalităţi” ale unei varia- 
bile). Dacă valorile sunt măsurate cantitativ, studierea acestor caracteristici ia 
forma metodologiei cantitative. Dacă valorile sunt măsurate calitativ (de exemplu, 
exprimate în propoziţii : „mă simt anxios”), adeseori studierea acestor caracte- 
ristici ia forma metodologiei calitative şi/sau, uneori, cantitative. Unele carac- 
teristici pot fi măsurate atât cantitativ, cât şi calitativ ; în acest caz, în funcţie de 
problema investigată, se alege o combinaţie a metodologiei calitative cu cea 
cantitativă sau una dintre cele două tipuri de metodologie. 

Variabilele studiate sunt grupate într-o structură logică numită designul cerce- 
tării (pentru detalii, vezi Baron şi Kenny, 1986; Pedhazur şi Schmelkin, 1991) ; 

designul este cadrul general ce organizează toate componentele cercetării. Există 
două tipuri principale de designuri de cercetare : experimentale şi non-experimen- 
tale. În designul experimental, se presupune că anumite variabile independente 
manipulate de cercetător (de exemplu, pentru variabila tratament, se stabilesc 
două condiţii : tratament psihoterapeutic şi tratament medicamentos) au un impact 
cauzal asupra altor variabile, numite dependente ; în plus, subiecţii studiaţi sunt 
distribuiţi randomizat în condiţiile variabilei independente. Dacă subiecţii nu 
sunt distribuiţi randomizat în condiţiile variabilei independente, atunci vorbim 
despre design cvasiexperimental. Designurile non-experimentale sunt de mai 
multe tipuri. Dacă variabila independentă este una nemanipulată (clasificatorie/ 
descriptivă ; de pildă, sexul), atunci relaţia dintre ea şi variabila dependentă este 
doar potenţial cauzală (design non-experimental propriu-zis). Alte variabile sunt 
considerate predictori, asumându-se faptul că ele ne ajută să prezicem alte 
variabile numite criterii (design non-experimental predictiv ; atenţie, legătura 
dintre predictori şi criteriu nu este asumată ca fiind cauzală). Atunci când se 
studiază / se descrie asocierea dintre diverse variabile (atenţie : asocierea nu 
înseamnă legătură cauzală), le numim variabile corelaţionale (design non-experi- 
mental corelaţional). Unele variabile sunt numite mediatoare, asumându-se faptul 
că ele mediază efectul unei variabile independente sau predictor asupra unei 
variabile dependente, respectiv criteriu. Unele variabile sunt numite moderatoare, 
asumându-se faptul că ele influenţează relaţia dintre variabila independentă sau 
predictor şi variabila dependentă, respectiv criteriu. Variabilele mediatoare şi/ 
sau moderatoare sunt incluse în diverse designuri pentru a clarifica relaţiile 
dintre variabilele studiate. Uneori studiem o singură variabilă, aşa cum se poate 
întâmpla în anumite anchete (de exemplu, ce cred oamenii despre ursul polar — 
trebuie protejat sau nu ?). Atunci când concepem un design trebuie să ţinem cont 
de principiul „Briciul lui Occam” — cu cât includem mai multe variabile, cu atât 
probabilitatea de eroare este mai mare. Aşadar „puţin este mai bine” şi „mult 
poate însemna mai multe puţinuri” - altfel spus, este mai indicat să utilizăm mai 
multe designuri de cercetare simple decât un design complex, în care nu avem 
controlul variabilelor. Tipul de caracteristici şi relaţiile dintre ele pe care le 
studiem într-un design depinde de problema pe care o avem. Prin urmare, orice 
demers de cercetare începe cu o problemă. 


Problema de start în cercetare. O problemă este o discrepanţă între o stare 
prezentă (ce ştim) şi o stare-scop (ce vrem să ştim). Demersurile ştiinţifice 
realiste sunt acelea în care discrepanţa dintre starea prezentă şi starea-scop poate 
fi redusă prin prisma metodologiei actuale. Dacă această discrepanţă este una 
care nu poate fi abordată nici măcar potenţial prin prisma metodologiei actuale 
(de exemplu, cum să mă transform în diverse animale), atunci ea nu este 
considerată o problemă sau o problemă ştiinţifică serioasă şi/sau actuală (dar 
poate face obiectul unor abordări vrăjitoreşti sau artistice). Problema poate fi 

una formulată/existentă în domeniu sau una descoperită/creată de cercetător. 
Dezvoltarea cunoaşterii se face nu doar rezolvând probleme existente (de exemplu, 
de tip puzzle), ci şi formulând/inventând noi probleme ; uneori, creând (punând) 
probleme, putem împinge cunoaşterea mai departe prin rezolvarea pe care o 
propunem, rezolvare ce devine apoi model de lucru. Acesta este rolul personali- 
tăţilor remarcabile, care au marcat ştiinţa. Dezvoltarea cunoaşterii se face atât 
cumulativ (prin rezolvarea de probleme existente), cât şi prin salturi în urma 
unor descoperiri cruciale ale unor personalităţi marcante, care au găsit şi/sau 
inventat probleme a căror rezolvare a dus la un salt calitativ în cercetarea din 
domeniu. Este adevărat că, prin formularea stării finale a problemei, putem 
spune că toate problemele sunt mai mult sau mai puţin create de cercetător ; 
unele formulări pot fi însă atât de neaşteptate, încât rezolvarea lor duce la schim- 
bări paradigmatice în domeniu, în timp ce alte formulări sunt produse inferenţial 
din starea domeniului. 

În acest context, trebuie să înţelegem foarte clar că o metodă de cercetare 
ştiinţifică nu este superioară alteia. Fiecare metodă de cercetare are anumite 
constrângeri ce trebuie respectate şi generează un anumit tip de cunoştinţe 
necesare rezolvării unui anumit tip de problemă. Vom ilustra această idee cu 
exemplul de mai jos. 


9 EXEMPLU 


e Problema 1. Ce cred aceşti 12 pacienţi care au cancer despre viaţa lor 
astăzi, la ora interviului ? 


e Problema 2. Ce cred aceşti 12 pacienţi care au cancer despre viaţa lor? 
e Problema 3. Ce cred pacienţii care au cancer despre viaţa lor? 


O metodologie calitativă bazată pe adunarea datelor printr-un interviu liber, 
urmat de o analiză tematică a acestora, ar putea oferi un răspuns la problema 1. 
În cazul problemei 2, trebuie să arătăm că răspunsurile la interviu sunt stabile în 
timp (ceea ce înseamnă un studiu anterior menit să arate dacă există o stabi- 
litate-fidelitate a răspunsurilor pacienţilor la interviu). Pentru problema 3 avem 
nevoie nu doar de o stabilitate a răspunsurilor, ci şi de un eşantion reprezentativ 
pentru pacienţii cu cancer de la care să generalizăm la nivelul întregii populaţii ; 
generalizarea implică însă o statistică inferenţială şi, prin urmare, o metodologie 
cantitativă. 

În general, metodologia cantitativă, prin manipularea numerică a variabilelor, 
asigură o mai bună generalizare a rezultatelor cercetării. Însă când variabilele 
investigate nu sunt exprimate cantitativ, este de dorit utilizarea iniţială a unei 
metodologii de tip calitativ, cu rol explorator. De exemplu, înainte de a construi 
un test psihologic, pentru a evalua cogniţiile pacienţilor depresivi şi pentru a face 
analiză de itemi, este important să facem un interviu clinic cu pacienţii sufe- 
rinzi de depresie, pentru a vedea temele dominante în gândirea lor (vezi, de 
pildă, Beck, 1962). Aşadar dacă problema investigată presupune generalizarea 

rezultatelor, este obligatorie utilizarea unei metodologii cantitative, precedată, 
dacă este cazul, de metodologii calitative cu rol explorator. Adesea, metodologia 
calitativă permite o analiză mai nuanţată a unui fenomen ; în acest sens, ea poate 
urma metodologiei cantitative, nuanţând şi exemplificând rezultatele obţinute 
prin metodologia cantitativă. Uneori însă - vezi exemplele anterioare (1 şi 2) de 
mai sus —, metodologia calitativă în sine este suficientă pentru a rezolva anu- 
mite probleme. 

Deşi metodologia calitativă nu este produsul abordărilor postmoderne, ea a 
beneficiat de atacul acestora asupra pozitivismului, care promova o realitate 
observată independent de subiect ; recunoscându-se realităţile construite şi cele 
observate dependent de subiect, cunoaşterea perspectivei subiectului în cercetare 
(date calitative) a devenit interesantă. Trebuie spus însă că atât metodele cantita- 
tive, cât şi cele calitative pot fi utilizate fie că acceptăm o realitate observată 
dependent de subiect, fie că acceptăm o realitate construită. Este drept că, într-o 
variantă pozitivă extremistă ce promovează o realitate observată independent de 
subiect, rolul analizelor calitative se reduce, după cum se reduce şi rolul unor 
analize cantitative într-o abordare postmodernă extremistă, care nu mai recu- 
noaşte standarde comune realităţilor construite (aceste orientări nu mai sunt însă 
importante în epistemologie). Aşadar alegerea metodologiei de lucru este în 
funcţie de problemele pe care le avem de rezolvat şi de starea domeniului la acel 
moment şi, mai rar, în funcţie de asumpţiile epistemologice (de exemplu, dacă nu 
avem teste validate pentru evaluarea credințelor iraționale şi dorim să investigăm 
cogniţiile iraționale la pacienţii depresivi, singura modalitate de investigare a lor 
este interviul clinic, urmat de analiza de conţinut, de tematică etc.). 


1.2.3. Filosofie vs cercetare ştiinţifică 


Dacă distincţia dintre cercetarea (cunoaşterea) ştiinţifică, pe de o parte, şi cele de 
simţ comun şi teologic, pe de altă parte, este clară, apar adesea confuzii cu 
impact negativ asupra progresului în domeniu atunci când nu se înţelege distincţia 
dintre cercetarea ştiinţifică şi cea filosofică. Aceste confuzii sunt mai accentuate 
în domeniul psihologiei (clinice) — de aceea, vom prezenta în continuare o analiză 
comparativă mai nuanţată. Aşa cum menţionam anterior, ca tematică, abordările 
filosofice se suprapun adesea cu cele ale ştiinţelor, iar această suprapunere de 
obiect poate genera probleme majore. Astfel, teme din fizică sau biologie se 
regăsesc şi în filosofie, dar aici ele sunt abordate metafizic, pe linia cunoaşterii 
veritabile. Aceste niveluri nu sunt mixate cu cel al cunoaşterii instrumentale sau, 
dacă sunt mixate, filosofii pornesc de la o bună înţelegere a produselor cunoaşterii 
instrumentale din fizică. Nici un filosof serios nu îşi permite astăzi să discute 
(chiar metafizic) concepte precum fimp, materie, determinism etc. tără a cunoaşte 
şi cercetările din fizică. De neînțeles însă, când se discută teme de psihologie şi, 
în general, de ştiinţe socio-umane (intelect, iubire, voinţă şi decizie, identitate etc.), 
asistăm la o ignoranță în cunoaşterea instrumentală din psihologie. Acest lucru 


42 METODOLOGIA CERCETĂRII CLINICE. FUNDAMENTE 


este evident în scrierile filosofilor şi ale oamenilor de cultură români, scrierile 
similare din străinătate fiind, în general, mai bine ancorate în ştiinţa psihologică 
(de exemplu, Churchland, 1986). Dacă discursul s-ar menţine în plan metafizic 
sau al cunoaşterii veritabile, probabil că această ignoranță nu ar trebui criticată 
sever ; din păcate însă, se alunecă adesea de la un discurs metafizic sau veritabil 
la implicaţii psihologice pragmatice, care, raportate la produsele ştiinţei psiholo- 
gice, sunt nişte banalităţi spuse solemn. Ca psiholog, urmărind interviuri sau 
citind articole şi cărţi ale unor oameni reprezentativi pentru cultura românească, 
sunt adesea nemulţumit când văd nonşalanţa cu care discută aspecte psihologice 
sau inventează mecanisme psihologice care le justifică tezele, ca şi cum nu ar 
exista o ştiinţă psihologică. Aşadar interogaţiile disciplinare sunt substituite, 
adesea nejustificat, de către oamenii de cultură români cu interogaţiile filosofice. 
Trebuie înţeles faptul că, aşa cum nu putem să mai afirmăm orice despre „materie 
sau mişcare” fără a ne raporta la fizică, nu mai putem afirma în mod responsabil 
orice despre „om, psihic şi comportament” fără a ne raporta la psihologie. 
Aceasta este o ştiinţă riguroasă, cu un impact nu doar asupra cunoaşterii instru- 
mentale, ci, uneori, cu implicaţii chiar şi pentru dispute filosofice ! Spre exemplu, 
în celebra dispută dintre Descartes şi Spinoza, primul sugerând că stabilirea 
valorii de adevăr a unei propoziţii şi comprehensiunea ei sunt două procese 
succesive, iar al doilea că, odată înţeleasă, o propoziţie este considerată simultan 
şi adevărată, psihologia experimentală a arătat validitatea poziţiei lui Spinoza (de 
exemplu, Gilbert er al., 1993). Aşadar o problemă cândva filosofică a devenit 
instrumentală şi a fost rezolvată elegant prin mijloacele psihologiei experimentale. 
Psihologia nu mai poate fi ignorată în discursul filosofic şi cultural, iar acest 
lucru trebuie înţeles şi de către filosofii şi oamenii de cultură români. Filosofia 
românească păcătuieşte însă grav prin această ignoranță. Deşi se discută la nivel 
instrumental, fie se ignoră psihologia ştiinţifică, făcându-se apel la banalităţile 
unei psihologii de simţ comun, ambalate intelectual, fie se utilizează teorii depăşite 
şi invalidate ale ştiinţei instrumentale. Prototipic pentru scrierile româneşti este 
apelul la psihanaliză ca exponent al psihologiei ştiinţifice, psihanaliza nemaifiind 
de multă vreme considerată o abordare actuală şi influentă în psihologia con- 
temporană (Robins er a/., 1999). Mă amuză de fiecare dată să văd în scrierile 
colegilor nepsihologi egalitatea între psihologie şi psihanaliză, relaţie ce este de 
factura egalităţii dintre teoria termodinamicii şi teoria flogistonului. Această 
ignoranță a cunoaşterii instrumentale, în general, şi din ştiinţa psihologică, în 
particular, se regăseşte şi în lucrările celor mai influenţi filosofi şi oameni de 
cultură contemporani din România. Spre exemplu, domnul Andrei Pleşu face una 
dintre aceste erori atunci când discută despre „intelectul ca înger” în lucrarea 
domniei sale Despre îngeri (2004). Ni se spune că, dacă s-ar anula organele 
noastre de simţ, „substanţa gândirii nu s-ar mai recolta din lumea sensibilă, ci 
direct din registrul speciilor inteligibile” (p. 221) şi deci „intelectul este, prin 
urmare, dimensiunea angelică a omului, partea noastră de înger” (p. 223). În acest 
comentariu însă, dincolo de aspectul literar, domnul Andrei Pleşu ignoră lucrul 

ştiut în psihologie că însuşi intelectul şi operaţiile sale sunt produsul unei 
construcţii ce are ca input datele senzoriale ; înseşi operaţiile gândirii nu sunt 
altceva decât acţiuni interiorizate ! Aşadar, păstrând demersul argumentativ al 
domnului Andrei Pleşu, psihologia experimentală ar sugera că omul şi corporali- 
tatea lui sunt condiţia existenţei îngerilor. Probabil că ignorarea cunoaşterii 
instrumentale în filosofia românească provine dintr-o înţelegere greşită a ştiinţei. 
Spre exemplu, domnul Horia-Roman Patapievici, în lucrarea domniei sale Omul 
recent (2001), ne spune că „obiectivitatea ştiinţifică exclude tot ceea ce nu pre- 
supune [|...], ştiinţific este să nu crezi în Dumnezeu ; deci Dumnezeu nu există” 
(p. 75). Este o concepţie greşită asupra ştiinţei instrumentale ! Pentru ştiinţă, 
existenţa lui Dumnezeu este o ipoteză neverificată (încă) sau, în cel mai rău caz, 
o ipoteză neverificabilă. În ştiinţă, nu se neagă nicidecum ceva decât dacă a fost 
invalidat ştiinţific ; aşadar ştiinţa nu spune că „Dumnezeu nu există”, ci că „nu 
ştim dacă Dumnezeu există”! Domnul Gabriel Liiceanu face erori similare în 
lucrarea domniei sale Uşa interzisă (2002) când confundă sistematic planul 
discursului personal cu planul instrumental al ştiinţei psihologice privind depresia 
şi consecinţele sale : de exemplu, depresia apare adesea când există un deficit de 
serotonină, nu când „neuronul produce în exces serotonina” (p. 102). Astfel de 
erori se regăsesc — din păcate, sistematic - şi în discursul şi scrierile altor oameni 
de impact din filosofia şi cultura românească. Cred că filosofia românească 
păcătuieşte uneori prin confundarea filosofiei cu exerciţiile eseistice în care 
interogaţiile disciplinare se substituie uneori cu interogaţii filosofice, fără sens în 
acel context. În consecinţă, produsele acesteia sunt adesea fie simple expresii ale 
„sentimentului vieţii”, cum ar spune Rudolf Carnap, fie nişte truisme ambalate 
„filosofico-culturalo-psihologic”. Cred, de asemenea, că filosofia românească nu 
poate ieşi din această ignoranță decât dacă va reconsidera serios raportul cu 
ştiinţele în general şi cu psihologia în particular, atunci când discursul său are 
implicaţii instrumentale. 

Exercițiu 





Alegeţi un domeniu de cercetare ştiinţifică (de exemplu, memoria autobiografică). 


Identificaţi structura relaţională asumpţii-teorie-model în cadrul acestui domeniu. 

Daţi exemple de constructe definite teoretic, empiric şi operaţional. 

Analizaţi modalităţile de testare a teoriilor: verificabilitate vs falsificabiliate. 

Daţi exemple de studii cu caracter pozitiv, de tip hermeneutic şi de tip 

fenomenologic. 

e Daţi exemple de constructe măsurate nominal vs ordinal vs pe interval vs prin 
proporţii. 

e  Discutaţi o temă de cercetare din acest domeniu prin prisma cercetării ştiinţifice 

vs cercetării filosofice vs cercetării teologice vs cercetării de simţ comun. 











Capitolul 2 


Noţiuni de semiotică, logică 
şi teoria argumentării 


Cunoaşterea temeinică a semioticii, logicii şi a teoriei argumentării constituie 
factorul necesar al oricărui demers ştiinţific. În ştiinţă, multe dispute au apărut 
din cauza unor pseudoprobleme generate de confuzii de limbaj (vezi cazul unor 
paradoxuri logice), de inconsistenţă logică şi/sau erori în demersul argumentativ 
(vezi secţiunea 2.2). Vom prezenta aşadar principalele aspecte ale acestor domenii 
care, dacă nu sunt înţelese, elimină posibilitatea unui demers ştiinţific riguros. 


2.1. Logică, limbaj şi ştiinţă 


Cercetarea are ca scop producerea de cunoştinţe în scopul rezolvării unor pro- 
bleme. Cunoştinţele noastre sunt exprimate în propoziţii. Evident, nu toate propo- 
ziţiile exprimă cunoştinţe. Spre exemplu, propoziţiile interogative, exclamative, 
optative etc. nu exprimă cunoştinţe. Cunoştinţele sunt exprimate numai în propoziţii 
care enunţă ceva (aserţiuni). Aceste propoziţii (aserţiunile) au diferite valori de 
adevăr (valori alethice) : ele pot dobândi atributele de false sau adevărate - însă 
faptul că pot dobândi valori de adevăr nu este similar cu a le avea. 

Deoarece propoziţiile sunt exprimate cu ajutorul limbajului, trebuie să clarifi- 
căm componentele fundamentale ale acestuia, componente care au implicaţii 
pentru înţelegerea cercetării ştiinţifice (pentru detalii, vezi Marga, 1990). 

Astfel, este cunoscut faptul că limbajul este un sistem de semne, fiind studiat 
de semiotică. Un sistem de semne este format din semne (vocabular) şi reguli de 
manipulare a lor (gramatică). Regulile de manipulare a semnelor sunt fonologice 
(studiate de fonologie, care vizează, spre exemplu, construirea semnelor), sintac- 
tice (studiate de sintactică, ce vizează organizarea şi relaţionarea semnelor între 
ele), semantice (studiate de semantică, ce vizează relaţia dintre semn şi obiectul 
transpus prin semioză în semn) şi pragmatice (studiate de pragmatică, ce urmă- 
reşte utilizarea limbajului ca act de vorbire de către actori specifici şi în situaţii 

specifice). Semnul este orice ţine locul la altceva ; altfel spus, semnele se referă 
la obiecte care sunt designaţii (referenţii) lor. Prin obiect înţelegem tot ceea ce 
poate fi desemnat ca fiind „ceva” real sau imaginar. Faptul că un semn (0 expre- 
sie) se referă la un obiect îi conferă acestuia semnificaţie. Unele semne (de exem- 
plu, Alexandru cel Mare) se referă la obiecte care sunt un designat real; în acest 
caz spunem că ele denotă ceva. Alte semne (de pildă, Zeus) se referă la obiecte 
care nu sunt un designat real; spunem despre ele că au designat, dar nu au 
denotat. Pe lângă semnificaţie, fiecare expresie are şi un sens, conferit de modul 
în care acea expresie se raportează la caracteristicile obiectului semnificat. Spre 
exemplu, expresiile „Luceafărul poeziei româneşti” şi „Mihai Eminescu” au 
aceeaşi semnificaţie, dar sensuri diferite. Aşadar o expresie exprimă sensul său, 
însă reprezintă sau desemnează referinţa sa. În limbajul cotidian, presupunem im- 
plicit că orice semn are atât sens, cât şi referinţă (atenţie : referinţa poate să nu fie 
un obiect real sau perceptibil). În mitologie, termeni precum Zeus, Cronos etc. 
sunt inteligibili (au sens), deşi nu denotă nimic. Astfel de termeni pot face obiectul 
unor lucrări artistice şi/sau literare, dar nu se încadrează în ceea ce numim 
ştiinţă. Similar, în ştiinţă, fiecare expresie are atât sens, cât şi referinţă - însă fie 
direct, fie prin intermediul altor expresii, expresiile ştiinţifice trebuie puse în 
legătură cu o referinţă reală (denotat); acest lucru este obligatoriu pentru 
expresiile ce formează ideile fundamentale ale unor teorii/modele (alte expresii 
„periferice” putând uneori să rămână nedefinite sau incomplet definite empiric ; 
vezi dezvoltările postpozitiviste). 

Distincția dintre aserţiunile asupra unui limbaj (meta-limbaj, considerarea 
unei expresii) şi aserţiunile într-un limbaj (folosirea unei expresii) este fundamen- 
tală pentru discursul ştiinţific. În propoziţia „Zeus este un zeu olimpian”, 
cuvântul Zeus este folosit. În propoziţia „Zeus are două vocale”, cuvântul Zeus 
este considerat. Uneori, în cercetarea ştiinţifică, confuzia dintre folosirea şi 
considerarea unei expresii poate genera erori majore, astfel încât această clarifi- 
care este fundamentală. Spre exemplu, propoziţia „Zeus are două vocale” poate 
fi interpretată şi în sensul folosirii cuvântului Zeus, dacă ne gândim că Zeus este 
pe cale să transmită cele două vocale muritorilor. În acest context, formula lui 
Voltaire „precizaţi-vă termenii când discutaţi cu mine” este un antidot pentru 
eroare în discursul ştiinţific. 

Relaţia dintre forma logică şi forma gramaticală este fundamentală pentru 
cercetarea ştiinţifică. Să analizăm expresiile de mai jos : 


Daniel David este psiholog. 
Ast x fb. 

Daniel David este număr prim. 
Daniel David sunt psiholog. 


Prima expresie are sens logic şi sens lingvistic (ea poate face obiectul unei 
investigaţii/testări ştiinţifice pentru a i se stabili valoarea de adevăr). A doua 

expresie nu are nici sens logic, nici sens lingvistic (ea nu poate face obiectul 
investigaţiei ştiinţifice pentru a i se stabili valoarea de adevăr). A treia expresie 
are sens lingvistic, dar nu are sens logic (ea nu poate face obiectul cercetării 
ştiinţifice pentru a i se stabili valoarea de adevăr). A patra expresie nu are sens 
lingvistic (este incorectă gramatical) şi are sens logic (poate face obiectul cerce- 
tării ştiinţifice pentru a i se stabili valoarea de adevăr). Aşadar aceeaşi formă 
logică poate avea forme gramaticale diferite. Spre exemplu, două expresii diferite 
din punct de vedere gramatical, „Daniel David este psiholog” şi „Daniel David 
este de profesie psiholog”, pot avea aceeaşi formă logică: există ceva care se 
numeşte Daniel David şi are proprietatea de a fi psiholog. Demersul ştiinţific 
este mai mult condiţionat de forma logică a unei propoziţii decât de forma ei 
gramaticală ; dar în contextul prezentării, forma gramaticală poate facilita recep- 
tarea formei logice. După aceste clarificări semiotice, să abordăm întrebarea 
fundamentală : cum putem stabili valorile de adevăr ale aserţiunilor ? În cerceta- 
rea ştiinţifică, logica şi teoria argumentării sunt mecanismele de bază ce asigură 
validitatea asignării valorilor de adevăr. Pentru unele aserţiuni — cele de observaţie — 
metoda este simplă, confruntând direct conţinutul lor cu datele de observaţie. În 
cazul altor propoziţii, trebuie să folosim o cale mediată - întemeiere -, stabilind 
valoarea de adevăr a unei propoziţii prin intermediul altor propoziţii. Atunci 
când stabilim valoarea de adevăr a unei propoziţii cu ajutorul altor propoziţii, 
spunem că facem o inferenţă (un raţionament). Inferenţa este aşadar demersul de 
stabilire a valorilor de adevăr ale unor propoziţii (numite concluzii) prin inter- 
mediul altor propoziţii (numite premise) ; inferenţele pot fi imediate (dintr-o 
premisă se extrage o concluzie) sau mediate (din mai multe premise se extrage 
una sau mai multe concluzii ; în acest sens, se preferă utilizarea termenului rațio- 
nament). Există două mari clase de raționamente : deductive şi inductive (pentru 
detalii, vezi Dima er al., 1990). În raţionamentele deductive, spunem despre un 
raţionament că este valid din punct de vedere logic dacă adevărul premiselor lui 
garantează adevărul concluziei ; dacă premisele sunt adevărate, iar concluzia 
este falsă, spunem că raţionamentul nu este valid. În raţionamentele inductive, 
concluziile nu sunt certe, ci doar probabile ; aşadar spunem că raţionamentele 
inductive sunt raționamente cu concluzii probabile, din cauză că premisele nu 
conţin informaţii suficiente pentru a întemeia concluzia şi pentru că operaţia 
logică efectuată nu permite inferarea cu certitudine a concluziei din premise. 
Toate aceste demersuri logice sunt tributare unor principii ce asigură coerenţa 
şi validitatea discursului. Patru sunt fundamentale şi le vom prezenta în conti- 
nuare. Principiul identității ne spune că orice obiect, indiferent de natura sa 
(fizică sau mentală), are anumite însuşiri care îl fac ceea ce este de fapt, un 
obiect cu o individualitate proprie, în acelaşi timp şi sub acelaşi raport. Principiul 
non-contradicţiei ne spune că oricare două propoziţii, dintre care una afirmă, iar 
cealaltă neagă implicit sau explicit acelaşi lucru (caracteristică) despre acelaşi 
obiect, nu pot fi ambele adevărate în acelaşi timp şi sub acelaşi raport. Principiul 

terțului exclus spune că, în acelaşi timp şi sub acelaşi raport, pentru orice pro- 
într-un sistem de propoziţii, o a treia posibilitate fiind exclusă. Principiul rațiunii 
suficiente impune condiţia de a accepta o propoziţie dacă dispunem de un temei 
capabil să o justifice şi de a lua sub beneficiul îndoielii propoziţiile pentru care 
nu dispunem de un asemenea temei. Respectarea acestor principii este o condiţie 
necesară unei gândiri logice, care permite organizarea şi comunicarea raţională 
în cadrul unei comunităţi. 


2.2. Întemeiere şi argumentare în ştiinţă 


Întemeierea/fundamentarea este operaţia prin care se indică temeiul/fundamentul 
unei aserţiuni. Temeiul (premisele) este o propoziţie sau un şir de propoziţii din 
care se poate deriva o aserţiune (o concluzie), pe baza unui procedeu logic valid 
(procedeul întemeierii). Printr-un procedeu logic valid, furnizăm temeiurile în 
baza cărora considerăm anumite aserţiuni ca fiind adevărate sau false. În structura 
unei întemeieri intră (vezi figura 2.1 ; pentru detalii, vezi Marga, 1990) : 


e teza de întemeiat (concluzia - C); 
mijloacele de întemeiere sau informaţiile pe care le avem (premisele - A); 
procedeul întemeierii, care face trecerea de la mijloacele de întemeiere (4) la 
teza de întemeiat (C) şi care presupune : 
- regulile de inferenţă, care fac legătura dintre teza de întemeiat şi informa- 
ţiile pe care le avem (înfrucâr - D); 
- Justificarea acestor propoziţii (pe baza - E); 
- operatorul modal (este de presupus - B); 
- condiţiile de exceptare a operatorului modal (dacă nu cumva - F). 





A BP ——— C£ 
ÎTUTUCĂL dacă nu CUnNuia 
F 
DL 
pe haza 
E 


Figura 2.1. Schema logică a procesului de întemeiere 

Să exemplificăm : 
e teza de întemeiat: „Daniel David este cetăţean român” 
e mijloacele de întemeiere: „Daniel David s-a născut în Satu Mare” 
e procedeul de întemeiere: 
- reguli de inferenţă : Oricine se naşte în Satu Mare este cetăţean român 
- justificarea regulilor de inferență: Conform Constituţiei României 
- operatorul modal: Este de presupus că 
- condiţiile de exceptare a operatorului modal: „Dacă nu cumva ambii 
părinţi sunt străini”. 


Dacă teza de întemeiat derivă cu necesitate din mijloacele de întemeiere, 
atunci vorbim despre demonstraţie. Această modalitate de întemeiere necesită 
însă un sistem teoretic formalizat/matematizat, aşa încât rareori o vom regăsi în 
ştiinţele socio-umane sau medicale. Dacă teza de întemeiat derivă cu probabilitate 
din mijloacele de întemeiere, vorbim despre argumentare. 

În ştiinţă există două tipuri de discursuri (Marga, 1990). În discursul teoretic 
se problematizează pretenţia de adevăr a aserţiunilor ; se urmăreşte realizarea 
unui standard al paradigmei pozitiviste, neopozitiviste şi/sau postpozitiviste în 
care valorile de adevăr ale unei teorii sunt importante (prin întemeiere în forma 
demonstraţiei şi argumentării). În discursul practic se problematizează preten- 
ţia de justeţe a aserţiunilor cu privire la valori, ordine, ceea ce trebuie făcut etc. 
Este un proces prin care se dobândeşte adeziunea grupului la teza unui vorbitor 
în cadrul unei comunităţi raţionale de oameni (prin întemeiere în forma argu- 
mentării) ce au un limbaj comun şi între care există relaţii de recunoaştere. 
În discursul practic se urmăreşte adeseori atingerea unui standard pragmatic, în 
care consecinţele practice ale unei teorii dau valoare acesteia ; retorica — înţeleasă 
ca ştiinţa stabilirii condiţiilor de atingere a persuadării — joacă adesea un rol 
important în discursul practic şi în argumentare în general. Discursurile teo- 
retice şi cele pragmatice sunt fundamentale în domeniul clinic — în consecinţă, 
cunoaşterea erorilor ce afectează aceste discursuri este foarte importantă. Erorile 
ce apar în procesul de întemeiere se clasifică în trei categorii, corespunzând 
celor trei componente ale procesului de întemeiere descrise anterior. În cele 
ce urmează vom prezenta cele mai frecvente erori (pentru detalii, vezi Marga, 
1990), după care vom arăta cum se manifestă acestea în literatura psihopa- 
tologiei. 


1. Erori în teza de întemeiat (concluzie) şi în relaţia acesteia cu mijloacele de 
întemeiere 

Imprecizia tezei. Această eroare apare atunci când teza conţine un termen 
imprecis. 

Ignorarea tezei. În limbaj logic, această eroare se numeşte ignoratio elenchi. 
Cele mai cunoscute exemple sunt: 

argumentum ad verecundiam — eroarea constă în faptul că se invocă autoritatea 

cuiva pentru a întemeia o teză. Ea are mai multe forme : 

- autoritatea cuprinzătoare : „specialistul a spus astfel”, 

- autoritatea dogmatică: „aşa s-a stabilit”, 

- autoritatea prost plasată: a invoca ceea ce „a spus Einstein” într-un 
domeniu fără legătură cu fizica, 

— autoritatea venerabilă : „ştie mai mult fiindcă este mai în vârstă sau mai 
experimentat” ; 

argumentum ad hominem -— eroare asemănătoare cu argumentum ad vere- 

cundiam, în care sunt invocate calităţile sau defectele cuiva pentru a întemeia 

o teză. Şi ea are mai multe forme : 

- abuzivă: a argumenta valoarea tezei unui vorbitor prin experienţele sale 
de viaţă, 

—  circumstanţială : a sugera că oponentul are un interes personal în a susţine 
o teză, şi astfel subminezi teza respectivă, 

— 70 quoque: a întemeia o teză arătând că şi oponentul a susţinut-o cândva 
sau a respinge o teză arătând că şi oponentul a respins-o cândva; 

argumenta ad ienorantiam -— apare când se ia ca argument în favoarea unei 

teze imposibilitatea de a dovedi contrariul ei: „este aşa pentru că nu se poate 

dovedi că nu este aşa”; 

argumentum ad populum — eroarea în care se acceptă o teză pentru că „cei mai 

mulţi oameni cred aşa” ; 

argumentum ad consequentiam - se referă la eroarea ce utilizează consecin- 

ţele pozitive sau negative ale unei teze pentru a susţine adevărul sau falsitatea 

acesteia ; 

argumentum ad baculum - eroarea ce presupune utilizarea forţei (fizice, 

psihologice, economice) pentru a impune sau a respinge o teză; 

argumentum ad misericordiam - constă în invocarea consecinţelor greu de 

suportat pentru cineva ale acceptării tezei în favoarea respingerii ei ; 

argumentum ex silentio - eroarea constă în a lua absenţa obiecţiilor la o teză 

drept argument în favoarea adevărului tezei. 


2. Erori în fundamentul întemeierii (în premise) 

error fundamentalis — în acest caz, se recurge la premise false pentru a deriva 
o anumită teză ; 

petitio principii — eroarea constă în faptul că teza de întemeiat este deja 
presupusă de argumentele invocate în sprijinul ei ; 

petitio de contrari — în această situaţie, în cadrul aceluiaşi proces de întemeiere 
se operează cu argumente contradictorii. Adesea, această incompatibilitate a 
argumentelor este mascată de un limbaj ambiguu sau rămâne greu de iden- 
tificat datorită complexităţii întemeierii ; 

accidentul — eroarea constă în a lua o caracteristică neesenţială drept notă 
esenţială şi are două forme: o regulă generală se aplică unui caz particular, 

ignorându-se circumstanţele care fac inaplicabilă regula la acest caz (eroarea 
directă a argumentului) ; a ridica un caz particular la rangul unei reguli gene- 
rale (eroarea conversă a accidentului). 


3. Erori în procedeul întemeierii 

Teza nu derivă din temeiurile/fundamentele prezentate. În acest caz, între 
fundament şi teză este o legătură neesenţială, nu una logică sau de necesitate. 

Procedeul întemeierii este incorect. În lucrările de logică, aceste aspecte sunt 
tratate extensiv (de exemplu, la fiecare tip de inferenţe, mediate şi imediate), aşa 
încât nu le detaliem aici (pentru amănunte, vezi Stoianovici er al., 1990). Din nou 
vom menţiona doar că un procedeu de întemeiere valid logic este acela în care 
adevărul mijloacelor de întemeiere garantează adevărul tezei de întemeiat. Cunos- 
când valorile de adevăr ale mijloacelor de întemeiere şi ale tezei de întemeiat, nu 
putem spune dacă procedeul întemeierii este valid, decât dacă mijloacele de 
întemeiere sunt adevărate, iar teza este falsă, situaţie în care procedeul este 
nevalid. În toate celelalte cazuri (mijloacele de întemeiere adevărate şi teza de 
întemeiat adevărată, mijloacele de întemeiere false şi teza de întemeiat falsă şi 
mijloacele de întemeiere false şi teza de întemeiat adevărată) nu ne putem exprima 
asupra validității procedeului de întemeiere. Doar studiul logicii şi al formelor 
particulare de inferenţe (imediate şi mediate) ne ajută să facem acest lucru în cele 
trei condiţii menţionate mai sus. 

De ce am prezentat detaliat acest proces de întemeiere şi mai ales erorile din 
cadrul său? Pentru a arăta că, în discursul clinic, erorile de întemeiere sunt o 
prezenţă constantă, această conştientizare putând duce la evitarea lor. Să ilustrăm 
acest lucru urmărind cele trei componente principale ale procesului de întemeiere 
(vezi figura 2.1, p. 48). 

În ceea ce priveşte feza de întemeiat, erorile apar deoarece, în discursul clinic, 
multe teze sunt imprecise. Spre exemplu, în ciuda impactului uriaş pe care terapia 
cognitiv-comportamentală îl are în psihopatologie, conceptul de schemă cognitivă 
încă nu este definit şi operaţionalizat clar ; autori diferiţi îl operaţionalizează în 
mod diferit (pentru detalii, vezi Beck er a/., 1979; Dobson, 2001; Young, 
1999). De asemenea, multe teorii şi practici se impun în practica clinică nu pe 
baza unor studii ştiinţifice, ci pe baza unor erori în relaţia dintre teză şi temeiul 
ei. Să exemplificăm doar două dintre ele, deşi probabil că, după prezentarea lor 
anterioară, fiecare profesionist ar putea găsi o mulţime în literatura de psiho- 
patologie : 


e argumentum ad verecundiam. În general, psihanaliza s-a impus datorită perso- 
nalităţii şi autorităţii lui Sigmund Freud, şi nu datorită suportului ştiinţific. 
Putem argumenta că aşa stau lucrurile urmărind Lista tratamentelor validate 
ştiinţific stabilită de Asociaţia Psihologilor Americani (http ://www.apa.org ; 
vezi şi David, 2003), unde observăm că nici astăzi psihanaliza nu figurează 
printre formele de psihoterapie validate ştiinţific ! De altfel, Sigmund Freud 

a avut grijă să-şi păstreze autoritatea „excomunicându-i” pe cei care aveau 
păreri diferite de ale lui (de exemplu, vezi cazul lui C.G. Jung etc.) ; 

e argumentum ad hominem. Mulţi terapeuţi cognitiv-comportamentali au un 
angajament teoretico-metodologic nu în funcţie de rezultatele ştiinţifice, ci de 
personalitatea unor autori. Astfel, unii practicieni evită folosirea unor strategii 
cognitiv-comportamentale ţintă deoarece nu apreciază unele trăsături de per- 
sonalitate ale principalilor promotori ai acestor strategii-ţintă ; de exemplu, 
Albert Ellis - arogant, directiv - sau Aaron Beck - nondirectiv (DiMattia şi 
Lega, 1990; Ellis, 2001; Heery, 2001). 


Erorile în fundamentul întemeierii sunt iarăşi foarte răspândite în cercetarea 
din domeniul clinic. Psihanaliza a fost adesea criticată pentru faptul că operează 
cu argumente contradictorii, putând explica orice (Popper, 1959). Este eroarea 
de tip petitio de contrari. De asemenea, error fundamentalis — recurgerea la 
premise false pentru a deriva o anumită teză - este o prezenţă frecventă în dome- 
niul clinic. Să argumentăm acest lucru. Din cauza lipsei unui proces veritabil de 
recenzie, a unei dezvoltări cumulative reduse şi a prezenţei simultane a unui 
mare număr de abordări teoretice aflate în competiţie în cadrul psihopatologiei, 
este frecvent cazul în care, pentru a argumenta valoarea unei orientări, celelalte 
orientări sunt prezentate într-o manieră distorsionată, care apoi trebuie corectată 
în alte lucrări. Aşadar, uneori, în loc să prezentăm ceva nou, evoluţia constă în 
a corecta erorile neforţate ale altora ! În plus, deseori, fiecare orientare teoretică 
are propriile reviste ştiinţifice şi propria comunitate ştiinţifică. Din păcate, din 
colectivele de redacţie ale unor reviste de acest gen lipsesc echipele de specialişti 
cu orientări diferite. Apar astfel reviste „de casă”, care generează efectul de 
Groupthink (pentru detalii, vezi Brehm şi Kassin, 1989), concepţii greşite şi 
perspective limitate în domeniu. Pentru testarea acestei idei, am examinat câteva 
colective de redacţie ale revistelor din domeniul terapiei cognitiv-comportamentale 
(nternational Journal of Cognitive Psychotherapy — revista Asociaţiei Internaţio- 
nale de Psihoterapie Cognitivă ; Journal of Rational-Emotive and Cognitive-Behavior 
Therapy - revista Institutului „Albert Ellis” de Psihoterapie Raţional-Emotivă 
şi Comportamentală). Rezultatele au confirmat ideile prezentate mai sus. Spre 
exemplu, colectivele de redacţie sunt compuse doar din profesionişti cu orientare 
cognitiv-comportamentală. Similar, în aproape toate lucrările clasice de psiho- 
terapie scrise de profesionişti cu altă orientare decât cognitiv-comportamentală, 
pentru a se evidenția contribuţia fundamentală a psihanalizei la studiul inconştien- 
tului, terapia cognitiv-comportamentală este prezentată eronat, ca focalizându-se 
numai pe cogniţii conştiente (de exemplu, Kaplan er al., 1994). Se ignoră astfel 
dezvoltările din ultimii 15 ani, care promovează un inconştient cognitiv şi tehnici 
specifice cognitiv-comportamentale de modificare a cogniţiilor inconştiente (Dowd 
şi Courchaine, 1996; Eysenck şi Keanne, 1990). În aceste cazuri, mă îndoiesc că 
în echipa de recenzori a acestor lucrări a fost invitat vreun terapeut cognitiv- 
-comportamental. 

În sfârşit, erorile în procedeul de întemeiere, ce se referă la toate erorile 
logice care pot apărea în diverse forme de raţionament, sunt iarăşi o prezenţă 
constantă în domeniul clinic. Una dintre cele mai cunoscute erori din această 
categorie se referă la saltul în argumentare (saltus in concludento) : se ajunge la 
o concluzie fără ca aceasta să fie suficient justificată de premise ; altfel spus, 
lipsesc verigile intermediare. Spre exemplu, ca urmare a faptului că unele pachete 
de intervenţie derivate dintr-o formă de psihoterapie sunt validate prin studii 
clinice controlate în cazul anumitor tulburări psihice, se afirmă eronat că forma 
de psihoterapie este validată ştiinţific. Într-o asemenea manieră se susţine adeseori 
că terapia cognitiv-comportamentală este o formă de psihoterapie validată ştiin- 
țific (de exemplu, Butler şi Beck, 2000; DeRubeis er a/., 2001 ; Dobson, 2001). 
Din păcate, teoria cognitivă pe baza căreia s-au elaborat pachetele de intervenţie 
(ele însele validate ştiinţific) încă nu a fost clar validată în multe forme de 
tulburări psihice (Jacobson er al., 1996). În concluzie, a se afirma că psihoterapia 
cognitiv-comportamentală ca sistem este deja complet validată ştiinţific este o 
eroare de tipul salt în argumentare. 





Exerciţiu 





Alegeţi un domeniu de cercetare ştiinţifică (de exemplu, memoria autobiografică). 


e  Identificaţi pentru diverse expresii designatul (şi/sau denotatul) şi sensul 
acestora. La ce se referă semnificaţia acestor expresii ? Care este relaţia dintre 
semnificaţia şi referinţa lor? 

e  Comparaţi aceste expresii, prin prisma constructelor designar/denotat, refe- 
rință, Semnificație, sens, cu: 1. expresii din texte filosofice, 2. expresii din 
texte religioase (de exemplu, Biblie) şi 3. expresii de simţ comun. 

Analizaţi distincţia dintre folosirea şi utilizarea unor expresii. 
Identificaţi principalele clase de erori în argumentare ce se manifestă în acest 
domeniu. 











Capitolul 3 


Teoria critică şi cercetarea ştiinţifică 


În acest capitol, după prezentarea fundamentelor teoriei critice şi a arhitecturii 
sistemului de cercetare ştiinţifică, vom prezenta limitele majore ale sistemului de 
cercetare ştiinţifică (atât la nivel internaţional, cât şi naţional) din perspectiva 
teoriei critice. În final, vom propune câteva strategii de corectare a distorsiunilor 
sistemului cercetării ştiinţifice. 


3.1. Introducere în teoria critică 


Teoria critică s-a format în jurul Şcolii de la Frankfurt începând cu anii '30. Max 
Horkheimer a iniţiat cercetarea critică la Institutul de Cercetare Socială de la 
Universitatea din oraşul de pe Main, cercetare focalizată atunci pe situaţia 
individului în condiţiile trecerii de la capitalismul liberal la cel monopolist 
(Marga, 1988). Începând cu anii '30, teoria critică s-a dezvoltat trecând prin 
diverse faze şi/sau extinzându-se la diverse tematici : 1. critica economiei politice 
(Horkheimer, Adorno, Marcuse), 2. critica raţiunii instrumentale (Horkheimer, 
Adorno, Marcuse), 3. psihologie socială culturalistă (Fromm), 4. feminism, 
5. psihologie critică etc. În fiecare extensie, ideile fundamentale ale teoriei 
critice au rămas constante, oferind doar noi tematici de critică socială. Ideile 
fundamentale ale şcolii critice (pentru detalii, vezi Marga, 1988), indiferent de 
opţiunea tematică, sunt: 


e identificarea cunoaşterii cu critica, aceasta fiind încercarea de a aduce raţiunea 
în lume ; termenul crițică se referă la faptul că gândirea se pune în discuţie pe 
sine pentru a-şi cunoaşte propria valoare ; 

e destinul individului este influenţat de faptele social-istorice ; 

e este important ca umanitatea să conştientizeze influenţele situaţiilor socio- 
-istorice. Teoria critică include astfel ideea autodeterminării umanităţii ; 

e există o diferenţă fundamentală şi constantă între construct/concept şi reali- 
tate ; se respinge astfel teza hegeliană a identităţii finale dintre obiectivitate şi 
subiectivitate ; 

e există o dependenţă a tuturor indivizilor şi grupurilor sociale de sistemul 
socio-economic. De aceea, înţelegerea influenţei acestui sistem şi, la nevoie, 
schimbarea lui fac obiectul abordării critice. 


Ştiinţa este un subsistem în cadrul sistemului mai larg, socio-economic. 
Înțelegerea anatomiei şi funcţionării acestui sistem şi, mai ales, a limitelor şi 
limitărilor sale (pe care le impune asupra cercetătorilor) este fundamentală pentru 
o cercetare performantă, orientată asupra progresului individual şi social, într-o 
societate şi o economie bazate pe cunoaştere. 


3.2. Sistemul cercetării ştiinţifice 


După cum spuneam anterior, activitatea de cercetare are ca scop producerea de 
cunoştinţe, cunoştinţele fiind exprimate în propoziţii organizate în publicaţii. În 
cercetarea ştiinţifică se face distincţie între cercetare fundamentală, cercetare 
aplicată şi cercetare pentru dezvoltare şi inovare. Astfel, în cazul în care cunoş- 
tinţele se referă la reguli şi principii (cunoştinţe declarative : ce ştiu ?), vorbim 
despre cunoştinţe ca rezultat al cercetării fundamentale, exprimate în publicaţii. 
Când cunoştinţele se referă la proceduri sau la aplicarea cunoştinţelor ca rezultat 
al cercetării fundamentale la contexte specifice (cunoştinţe procedurale : ce pot 
face ?), discutăm despre cercetare ştiinţifică aplicată, al cărei rezultat apare în 
publicaţii. În cazul în care cunoştinţele sunt suficient de proceduralizate pentru 
a se exprima în tehnologii şi servicii, vorbim despre dezvoltare, al cărei rezultat 
se exprimă în publicaţii ştiinţifice care pot fi dublate de brevete de invenţie şi 
prototipuri ; brevetele de invenţie şi înregistrarea prototipurilor asigură o protecţie 
comercială cunoştinţelor publicate. Aşadar cercetarea-dezvoltare produce cunoş- 
tinţe exprimate adesea în publicaţii, dublate uneori de brevete şi înregistrări ale 
prototipurilor ce asigură şi o protecţie comercială. Publicaţiile prototip sunt 
articolele originale, dar există şi alte tipuri de publicaţii, precum recenziile, 
scrisorile, rezumatele, rapoartele de cercetare etc. În evaluările internaţionale 
ale cercetării (de exemplu, National Science Foundation - SUA şi European 
Commission - UE) sunt luate în considerare doar publicaţiile prototip, restul 
având un rol adiţional şi, eventual, o pondere mai mare în evaluarea perfor- 
manţelor cercetătorilor juniori. În acelaşi tip de analize, brevetele (în special 
triada de brevete : UE-SUA-Japonia) sunt utilizate ca indicatori adiţionali, pentru 
a evalua indirect activitatea de cercetare-dezvoltare, deoarece în domeniul cerce- 
tării-dezvoltării este posibil ca unele cunoştinţe să fie exprimate direct în produse 
şi servicii, fără a mai fi publicate. De exemplu, în domeniul ingineriei, articolele 
au un impact mai mic, aproximativ 70% dintre ele nefiind citate în alte articole ; 
şi asta în condiţiile în care doar 17,3% dintre articolele din fizica nucleară rămân 
necitate (Hamilton, 1991). 

Inovarea este activitatea care duce la generarea, asimilarea şi valorificarea 
rezultatelor cercetării-dezvoltării în sfera socio-economică. Transformarea cunoş- 
tinţelor din publicaţii, a brevetelor şi prototipurilor (cercetare-dezvoltare) în teh- 
nologii şi servicii asimilate economic şi social (inovarea) nu este scopul specific 
al cercetării ştiinţifice, ci ţine de domeniul socio-economic, fiind un transfer şi 
o diseminare de cunoştinţe. Pentru a facilita transferul cunoştinţelor rezultate din 
cercetare-dezvoltare în mediul socio-economic, pe lângă instrumentele clasice 
care ţin de educaţie (universităţile) s-au constituit şi instrumente specializate, 
cum ar fi: 1. spin-off-urile (întreprinderi care s-au dezvoltat dintr-o unitate de 
cercetare cu scopul de a face transfer de cunoştinţe), 2. platformele tehnologice 
(un loc de întâlnire a tuturor actorilor interesaţi de produsul inovativ : cercetători, 
oameni de afaceri, utilizatori, promotori de politici publice etc.), 3. organizaţiile 
specializate, în care cercetătorii şi oamenii de afaceri lucrează împreună. Atenţie : 
în acest context al inovării, adesea, activitatea cercetătorului nu se mai conta- 
bilizează ca activitate de cercetare, ci ca una de educaţie, economică etc. Aşadar, 
frecvent, implicarea cercetătorilor în activitatea de inovare nu se consideră acti- 
vitate ştiinţifică, ci socio-economică, din care aceştia au un beneficiu material. 

Ținând cont că Uniunea Europeană, prin Agenda Lisabona, şi-a propus ca 
până în 2010 să devină cea mai avansată economie şi societate bazată pe cunoaş- 
tere, rolul cercetării-dezvoltării-inovării este fundamental, alocându-se resurse 
uriaşe acestui domeniu. 

În evaluarea publicaţiilor ştiinţifice, un accent serios se pune pe publicaţiile 
din reviste de prestigiu. Fără a se menţiona cu necesitate în mod explicit, prin 
cutuma academică, aceste publicaţii fac adesea parte din seria indexată de Institute 
for Scientific Information (ISI), Web of Science (WOS). Aceste publicaţii sunt 
cele mai citate în fluxul informaţional, ele acoperind peste 85% din totalul publi- 
caţiilor ce contribuie la cunoaştere şi peste 95% dintre articolele citate în cer- 
cetarea ştiinţifică internaţională (Garfield, 1996). Altfel spus, publicaţiile ISI 
sunt cele care dau vizibilitate, impact şi prestigiu la nivel internaţional actorilor 
implicaţi în educaţie şi cercetare. Aşa cum am spus mai înainte şi ca o confirmare 
a acestui lucru, atât analizele National Science Foundation (SUA), cât şi cele ale 
European Commission (UE) utilizează aceste publicaţii atunci când analizează 
starea cercetării ştiinţifice la nivel internaţional. Trebuie înţeles faptul că publi- 
caţiile sunt analizate atât cantitativ (de exemplu, câte publicaţii), dar şi calitativ 
(de pildă, ce impact au). La cercetătorii experimentați contează foarte mult ca 
aceste publicaţii să indice leadership-ul celui promovat, leadership exprimat 
în calitatea de autor principal şi în serii de publicaţii pe o temă- sau un dome- 
niu-ţintă. 

3.3. Leziuni de sistem ale cercetării ştiinţifice clinice 
internaţionale 


O analiză critică a domeniului clinic arată că, adesea, cercetarea ştiinţifică este 
distorsionată de factori non-ştiinţifici. Pentru a testa această „teorie”, emitem 
ipoteze conform cărora ne aşteptăm ca : 1. măsurarea să fie mai puţin riguroasă, 
2. rezultatele cercetării să nu se promoveze într-o manieră onestă, non-defensivă 
(aici vom analiza cazul antidepresivelor), 3. să nu existe o replicabilitate clară a 
rezultatelor (aici vom analiza cazul efectului placebo), 4. influenţele neştiinţifice 
(de exemplu, cele politice) să poată afecta semnificativ rezultatele şi concluziile 
formulate în cercetările ştiinţifice (aici vom analiza cazul stimei de sine). Să 
vedem cum se regăsesc aceste predicții la o analiză reprezentativă a domeniului. 


3.3.1. Măsurarea în domeniul clinic 


Aşa cum am prezentat în secţiunea 1.2.2.2, în domeniul cercetării clinice ştiin- 
ţifice există patru niveluri de măsurare, fiecare dintre ele permiţând anumite 
analize ale datelor : 


e măsurarea nominală : nu permite analize statistico-matematice asupra nume- 
relor alocate categoriilor. Analizele statistico-matematice vizează în acest caz 
doar efectivele de obiecte incluse în fiecare categorie definită nominal ; 

e măsurarea ordinală : permite mai ales analize statistico-matematice de grup 
intraindividuale şi mai puţin analize de grup interindividuale. Spre exemplu, 
diferenţa dintre foarte bun şi bun, aşa cum o înţeleg eu, poate să fie diferită 
faţă de a ta, cititorule ; prin urmare, nu are sens să fim comparaţi prin prisma 
înţelegerii acestei diferenţe. În schimb, eu pot fi comparat cu mine însumi 
prin prisma acestor evaluări aplicate la obiecte diferite sau la momente dife- 
rite, presupunându-se că există o mai mare consistenţă în utilizarea acestor 
evaluări ; 

e măsurarea de interval: permite analize statistico-matematice de calculare a 
unor intervale şi de comparare a intervalelor între ele. Ea nu permite însă 
compararea matematică a unor valori absolute între ele (de exemplu, un scor 
de 60 de puncte la un test de memorie nu exprimă performanţe mnezice de 
două ori mai bune decât un scor de 30 de puncte la acelaşi test de memorie) ; 

e măsurarea de proporții : permite orice metode statistico-matematice de analiză 
a datelor, păstrând constrângerile specifice diverselor metode. 


O eroare majoră şi flagrantă în domeniul clinic este ignorarea relaţiei dintre 
modalitatea de măsurare a datelor şi metoda utilizată pentru analiza lor. Spre 
exemplu, este tipică pentru domeniul clinic situaţia în care măsurarea ordinală 

este confundată cu aceea de interval. De pildă, adesea, evaluarea anumitor 
caracteristici este făcută pe o scală ordinală : 1. foarte puțin, 2. puțin, 3. Satis- 
făcător, 4. mult, 5. foarte mult. Odată culese aceste date, ele ar trebui utilizate 
doar pentru comparații statistico-matematice intraindividuale. În mod eronat, ele 
sunt adesea considerate scale de interval şi sunt des utilizate în comparații statis- 
tico-matematice interindividuale. Nu trebuie să ne mirăm deci că multe „cunoş- 
tinţe” produse în domeniul clinic nu au valoare pragmatică, fiind nişte artefacte 
statistico-matematice. Mai grav, un caz mai rar întâlnit şi caracteristic îndeosebi 
comunităţilor ştiinţifice primitive este acela în care o măsurătoare nominală este 
tratată statistico-matematic. Spre exemplu, variabila nominală naționalitate poate 
avea următoarele valori: 1. român, 2. maghiar, 3. german, 4. rom. Media 
1+2+3+4 
4 
tendinţa medie a grupului este să apară ca maghiaro-german. Asemenea demersuri 
şi concluzii sunt fără sens şi apar ca urmare a nerespectării relaţiei dintre 
modalitatea de culegere a datelor (calitativă vs cantitativă) şi metodele de analiză 
a lor (de exemplu, metode care nu potrivesc nivelul de măsurare) ! 

Deoarece măsurătorile se fac adesea asupra unui eşantion (lot, grup) nerepre- 
zentativ (de pildă, grup de convenienţă, voluntari etc.) pentru populaţia studiată, 
ele nu ar trebui utilizate pentru a face inferenţe (generalizări) de la eşantion la 
populaţie. Astfel de eşantioane sunt utile când scopul cercetării este să testăm o 
teorie, şi mai puţin când dorim să validăm teoria la nivelul populaţiei. În acest 
caz, generalizarea este asigurată nu prin eşantionul reprezentativ pentru populaţie 
utilizat în studiu, ci prin repetarea studiului pe alte eşantioane. Dacă eşantionul 
utilizat în studiu este unul reprezentativ pentru populaţie, generalizarea rezulta- 
telor de la eşantion la populaţia studiată este mai riguroasă ; în studii clinice, 
rareori avem însă această situaţie (pentru detalii, vezi capitolul 4). 

Sumarizând, modalitatea de măsurare a variabilelor pentru a culege date 
este fundamentală în ghidarea metodelor care vor fi utilizate pentru analiza 
datelor respective. Neînţelegerea acestei relaţii duce la artefacte şi pseudo- 
cunoştinţe care, deşi pot fi evaluate prin prisma categoriilor estetice de ridicol şi 
comic (subsumându-se astfel artei — sic !), nu au nimic de-a face cu cercetarea 
ştiinţifică. 


calculată pe această variabilă | este de 2,5, ceea ce sugerează că 


3.3.2. Cazul medicaţiei antidepresive 
(pentru detalii, vezi Kirsch er a/., 2002) 


În această secţiune vom arăta cum se promovează tratamentele în psihopatologie 
într-o manieră distorsionată, pseudoştiinţifică. Pentru a se aproba utilizarea unui 
medicament în cazul subiecţilor umani, trebuie parcurse anumite etape riguroase 
de cercetare fundamentală şi aplicată. Astfel, după numeroase studii pe animale, 

ce arată siguranţa şi eficienţa medicamentului propus, încep cercetările asupra 
subiecţilor umani, care presupun cel puţin trei etape (USDHHS, 1999): 1. me- 
dicamentul se administrează unor subiecţi sănătoşi, pentru a investiga efectele lui 
asupra organismului uman ; 2. medicamentul se administrează unui grup restrâns 
de bolnavi suferinzi de boala pe care se presupune că o tratăm cu medicamentul 
respectiv ; şi 3. dacă rezultatele primelor două etape sunt încurajatoare, atunci 
medicamentul este investigat pe scară largă. În etapa a treia se utilizează adesea 
trei loturi de pacienţi. Un lot primeşte tratamentul clasic sau, dacă este posibil, 
nici un tratament. Un alt lot de pacienţi primeşte un tratament de tip placebo ; li 
se spune că primesc medicaţie, dar de fapt primesc nişte capsule care nu conţin 
nici o substanţă activă. Un al treilea grup primeşte tratamentul care se doreşte a 
fi investigat. Ca să fie aprobat, noul medicament trebuie să fie mai eficient în 
comparaţie cu celelalte două condiţii. În SUA, organizaţia care examinează aceste 
studii şi care hotărăşte dacă un tratament este sau nu aprobat pentru utilizare pe 
scară largă este Food and Drug Administration (FDA). Din 1987 până în 1999, 
FDA a aprobat şase dintre cele mai cunoscute şi mai utilizate medicamente anti- 
depresive : 


-  Fluoxetină (Prozac) 
-  Paroxetină (Paxil) 

-  Sertraline (Zoloft) 

-  Venlafaxine (Effexor) 
-  Nefazodone (Serzone) 
-  Citalopram (Celexa). 


Studiile pe baza cărora FDA a luat decizia de a aproba utilizarea acestor 
antidepresive au fost recent analizate de către Kirsch er al. (2002). Făcând uz de 
prevederile Constituţiei Americane şi de cele privitoare la Accesul Liber la 
Informaţie (Freedom of Information Act), Kirsch şi colaboratorii săi au obţinut 
bazele de date originale în virtutea cărora s-a aprobat de către FDA utilizarea 
acestor medicamente. Analizând datele, au observat că cele mai bune rezultate 
s-au obţinut în grupul care a fost tratat cu medicaţie, urmat de grupul placebo şi 
de grupurile de control (acolo unde a fost cazul). Aşadar decizia FDA a fost pe 
deplin justificată. Însă Kirsch şi colaboratorii săi au observat, în acelaşi timp, că, 
deşi diferenţa dintre grupul cu medicaţie antidepresivă şi grupul placebo este 
semnificativă statistic, semnificaţia clinică (ecologică) este scăzută. Mai precis, 
peste 80% din efectul medicaţiei antidepresive a fost găsit şi în grupul placebo ; 
diferenţa dintre grupul placebo şi cel tratat cu antidepresive a fost de două puncte 
pe Scala de Depresie Hamilton, efect clinic (ecologic) neglijabil. 

Menţionăm că aceste rezultate au fost obţinute în condiţiile în care efectul 
placebo este redus prin procedura de cercetare utilizată în studiile clinice contro- 
late din domeniul farmacologiei (pentru detalii, vezi Kirsch, 1990, 1999). Astfel: 

e adesea, s-a utilizat un placebo pasiv, şi nu unul activ. Medicația are numeroase 
efecte biologice nespecifice (de exemplu, creşterea temperaturii) care întăresc 
încrederea pacientului că este tratat cu medicaţie activă. În grupul placebo 
pasiv, aceste efecte lipsesc ; aşadar subiectul poate realiza că se află în grupul 
placebo, care nu primeşte un tratament real. Acest lucru afectează negativ 
efectul placebo, care se bazează tocmai pe faptul că pacientul crede cu tărie 
că primeşte un tratament activ (real). Utilizarea unor grupuri placebo activ 
(de pildă, se utilizează o substanţă fără efecte specifice asupra tulburării 
tratate, însă are efecte nespecifice — creşterea temperaturii) ar fi de dorit şi ar 
duce la o mai corectă evaluare a efectului specific al medicaţiei ; 

e în cele mai multe studii, pacienţilor li se spune că există 50% şanse să fie în 
grupul cu tratament activ şi 50% şanse să fie în grupul placebo. Această 
informaţie reduce semnificativ efectul placebo, care, prin natura lui, se 
bazează pe faptul că pacientul crede cu tărie (spre 100%) că primeşte un 
tratament activ. În practica clinică, în condiţiile în care se administrează 
medicaţie placebo, pacientul este convins că primeşte medicaţie activă. În 
aceste condiţii, clinicianul nu îi spune pacientului : „Poate îţi dau medicaţie, 
poate îţi dau un tratament placebo”. 


Aşadar studiile clinice controlate subevaluează impactul efectului placebo, aşa 
cum se manifestă el în practica clinică. Ecoul acestor rezultate extrem de inte- 
resante a fost redus în grupul psihiatrilor. Spre exemplu, asociaţiile profesionale 
importante nu au luat o atitudine oficială faţă de aceste rezultate ! De asemenea, 
companiile farmaceutice continuă să promoveze medicaţia antidepresivă fără a 
menţiona însă explicit rolul fundamental al factorilor psihologici — efectul placebo -, 
care acoperă cea mai mare parte din eficienţa acestei medicaţii. Este ciudat cum 
această „schizofrenie” în domeniu duce la focalizarea resurselor de timp, bani şi 
energie pe investigarea unei componente cu efecte mici, în timp ce componenta 
care aduce contribuţia cea mai importantă la efectele medicaţiei antidepresive — 
componenta psihologică - este ignorată şi nepromovată. Altfel spus, în loc să 
încercăm să maximizăm şi să utilizăm eficient efectul componentei placebo din 
medicaţia antidepresivă, care acoperă 80% din rezultate, încercăm în mod obsesiv 
să promovăm componenta biologic activă, ce acoperă 20%. Tipic pentru industria 
farmaceutică, adesea, vânzările - graba de a pune în vânzare un nou produs medi- 
camentos, deşi încă nu avem suficiente date despre modul în care acesta funcţio- 
nează — sunt puse înaintea datelor ştiinţifice şi, uneori, chiar înaintea siguranţei 
pacienţilor. 

Putem da numeroase exemple care să confirme cele afirmate. lată câteva. 
Cazul antidepresivelor descris mai sus arată victoria vânzărilor asupra datelor 
ştiinţifice, iar exemplele pe care le vom prezenta în continuare arată victoria vân- 
zărilor asupra siguranţei pacienţilor. Spre exemplu, Rezulin-ul a fost un medica- 
ment utilizat în diabet, produs de Warner-Lambert Company (acum Pfizer). În 

anul 2000 însă, FDA a cerut retragerea lui de pe piaţă (deşi fusese aprobat, tot de 
către FDA) deoarece s-a observat că acest medicament are numeroase efecte 
secundare severe (de pildă, afectează ficatul). Un alt exemplu este Fenoterol (pro- 
dus de Boehringer Ingelheim Company), un bronhodilatator care a fost utilizat 
pentru tratarea astmului bronşic. Din păcate, el genera, ca efecte secundare, 
tulburări cardiovasculare — aşa încât, după ce a fost utilizat o bună perioadă de 
timp, a fost retras de pe piaţă. 


3.3.3. Cazul efectului placebo 
(pentru detalii, vezi David şi Montgomery, 2001) 


Introducere 


În această secţiune vom arăta, prin analiza modului în care efectul placebo este 
tratat în domeniul medical, cum cercetarea din acest domeniu (în general) — deci 
şi cea din psihopatologie (în special) — este distorsionată de factorii de sistem ai 
ştiinţei. Efectul placebo este greu de definit într-o manieră satisfăcătoare. În 
cercetarea clinică, placebo se referă la tratamentele oferite grupurilor de control, 
tratamente similare cu cele ale grupurilor experimentale, însă fără componentele 
active şi specifice ale acestora. Efectele tratamentului placebo se numesc efecte 
placebo. Începând cu anul 1950, instituţiile medicale au început să recunoască 
faptul că tratamentele placebo au efecte puternice. S-a arătat atunci că acestea au 
un mare grad de eficacitate clinică în tratarea şi ameliorarea unui spectru larg de 
tulburări, ele fiind prezente în aproape 35% dintre cazurile clinice (Beecher, 
1955). Utilizarea actuală a tratamentului placebo în cercetările de farmacologice 
(ca grup de control) porneşte de la asumpţia că acesta poate ameliora semnificativ 
simptomele multor boli fizice sau tulburări psihice, fiind, în acelaşi timp, un 
fenomen bine documentat prin cercetările atât din domeniul medical, cât şi din 
cel psihologic (vezi Kirsch, 1990). 

În ciuda acestor concluzii aparent robuste din literatura de specialitate, recent, 
Hrobjartsson şi Goetzsche (2001) au publicat într-o revistă medicală prestigioasă 
un studiu de meta-analiză în care au încorporat toate studiile clinice controlate 
asupra efectului placebo vs grup de control efectuate până în 1998. Pentru fiecare 
studiu, ei au comparat performanţa grupului placebo cu cea a unui grup de 
control (nu primea tratament sau era pe o listă de aşteptare), luând în calcul o 
singură variabilă dependentă (cea mai importantă pentru studiu sau, dacă nu se 
preciza acest lucru, cea pe care autorii meta-analizei au considerat-o cea mai 
importantă pentru pacienţi). Concluzia studiului este surprinzătoare : există 
puţine dovezi care să ateste efectele clinice puternice ale tratamentului placebo 
ŞI, prin urmare, nu există nimic care să justifice utilizarea acestuia pe o scară 
largă în practica sau cercetarea clinică. Autorii acestei meta-analize cantitative 
sugerează că efectele puternice ale tratamentelor placebo obţinute în studiile 

anterioare pot fi simple artefacte sau se pot datora unor greşeli în demersul 
metodologic. Dacă această meta-analiză realizată de Hrobjartsson şi Goetzsche, 
cu rezultatele ei provocatoare şi oarecum neaşteptate, ar fi fost publicată într-o 
revistă medicală mai puţin importantă, nu ar fi primit probabil atenţia cuvenită 
din partea lumii ştiinţifice. Fiind însă publicată în una dintre cele mai prestigioase 
reviste medicale, New England Journal of Medicine (NEJM), revistă cu un factor 
de impact în jurul valorii de 30 (cea mai mare valoare, între revistele medicale), 
această cercetare merită o abordare mult mai detaliată în contextul analizei 
ştiinţei şi al pseudoştiinţei în domeniul psihopatologiei. Aşadar, pentru a înţelege 
mai bine factorii responsabili pentru rezultatele contradictorii obţinute până 
acum de studiile asupra efectului placebo, am realizat o analiză psihosocială 
amănunţită a tuturor cercetărilor clinice incluse în meta-analiza realizată de 
Hrobjartsson şi Goetzsche. Am fost interesaţi dacă, cum şi în ce măsură factorii 
psihosociali (de exemplu, pregătirea profesională a cercetătorilor) au avut o 
contribuţie la obţinerea rezultatelor studiilor asupra efectului placebo. Ideea nu 
este nouă şi nici lipsită de suport logic. Două abordări ştiinţifice vin în sprijinul 
acestui demers şi al acestei idei. 


Prima abordare este reprezentată de cercetările privind „efectul experimen- 
tatorului”. În 1967, Rosenthal oferea dovezi în sprijinul ideii conform căreia : 
1. mesajele implicite ale experimentatorului pot influenţa performanţa subiecţilor 
în sarcina experimentală şi 2. rezultatele cercetării pot fi parţial prezise, cunos- 
cându-se caracteristicile experimentatorului. Studiile lui Rosenthal au pus în 
evidenţă faptul că orientarea experimentatorului, prin expectanţe sau scopuri 
privind rezultatele cercetării, poate influenţa şi determina parţial rezultatele. 
Acest efect al experimentatorului pare a fi un aspect comun multor cercetări 
medicale şi psihologice (Rosenthal, 1967, 1994). Dovezi clare privind acest efect 
sunt aduse de cercetările din domeniul medicinei, al psihologiei clinice, de studii 
care utilizează chestionarele sau de cercetările experimentale asupra compor- 
tamentului uman (pentru detalii, vezi Rosenthal, 1967, 1994). În consecinţă, ne 
putem aştepta ca expectanţele experimentatorului să aibă un impact puternic şi 
asupra rezultatelor studiilor legate de efectul placebo, pentru că cele două 
fenomene -— atât efectul placebo, cât şi efectul experimentatorului — sunt legate 
de expectanţe (Kirsch, 1990; Rosenthal, 1967). Astfel, expectanţele pacienţilor 
sunt factori ce mediază efectul tratamentului placebo sau, cel puţin, au o contribu- 
ţie semnificativă în obţinerea acestui efect. Expectanţele sunt definite ca fiind 
anticipări autoconfirmatoare ale reacţiilor automate la stimuli sau amorse situaţio- 
nale specifice (Kirsch, 1990). Prin urmare, efectul placebo pare a fi mult mai 
vulnerabil la efectul experimentatorului, în comparaţie cu alte fenomene psihologice. 

Un tip particular de efect al experimentatorului este acela prin care acesta 
influenţează implicit răspunsurile subiecţilor în direcţia ipotezei emise de el sau 
în direcţia expectanţelor proprii faţă de rezultatele viitoarelor cercetări. Potrivit 

cercetărilor lui Rosenthal (1967, 1994), în acest caz, efectul experimentatorului 
poate fi influenţat de : 


— pregătirea şi experienţa profesională a cercetătorului principal ; 

- contextul fizic în care cercetătorul realizează experimentul ; 

- rolul experimentatorului în privinţa operatorilor şi asistenţilor de cercetare, 
precum şi de relaţia lui cu aceştia. 


Cele trei aspecte enumerate mai sus pot avea numeroase consecinţe asupra 
studiilor legate de efectul placebo. În concordanţă cu ideile de mai sus, ne putem 
aştepta să găsim o relaţie între pregătirea profesională a cercetătorului ce reali- 
zează studiul şi rezultatele studiului ce investighează efectul placebo. Mai spe- 
cific, credem că pot exista diferenţe semnificative între cei cu pregătire medicală 
(de exemplu, medici, asistenţi medicali) şi cei fără acest tip de pregătire (psiho- 
logi, biologi, cercetători în domeniul educaţiei etc.), în privinţa rezultatelor 
obţinute în studiile asupra efectului placebo. Datorită faptului că, în studiile 
analizate de noi şi incluse în meta-analiza lui Hrobjartsson şi Goetzsche, 90% 
dintre cei cu pregătire medicală sunt medici (procentul de 10% rămas fiind 
reprezentat de asistenţi medicali) şi aproximativ 90% dintre cei fără pregătire 
medicală sunt doctori în alte domenii decât medicina (cei mai mulţi sunt psiho- 
logi), ne vom referi la ei denumindu-i medici, pe de o parte, şi cercetători fără 
pregătire medicală, pe de altă parte. Medicii sunt pregătiţi în spiritul modelului 
bio-medical, iar practica lor este legată de administrarea de medicamente. Prin 
urmare, acest tip de pregătire teoretică şi activitate practică poate conduce la 
modelarea unor expectanţe care nu sunt favorabile efectului placebo. Potrivit 
studiilor lui Rosenthal, ar fi de aşteptat ca efectul placebo să fie mai puţin 
observat în cercetările realizate de medici. Pe de altă parte, cercetătorii care nu 
au o pregătire medicală nu sunt constrânşi de activitatea lor să considere efectul 
placebo o ameninţare, pentru că ei nu administrează medicamente ce conţin 
substanţe active. Mai mult decât atât, pentru mulţi dintre ei (de exemplu, pentru 
psihologi), efectul placebo este o problemă de tip „puzzle”, a cărei soluţie 
întăreşte şi extinde scopul paradigmei în care lucrează (Kuhn, 1962). Prin urmare, 
pentru cercetătorii fără pregătire medicală, existenţa efectului placebo este 
potrivită cu contextul teoretic şi practic în care aceştia lucrează. Aşadar credem 
că este mult mai probabil să găsim un efect placebo în studiile efectuate de 
cercetătorii fără pregătire medicală. Potrivit teoriei lui Rosenthal (1967), predicția 
generală privind impactul pregătirii profesionale (cercetători cu sau fără pregătire 
medicală) asupra rezultatelor studiilor care investighează efectul placebo ar fi 
putut fi îmbunătăţită prin luarea în considerare a unui factor adiţional. Acesta se 
referă la afilierea academică (medicală vs non-medicală), care este legată de 
contextul fizic în care se desfăşoară cercetarea. Cu toate acestea, nu am putut 
include în studiul nostru şi acest factor, din următoarele motive : 1. nu a fost clar 
specificat în articolele analizate şi/sau 2. chiar dacă a fost specificat, a fost mult 

prea general pentru a putea deduce corect afilierea academică specifică (context 
medical vs context non-medical) a cercetătorilor principali (de exemplu, cerce- 
tător la Universitatea din Londra). 


A doua abordare ştiinţifică ce susţine ideea influenţei factorilor psihosociali 
(de pildă, pregătirea profesională) asupra obţinerii efectului placebo derivă din 
filosofia ştiinţei. Astfel, unul dintre factorii care ar putea influenţa rezultatele 
cercetărilor privind efectul placebo este contextul social în care se realizează 
cercetarea. După cum afirmă Kuhn (1962), orice cercetare este realizată într-o 
paradigmă. Aşa cum am mai spus, o paradigmă reprezintă o colecţie de proceduri 
Şi idei prin care cercetătorii sunt instruiți implicit ce să creadă, cum să realizeze 
studiile şi care sunt rezultatele pe care ar trebui să le accepte. Cercetătorii 
încearcă se rezolve doar probleme de tip „puzzle”. O asemenea problemă este 
congruentă cu paradigma, iar soluţia ei întăreşte respectiva paradigmă. Efectul 
placebo este o astfel de problemă pentru cercetătorii fără pregătire medicală, 
întrucât cercetările asupra acestui fenomen întăresc şi extind în acelaşi timp 
paradigma lor de lucru (de exemplu, în cazul psihologilor). Dacă efectul placebo 
ar constitui o problemă de tip „puzzle” pentru cercetătorii cu pregătire medicală, 
ne-am aştepta ca diferenţele dintre aceştia şi cei fără pregătire medicală în stu- 
diile asupra efectului placebo să fie mult atenuate. După cum am mai afirmat pe 
parcursul acestei lucrări, un anumit fenomen devine o problemă de tip „puzzle” 
atunci când: 1. un număr mare de cercetători dintr-un domeniu sunt implicaţi în 
rezolvarea lui şi 2. acesta nu este neglijat şi devine obiectul principal al cercetării. 
Aşadar cu cât numărul de medici care investighează efectul placebo într-un 
domeniu specific este mai mare, cu atât creşte probabilitatea de a găsi efecte 
pro-placebo în studiile respective şi cu atât diferenţele în rezultatele obţinute de 
către cei cu/fără pregătire medicală vor fi mai reduse. Desigur, s-ar putea spune 
că studiile analizate aici şi incluse în meta-analiza lui Hrobjartsson şi Goetzsche 
au fost elaborate în aşa fel încât să evite distorsiunile produse de efectul experi- 
mentatorului (Rosenthal, 1967) şi de paradigma în care s-au realizat (Kuhn, 
1962). Spre exemplu, Hrobjartsson şi Goetzsche au exclus anumite studii în care 
persoana care evalua rezultatele ştia în care grup este pacientul. De asemenea, 
79% din studiile incluse în meta-analiză nu menţionează ca obiectiv explicit 
evaluarea efectului placebo. Prin urmare, în aceste studii, efectul placebo nu este 
chiar o problemă de tip „puzzle”. În plus, s-ar putea spune că efectul experimenta- 
torului nu este chiar o eroare sistematică în cercetări. Cu toate că Rosenthal 
(1967, 1994) arată că acest efect este puternic, alţi autori afirmă că distorsiunea 
produsă de el este aproape neglijabilă (Barber, 1969; Janssen, 1973). Consi- 
derăm aceste contraargumente drept chestiuni empirice. Rosenthal a arătat că 
există mai multe modalităţi prin care experimentatorul poate influenţa răspun- 
surile subiecţilor, dintre care unele nu se supun controlului experimental (vezi 
Rosenthal, 1967, 1994). Spre exemplu, cercetătorul principal poate transmite 

expectanţele sale asistenţilor de cercetare, iar aceştia pot, la rândul lor, să 
influenţeze inconştient (de pildă, prin modul de interacţiune socială, prin modul 
de comunicare) răspunsurile subiecţilor. Prin urmare, dacă efectul experimen- 
tatorului există şi el afectează rezultatele studiilor care investighează efectul 
placebo, acest lucru ar trebui să transpară în investigația noastră. Aşadar ar 
trebui să obţinem patternuri diferite de răspunsuri placebo în cazul studiilor 
efectuate de medici în comparaţie cu cele realizate de cercetătorii fără pregătire 
medicală. Dacă, în schimb, acest efect al experimentatorului este inexistent, 
atunci nu va fi pus în evidenţă nici un impact al pregătirii profesionale a 
cercetătorului asupra rezultatelor experimentale în studiile vizând efectul placebo. 

Prin urmare, un prim obiectiv al studiului nostru este acela de a realiza o ana- 
liză psihosocială amănunţită a cercetărilor incluse în meta-analiza lui Hrobjartsson 
şi Goetzsche. Pornim de la asumpţia că rezultatele studiilor vor fi afectate de 
pregătirea profesională a cercetătorului principal (cu şi, respectiv, fără pregătire 
medicală). Mai exact, ne aşteptăm ca proporţia de efecte pro-placebo în studiile 
realizate de cei fără pregătire medicală să fie mai mare decât proporţia de efecte 
contra-placebo în studiile aceloraşi cercetători. În cazul studiilor realizate de 
medici, ne aşteptăm ca proporţia celor care obţin efecte pro-placebo să fie mai 
mică sau să nu difere în mod semnificativ de proporţia celor care obţin efecte 
contra-placebo. Facem, de asemenea, predicția conform căreia diferenţele dato- 
rate pregătirii profesionale vor fi mult reduse dacă efectul placebo devine o 
problemă de tip „puzzle” pentru cercetătorii cu pregătire medicală (problema de 
tip „puzzle” fiind definită aici prin numărul mare de persoane implicate în 
studiul efectului placebo). 


Metoda 


Selecția studiilor. Am analizat toate studiile folosite de Hrobjartsson şi Goetzsche 
(2001) în meta-analiza lor. Ei au inclus în meta-analiza originală 114 studii, pe 
care le-au grupat în 5 categorii: 1. psihiatrie, 2. neurologie, 3. ginecologie şi 
obstetrică, 4. medicină internă, 5. chirurgie şi anesteziologie. Am exclus un 
studiu semnat cu pseudonim (Grecho, U292 Inserm, Arc şi Grepa, 1989), 
deoarece cercetătorii aveau pregătiri diferite (atât medici, cât şi cercetători fără 
pregătire medicală) şi nu am putut afla cine este autorul principal al studiului. 
Am mai exclus două studii (Benedetti er a/., 1995; Hanshish er a/., 1988) 
aparţinând unor autori care au publicat: 1. un alt studiu (inclus în analiza de 
faţă), 2. studiul avea aceeaşi temă şi 3. în studiu autorii au obţinut aceleaşi 
rezultate. Am exclus aceste studii pentru a evita posibilitatea ca datele să fie 
influențate de un autor ce contribuie cu mai mult de o cercetare cu aceleaşi 
rezultate, pe aceeaşi temă. În total, am inclus în analiză 111 studii dintre cele care 
au participat la meta-analiza originală. 


Selecţia datelor. Au fost extrase datele cu privire la pregătirea cercetătorului 
principal (primul autor al studiului). Am folosit resurse de pe Internet, iar în 

cazul în care aceste informaţii nu au putut fi extrase din articolul inclus în 
meta-analiză sau de pe Internet, am contactat direct autorii. 


Sinteza datelor. Am făcut o analiză globală (toate cele 111 studii incluse în 
meta-analiză) şi câte o analiză pentru fiecare categorie medicală specifică : 
1. psihiatrie, 2. neurologie, 3. ginecologie şi obstetrică, 4. medicină internă, 
5. chirurgie şi anesteziologie. În fiecare analiză am folosit doi indicatori. Primul 
indicator se referă la tendinţa efectului placebo (placebo trend analysis). Com- 
parând grupul placebo cu cel de control în cazul studiilor cu variabile dependente 
dihotomice, un risc relativ mai mic de 1 indică un efect pozitiv al tratamentului 
placebo. Dacă riscul relativ este mai mare sau egal cu 1, aceasta este o dovadă 
împotriva existenţei efectului placebo. Pentru studiile care au utilizat variabile 
dependente continue, Hrobjartsson şi Goetzsche au calculat diferenţa standard 
dintre mediile grupurilor placebo şi de control. O valoare de -1 semnifică un 
efect placebo puternic. O valoare de 0 sau +1 este o dovadă împotriva existenţei 
efectului placebo. Atât în cazul analizei specifice pentru fiecare categorie medi- 
cală, cât şi în cazul analizei globale, am calculat pentru cercetătorii fără pregătire 
medicală şi pentru medici proporţia de studii pro-placebo şi contra-placebo. Cel 
de al doilea indicator se reteră la implicarea în domeniu, în studierea efectului 
placebo, pe baza numărului de articole incluse în meta-analiza lui Hrobjartsson 
şi Goetzsche. Am luat în calcul proporţia de cercetători pro şi contra placebo în 
fiecare condiţie medicală specifică, separat pentru cercetătorii fără pregătire 
medicală, respectiv pentru medici. În cazul analizei globale, am luat în calcul 
proporţia de cercetători fără pregătire medicală şi medici ca pe un indicator 
preliminar al contribuţiei generale în domeniu. 


Rezultate 


Categoria studiilor efectuate de medici include 42 de cercetări al căror cercetător 
principal este un medic şi cinci cercetări al căror cercetător principal este o 
asistentă medicală. Categoria studiilor efectuate de cercetătorii fără pregătire 
medicală include 62 de cercetări al căror autor principal are titlul de doctor (de 
exemplu, în psihologie şi educaţie) şi două cercetări al căror autor principal este 
absolvent de program de tip Master. 


Analiza generală 


Tendinţa efectului placebo. Rezultatele noastre arată că 73% dintre cercetătorii 
fără pregătire medicală au găsit o tendinţă pozitivă pentru efectul placebo, în 
timp ce doar 27% au găsit o tendinţă negativă (p<0,05). În cazul categoriei 
medici, doar 57% dintre ei au găsit o tendinţă pozitivă pentru efectul placebo, în 
timp ce 43% au găsit o tendinţă negativă (p> 0,05). 


Contribuţia generală în domeniu. Cercetările asupra efectului placebo incluse 
în studiul nostru şi în meta-analiza realizată de Hrobjartsson şi Goetzsche (2001) 

au fost realizate de către cercetători fără pregătire medicală în proporţie de 58% 
şi de către medici în proporţie de 42% (p> 0,05). 


Analiza specifică 
Psihiatrie (28 de studii) 


Tendinţa efectului placebo. Rezultatele noastre arată că 71 % dintre cercetătorii 
fără pregătire medicală au găsit o tendinţă pozitivă pentru efectul placebo, în 
timp ce doar 29% au găsit o tendinţă negativă (p<0,05). În cazul categoriei 
medici, doar 43% au găsit o tendinţă pozitivă, în timp ce 57% dintre ei au găsit 
o tendinţă negativă (p> 0,05). 


Implicarea în domeniu a cercetătorilor fără pregătire medicală în cercetarea 
efectului placebo în psihiatrie este de 32,81% (dintre toţi cercetătorii fără 
pregătire medicală), iar implicarea medicilor este de 14,89% (dintre toţi medicii). 


Medicină internă (38 de studii) 


Tendinţa efectului placebo. Rezultatele noastre arată că 67% dintre cercetătorii 
fără pregătire medicală au găsit o tendinţă pozitivă pentru efectul placebo, în timp 
ce doar 33% au găsit o tendinţă negativă (p <0,05). În cazul categoriei medici, 
64% dintre ei au găsit o tendinţă pozitivă, în timp ce 37% au găsit o tendinţă 
negativă (p> 0,05). 


Implicarea în domeniu a cercetătorilor fără pregătire medicală în cercetarea 
efectului placebo în medicina internă este de 37,5% (dintre toţi cercetătorii fără 
pregătire medicală), iar implicarea medicilor este de 29,78% (dintre toţi medicii). 


Chirurgie şi anesteziologie (33 de studii) 


Tendinţa efectului placebo. Rezultatele noastre arată că 71% dintre cercetătorii 
fără pregătire medicală au găsit o tendinţă pozitivă pentru efectul placebo, în 
timp ce doar 29% au găsit o tendinţă negativă (p <0,05). În cazul categoriei 
medici, 69% dintre ei au găsit o tendinţă pozitivă, în timp ce 31% au găsit o 
tendinţă negativă (p< 0,05). 


Implicarea în domeniu a cercetătorilor fără pregătire medicală în cercetarea 
efectului placebo în chirurgie şi anesteziologie este de 25% (dintre toţi cercetătorii 
fără pregătire medicală), iar implicarea medicilor este de 36,17% (dintre toţi 
medicii). 

Neurologie (6 studii) 
Tendinţa efectului placebo. Rezultatele noastre arată că doi dintre cercetătorii 
fără pregătire medicală au găsit o tendinţă pozitivă pentru efectul placebo, în 


timp ce nici unul nu a găsit o tendinţă negativă. In cazul categoriei medici, doi 
dintre ei au găsit o tendinţă pozitivă, în timp ce doi au găsit o tendinţă negativă. 


TEORIA CRITICĂ ŞI CERCETAREA ŞTIINŢIFICĂ 69 


Implicarea în domeniu a cercetătorilor fără pregătire medicală în cercetarea 
efectului placebo în neurologie este de 3,12% (dintre toţi cercetătorii fără 
pregătire medicală), iar implicarea medicilor este de 8,51% (dintre toţi medicii). 


Ginecologie şi obstetrică (6 studii) 


Tendinţa efectului placebo. Rezultatele noastre arată că un cercetător fără pre- 
gătire medicală a găsit o tendinţă pozitivă pentru efectul placebo, în timp ce nici 
un cercetător fără pregătire medicală nu a găsit o tendinţă negativă. În cazul 
categoriei medici, doi au găsit o tendinţă pozitivă, în timp ce trei au găsit o 
tendinţă negativă. 


Implicarea în domeniu a cercetătorilor fără pregătire medicală în cercetarea 
efectului placebo în ginecologie şi obstetrică este de 1,5% (dintre toţi cercetătorii 
fără pregătire medicală), iar implicarea medicilor este de 10,63% (dintre toţi 
medicii). 


Concluzii şi discuţii 


În ceea ce priveşte riscul relativ şi mărimea efectelor, cercetarea noastră a 
evidenţiat că numărul cercetătorilor fără pregătire medicală care au găsit un efect 
pozitiv al intervenţiei de tip placebo este semnificativ mai mare decât numărul 
celor fără pregătire medicală care nu au găsit acest efect. Pentru cercetătorii fără 
pregătire medicală, efectul placebo este consistent evidenţiat atât în analiza glo- 
bală, cât şi în cadrul fiecărei categorii medicale specifice. În ceea ce priveşte 
medicii, rezultatele par a fi influențate de măsura în care aceştia au fost implicaţi 
în cercetarea efectului placebo, după cum rezultă din analiza categoriilor speci- 
fice. Cu cât implicarea medicilor în această arie de cercetare este mai mare, cu 
atât este mai mare probabilitatea evidenţierii unui efect pro-placebo. De exemplu, 
în domeniile în care implicarea medicilor este mai mare (27,78% pentru medicină 
internă şi 36,17% pentru chirurgie), aceştia au găsit efecte pro-placebo. În 
domeniile în care implicarea medicilor este mai redusă (de pildă, în psihiatrie, 
14,84% ; în neurologie, 8,51% ; în ginecologie şi obstetrică, 10,63%), rezultatele 
obţinute nu evidenţiază efecte pro-placebo. În concluzie, patternul pozitiv de 
evidenţiere a efectului placebo rămâne constant în studiile realizate de cercetătorii 
fără pregătire medicală şi este favorabil efectului placebo, indiferent de gradul de 
implicare al cercetătorilor fără pregătire medicală sau al medicilor. Tendinţa 
pozitivă sau negativă a studiilor realizate de medici depinde de gradul lor de 
implicare în cercetarea privind efectul placebo într-un anumit domeniu medical. 
Astfel, cu cât este mai mare proporţia de medici care realizează cercetări asupra 
efectului placebo într-un anumit domeniu medical, cu atât probabilitatea evidenţierii 
unei tendinţe pozitive pentru efectul placebo în acele cercetări este mai mare. 
În concluzie, ipotezele studiului au fost confirmate. Ele susţin ideea că 
rezultatele studiilor asupra efectului placebo sunt influențate de: 1. pregătirea 

profesională a cercetătorului/investigatorului principal şi/sau 2. de gradul de 
implicare în domeniul de investigare a efectului placebo al persoanelor cu o anu- 
mită pregătire profesională. Este probabil ca meta-analiza realizată de Hrobjartsson 
şi Goetzsche (2001) să evidenţieze aspecte interesante în ceea ce priveşte mărimea 
efectului placebo, dacă studiile analizate ar fi grupate pe următoarele categorii : 
studii efectuate de cercetători fără pregătire medicală, studii efectuate de medici, 
studii realizate de cercetători fără pregătire medicală într-un domeniu cu impli- 
care mare a medicilor şi studii efectuate de medici în domenii cu implicare 
ridicată a cercetătorilor fără pregătire medicală. Analizele viitoare ar trebui să 
investigheze acest aspect. 

Cum pot fi integrate aceste rezultate şi concluzii în contextul cercetării 
ştiinţifice ? Considerăm că răspunsul la întrebare depinde de asumpţiile epistemo- 
logice de la care pornim. În cele ce urmează, vom discuta rezultatele obţinute în 
contextul a patru sisteme epistemologice diferite. 

Dacă se porneşte de la sistemul pozitivist, aşa cum este el definit de Carnap 
(1937), este dificil să integrăm aceste rezultate. Pozitiviştii consideră că oamenii 
de ştiinţă pot demonstra o teorie prin proceduri inductive şi observaţii empirice 
repetate. Evident, acestea nu sunt valabile în ceea ce priveşte cercetarea efectului 
placebo. Observațiile empirice repetate sunt prea eterogene pentru a confirma 
sau infirma teoria efectului placebo. Este interesant că rezultatele par să devină 
predictibile în funcţie de pregătirea profesională a cercetătorului principal ! 

Pe de altă parte, conform raționalismului critic, esenţa ştiinţei constă în 
procesul de falsificabilitate (Popper, 1959, 1985). Omul de ştiinţă propune o 
ipoteză pe care apoi încearcă să o infirme utilizând dovezi empirice. Din analiza 
datelor, este evident că acest demers nu poate fi aplicat în cercetarea asupra 
efectului placebo. Rezultatele studiilor par a fi congruente cu tipul de formare 
academică a experimentatorului, iar cercetătorii încearcă mai degrabă să-şi 
confirme ipotezele decât să le infirme. 

Conform lui Kuhn (1962), activitatea ştiinţifică este organizată de o para- 
digmă. Omul de ştiinţă nu pune aproape niciodată paradigma sub semnul între- 
bării şi rezolvă probleme de tip „puzzle”. Aşa cum am mai spus, o problemă 
„puzzle” este o problemă a cărei soluţie întăreşte şi extinde scopul paradigmei şi 
nu pune paradigma sub semnul întrebării. Întotdeauna există anomalii pe care 
paradigma nu le poate explicita sau care chiar o contrazic. Dar anomaliile sunt 
ignorate de paradigmă, până când se acumulează pentru a declanşa o revoluţie în 
respectivul domeniu. Acest cadru teoretic pare să se potrivească cu rezultatele 
studiului nostru. Paradigma elaborată de cercetătorii fără pregătire medicală (de 
exemplu, modelul psihologic) poate explica fără dificultăţi efectul placebo şi 
consecinţele sale - prin urmare, numărul cercetătorilor fără pregătire medicală 
pro-placebo este mai mare decât numărul celor fără pregătire medicală contra- 
-placebo. Pe de altă parte, paradigma încă dominantă în practica medicală (de 
exemplu, modelul bio-medical) este mai puţin favorabilă efectului placebo. 


TEORIA CRITICĂ ŞI CERCETAREA ŞTIINŢIFICĂ 71 


Placebo reprezintă o ameninţare nu numai pentru diferite aspecte teoretice (de 
pildă, modelul bio-medical), dar şi pentru practica medicală în general (de exem- 
plu, administrarea de medicamente) şi pentru industria farmaceutică în particular 
(de pildă, producţia de medicamente). Pentru medici, efectul placebo este mai 
degrabă similar cu o anomalie decât cu o problemă „puzzle”. Dacă anomalia 
devine problemă „puzzle”, atunci tendinţa ar trebui să fie inversată. Într-adevăr, 
am evidenţiat aici că, odată cu creşterea numărului de medici implicaţi în 
cercetarea efectului placebo, rezultatele devin mai favorabile acestuia. Altfel 
spus, fenomenul placebo este găsit doar dacă mulţi profesionişti cred în existenţa 
lui! Totuşi, nu este clar încă modul în care o paradigmă influenţează munca 
fiecărui cercetător. O posibilă explicaţie ar fi congruentă cu teoria lui Rosenthal 
(1967, 1994). Paradigma influenţează expectanţele investigatorilor care, la rândul 
lor, pot influenţa rezultatele cercetărilor. Sunt posibile însă şi explicaţii alter- 
native. De exemplu, cercetătorii fără pregătire medicală şi medicii ar putea să 
utilizeze strategii diferite de cercetare, iar diferenţele dintre rezultate să se dato- 
reze acestor strategii diferite. O analiză viitoare ar trebui să investigheze aseme- 
situaţii ce arată cum o paradigmă sau/şi opţiunile personale au influenţat rezulta- 
tele meta-analizei lui Hrobjartsson şi Goetzsche. 


Primul caz se referă la modalitatea de selectare a studiilor. Hrobjartsson şi 
Goetzsche (2001) au ignorat unele studii utilizate în meta-analize anterioare, 
printre care şi studiul important realizat de Paul (1966), în care efectele unui 
placebo psihologic au fost mult mai puternice faţă de condiţia de control. Această 
scotomizare a realităţii este o practică tipică pentru cercetarea în psihofarma- 
cologie. În SUA, spre exemplu, pentru a se aproba utilizarea unui nou produs 
medicamentos de către FDA, trebuie să se arate, în cel puţin două studii clinice 
controlate (RCT), că acest produs este eficient prin raportare la un grup de control 
şi/sau la unul placebo. Pentru a obţine aceste date, se fac frecvent mult mai multe 
studii, dar cele în care medicaţia nu s-a dovedit eficientă adesea nu sunt publicate 
(Kirsch er al., 2002). 


Al doilea caz surprinde modul în care sunt selectate rezultatele fiecărui studiu 
în cadrul unei meta-analize. Hrobjartsson şi Goetzsche (2001) menţionează că, în 
condiţiile în care efectul principal al unui studiu nu era indicat în mod explicit de 
autorul acestuia, au utilizat efectul pe care ei l-au considerat a fi cel mai relevant 
pentru pacienţi. În cazul studiului realizat de Lorr şi colaboratorii săi (1961), 
dintre cele 12 variabile dependente ale tratamentului (de exemplu, 9 cu tendinţe 
pro-placebo : anxietate manifestă, alţi indicatori care denotă anxietate, adjective 
care denotă ostilitate, ostilitate directă, disconfort somatic, disconfort psihologic, 
adjective care denotă depresie, adjective care denotă inerție, adjective care denotă 
activitate şi 3 cu tendinţe contra-placebo : anxietate situaţională, anxietate indi- 
rectă şi ostilitate situaţională), autorii au inclus în meta-analiză numai un efect 

contra-placebo (de pildă, anxietatea situaţională). În consecinţă, în meta-analiza 
realizată de Hrobjartsson şi Goetzsche (2001), studiul mai sus menţionat este 
utilizat pentru a reprezenta efectele contra-placebo ! Se pare că efectele incluse 
sunt congruente mai mult cu expectanţele autorilor Hrobjartsson şi Goetzsche 
decât cu rezultatele studiului sau cu relevanţa acestor rezultate pentru pacienţi. 
Există mai multe studii incluse în meta-analiză ale căror efecte au fost selectate 
în aceeaşi manieră distorsionată (de exemplu, Canino er al., 1994). 


Al treilea caz se referă la modalitatea de procesare a datelor. Evaluarea 
globală a mărimii efectului placebo, după maniera utilizată de Hrobjartsson şi 
Goetzsche (2001), este o greşeală. Placebouri diferite variază foarte mult după 
efectelor anumitor tipuri de placebo pentru condiţii medicale specifice, nu în 
general. 


Al patrulea caz se referă la modalitatea de interpretare a datelor. Astfel, 
Hrobjartsson şi Goetzsche (2001) au evidenţiat o mărime a efectului placebo de 
0,28 pentru studiile care utilizează scoruri continue pentru variabilele dependente 
şi efecte nesemnificative în studiile care folosesc scoruri dihotomice (binare). Pe 
baza acestor date, autorii au concluzionat că există puţine dovezi care susţin un 
efect placebo clinic puternic şi, în consecinţă, nu se găseşte o justificare pentru 
utilizarea tratamentului de tip placebo. Totuşi, o interpretare alternativă poate 
susţine că efectul placebo are un impact semnificativ (de exemplu, o mărime a 
efectului de 0,28 arată că pacienţii din grupurile cu tratament placebo au obţinut 
rezultate mai bune decât 60% dintre pacienţii grupului de control), însă este 
atenuat când rezultatele sunt condensate în categorii binare. De asemenea, chiar 
Hrobjartsson şi Goetzsche (2001) au găsit un nivel de eterogenitate semnificativ 
Statistic în rezultate, în toate condiţiile de evaluare a efectului placebo (binar vs 
continuu). Această situaţie validează prin ea însăşi existenţa efectului placebo. 
Rămânând la interpretarea rezultatelor, Hrobjartsson şi Goetzsche nu iau în 
considerare discrepanţa dintre studiul realizat de ei şi meta-analizele anterioare 
(pentru o trecere în revistă, vezi Kirsch şi Scoboria, 2001) asupra efectului 
placebo -— de altfel, nici măcar nu citează aceste meta-analize. 

Un cadru epistemologic mai social şi mai extremist este propus de Feyerabend 
(1975). După cum am mai spus, Feyerabend susţine că nu există o logică în 
ştiinţă şi că oamenii de ştiinţă creează şi aderă la teorii ştiinţifice din motive 
subiective şi chiar iraționale. Ei fac orice pentru a avansa. Evident că nu apar 
probleme în integrarea rezultatelor obţinute de noi în acest cadru epistemologic. 
Cercetătorii fără pregătire medicală par a fi dispuşi să facă orice pentru a-şi 
extinde domeniul de cercetare, iar medicii conservă orice abordare propusă de 
ei. În acest cadru, se poate ridica o problemă de ordin etic, legată de metodele 
pe care oamenii de ştiinţă le utilizează pentru a-şi extinde domeniul de activitate. 
În paradigma propusă de Kuhn, modalităţile de influențare par a fi implicite, iar 

efectul lor poate fi mediat de expectanţele implicite ale experimentatorului. 
Perspectiva lui Feyerabend nu mai impune însă această constrângere. De altfel, 
modalităţile postulate de această din urmă perspectivă sunt congruente cu utiliza- 
rea presiunii sociale (de exemplu, presiunea sponsorului, afilierea) şi a unor 
metode mai puţin „ortodoxe” (de pildă, neincluderea în studii a anumitor rezultate 
ce nu susţin ipotezele, distorsiunile în modalităţile de prezentare şi interpretare a 
datelor). În contextul acestui cadru epistemologic, menţionăm fenomenul de 
„opţiune a experimentatorului” (o subcategorie a efectului experimentatorului), 
foarte cunoscut în cercetările clinice. Astfel, atât meta-analizele calitative, cât şi 
cele cantitative arată că variabilitatea rezultatelor studiilor clinice este asociată 
cu preferinţele şi expertiza echipelor de cercetare pentru un anumit tip de tra- 
tament (pentru o analiză detaliată, vezi Chambless şi Hollon, 1998). Chambless 
şi Hollon preferă să creadă că aceste diferenţe sunt date de incapacitatea echipei 
de cercetare de a implementa un tratament concurent celui pe care ei îl preferă, 
şi nu de eforturile răuvoitoare de a influenţa rezultatele. În orice caz, aceste 
anomalii par să fie mai importante decât credem. Posibilitatea unei conduite 
neştiinţifice în ştiinţă a început să preocupe tot mai mult comunitatea ştiinţifică, 
şi este examinată foarte serios. Spre exemplu, riscul şi conduita neştiinţifică în 
ştiinţă au fost discutate de Schachman (1993) în influenta revistă Science. Mai 
recent, New England Journal of Medicine a publicat un editorial despre sponso- 
rizare, drepturi de autor şi responsabilitate, în care se discută diferite norme de 
protejare a cercetării medicale de distorsiuni în cercetare şi de diverse interese 
(de exemplu, ale sponsorului), care au devenit prea mari pentru a fi tolerate 
sub eticheta mult mai inofensivă de efectul experimentatorului. Editorialul a 
fost semnat de 13 editori ai celor mai influente jurnale medicale internaţionale 
(Davidoff er al., 2001), care şi-au exprimat îngrijorarea cu privire la cercetările 
medicale şi la cele psihologice complementare. În contextul acestei paradigme 
epistemologice, ar fi fost interesantă investigarea efectului pe care îl implică 
sponsorizarea de către companiile farmaceutice a cercetărilor asupra efectului 
placebo - ca un posibil caz de presiune socială. Recent, unii medici şi farmacişti 
responsabili au luat atitudine faţă de presiunile companiilor farmaceutice, nu 
doar în manifeste teoretice de genul celui menţionat mai sus (Davidoff er al., 
2001), ci şi în activităţi practice. Astfel, unii dintre ei au alcătuit grupul numit No 
Free Lunch (http : //www.nofreelunch.org), urmărind să reducă influenţa com- 
paniilor farmaceutice asupra activităţii lor şi asupra cercetării şi practicii în 
domeniul medical. Din păcate, informaţiile referitoare la sponsorizările cercetării 
de către companiile farmaceutice nu sunt întotdeauna transparente în studiile 
publicate. Sperăm ca, urmându-se normele propuse de editorialul mai sus amintit 
(Davidoff er al., 2001), acest tip de informaţie să devină accesibil în lucrările 
publicate, permiţând astfel evaluarea într-un context mai larg a rezultatelor 
obţinute în diverse studii. 

Ce soluţii avem la această modalitate ciudată în care este tratat efectul placebo 
în cercetările clinice ? Soluţia depinde de cadrul epistemologic adoptat. În cel al 
lui Kuhn şi Feyerabend, nu avem nevoie de o soluţie. Aceasta este modalitatea în 
care funcţionează ştiinţa, ceea ce nu constituie o problemă (Horgan, 1996). 

În paradigma pozitivistă, această problemă nu trebuie să existe dacă ştiinţa 
este aplicată în mod corect. Dacă există, atunci una dintre părţi (cercetătorii fără 
pregătire medicală sau medicii) greşeşte în aplicarea principiilor ştiinţifice. Dar 
pentru a decide cine are dreptate şi cine se înşală, trebuie să folosim criterii 
subiective, aşa încât problema este pusă din nou într-un cadru de lucru congruent 
cu Feyerabend sau Kuhn (vezi şi Horgan, 1996). În paradigma pozitivistă, această 
problemă nu poate exista - sau, dacă există, nu are soluţie. 

În paradigma raționalismului critic, problema respectivă este un semn că 
cercetătorii nu respectă criteriul falsificabilităţii. Ei încearcă mai curând să-şi 
confirme ipoteza decât să o infirme. În această paradigmă, soluţia ar fi să se 
adere strict la raționalismul critic şi la falsificabilitate. Astfel, trebuie găsit şi 
sprijinit un grup de cercetători care să nu fie puternic influenţaţi de teoria/ 
paradigma proprie. Pentru ei, efectul placebo nu ar trebui să fie nici o problemă 
„puzzle”, nici o anomalie, ci doar o problemă ştiinţifică. 


3.3.4. Cazul psihoterapiilor în psihosomatică 
(pentru detalii, vezi David, 2003) 


Introducere 


În această secţiune vom arăta cum declaraţiile devansează datele ştiinţifice în 
ceea ce priveşte unele aplicaţii ale psihopatologiei în domeniul tulburărilor 
somatice (modelul psihosomatic). În acelaşi timp, vom arăta însă că alte modele 
cu aceleaşi limite ca şi cele ale modelului psihosomatic sunt acceptate ca fiind 
riguroase, datorită congruenţei lor cu paradigma domeniului. Încă din timpul lui 
Descartes, filosofia şi ştiinţa occidentale au făcut o distincţie arbitrară între minte 
şi corp. Acest dualism este atât de bine reprezentat în felul nostru de a gândi, 
încât ne referim în mod obişnuit la minte şi la corp ca şi cum ar fi entităţi sepa- 
rate. Niciunde această confuzie nu este mai pregnantă decât în discuţiile despre 
tulburările psihosomatice (tulburări psihofiziologice), unde până şi termenul 
psihosomatic evidenţiază distincţia arbitrară dintre minte şi corp. 

Prin tradiţie, tulburările psihosomatice au fost definite prin următoarele 
caracteristici (pentru mai multe detalii, vezi Price şi Lynn, 1981): 1. sunt carac- 
terizate de simptome fizice ; 2. sunt cauzate de factori psihologici ; 3. implică de 
obicei un sistem format dintr-un singur organ (single organ system), care se află 
sub controlul sistemului nervos vegetativ ; 4. modificările fiziologice sunt ace- 
leaşi cu cele asociate stărilor emoţionale/psihologice normale, dar în tulburările 
psihosomatice, modificările sunt mult mai intense şi durează mai mult timp ; şi 

5. persoana poate să nu-şi dea seama de mecanismul psihologic implicat în 
tulburarea sa. Tulburările psihosomatice au fost distinse clar de tulburările/bolile 
organice prin gradul în care factorii psihologici sunt implicaţi în etiopatogeneza 
lor. În timp ce în tulburările/bolile organice se presupune că sunt implicate un 
număr limitat (dacă există) de mecanisme psihologice, în tulburările psihoso- 
matice se presupune că mecanismele psihologice au o contribuţie majoră în etio- 
patogeneză. Tulburările psihosomatice au fost delimitate, de asemenea, şi de 
tulburările somatoforme, prin faptul că, în timp ce în tulburările somatoforme, 
de obicei, nu apar leziuni ale ţesuturilor, tulburările psihosomatice implică 
deseori apariţia acestora (Price şi Lynn, 1981). 

Totuşi, conform opiniilor curente, distincţia dintre aceste categorii este extrem 
de înşelătoare şi, începând cu Diagnostic and Statistical Manual of Mental 
Disorders (DSM) (ed. a III-a), nu mai există categoria separată a tulburărilor 
psihosomatice (Kaplan er a/., 1997; Sadock er al., 2002). Totuşi, în ultimele 
ediţii ale DSM, ceea ce odată era definit ca tulburare psihosomatică este mai bine 
reflectat de categoria diagnostică a „factorilor psihologici care afectează condiţia 
medicală” (Kaplan er a/., 1997; Sadock er a/., 2002). În ansamblu, aceste 
schimbări reflectă modul curent de gândire despre tulburările somatice, care ar 
implica în dezvoltarea lor o mai mică sau o mai mare proporţie de factori psiho- 
logici, şi despre tulburările psihice, care ar implica în dezvoltarea lor o mai mică 
sau o mai mare proporţie de factori fizici (Kaplan er a/., 1997; Sadock er al., 
2002). Această idee este asumpţia fundamentală a modelului modern al medicinei 
psihosomatice (pentru versiunea clasică a modelului psihosomatic, vezi Alexander, 
1950). Deoarece acest model psihosomatic modern a devenit parte a conceptului 
de medicină comportamentală şi psihologie a sănătăţii (Kaplan et al., 1997; 
Sadock er a/., 2002), un nume mai des folosit pentru el este cel de model bio- 
-psiho-social (Baum er al., 1997). 


Problema 


Rolul crucial al factorilor şi tratamentelor psihologice pentru ceea ce în mod 
tradiţional este definit ca sănătate sau tulburare mentală/psihică este bine stabilit 
(Kaplan er a/., 1997; Sadock er a/., 2002). Pe de altă parte, încă se mai dezbate 
pe marginea rolului factorilor şi tratamentelor psihologice în ceea ce este numit 
prin tradiţie sănătate fizică şi boală somatică. În ciuda modificărilor conceptuale 
exprimate în modelul bio-psiho-social la nivelul elitei psihologice şi medicale, 
majoritatea profesioniştilor din domeniul sănătăţii pare a continua să gândească, 
cel puţin informal, în termeni dualişti, bazându-se pe modelul bio-medical. 
Modelul bio-medical presupune că factorii psihologici sunt doar artefacte sau că 
importanţa lor în etiopatogeneza bolilor somatice este mai mică. De exemplu, 
într-un editorial din New England Journal of Medicine, editorul (Angell, 1985) 
scria: „Este timpul să recunoaştem că, în mare parte, credinţele noastre despre 
boală ca o reflectare directă a stării mentale sunt folclor”. Recent, în acelaşi 

jurnal, Hrobjartsson şi Goetzsche (2001) au încercat să ne convingă că efectul 
placebo este doar un mit, că el nu există şi nu are impact clinic. 

În cele ce urmează, vom arăta modul în care modelul bio-medical distor- 
sionează gândirea şi practica din domeniul sănătăţii, prin analiza a două fenomene 
relevante. 

În primul rând, chiar dacă, etimologic, patogeneză înseamnă „naşterea/geneza 
(gennan) suferinţei (pathos)”, în mod tradiţional, în medicină, patogeneza este 
înţeleasă ca referindu-se doar la / în principal la aspectele fiziologice şi organice. 
Această conceptualizare limitată contribuie la dificultatea înţelegerii mecanis- 
melor psihologice ca factori etiopatogenetici pentru diferite tulburări mentale şi 
somatice. Pentru a explora mai bine acest aspect, am pus următoarea problemă 
unui grup de 30 de medici (vârsta medie era de 37 de ani) şi 30 de psihologi 
(vârsta medie era de 31 de ani): Termenul mecanism etiopatogenetic se referă: 
1. doar la mecanisme biologice, 2. doar la mecanisme psihologice, 3. atât la 
mecanisme biologice, cât şi la mecanisme psihologice, 4. nu ştiu. 67% dintre 
medici au ales răspunsul 1 şi 23% au ales răspunsul 3; răspunsurile 2 şi 4 nu au 
fost alese. Din grupul psihologilor, 56% au ales răspunsul 1, 40% au ales răs- 
punsul 3 şi 3% au ales răspunsul 2. Chiar dacă aceste rezultate trebuie privite ca 
fiind preliminare (datorită numărului mic de subiecţi) şi au doar o validitate 
contextuală (pentru profesioniştii formaţi în facultăţile de medicină şi psihologie 
din România), ele arată în mod clar cum conceptualizarea limitată a cauzelor 
bolilor, centrată pe mecanismele biologice (răspunsul 1), a pătruns în modul de 
gândire al profesioniştilor. 

În al doilea rând, pare ciudat că, până şi astăzi, unii profesionişti din domeniul 
sănătăţii nu înţeleg că efectul placebo se realizează printr-un mecanism biologic 
plauzibil, şi nu este doar un efect psihologic pur asupra unor factori fizici 
(Kirsch, 1990). Nu mai vorbim despre dificultăţile unor profesionişti de a înţelege 
că orice intervenţie psihoterapeutică are consecinţe bio-chimice la nivelul creieru- 
lui; altfel spus, că orice psihoterapie este chimioterapie (Furmark er a/., 2002 ; 
Kirsch, 1990) ! Factorii psihologici care se consideră că afectează diferite aspecte 
biologice au întotdeauna un substrat biologic - nu sunt de sine stătători -, iar 
acest substrat biologic poate media impactul lor asupra diferitelor aspecte biolo- 
gice (Kirsch, 1990). O explicare din punct de vedere biologic (de exemplu, 
neuronal, bio-chimic) a mecanismelor efectului placebo ar fi prea complexă şi 
detaliată, pentru că ar trebui descris, de pildă, comportamentul unui număr foarte 
mare de celule neuronale. Din această cauză, avem nevoie de un nivel de analiză 
mai abstract, iar nivelul psihologic este cel potrivit din acest punct de vedere 
(Anderson, 1990). Din păcate, în loc să înţeleagă că descrierile biologice şi cele 
psihologice sunt două limbaje diferite folosite pentru aceeaşi realitate (descrisă 
la niveluri diferite, folosindu-se limbaje diferite), unii practicieni încă mai con- 
sideră că realităţile biologică şi psihologică sunt diferite. Deseori, ei uită că: 1. nu 
există nici un mecanism psihologic fără un substrat biologic (Kirsch, 1990; 

Leuchter er al., 2002) şi, prin urmare, 2. un fenomen psihologic are atât conse- 
cinţe psihologice, cât şi biologice. Pentru a observa modul în care aceste idei sunt 
reprezentate în grupurile de practicieni, într-un studiu recent realizat pe 60 de 
medici (cu vârsta medie de 34 de ani) şi 60 de psihologi (cu vârsta medie de 
31 de ani) am pus următoarele două întrebări : 


1. Prin ce mecanisme se realizează efectul placebo ? Răspunsurile posibile erau : 
a) pur psihologice, b) pur biologice, c) şi biologice, şi psihologice, d) nici unul 
dintre răspunsurile anterioare nu este corect şi e) nu ştiu. 

2. La ce se referă efectul placebo ? Variantele de răspuns erau : a) doar la efecte 
psihologice, b) doar la efecte biologice, c) atât la efecte psihologice, cât şi la 
efecte biologice, d) nici unul dintre răspunsurile anterioare nu este corect şi 
€) nu ştiu. 


Rezultatele au arătat că 65% dintre medici consideră că efectul placebo are la 
bază un mecanism pur psihologic şi doar 35% dintre ei au spus că mecanismele 
sunt atât psihologice, cât şi biologice ; pentru cea de-a doua întrebare, doar 53% 
dintre medici au ales varianta c) şi 47% au ales varianta a). În cazul grupului de 
psihologi, patternul găsit a fost similar : 55% dintre aceştia au ales varianta a) şi 
45 % varianta c) în cazul primei întrebări ; la cea de-a doua întrebare, 83 % dintre 
psihologi au ales răspunsul c) şi 17% au ales varianta a). Din nou, trebuie să 
ţinem cont de faptul că aceste rezultate ar putea avea doar o validitate contextuală, 
legată de pregătirea profesională a psihologilor şi medicilor din România. În 
ciuda similarităţii modului în care medicii şi psihologii privesc efectul placebo, 
interpretarea pe care i-o dau este destul de diferită (chiar şi în literatura ştiinţi- 
fică internaţională). Adesea, medicii tind să-l vadă ca pe un artefact ce trebuie 
controlat şi exclus din diferitele studii medicale (de exemplu, testarea clinică a 
noilor medicamente) şi care nu este mediat de mecanisme biologice mai mult sau 
mai puţin cunoscute (Hrobjartsson şi Goetzsche, 2001). Pe de altă parte, psiho- 
logii tind să-l privească drept un fenomen psihologic real şi important ce are 
atât consecinţe biologice, cât şi psihologice ; prin urmare, este nevoie ca acesta 
să fie serios investigat şi dezvoltat (Kirsch, 1990). Asemenea concepţii diferite 
despre un fenomen relativ bine cunoscut şi răspândit nu pot promova modelul 
bio-psiho-social. 


O strategie de rezolvare a problemei 


Din perspectivă psihologică, pentru a putea penetra modelul bio-medical, trebuie 
evaluate non-defensiv punctele tari şi cele slabe ale psihologiei în cadrul mode- 
lului psihosomatic modern (modelul bio-psiho-social), făcând referire la ceea ce 
în mod tradiţional numim sănătate fizică şi boală somatică. Aşadar, în cele ce 
urmează, vom analiza rolul şi statutul intervențiilor cognitiv-comportamentale 
în medicina psihosomatică modernă. Ne vom centra asupra intervențiilor cogni- 
tiv-comportamentale deoarece: 1. ele reflectă impactul psihologiei cu baze 

empirice/ştiinţifice asupra cercetărilor psihologice, 2. sunt investigate prin designuri 
experimentale riguroase şi studii clinice controlate care implică folosirea unor 
loturi de control şi placebo şi 3. adesea, sunt investigate luându-se în calcul atât 
aspectele lor teoretice, cât şi efectele lor practice. Principalele aspecte ale inter- 
venţiilor cognitiv-comportamentale sunt: a) factorii cognitivi mediază impactul 
mediului asupra manifestărilor noastre subiective/emoţionale, cognitive, compor- 
tamentale, b) aceşti factori cognitivi pot fi identificaţi/diagnosticaţi şi c) vor fi 
apoi modificaţi prin intervenţii cognitiv-comportamentale. Întrebările specifice 
cărora încercăm să le găsim un răspuns în această analiză critică a impactului 
intervențiilor cognitiv-comportamentale în medicina psihosomatică sunt: 


1. Influenţează factorii psihologici dezvoltarea şi evoluţia bolilor organice şi ale 
altor condiţii medicale ? 

2. Intervenţiile psihologice afectează factorii sau mecanismele psihologice impli- 
cate în dezvoltarea şi evoluţia bolilor organice şi ale altor condiţii medicale ? 

3. Intervenţiile psihologice îmbunătăţesc evoluţia clinică în bolile organice şi în 
alte condiţii medicale ? 


Răspunzând la aceste întrebări, am putea compara mai bine validitatea mode- 
lului bio-medical — care susţine că factorii psihologici sunt în principal artefacte 
sau sunt mai puţin importanţi pentru sănătatea şi boala fizică — cu cea a modelului 
psihosomatic modern, care afirmă că, din punct de vedere etiopatogenetic, fac- 
torii psihologici au acelaşi statut ontologic cu factorii fizici şi că intervenţiile 
psihologice (de exemplu, psihoterapia şi consilierea) au acelaşi statut ontologic cu 
tratamentele medicale pentru diferite boli organice. 


O trecere în revistă a datelor 


1. Influenţează factorii psihologici dezvoltarea şi evoluția bolilor organice şi ale 
altor condiţii medicale ? 

În timp ce puţini profesionişti ar contesta influenţa factorilor psihologici — 
cum ar fi stilul de viaţă (de exemplu, comportamentul alimentar) — sau a schim- 
bărilor de comportament (de pildă, complianţa la tratament) asupra evoluţiei bolii 
organice, mulţi sunt indecişi în privinţa influenţei directe a factorilor psihologici 
asupra evoluţiei bolii organice (de exemplu, Relman şi Angell, 2002). Prin 
influenţă directă înţelegem un efect nemediat al factorilor psihologici (de pildă, 
depresie, optimism) asupra mecanismelor biologice, şi nu un efect influenţat de 
alţi factori psihologici, precum modificările complianţei sau ale stilului de viaţă. 
Desigur, factorii psihologici nu sunt de sine stătători, ci au un substrat biologic. 
Prin urmare, chiar un efect nemediat al factorilor psihologici care nu se referă la 
schimbări în complianţa la tratament sau stilul de viaţă ar trebui totuşi înţeles ca 
fiind realizat prin aceste mecanisme biologice plauzibile. O trecere în revistă a 
literaturii de specialitate relevă faptul că există numeroase studii ce arată impactul 
nemediat al factorilor psihologici asupra dezvoltării şi evoluţiei bolii organice. 


TEORIA CRITICĂ ŞI CERCETAREA ŞTIINŢIFICĂ 79 


Astfel, s-a arătat că factorii psihologici afectează hipertensiunea (Jonas er a/., 
1997), HIV/SIDA (Mayne er a/., 1996; Leserman er al., 2000) şi cancerul 
(Everson ef al., 1996; Watson et a/., 1999). De asemenea, studii prospective 
aduc dovezi care susţin că factorii psihologici influenţează creşterea riscului bolii 
coronariene şi a mortalităţii din orice cauză în rândul populaţiei sănătoase (Anda 
et al., 1993; Shekelle er a/., 1983) şi că există un efect puternic al factorilor 
psihologici asupra prognosticului pacienţilor cu boli coronariene stabilizate 
(Frasure-Smith er al., 1993; William er al., 1992). 


2. Afectează intervenţiile psihologice factorii sau mecanismele psihologice 
implicate în dezvoltarea şi evoluţia bolilor organice şi ale altor condiţii medicale ? 

Un număr mare de cercetări sumarizate în meta-analizele calitative şi canti- 
tative au arătat în mod clar că intervenţiile psihologice (de exemplu, psihoterapie, 
consiliere) pot afecta diferiţi factori psihologici — de la comportament la cogniţii 
şi emoţii — care, anterior, se demonstrase că ar fi relaţionaţi cu diferite condiţii 
medicale (de exemplu, Lyons şi Woods, 1991; Friedman er a/., 1986). 


iati ază i 
M (factori psihologici) dtz P (condiţie organică) 


| Ă Ă Ă atecrează i Sa a A 
S (intervenţie psihologică) —— M (factori psihologici) 

Pornind de la răspunsurile la cele două întrebări analizate până acum, am fi 
tentaţi, bazându-ne pe un raţionament silogistic (vezi figura de mai sus), să 
concluzionăm că: 

| R Ă ) atecrează i dr Ă 
S (intervenţie psihologică) ——— P (condiţie organică) 

Totuşi, acest tip de raţionament poate oferi doar o ipoteză tentantă, întrucât 
ambele premise sunt probabilistice (bazate pe raţionament inductiv), şi nu uni- 
versal valabile ; prin urmare, studiile empirice ar trebui să răspundă direct la 
întrebarea : îmbunătăţesc intervenţiile psihologice (S) evoluţia clinică în bolile 
organice şi alte condiţii medicale (P) ? 


3. Îmbunătăţesc intervenţiile psihologice evoluţia clinică în bolile organice şi 
alte condiții medicale ? 

Studiile clinice controlate au arătat că intervenţiile psihologice au un efect benefic 
asupra hipertensiunii (Schneider er a/., 1995), bolilor coronariene (Girdon er al., 
1999; Powell er al., 1991), HIV/SIDA (Goodkin er a/., 2001) şi cancerului 
(Spiegel er al., 1989; Fawzy et al., 1990). 

Aceste studii clinice au fost sumarizate în meta-analize care au întărit concluzia 
conform căreia intervenţiile psihologice au un efect benefic în diferite boli orga- 
nice şi condiţii medicale (de exemplu, Johnston er a/., 1993 ; Montgomery, David 
et al., 2002). De exemplu, într-o meta-analiză realizată de noi (Montgomery, 
David er al., 2002), am descoperit că cei 1.624 de pacienţi care urmau să fie 
operaţi şi primeau tratament comportamental pe lângă cel medical standard au 

avut rezultate mai bune decât 89% dintre pacienţii din grupul de control, care 
primeau doar îngrijire medicală standard. Aceste rezultate se referă atât la 
indicatorii subiectivi (de exemplu, emoţii negative, durere), cât şi la indicatorii 
obiectivi — medicaţie analgezică, indicatori fiziologici (de pildă, catecolamine, 
presiune arterială) şi timp de tratament (de exemplu, durata spitalizării, durata 
intervenţiei chirurgicale). 

Efectele intervențiilor psihologice asupra bolilor organice şi asupra diferitelor 
condiţii fizice medicale nu sunt semnificative doar din punct de vedere statistic, 
comparativ cu grupurile de control (tratament medical standard, tratament medi- 
cal standard plus proceduri placebo), ci şi clinic (ecologic) (pentru detalii, vezi 
Johnston et al., 1993; Lang er a/., 2000; Montgomery, David er a/., 2002). 
Mai mult decât atât, aceste efecte sunt utile sub aspect economic. De exemplu, 
Lang et al. (2002) au arătat că, asociind costul cu sedarea standard în timpul 
diferitelor proceduri radiologice, se ajungea la o sumă de 638 $/pacient, compa- 
rativ cu 300 $ pentru sedarea însoţită de intervenţii comportamentale adjuvante ; 
aşadar utilizarea intervențiilor psihologice a dus la economisirea a 338 $ pentru 
fiecare caz. 


Concluzii bazate pe analiza literaturii 


Coroborând răspunsurile la cele trei întrebări, s-ar putea spune că avem suficiente 
probe care să susţină asumpţiile modelului psihosomatic modern : intervenţiile 
psihologice influenţează factorii psihologici care, la rândul lor, influenţează 
evoluţia şi prognosticul tulburărilor organice şi ale diferitelor condiţii medicale. 
Totuşi, fiecare dintre aceste concluzii a fost criticată. Principalele probleme ale 
studiilor pe baza cărora s-au elaborat concluziile sunt (pentru detalii, vezi Relman 
şi Angell, 2002) : 


e variabile confundate. Multe dintre studiile menţionate mai sus nu au controlat 
clar variabilele confundate - prin urmare, este posibil ca relaţia aparentă dintre 
unii factori psihologici şi unele aspecte fizice să existe doar din cauza unei a 
treia variabile fizice confundate, care afectează atât factorul psihologic, cât şi 
răspunsul fizic ; 

e 0 valoare scăzută a mărimii efectului. Unele studii au relevat o mărime a 
efectului scăzută. Aşadar rezultatele lor sunt uşor de distorsionat de efectele 
variabilelor confundate, cunoscute sau necunoscute ; 

e selecția datelor. Se referă la combinaţiile în număr mare ale rezultatelor, până 
când, în final, unul dintre ele este semnificativ statistic (de exemplu, trei rezul- 
tate pozitive din 25 de măsurători). În acest caz, rezultatele ar putea fi deter- 
minate de şansă, şi nu doar de o variabilă controlată ; este vorba mai degrabă 
despre un artefact decât de un fenomen real. Multe dintre studiile descrise 
mai sus au această problemă ; 

e confundarea cauzei cu efectul. În multe dintre studiile amintite anterior, cauza 
poate fi cu greu separată de efect. De exemplu, în studiul lui Watson er al. (1999), 

în loc să concluzionăm că neajutorarea a dus la creşterea riscului de recidivă 
sau moarte în cazul pacienţilor cu cancer la sân (neoplasm mamar), s-ar putea 
spune că, într-o fază mai avansată, neoplasmul mamar cauzează sentimente de 
neajutorare ; 

e interpretări distorsionate. De cele mai multe ori, ele se referă la exagerarea 
semnificației clinice a unui rezultat. De exemplu, găsirea unei legături între 
unii factori psihologici şi un indicator biologic (de pildă, anticorpii pentru 
virusul herpes simplex) nu spune nimic despre efectul acelor factori psihologici 
asupra bolii organice. Aşadar adeseori apare o confuzie între impactul unui 
factor psihologic asupra unui efect fiziologic şi impactul unui factor psihologic 
asupra bolii în sine. 


Ținând cont de aceste critici, o concluzie mai echilibrată ar fi aceea că este 
foarte probabil ca intervenţiile psihologice să influenţeze factorii psihologici, 
care, la rândul lor, pot influenţa evoluţia şi prognosticul bolilor organice şi ale 
diferitelor condiţii medicale, dar sunt necesare mai multe studii care să arate că 
acest model nu este discutabil şi că ar trebui implementat în toate mediile 
medicale. Totuşi, criticile aduse modelului psihosomatic modern ar putea fi la fel 
de bine aduse şi studiilor bazate pe modelul bio-medical. Să argumentăm acest 
lucru prin analizele de mai jos. 


1. Variabile confundate. Foarte puţine dintre studiile medicale controlează 
potenţialele variabile psihologice confundate, despre care s-a demonstrat deja că 
ar fi legate de diferitele efecte biologice (de exemplu, optimism/pesimism, stil de 
viaţă, religiozitate, mecanisme de coping). 


2. Valoarea scăzută a mărimii efectului. Unele studii din acest domeniu au 
relevat o mărime a efectului scăzută ; aşadar rezultatele lor sunt uşor de distor- 
sionat de efectele variabilelor confundate, cunoscute sau necunoscute. De exem- 
plu, aşa cum am mai amintit anterior, recent, Kirsch er al. (2002) au analizat 
datele de eficacitate ale celor şase antidepresive cel mai frecvent prescrise, 
aprobate de Food and Drug Administration (SUA) între 1987 şi 1999 (fluoxetină 
[Prozac], paroxetină [Paxil], sertralină [Zoloft], venlafaxină [Effexor], nefazo- 
donă [Serzone] şi citalopram |[Celexa]). În baza datelor prezentate, aceste medi- 
camente au fost aprobate ca tratamente eficiente şi sigure pentru depresie în SUA. 
Kirsch şi colaboratorii săi au descoperit că 80% din răspunsul la aceste medica- 
mente era duplicat în grupurile placebo şi că diferenţa dintre media nivelului 
depresiei în grupul care primea antidepresive şi nivelul depresiei în grupul care 
primea tratament placebo era de două puncte pe Scala de Depresie Hamilton cu 
17 itemi (50 de puncte) şi 21 de itemi (62 de puncte). Chiar dacă acest efect este 
semnificativ statistic, impactul său clinic (ecologic) este nesemnificativ (două 
puncte) (vezi Kirsch er al., 2002). În ciuda faptului că efectul clinic al medicaţiei 
antidepresive, comparativ cu cel al condiţiilor placebo, este ambiguu şi scăzut 
(Kirsch er al., 2002), aceasta este prezentată ca fiind cel mai eficient tratament 

pentru depresie de către majoritatea practicienilor, minimizându-se rolul tratamen- 
telor psihologice alternative (Kaplan er a/., 1997; Sadock er al., 2002). 


3. Selecţia datelor. În multe dintre studiile psihofarmacologice, numărul 
variabilelor dependente se apropie de 15 (pentru exemple, vezi studiile incluse în 
meta-analiza lui Hrobjartsson şi Goetzsche, 2001). 


4. Confundarea cauzei cu efectul. În majoritatea studiilor bazate pe modelele 
psihiatriei biologice, este dificil să se separe cauza de efect. În acest tip de studii, 
în loc să concluzionăm că o modificare bio-chimică (de exemplu, un nivel scăzut 
al serotoninei) generează un anumit simptom psihologic (de pildă, dispoziţia 
depresivă), o altă concluzie plauzibilă este aceea că atât simptomul psihologic, 
cât şi modificarea bio-chimică sunt generate de un mecanism psihologic (de 
exemplu, mecanisme legate de stres). Puţine studii au un design care să permită 
alegerea între cele două variante. Aşadar ideea conform căreia o concomitenţă a 
unui efect biologic şi a unuia psihologic reflectă, de obicei, o relaţie cauzală, 
primul determinându-l pe cel de-al doilea (şi nu invers), este reflexul unei tradiţii 
vechi, reducţioniste, şi nu a unei teorii bazate pe date. 


5. Interpretările distorsionate. De exemplu, bazându-ne pe studiile mai sus 
amintite (vezi şi Kirsch, 1990; Kirsch er al., 2002), este clar că: 


e semnificaţia clinică a medicaţiei antidepresive ca agent farmacologic specific 
şi activ este exagerată. Este ciudat că, în pofida tuturor probelor, medicaţia 
antidepresivă este încă promovată ca fiind foarte eficientă în tratamentul 
depresiei, în comparaţie cu condiţiile placebo şi alte intervenţii non-farma- 
ceutice (Klein, 1998). Aceasta reflectă din nou triumful marketingului asupra 
ştiinţei ; 

e ideea conform căreia orice concomitenţă a unui efect biologic cu unul psiho- 
logic reflectă, în mod obişnuit, o relaţie cauzală, primul determinându-l pe 
cel de-al doilea (şi nu invers), este reflectarea unei tradiţii vechi, reducţioniste, 
şi nu a unei teorii bazate pe date (Kirsch, 1990). 


Uneori, această teorie reducţionistă capătă proporţii penibile şi ilare în studiile 
de genetică şi psihiatrie biologică. Spre exemplu (pentru detalii, vezi Ross şi 
Pam, 1995), folosind exact metodologia prin care se susţine că unele tulburări 
psihice - precum schizofrenia sau o serie de tulburări afective - au substrat 
genetic (de pildă, prin faptul că analiza genealogică arată că ele tind să apară în 
cadrul aceluiaşi grup de oameni înrudiţi), trebuie acceptat că şi impoliteţea, şi 
tipul de religie au substrat genetic (de exemplu, prin faptul că analiza genealogică 
arată că ele tind să apară în cadrul aceluiaşi grup de oameni înrudiţi). Ce ne face 
să acceptăm, pe baza acestei metode de cercetare, că schizofrenia poate avea un 
substrat genetic, în timp ce impoliteţea sau religiozitatea nu ? Tradiţia, angaja- 
mentul iniţial şi credinţa, nicidecum datele ştiinţifice ! 

Direcţii de cercetare 


Trebuie să admitem că multe dintre studiile bazate pe modelul psihosomatic au 
lipsuri şi limitări, dar şi studiile bazate pe modelele bio-medicale au aceleaşi 
tipuri de lipsuri şi limite (pentru detalii, vezi Williams şi Schneiderman, 2002). 
Totuşi, în timp ce multe dintre lipsurile studiilor bazate pe modelul bio-medical 
sunt ignorate sau acceptate ca fiind limite ale „celei mai bune metode pe care 
o avem momentan”, aceleaşi lipsuri ale studiilor bazate pe modelele psiho- 
somatice sunt folosite împotriva lor. Aceste standarde duble (vezi şi Williams şi 
Schneiderman, 2002) pot fi înţelese dintr-o perspectivă psihologică şi socială. 
Kuhn (1962) şi Feyerabend (1975) au dovedit că paradigma dominantă pe care o 
susţinem determină ceea ce vom accepta ca probe, ceea ce vom ignora şi ceea ce 
vom respinge. Atât timp cât în domeniul medical domină modelul bio-medical, 
este uşor de înţeles de ce profesioniștii acceptă mai uşor probele studiilor bazate 
pe modelul bio-medical, ignoră lipsurile şi limitele acestor studii şi resping 
studiile bazate pe modelul psihosomatic, etichetându-le ca neconcludente şi 
deficitare. Totuşi, chiar în condiţiile în care înţelegem sursa acestor distorsiuni, 
ele nu ar trebui tolerate în cadrul unei dezbateri ştiinţifice deschise şi corecte. Ar 
trebui urmat un model normativ al filosofiei ştiinţei (Popper, 1959), favorizând 
teorii create pe baza datelor empirice. Cercetările viitoare ar trebui realizate de 
profesionişti reflexivi, conştienţi de contaminarea epistemologică şi care sunt 
capabili să controleze efectul experimentatorului prin atitudinea lor reflexivă şi 
prin proceduri de studiu riguroase. În opinia noastră, punctele importante ce ar 
trebui evidenţiate în cercetările viitoare în acest domeniu sunt: 


1. Cercetarea şi educaţia interdisciplinară ar contribui la o mai bună asimilare 
a teoriilor psihologice în modelul bio-medical şi la promovarea modelului 
bio-psiho-social nu doar în lucrările teoretice, ci şi în practică. 

2. Atitudinea reflexivă asupra conceptelor de bază. Atât timp cât conceptul de 
mecanism etiopatogenetic nu este promovat explicit (poate chiar folosindu-se 
o strategie de discriminare pozitivă ! ) ca incluzând mecanismele psihologice 
care au acelaşi statut ontologic ca şi factorii fizici şi atât timp cât prototipul 
său se referă numai la factorii fizici, şansele de asimilare a modelului bio- 
-psiho-social sunt mici. "Tendinţa de a vorbi despre leziuni bio-chimice (de 
exemplu, modificări în funcţionarea neurotransmiţătorilor) şi de a le considera 
mereu cauze etiopatogenetice (nu efecte sau concomitenţe ! ) ale unor aspecte 
psihologice într-un model bio-medical ortodox constituie un alt impediment 
în asimilarea modelului bio-psiho-social. 

3. Testarea simultană a teoriei modificărilor şi eficienţei intervenţiei. A arăta că 
o intervenţie psihologică este benefică pentru o condiţie medicală în compa- 
raţie cu un grup de control nu ne oferă în mod necesar date şi despre vali- 
ditatea teoriei folosite pentru elaborarea intervenţiei. Prin urmare, cercetările 

clinice moderne ar trebui să testeze simultan atât teoria ipotetică a schimbării, 
cât şi eficienţa clinică a intervenţiei psihologice, prin folosirea unor designuri 
riguroase (de exemplu, includerea atât a unui grup de control, cât şi a unui 
grup placebo activ) şi a unor analize statistice adecvate (de pildă, stabilirea 
unei relaţii temporale între modificările dintr-un anumit mecanism psihologic 
şi consecinţele lui presupuse). 


În concluzie, considerăm că (vezi şi Williams şi Scheiderman, 2002) rezul- 
tatele trecute în revistă aici justifică: a) un tratament corect al psihologiei în 
domeniul sănătăţii, prin renunţarea la cerinţele potrivit cărora cercetarea şi prac- 
tica psihologică din domeniul sănătăţii ar trebui să facă ceea ce nu se cere cer- 
cetării şi practicii medicale din domeniul sănătăţii ; b) iniţierea pe scară largă a 
testării clinice riguroase a intervențiilor psihologice în domeniul tulburărilor/ 
bolilor fizice (de exemplu, boli cardiovasculare, HIV/SIDA, cancer). Urmând 
aceeaşi linie de argumentare, unii autori (Williams şi Schneiderman, 2002) 
sugerează că situaţia prezentă în ceea ce priveşte intervenţiile psihologice în 
medicina psihosomatică este similară cu cea din 1980 din terapia cu beta-blocante 
pentru pacienţii cu infarct miocardic, când unele studii arătau un efect pozitiv 
asupra supravieţuirii, iar altele nu, dezbătându-se utilizarea acestei forme de 
tratament. Apoi, un studiu extins Beta-Blocker Heart Attack (Goldstein er a/., 
1983) a randomizat 3.837 de bărbaţi şi femei în grupuri de control şi de tratament 
şi a observat că tratarea tuturor pacienţilor care suferiseră un infarct miocardic 
cu beta-blocante ar fi o practică clinică bună. Este nevoie de astfel de studii care 
să stabilească definitiv dacă abordarea psihologică îşi are locul şi deţine un rol în 
sănătatea fizică sau ar trebui să rămână la nivelul sănătăţii mentale, unde contri- 
buţiile sale teoretice şi practice sunt bine şi riguros stabilite (Kaplan er al., 1997 ; 
Sadock er al., 2002). Aşadar, pentru sănătatea fizică, factorii şi tratamentele 
psihologice au acelaşi status ontologic ca şi factorii fizici şi tratamentele medi- 
cale? Dacă răspunsul este afirmativ, în ce condiţii este valabil? La aceste 
întrebări ar trebui să răspundă definitiv viitoarele studii realizate de profesionişti 
reflexivi, conştienţi de contaminarea epistemologică. 


3.3.5. Lobby şi tradiţie vs cercetare ştiinţifică. Stima de sine 


Multe tratamente şi tehnici de intervenţie în psihopatologie au început să fie 
folosite pe scară largă nu ca urmare a unui suport ştiinţific, ci ca urmare a 
lobby-ului. Să analizăm un astfel de caz. Mişcarea New Age a stimulat, printre 
altele, şi ideea că la baza problemelor noastre psihologice stă o stimă de sine 
scăzută (pentru detalii, vezi Dawes, 1994). Dacă ai o stimă crescută faţă de 
propria persoană şi dacă te simţi bine, atunci şi comportamentele pro-sociale vor 
fi mai numeroase. Uneori, ca urmare a unor traume sau probleme din trecut, 
dezvoltăm o stimă de sine scăzută faţă de propria persoană, care ne predispune 

la noi eşecuri şi, în consecinţă, la noi probleme psihologice. Tratamentul trebuie 
aşadar să vizeze creşterea stimei de sine. Stima de sine este definită ca fiind 
reprezentarea, în termeni de judecăţi de valoare, pe care fiecare o avem despre 
propria persoană. Această idee care dă stimei de sine un statut foarte important 
între factorii ce influenţează sănătatea noastră psihică este parte integrantă a 
psihologiei de simţ comun şi a pătruns şi în ştiinţă (pentru detalii, vezi Dawes, 
1994). Că a pătruns în ştiinţă nu este rău. Important e însă modul în care a 
pătruns şi dacă locul acestei idei şi al tratamentelor bazate pe ea sunt de domeniul 
ştiinţei sau al mitului. Să vedem în continuare cum sistemul teoretico-aplicativ al 
stimei de sine a pătruns în domeniul ştiinţei prin mijloace neştiinţifice (pentru 
detalii, vezi şi Raportul Fundaţiei Joseph Rowntree, pe http: //www.jrf.org, 
referitor la validitatea ştiinţifică a acestui construct, raport bazat pe o analiză 
extensivă a literaturii ştiinţifice). 

Parlamentarul John Vasconcellos din statul California (SUA) a fost impresionat 
de poveştile (le numim poveşti deoarece se bazau pe fapte neverificate ştiinţific) 
şi literatura nevalidată ştiinţific (dar publicată de profesionişti) ce prezentau 
stima de sine ca pe un factor fundamental pentru sănătatea noastră psihică. La 
propunerea lui, Parlamentul Statului California a creat un grup de lucru (7ask 
Force) pentru a examina suportul ştiinţific al constructului stimă de sine şi pentru 
a-l promova. Guvernatorul statului California, George Deukmejian, a oferit un buget 
acestui grup de lucru în 1986. Rezultatele grupului de lucru au fost publicate într-o 
lucrare intitulată The Social Importance of Self-Esteem (Mecca et al., 1989). 
Concluziile fundamentale ale acestei lucrări sunt : 


e o stimă de sine crescută duce la (cauzează) consecinţe psiho-comportamentale 
pozitive ; 

e o stimă de sine scăzută duce la (cauzează) consecinţe psiho-comportamentale 
negative ; 

e programele de creştere a stimei de sine trebuie încurajate la nivel individual, 
familial, de grup, comunitar şi social. 


O analiză atentă a datelor pe baza cărora s-au elaborat aceste concluzii arată 
însă o cu totul altă situaţie (pentru detalii, vezi şi Dawes, 1994) : 


e cele mai multe studii examinate şi incluse în lucrarea menţionată (Mecca er al., 
1989) erau studii corelaţionale, nu experimentale. Aşadar a concluziona că 
stima de sine este cauză pentru diverse aspecte psiho-comportamentale arată 
triumful ipotezei şi al dorinţei asupra fenomenului ; 

e o mare parte dintre corelaţiile semnificative dintre stima de sine şi diverşi 
indicatori psiho-comportamentali au o valoare scăzută a mărimii efectului. 
Spre exemplu, corelaţia medie dintre stima de sine şi performanţa academică 
este de 0,17. Într-un limbaj mai simplu, aceasta arată că stima de sine explică 
doar 3% din performanţa şcolară. Altfel spus, performanţa şcolară este 

determinată de alţi factori mult mai importanţi (care acoperă 97% din perfor- 
manţa şcolară) decât stima de sine ; 

în plus, o stimă de sine prea mare duce adesea la comportamente agresive, 
antisociale. Teoriile clasice (de exemplu, Beck, 2000), fără a sugera cu nece- 
sitate o relaţie cauzală, arată că infractorii şi persoanele agresive au o stimă 
scăzută faţă de propria persoană. Cercetările recente au nuanţat însă această 
concluzie (DiGiuseppe şi 'Tafrate, 2003). Pe lângă cei cu stimă de sine scăzută, 
există un grup de persoane care au o stimă de sine foarte crescută, astfel încât 
orice incongruenţă dintre dorinţele lor şi ceea ce se întâmplă duce la reacţii 
emoţionale şi comportamentale intense şi negative. Morala este că stima de 
sine trebuie să fie undeva la nivel mediu, o stimă de sine prea scăzută sau prea 
crescută putând duce la probleme psihologice ; 

stima de sine se constituie prin procese iraționale (dezadaptative) de prelucrare 
a informaţiei (pentru detalii, vezi Ellis, 1994). Astfel, stima de sine se bazează 
adesea pe faptul că noi facem evaluări globale asupra propriei persoane pornind 
de la comportamentele noastre ţintă. Dacă acestea sunt performante, atunci ne 
evaluăm pozitiv şi experienţiem trăiri afective pozitive; dacă sunt neper- 
formante, ne evaluăm negativ şi experienţiem trăiri afective disfuncţionale 
negative (de exemplu, de tip depresiv). Aceste evaluări sunt învăţate şi 
încurajate social. Ele constituie norma într-o societate modernă bazată pe 
autonomie, independenţă şi valorizarea excesivă a propriei persoane. În ciuda 
acestui lucru, evaluările globale care stau la baza constructului sfimă de sine 
nu sunt justificate logic şi ştiinţific. Ele corespund unei erori logice numite 
„saltul în argumentare”. Astfel, pornind de la câteva comportamente-ţintă, 
facem o evaluare globală a propriei persoane, fără ca legătura să fie suficient 
întemeiată logic. Spre exemplu, dacă nu am luat un examen (şi am şi câteva 
performanţe scăzute), am tendinţa să spun că sunt neperformant (prost) şi, 
prin urmare, într-o astfel de situaţie, voi experienţia trăiri afective disfunc- 
ţionale negative (de pildă, depresie). Din punct de vedere logic, eticheta 
neperformant sugerează că şi comportamentele mele viitoare vor fi neperfor- 
mante, căci un individ neperformant are şi va avea comportamente neper- 
formante. Pe de altă parte, cercetările arată că aceste etichete şi trăsăturile de 
personalitate acoperă doar aproximativ 30% din varianţă în comportamentul 
nostru (Mischel, 1968). Aşadar acest proces de evaluare globală este unul 
irațional, deoarece permite contradicții : un individ neperformant poate avea 
şi comportamente performante ! Deşi irațional, acest proces este util atunci 
când avem comportamente performante, căci ne face să ne simţim bine şi 
valoroşi. Trebuie să conştietizăm însă că, atunci când comportamentele sunt 
neperformante, tot el ne aruncă în suferință emoţională (de exemplu, de tip 
depresiv). Avem altă variantă ? Da, una raţională. Varianta raţională este să 
înlocuim conceptul stimă de sine cu cel de acceptare necondiționată, care este 
logic corect şi mai pragmatic (Ellis, 1994 ; Rogers, 1961). Aşadar, în varianta 


TEORIA CRITICĂ ŞI CERCETAREA ŞTIINŢIFICĂ 87 


raţională, noi evaluăm comportamentele noastre, nu persoana. Persoana noas- 
tră este acceptată necondiţionat indiferent de performanţă, căci este prea 
complexă şi în continuă schimbare pentru a fi evaluată global, pornind doar de 
la un eşantion de comportamente concrete, în situaţii concrete. Spre exemplu, 
când am un eşec, voi spune că am avut un comportament neperformant, nu că 
sunt neperformant ca persoană. Această filosofie se regăseşte în marile religii 
ale lumii ; de pildă, în creştinism, ea este foarte bine reflectată de formula 
„pedepsim păcatul, dar îl iertăm pe păcătos !”. Acest mod de evaluare este 
unul logic, iar datele empirice (Chamberlain şi Haaga, 2001 ; David er al., 
2002) arată că implementarea lui în viaţa de zi cu zi este un factor protectiv 
faţă de evenimentele stresante. Sigur, această implementare este greu de 
realizat, ea fiind contraintuitivă. Cercetările sugerează (Chamberlain şi Haaga, 
2001) că, atunci când sunt învăţaţi această „filosofie de viaţă validată empiric”, 
cei mai mulţi oameni o asimilează mai uşor în următorul mod: când au 
performanţe pozitive, se evaluează pozitiv (în termenii stimei de sine), iar 
când au performanţe negative, îşi evaluează comportamentul fără a-şi evalua 
persoana (în termenii acceptării necondiționate), aceasta ducând la emoţii 
negative funcţionale (de exemplu, tristeţea), nu disfuncţionale (cum ar fi 
depresia). Este o modalitate pragmatică de a găsi o cale apropiată de raţiona- 
litate, într-o societate care promovează un stil de gândire irațional ! 


Aşadar, la o analiză riguroasă (Dawes, 1994), studiile de specialitate arată că 
stima de sine este asociată cu anumite aspecte psiho-comportamentale. Această 
asociere poate să varieze de la una foarte mică până la una foarte mare. Bazân- 
du-ne pe datele existente în literatura de specialitate, nu putem afirma însă că 
stima de sine este în general un factor cauzal fundamental pentru aspectele psiho- 
-comportamentale şi sănătatea psihică — prin urmare, programele de dezvoltare a 
stimei de sine trebuie susţinute prin educaţie publică. Acolo unde aceste programe 
s-au implementat pe scară largă, fără a se considera serios datele ştiinţifice, poli- 
tica, în alianţă cu simţul comun, prin lobby, a ucis ştiinţa ! 


3.4. Leziuni de sistem ale cercetării ştiinţifice din România 


Sistemul cercetării ştiinţifice este organizat în România printr-un ansamblu 
de reglementări, dintre care cea mai importantă este Legea nr. 324 din 8 iulie 
2003 privind cercetarea ştiinţifică şi dezvoltarea tehnologică (pentru detalii, vezi 
http : //www.mct.ro). În România, în evaluarea cercetării ştiinţifice, se men- 
ționează că se consideră publicaţiile ştiinţifice din revistele de prestigiu, adică 
acelea care intră în „fluxul principal de informaţie”. Se mizează şi aici pe 
capacitatea unei comunităţi ştiinţifice româneşti mature şi performante de a 

operaţionaliza punctual această sintagmă. În SUA, Europa de Vest şi Japonia, 
această sintagmă este operaţionalizată prin acele publicaţii care constituie con- 
tribuţii originale recenzate (articole) şi care sunt indexate de către Institute for 
Scientific Information (ISI) şi/sau de baze, de date internaţionale (BDI) specifice 
domeniului, care fac un proces de selecţie al revistelor sau contribuţiilor indexate, 
pe baza unor criterii de valoare ştiinţifică. Din păcate, în România, mulţi profe- 
sionişti nu ştiu încă ce înseamnă ISI sau care sunt bazele de date internaţionale 
specifice domeniului lor. Va rămâne de domeniul anecdoticului Carta Albă a 
Cercetării Universitare editată de CNCSIS (Consiliul Naţional al Cercetării 
Ştiinţifice din Învăţământul Superior ; vezi http : //www.encsis.ro) din 2005, în 
care Universitatea „Spiru Haret” menţionează cel mai mare număr de publicaţii 
ISI dintre universităţile româneşti, în care include eronat publicaţii cu caracter 
local. Acest lucru a dus la definirea în România a sintagmei „flux principal de 
informaţii” în mod conjunctural, în funcţie de interesul care trebuia satisfăcut în 
cursul evaluării. În calitate de consilier personal al Ministrului Educaţiei şi 
Cercetării (2005), am militat pentru renunţarea la acest termen şi înlocuirea lui 
cu sintagma „publicaţii ISI şi/sau indexate BDI”. Sintagmele au început să fie 
utilizate în noile Ordine de ministru (vezi http : //www.edu.ro) şi în unele dintre 
noile formulare ale CNCSIS (din păcate, în alte formulare CNCSIS se mai 
păstrează sintagma neoperaţionalizată de „flux principal de informaţii”). Cât 
timp categoria de publicaţii ISI este bine definită (vezi http : //www.isinet.com), 
este necesar un demers pentru a defini BDI după criteriile specificate mai sus, 
adică acele baze de date care includ doar contribuţiile selectate pe baza unor 
indicatori de calitate ; altfel vom ajunge să includem în categoria BDI orice 
publicaţie online ! 

Tipic pentru România este faptul că, deşi sub aspectul formei ne apropiem de 
bunele practici internaţionale, în ceea ce priveşte activitatea de cercetare-dezvol- 
tare-inovare, conţinutul este atât de distorsionat, încât pune sub semnul întrebării 
întregul sistem. Astfel : 


1. Este necesară clarificarea la nivel naţional a ceea ce înseamnă „activitate/ 
contribuţie ştiinţifică” şi delimitarea acesteia de activitatea/contribuţia socio-eco- 
nomică. Din păcate, această distincţie nu se face în multe dintre formularele 
CNCSIS (de exemplu, deşi este formular de cercetare, există o secţiune separată 
pentru produse valorificate în mediul socio-economic). Această delimitare nu 
înseamnă separarea lor, ele trebuind să se regăsească împreună sub sintagma 
„economia şi societatea bazate pe cunoaştere”, prin platforme tehnologice, 
spinn-ojf-uri etc. Deşi cercetătorul trebuie să fie direct implicat în procesele de 
inovare prin parteneriate cu mediul socio-economic, trebuie înţeles faptul că 
promovarea în sistemul de cercetare este beneficiul cercetătorului de pe urma 
producerii de cunoştinţe, în timp ce banii reprezintă beneficiul acestuia de pe 
urma valorificării socio-economice a cunoştinţelor. În plus, trebuie clarificate 
relaţiile dintre cercetarea ştiinţifică şi creaţia artistică (vezi secţiunea 1.2.1). 

2. Este necesară clarificarea rolului proiectelor de cercetare/granturilor în 
activitatea de cercetare românească. Grantul este o formă de finanţare a proiec- 
telor prin competiţie. Aşa cum afirmam mai sus, grantul ca indicator al activităţii 
de cercetare ştiinţifică nu este unamim acceptat şi considerat la nivel internaţional. 
Într-adevăr, rezultatele exprimate în publicaţii, obținute pe baza granturilor, sunt 
cele care contribuie la cunoaştere. Însă, în condiţiile unor resurse limitate alocate 
cercetării, granturile pot deveni indicatori de sine stătători pentru activitatea de 
cercetare şi/sau pot înclina balanţa în favoarea unui candidat, ceilalţi indicatori 
fiind comparabili pentru diverşi candidaţi. În condiţiile în care România are o 
subfinanţare cronică a sistemului de educaţie-cercetare, iar performanţa ştiinţifică 
a României este printre cele mai slabe din Europa (vezi Raportul European 
Commission, UE, 2003, http : //www.cordis.lu/indicators/publications.htm), uti- 
lizarea granturilor ca un criteriu necesar de promovare în cercetare (de exemplu, 
profesor) este o strategie ce ar asigura nu doar utilizarea profesionistă a fondurilor 
primite, ci şi atragerea de fonduri noi, care apoi se pot exprima în publicaţii 
ştiinţifice cu vizibilitate internaţională. 


3. Din păcate, spre deosebire de alte ţări, începând din perioada comunistă, 
facultăţile de ştiinţe socio-umane din România şi-au dezvoltat o cutumă de a 
publica mai ales pe plan naţional şi local. Aceasta s-a datorat probabil şi impac- 
tului mai mare pe care ideologia comunistă l-a avut asupra acestor facultăţi, ceea 
ce a făcut ca producţiile lor ştiinţifice să nu poată pătrunde în „fluxul principal 
de informaţii” internaţionale, ca urmare a mixturii aspectelor ştiinţifice cu cele 
ideologice. Revoluţia anticomunistă le-a prins pe unele dintre aceste facultăţi 
„defazate” faţă de nivelul internaţional, astfel încât şi-au dezvoltat o argumentare 
post-factum pentru a păstra cutuma publicării naţionale şi, implicit, imaginea 
domeniului. La o analiză atentă, aceste argumente sunt mituri : 


Mitul 1. Nu există reviste de specialitate pentru aceste domenii. Adevărul este 
că există un număr mare de reviste ISI acoperind arf & humanities şi social 
sciences. Există mai multe reviste indexate din domenii economice decât din 
informatică, mai multe reviste indexate de sociologie şi ştiinţe politice decât de 
matematică, mai multe reviste de psihologie decât de chimie etc. De asemenea, 
există baze de date internaţionale ce indexează publicaţiile ştiinţifice specifice 
domeniului, pe care multe dintre aceste facultăţi nu le cunosc (de pildă, ERIC 
pentru educaţie etc.). Este adevărat însă că, în aceste domenii, interesul pentru 
o dezvoltare cumulativă este mai redus. Spre exemplu, numărul de articole din 
aceste domenii necitate în alte articole este foarte mare (de pildă, teatru 99,9%, 
religie 98,2%, arhitectură 96%, istorie 95,5%, filosofie 92,1%, ştiinţe politice 
90% etc. ; vezi Hamilton, 1991). Acest lucru sugerează încă rolul redus al ana- 
lizei literaturii de specialitate în promovarea unor idei noi, ceea ce explică repeti- 
țiile şi suprapunerile existente în aceste domenii, dar şi dezinteresul profesioniştilor 
faţă de cercetare şi publicarea în reviste de prestigiu. 

Mitul 2. Nimeni nu este interesat la nivel de ISI (internaţional) de aspectele 
specifice, naţionale, investigate de unele dintre aceste facultăţi (de exemplu, 
aspectele specifice ale dreptului românesc, istoria Transilvaniei, daco-geţii, limba 
română etc.). Adevărul este că, dacă în literatura internaţională (ISI) pot să apară 
analize privind vechii regi ai Nigeriei, ar fi extrem de bine primite şi analizele 
comparative între Eminescu şi Schopenhauer, între monoteismul dacic şi cel iudaic, 
între procedurile actuale de drept românesc şi cele ale dreptului roman etc. Din 
păcate, aceste teme nu sunt abordate în ţară la o anvergură internaţională, deşi 
ele îşi pot găsi locul la nivel internaţional, revistele de specialitate fiind interesate 
de acest tip de analize specifice, care sporesc diversitatea ! Există revistele indexate 
ISI Communist and Post-Communist Studies şi Post-Communist Economies, în 
care, în ultimii 5 ani, a apărut un singur articol din România. Această ignoranță 
apare şi din cauză că: 1. mulţi cercetători din aceste domenii nu cunosc suficient 
de bine o limbă străină pentru a scrie performant (argumentativ) şi 2. este mai 
comod să eviţi testul acid al unor teorii/perspective personale la nivel interna- 
ţional, atunci când ele îţi asigură o poziţie importantă în ţară. 


Mitul 3. Trebuie să plăteşti serios ca să publici în ISI, acest sistem fiind unul 
privat, aservit interesului economic. Adevărul este că publicarea în revistele ISI 
se face la fel ca şi în orice altă revistă ştiinţifică - în majoritatea cazurilor, 
gratuit. Deşi sistemul este cel al unei corporaţii private, revistele sunt indexate în 
ISI în mod gratuit. Selecţia revistelor se face după criterii riguroase (de exemplu, 
publicarea la timp, existenţa unui colectiv de recenzori şi a unui proces de 
recenzie etc.), cel mai important fiind gradul în care articolele publicate de o 
revistă sunt citate în alte lucrări ale celor care fac ştiinţă. Altfel spus, dacă 
articolele dintr-o revistă sunt citate şi fac obiectul de interes al altora, revista va 
intra în ISI, altfel nu ! În acest context, dorinţa europeană de a dezvolta un sistem 
alternativ ISI trebuie privită cu suspiciune, deoarece mulţi nu au înţeles că 
sistemul ISI funcţionează pe baza feedbackului automat al comunităţii ştiinţifice 
(numărul de citări), nu pe baza unor decizii cu încărcătură economico-politică ; 
este un mecanism similar celui implicat în evoluţionism (vezi disputa evoluţionism 
vs creaţionism). Limba engleză a devenit limba comunităţii ştiinţifice, astfel încât 
argumentul că sistemul ISI e anglo-american este caduc (în ISI se regăsesc multe 
publicaţii europene şi japoneze -— care au impact în ştiinţă prin faptul că sunt 
citate —, nu doar cele din SUA sau Marea Britanie, deci chiar multe publicaţii în 
alte limbi decât engleza). 

Pe scurt, sistemul ISI, cu limitele inerente oricărui sistem, este criteriul 
primar de evaluare a performanţei ştiinţifice, analizele calitative şi de nuanţă 
venind după ce s-a trecut un prag ISI. În acest sens, trebuie amintit din nou că 
analizele scientometrice ale National Science Foundation (SUA) şi ale European 
Commission (UE) se bazează pe acest indicator. Este fundamental ca facultăţile 
de ştiinţe socio-umane să se înscrie în această tendinţă, renunțând la cutuma de 

a publica pe plan naţional şi la miturile însoţitoare, care au dus la situaţia în care 
oamenii de cultură români sunt practic necunoscuţi la nivel internaţional, cu 
excepţia unor cercuri înguste bazate pe relaţii personale/instituţionale (vezi analiza 
ISI: Derrida vs Liiceanu, Patapievici, Pleşu). Practic, nici un gânditor român nu 
a influenţat serios tendinţele internaţionale actuale la nivelul societăţii, vocea 
lor - deşi poate ar fi avut ceva de spus - neajungând la nivel internaţional ; 
practic, necontând ! De ce oare cei de la şcoala de drept, de litere şi de economie 
de la Harvard (şi de la alte universităţi de prestigiu) pot publica în reviste ISI, pe 
când cei din România consideră că acest lucru este imposibil prin prisma naturii 
domeniului ? 


4. Ar fi util de regândit organizarea universitară din România pe niveluri de 
activităţi. Astfel, unele universităţi pot fi focalizate pe licenţă, altele pe programe 
masterale, iar altele pe cercetare (programe doctorale şi postdoctorale) (vezi 
modelul SUA : college vs graduate schools). De asemenea, ar trebui clarificate 
poziţiile academice, unele fiind prin excelenţă academice, altele îmbinând partea 
profesională cu cea academică. Prin prisma acestor distincţii, impactul activităţii 
de cercetare în promovarea academică ar fi diferit, cu un maxim pentru univer- 
sităţile focalizate pe cercetare, şi în cadrul acestora, pentru poziţiile pur acade- 
mice. O diferenţă fundamentală între România şi ţările avansate tehnico-ştiinţific 
sub aspectul organizării cercetării este faptul că în România selectarea membrilor 
echipei de cercetare se face mai ales din „curtea proprie”. Altfel spus, nu există 
modelul internaţional de a stimula aplicaţia pentru o poziţie de cercetare a 
profesioniştilor din alte grupuri de cercetare (deşi nu este interzisă). Dacă în 
România este obişnuită situaţia în care o persoană îşi ia licenţa, masteratul şi 
doctoratul la aceeaşi universitate, după care este angajată în cadrul aceleiaşi 
universităţi, în SUA, spre exemplu, astfel de cazuri sunt foarte rare. Această 
selecţie limitată poate duce la dificultăţi şi la efectul de Groupthink, prin care se 
produce o izolare intelectuală a comunităţii, şi la confirmarea necritică a unor 
perspective proprii, care însă nu se regăsesc la nivelul comunităţii ştiinţifice 
largi ; în plus, apar adesea conflicte între generaţii, în condiţiile în care relaţia 
anterioară student - profesor trebuie să devină o relaţie colegială (adesea, de 
competiţie) profesor - profesor. 


3,5. Strategii de dezvoltare a cercetării ştiinţifice clinice 


După prezentarea problemelor de sistem ale cercetării clinice ştiinţifice, discutăm 
câteva strategii particulare de creştere a calităţii cercetării clinice ştiinţifice. Este 
evident că şi în domeniul clinic, ca şi în alte domenii ale ştiinţei, cercetarea 
trebuie să respecte metodologia ştiinţifică. Vom menţiona aşadar, în acest context, 
doar aspectele tipice pentru cercetarea clinică. 

3.5.1. Cercetare clinică validată ştiinţific 


Ca urmare a bugetelor reduse, casele de asigurări de sănătate au început să 
promoveze o politică dură, prin care sunt susţinute financiar doar serviciile de 
sănătate validate ştiinţific. Aceste constrângeri au luat prin surprindere sistemul 
de sănătate, obişnuit să fie susţinut financiar prin simplul fapt că scopul său este 
unul umanist — ameliorarea suferinţei şi promovarea sănătăţii. Această politică a 
caselor de asigurări de sănătate a dus la apariţia unor mişcări de promovare a 
ştiinţei în domeniul psihopatologiei, prin apariţia medicinei validate ştiinţific 
(evidence-based medicine - EBM) şi psihoterapiei validate ştiinţific (evidence- 
-based psychotherapy - EBP). EBM nu este o idee nouă (Sackett er al., 1996). 
Originile ei filosofice pot fi clar evidenţiate încă din secolul al XIX-lea, poate 
chiar mai dinainte. Aceste idei au devenit însă intens promovate şi ridicate la 
rangul de standarde în domeniu, în principal sub presiunea caselor de asigurări 
de sănătate, interesate în a-şi reduce costurile prin focalizarea resurselor doar 
asupra procedurilor medicale şi non-medicale validate ştiinţific (Sackett er al., 
1996). Mulţi profesionişti şi pacienţi cred că tratamentele administrate de profe- 
sionişti, respectiv primite de pacient într-un cadru medical (de exemplu, în 
spital), sunt validate ştiinţific (sunt mai bune decât nimic, decât alte tratamente 
mai vechi sau decât un tratament placebo). Ei bine, lucrurile nu stau deloc aşa. 
Estimările făcute în anii '70 şi '80 de către US Congress Office of Technology 
Assessment arată că doar aproximativ 10-20% dintre procedurile medicale sunt 
validate ştiinţific, ceea ce înseamnă că nu ştim dacă 80% dintre tratamentele pe 
care le primeam în acei ani erau sau nu ştiinţifice; mai precis, dacă erau 
eficiente sau nu! Dacă luăm în calcul şi validarea modelelor teoretice pe baza 
cărora se administrează tratamentele ca un criteriu pentru o medicină validată 
ştiinţific, atunci probabil că procentul este şi mai mic de 10-20% ! Stau altfel 
lucrurile astăzi ? Se pare că situaţia s-a îmbunătăţit, dar nu foarte mult. Estimările 
recente indică un procent uşor peste 20% de proceduri validate ştiinţific din 
totalitatea procedurilor medicale folosite. Sigur, aceste procente diferă în funcţie 
de domeniul medical specific. 

Tabelul 3.1 redă astfel de estimări pentru unele categorii medicale. Clasifică- 
rile iau în calcul validarea pachetului de intervenţii (nu neapărat şi a teoriilor!) 
şi se referă la următoarele categorii ale validării ştiinţifice : 1. tratamente validate 
ştiinţific — există studii clinice controlate ce arată că procedurile respective sunt 
mai eficiente decât tratamentele anterioare, grupul placebo sau de control ; 2. tra- 
tamente cvasiştiinţifice - nu există studii clinice controlate, dar practica clinică 
(de pildă, analiza de caz) şi consensul profesioniştilor sugerează că aceste 
tratamente par să fie eficiente; şi 3. tratamente pseudoştiinţifice - nu sunt 
susţinute de studii clinice controlate, de practică clinică sau de consensul profesio- 
niştilor, uneori fiind chiar invalidate de acestea. 

Tabelul 3.1. Procentul tipurilor de tratament utilizate în practica medicală 
(din SUA şi Europa) (vezi David, 2003) 


Tratamente Tratamente | Tratamente 
validate cvasi- pseudo- 
ştiinţific ştiinţifice ştiinţifice 


Domeniul şi studiile pe baza cărora 
s-au stabilit aceste procente 


Psihiatrie 
(vezi Summers er al., 1996) 


Medicină generală 
(vezi Suarez-Varela er al., 1999) 38% % 58% 


4 
Medicină internă 
(vezi Nordin-Johansson er al., 2000) 50% 34% 12% 
5 


Chirurgie generală 
(vezi Lee er al., 2000) 14% 64% 22% 


Centre de tratament al cancerului 

(SUA ; vezi Djulbegovic er al., 1999) 24% 21% 55% 
Chirurgie vasculară 

(vezi Howes er al., 1997) 24% 71% % 
Dermatologie 

(vezi Jemec er al., 1998) 38% 33% 23% 
Chirurgie pediatrică 

(vezi Kenny er al., 1997) 11% 66% 23% 
Anestezie 

(vezi Myles er al., 1999) 32% 64,7% 3,3% 


Amintindu-ne limitele acestor studii, limite care derivă din înseşi limitele 
metodei ştiinţifice (de exemplu, eşantionarea, dificultăţile de generalizare a 
rezultatelor), rămâne totuşi impresionant faptul că un număr extrem de mic de 
tratamente medicale sunt bine validate ştiinţific. În cazul psihiatriei, mai aproape 
de demersul nostru, cercetările arată că, deşi din punctul de vedere al validării 
ştiinţifice stă mai bine decât alte domenii medicale (de pildă, chirurgia), pro- 
centul de tratamente validate ştiinţific este totuşi scăzut (vezi tabelul 3.1), luând 
în calcul: 





— standardele domeniului ; 

— discursul în domeniu - profesioniştii argumentează şi prezintă în lucrări de 
specialitate tratamentele oferite ca fiind validate ştiinţific ; 

- credinţele pacienţilor şi, în general, aşteptările omului de simţ comun de la 
medicină. 

"Toate datele prezentate anterior (vezi tabelul 3.1) confirmă rezultatele din anii 
'70-'80 şi arată că progresul este infim. Analizând aceste date şi coroborându-le 
cu faptul că, adesea, teoria care a fundamentat intervenţia nu a fost investigată 
separat, înţelegem că declaraţia dr. Robert Califf, director la Duke University 

Clinical Research Institute, din revista Time din 12 octombrie 1998, conform 
căreia doar aproximativ 15% din serviciile oferite de medici sunt validate 
ştiinţific, este ea însăşi bine validată ştiinţific. Desigur, deşi focalizarea obsesivă 
trebuie să se facă pe validarea ştiinţifică a tratamentelor utilizate, trebuie să fim 
realişti : pacienţii au nevoie de ajutor ; ei nu pot aştepta un studiu clinic controlat 
pentru a primi un tratament care să le amelioreze suferinţa. Pe de altă parte, ca 
profesionişti, nu putem să le oferim orice. Aşadar secvenţa ce trebuie urmată în 
alegerea tratamentului pentru un pacient de către un profesionist ce promovează 
ştiinţa în domeniul clinic presupune : 


e tratamente validate ştiinţific atât sub aspectul eficienţei, cât şi sub aspectul 
validității teoriei ; în caz că nu există, se utilizează 

e tratamente validate ştiinţific sub aspectul eficienţei ; dacă nu există, se uti- 
lizează 

e tratamente considerate eficiente prin consensul specialiştilor ; dacă nu există, 
atunci se utilizează 

e tratamente care, deşi nu au fost investigate ştiinţific, derivă dintr-o teorie 
testată şi validată ; ele trebuie să aibă acordul grupului profesional de aparte- 
nenţă, să fie potenţial utile şi nepericuloase. Dacă acestea nu există, se 
utilizează intervenţii derivate ad-hoc din pregătirea profesională (teoretică şi 
practică) şi pe care acordul colegilor le justifică în cazul dat ca fiind potenţial 
utile şi nepericuloase. 


3.5.2. Cercetarea clinică etapizată 


Trebuie să menţionăm clar că influenţa rezultatelor cercetării fundamentale în 
practica clinică se face prin penetrarea unor filtre succesive. Aceste filtre nu au 
un rol regresiv pentru ştiinţă, ci unul protectiv pentru pacient şi de asigurare a 
rigorii şi relevanţei cercetării şi a siguranţei pacientului. Cercetarea etapizată 
oferă protecţie împotriva imposturii şi a pseudocunoştinţelor, asigurând asimi- 
larea în domeniul clinic doar a cunoştinţelor bine validate şi cu relevanţă clinică. 
Este drept că aceste filtre induc adesea un oarecare decalaj între obţinerea rezul- 
tatelor cercetării fundamentale şi aplicarea lor. Acest lucru este însă unul obişnuit 
în ştiinţă. Nu toate rezultatele cercetării fundamentale din genetică s-au constituit 
deja în aplicaţii ale ingineriei genetice, după cum nu toate cercetările şi tratamen- 
tele experimentale din psihofarmacologie sunt exprimate în tratamente medicale 
aplicate pe scară largă ; ele trebuie testate în privinţa siguranţei şi eficienţei lor. 
În mod asemănător, în domeniul clinic, nu toate tratamentele experimentale sunt 
implementate în practică. Pentru siguranţa pacienţilor, ele trebuie să treacă prin 
filtrele menţionate mai sus, şi abia apoi vor fi implementate pe scară largă în 
practica clinică. Secvența este următoarea : 

e Cercetarea fundamentală descoperă un principiu, o regularitate. O condiţie 
importantă este ca acest principiu să fie relevant pentru domeniul clinic. 
Adesea, aceste principii se descoperă prin analiza subiecţilor umani sănătoşi, 
astfel că ele pot să nu potrivească funcţionarea subiecţilor umani cu diverse 
forme de psihopatologie. Spre exemplu, principiul disonanţei cognitive este 
bine susţinut experimental (Festinger, 1957); el ne spune că, dacă apare o 
disonanţă cognitivă între comportamentul nostru şi credinţele noastre, în 
timp, credinţele se reduc la nivelul comportamentului. Acest principiu pare să 
nu funcţioneze la fel de bine în cazul subiecţilor suferinzi de depresie majoră 
(Beck er al., 1979). Astfel, aceşti pacienţi se pot implica performant în 
diverse activităţi (ca urmare a sarcinilor terapeutice), dar continuă să susţină 
că sunt proşti şi incapabili de a face ceva. 

e Odată găsit un principiu cu relevanţă clinică, el trebuie transformat într-o pro- 
cedură de intervenţie clinică. Dacă nu se poate face acest lucru, atunci desco- 
perirea are valoare teoretică, însă nu are un impact asupra practicii clinice. 

* Procedura trebuie testată în studii de eficiență (efficacy). În prima fază, sunt 
expuşi acestor proceduri subiecţi sănătoşi, pentru a se urmări modul cum 
reacţionează subiecţii umani la aceste procedee. Dacă procedurile se dovedesc 
nepericuloase (de exemplu, nu generează probleme noi subiecţilor sănătoşi 
cărora le-au fost administrate), atunci ele vor fi aplicate pacienţilor pentru 
care au fost elaborate. Se vizează comparații cu grupuri de control şi placebo, 
adesea într-un mediu controlat, de laborator, utilizându-se studiile clinice 
controlate (vezi capitolul 7). Dacă procedura se dovedeşte eficientă statistic 
şi clinic/ecologic (de exemplu, o mărime mare a efectului), se trece la urmă- 
torul filtru. 

e Procedurile eficiente sunt supuse unor Studii de eficacitate în practica curentă 
(effectiveness). Se studiază cum funcţionează ele efectiv în practica reală. 
Uneori, este posibil ca o procedură de intervenţie găsită eficientă în studii de 
laborator să nu funcţioneze în practica reală (pentru detalii privind diferenţa 
dintre efficacy şi effectiveness, vezi Nathan et al., 2000); în studiile de 
laborator, se utilizează adesea o populaţie selecționată (de exemplu, doar 
pacienţi cu tulburare depresivă majoră), în timp ce, în practica reală, tulbu- 
rarea depresivă majoră este frecvent acompaniată şi de alte tulburări (de 
pildă, anumite tulburări de personalitate). Această comorbiditate poate face 
ca o procedură eficientă în laborator să nu mai funcţioneze în practica reală. 
Adesea, aceste studii se realizează în cadrul unor demersuri clinice necon- 
trolate (de exemplu, subiecţii nu pot fi distribuiţi randomizat în condiţiile de 
intervenţie) ; deşi acest lucru reduce validitatea internă (de pildă, consistenţa 
demersului teoretico-empiric) a studiilor, el le creşte validitatea externă 
(generalizare mai bună a rezultatelor în populaţie). 

e Procedurile care dovedesc o eficiență ecologică sunt supuse analizei costurilor 
(cost-effectiveness). Dacă implementarea lor în practica clinică duce la reducerea 

costurilor sau la o creştere nesemnificativă a lor în raport cu beneficiile 
aduse, atunci procedura va fi implementată. Dacă nu se întâmplă aşa, în ciuda 
eficienţei clinice, se va renunţa la ele. A şti că pacienţii ar beneficia de o 
intervenţie psihologică nu înseamnă că acea intervenţie va fi implementată. 
Sistemul de sănătate este un sistem cu resurse limitate. Aşadar se vor imple- 
menta numai acele proceduri care sunt eficiente ştiinţific şi din punctul de 
vedere al costurilor. 

e Unultim filtru este cel al implementării protocolului (accomodability) într-un 
mediu dat (de exemplu, spitalul X). Uneori, anumite proceduri nu pot fi 
implementate din cauza spaţiului, personalului etc. 


3.5.3. Paradigma scientist-practitioner 


Internaţionalizarea cercetării a dus la o competiţie acerbă în domeniu, cu scopul 
final al construirii unei societăţii şi a unei economii bazate pe cunoaştere. În 
acest context, relaţia cercetare-dezvoltare-inovare devine axa pe baza căreia se 
poate atinge acest obiectiv, axă ce impune însă un nou model de profesionist : 
cercetător-practician (Scientist-practitioner). 

Altfel spus, un practician trebuie să aibă mentalitatea unui om de ştiinţă. 
Aceasta înseamnă că este pregătit nu doar să facă ştiinţă aplicată, dar şi să fie un 
consumator de ştiinţă, ceea ce presupune să aibă prerechizitele prin care să 
înţeleagă o contribuţie ştiinţifică şi să aibă acces la contribuţiile ştiinţifice. 
Invers, un cercetător trebuie să gândească şi prin prisma unei finalităţi practice. 
Prin finalitate practică înţeleg nu doar rezolvarea unei probleme stabilite de 
cercetător, cât mai ales rezolvarea unei probleme cu relevanţă teoretică şi/sau 
practică pe scară largă. 





Exerciţiu 





Alegeţi un domeniu de cercetare ştiinţifică (de exemplu, memoria autobiografică). 


e Identificaţi şi discutaţi influenţele sociale perturbatoare asupra cercetării ştiin- 
ţifice în acest domeniu. 
Identificaţi leziuni de sistem în acest domeniu. 
Comparaţi starea cercetării internaţionale cu cercetarea românească în acest 
domeniu. 

e  Discutaţi strategii de creştere a rigorii cercetării ştiinţifice în acest domeniu. 











Capitolul 4 


Anatomia cercetării ştiinţifice 


In acest capitol vom discuta componentele unui demers de cercetare ştiinţifică, 
aşa cum apar ele în contextul prezentării unei cercetări ştiinţifice. 


4.1. Contextul descoperirii vs contextul prezentării în ştiinţă 


Contextul descoperirii se referă la totalitatea activităţilor cercetătorului care sunt 
implicate în procesul producerii de cunoştinţe. Unele sunt activităţi sistematizate, 
altele sunt nesistematizate, adesea întâmplătoare. Activităţile sistematizate se pot 
referi la studii-pilot, încercări şi erori, în timp ce activităţile nesistematizate se 
pot referi la descoperiri din întâmplare. Pentru comunitatea ştiinţifică, adesea, 
contextul descoperirii nu este important. Importante sunt cunoştinţele generate. 
Picanteriile asociate generării de cunoştinţe fac adesea obiectul altor lucrări, 
cum sunt cele biografice ; unele dintre ele pot avea, totuşi, funcţie formativă şi 
pentru ştiinţă. Spre exemplu, sunt interesat să aflu care este relaţia dintre 
convingerile/cogniţiile iraționale şi depresie, fără să mă intereseze în mod 
deosebit dacă această idee i-a venit lui Albert Ellis atunci când lucra cu pacienţii 
sau când făcea dragoste cu prietena lui. "Ținând cont de aceste lucruri, contextul 
descoperirii este adesea tradus, în cadrul unor prezentări ştiinţifice, într-un 
context al prezentării. Contextul prezentării reţine doar demersul şi concluziile 
de interes pentru cunoaştere, organizate astfel încât acestea să poată fi înţelese şi, 
eventual, reproduse de membrii comunităţii ştiinţifice. 

Acestea fiind spuse, atragem atenţia asupra unor erori şi/sau modalităţi 
ingenioase de fraudă în cercetare, mizându-se pe nedelimitarea contextului 
descoperirii de contextul prezentării. 


9 EXEMPLU 


Unii cercetători pot fi tentaţi să culeagă întâi datele şi abia apoi să-şi formuleze 
teoriile/ipotezele, astfel încât acestea să potrivească datele culese. Culegerea de 

date în vederea formulării unor teorii/ipoteze este acceptabilă doar în demersuri 
exploratorii de cercetare, în vederea formulării unor proiecte de cercetare. Astfel, 
se pot face anumite analize calitative sau cantitative ale unor date culese, care 
sugerează posibile teorii/ipoteze pe care apoi le putem include într-un proiect de 
cercetare ştiinţifică bine şi clar formulat, prin care să testăm teoria/ipoteza. 
Odată formulat, proiectul de cercetare trebuie aprobat de un comitet ştiinţific (de 
exemplu, Internal Review Board), care urmăreşte implementarea întocmai a 
acestuia (culegerea prospectivă a datelor). 

Acestea fiind spuse, trebuie însă recunoscut „teoretizării a posteriori/post- 
-hoc” (adică după ce avem datele, construim o teorie pentru explicarea lor) rolul 
de catalizator în cercetare, dacă este condusă onest; de multe ori, lucruri 
interesante au apărut fără a fi anticipate prin ipoteze şi/sau chiar întâmplător ; 
acest tip de demers este unul care duce la construirea de teorii (care apoi trebuie 
testate prin date culese prospectiv), nu la testarea unor teorii. 


9 EXEMPLU 


Având un set de date deja culese (sau sintetizate din literatură), care sugerează 
anumite teorii, unii autori l-au separat în două categorii. Primul set este utilizat 
pentru producerea inductivă a teoriei, iar al doilea —- pentru a o susţine apoi 
inductiv ; în cercetarea ştiinţifică, acest lucru este o eroare, la limita fraudei, 
deoarece întregul set de date trebuia utilizat pentru a produce/a construi inductiv 
teoria, urmând ca apoi aceasta să fie testată prin culegerea (prospectivă) a unui 
nou set de date. Altfel, pretenţia că testăm teoria este un neadevăr, cercetătorul 
ştiind din start că aceasta va fi confirmată. Mai mult, datele culese anterior şi 
teoria testată în acest fel prin intermediul lor fac parte din demersuri de cercetare 
diferite, ceea ce poate afecta forţa relaţiei dintre ele. Deoarece relaţia dintre ele 
este stabilită logic, principiile logice pot fi violate, în măsura în care teoria 
testată şi datele utilizate nu fac parte din acelaşi context al cercetării (în acelaşi 
timp şi sub acelaşi raport). 

Asemenea demersuri fac imposibilă invalidarea unei teorii, căci teoriile vor fi 
mereu confirmate dacă le construim prin „falsuri” şi/sau prin „erori logice” de 
acest tip (de exemplu, le testăm prin intermediul datelor pe care le-am utilizat de 
fapt în construcţia lor); astfel de demersuri nu sunt acceptate în cercetarea 
ştiinţifică, deoarece nu produc cunoaştere. Culegerea prospectivă a datelor 
forţează cercetătorii la noi investigaţii, care duc la testarea teoriilor ; în plus, în 
acest context, teoria testată şi datele culese fac parte din acelaşi design şi demers 
de cercetare, ceea ce întăreşte validitatea relaţiei dintre ele. 

4.2. Componentele cercetării ştiinţifice 


Prezentăm în continuare componentele cercetării ştiinţifice şi relaţiile dintre ele, 
aşa cum rezultă din analiza anatomiei cercetării ştiinţifice şi aşa cum apar reliefate 
în contextul prezentării (de exemplu, în articole ştiinţifice). Important este ca 
fiecare componentă să fie prezentată şi relaţionată cu celelalte într-o secvenţă 
logică. În continuare este descrisă o astfel de secvenţă, organizată după modelul 
propus de Asociaţia Psihologilor Americani (http : //www.apa.org) ; menţionăm 
că toate componentele discutate aici sunt elemente fundamentale ale oricărui 
demers de cercetare ştiinţifică, indiferent de domeniu. Pentru cei care nu au 
cunoştinţele de bază privind metodologia de analiză a datelor, le recomandăm ca, 
înainte de a studia acest capitol, să consulte lucrări introductive în domeniu (de 
exemplu, Radu er a/., 1993). 


4.2.1. Etapa de introducere 


Problema 


Reluând ideile principale din capitolul 1, orice demers de cercetare îşi propune 
producerea de cunoştinţe necesare pentru rezolvarea unei probleme. O problemă 
este o discrepanţă (relevantă pentru comunitatea ştiinţifică) între o stare prezentă 
(ce ştim) şi o stare-scop (ce vrem să ştim). Demersurile ştiinţifice realiste sunt 
acelea în care discrepanţa dintre starea prezentă şi starea-scop poate fi redusă 
prin prisma metodologiei actuale. Dacă această discrepanţă este una care nu 
poate fi abordată nici măcar potenţial, prin prisma metodologiei actuale (de 
exemplu, cum să mă transform în diverse animale), atunci ea nu este considerată 
o problemă sau o problemă ştiinţifică serioasă şi/sau actuală (dar poate face 
obiectul unor abordări vrăjitoreşti sau artistice). De asemenea, pentru a deveni o 
problemă serioasă şi de interes ştiinţific, starea iniţială trebuie riguros abordată. 
Acest lucru se face printr-o analiză comprehensivă a literaturii de specialitate, 
ceea ce nu este un lucru uşor. Cercetările arată că în domeniul psihologiei se 
publică zilnic aproximativ 100 de articole, deci cam un articol la fiecare 15 mi- 
nute (Adair şi Vohra, 2003). Din fericire, progresul tehnologic a permis elabo- 
rarea unor baze de date în care articolele pe o temă dată pot fi căutate utilizând 
anumite cuvinte-cheie. Acest lucru permite analiza comprehensivă a literaturii de 
specialitate înainte de a demara o activitate de cercetare. Bazele de date repre- 
zentative pentru cunoaştere în domeniul clinic sunt: Psyclnfo (http : //www.apa. 
org/psycinfo), PubMed (http : //www.ncbi.nlm.nih.gov/entrez/query.fegi ?DB = 
pubmed) şi Cochrane Review (http : //www.cochrane.org/reviews/indde exempluhtm). 
Fără această analiză comprehensivă, este foarte probabil să formulăm probleme 


100 METODOLOGIA CERCETĂRII CLINICE. FUNDAMENTE 


deja rezolvate sau de interes personal, fără ecou în comunitatea ştiinţifică. În 
acest context, trebuie să facem distincţie între cercetare (rezolvarea problemei 
prin găsirea unei soluţii noi în cursul procesului de cercetare) şi servicii (rezol- 
varea problemei prin utilizarea unor soluţii deja existente/elaborate). 


Obiectivele 


Odată ce problema a fost clar definită, se stabilesc obiectivele cercetării. Aceste 
obiective corespund stării finale definite în cadrul problemei şi trebuie să fie clar 
precizate, pentru a se putea verifica gradul în care ele au fost atinse în cadrul 
cercetării ştiinţifice. În funcţie de obiectivele stabilite, unele cercetări pot fi 
clasificate ca fiind empirice, în timp ce altele sunt non-empirice. Cercetările 
empirice (experimentale sau non-experimentale) vizează adesea un demers induc- 
tiv-deductiv-inductiv : dintr-o teorie, creată pe baza unor date de observaţie 
(demers inductiv), sunt derivate ipoteze verificabile (demers deductiv), care pot 
fi puse în corespondenţă cu alte date de observaţie (demers inductiv) culese în 
timpul cercetării. În unele cercetări empirice, demersul deductiv (formularea de 
ipoteze) poate lipsi. În aceste cazuri, teoria creată pe baza unor date de observaţie 
(demers inductiv) este verificată prin noile date de observaţie (demers inductiv) 
culese prin cercetare, întărind sau slăbind (în funcţie de rezultate) teoria. Con- 
cluziile cercetărilor empirice sunt argumentate aşadar multiplu, deductiv şi/sau 
(dublu) inductiv, ceea ce le dă o rigoare crescută. O variantă de cercetare empirică 
este aceea în care culegem anumite date în cursul cercetării pornind direct de la 
obiectivul cercetării (de exemplu, să investigăm efectul terapiei cognitiv-com- 
portamentale asupra tulburării de panică), fără a avea o teorie sau o ipoteză 
clară. În acest caz, teoriile vor fi construite inductiv simplu, pornind de la datele 
culese în cercetare (de exemplu, terapia cognitiv-comportamentală este eficientă 
în tratamentul tulburărilor de panică). Printr-un demers inductiv, cercetările 
non-empirice vizează : a) construcţia de modele/teorii cu funcţie descriptivă, 
predictivă şi/sau explicativă (de pildă, cercetările calitative) şi/sau b) sumari- 
zarea şi sistematizarea cunoaşterii (de exemplu, meta-analize calitative, sinteze 
ale literaturii). Concluziile formulate în urma unor cercetări non-empirice sunt 
argumentate aşadar mai ales inductiv (prin date anterioare cercetării), dar nu 
dublu inductiv (prin date anterioare cercetării şi date culese în cursul cercetării), 
ceea ce le dă o rigoare mai scăzută în comparaţie cu cercetările empirice. 


Ipotezele 


O etapă importantă în cercetare este formularea ipotezelor. Astfel, pornind de la 
teoriile existente sumarizate în problemă, se formulează diverse ipoteze de cer- 
cetare. Ipotezele de cercetare sunt aşadar predicții derivate deductiv dintr-o 
teorie, ce urmează a fi verificate prin confruntarea cu datele culese în timpul 
cercetării, date exprimate prin propoziţii de observaţie. 

Trebuie făcută o diferenţă foarte clară între ipotezele cercetării şi ipotezele 
statistice şi trebuie spus că ambele se referă la populaţie, nu la eşantionul studiat. 

Ipoteza statistică fundamentală este ipoteza nulă, care presupune că efectele 
anticipate de ipotezele cercetării la nivelul populaţiei studiate nu există. Aşadar 
ipoteza nulă nu spune că nu există efecte, ci că nu există efectele anticipate prin 
ipoteza cercetării (Cohen, 1990, 1994). În consecinţă, ipoteza se numeşte nulă 
deoarece vizează anularea ipotezei cercetării. Este adevărat că, uneori, ipoteza 
nulă poate presupune şi inexistenţa efectelor, dar acesta este un caz particular, nu 
O caracteristică a ipotezei nule. Dacă, prin analize statistice, ipoteza nulă este 
respinsă, se poate afirma că există efecte la nivelul populaţiei, efecte care vor fi 
interpretate prin prisma ipotezei cercetării (iată de ce este important demersul 
logic riguros de elaborare a ipotezelor cercetării). Dacă ipoteza nulă nu este 
respinsă, spunem că nu există efectele scontate la nivelul populaţiei, deci nu 
putem accepta confirmarea ipotezei cercetării. A nu respinge ipoteza nulă nu este 
echivalent cu a o accepta ; este posibil ca, utilizând un eşantion reprezentativ 
şi/sau o putere statistică mai mare a cercetării, ea să fie respinsă (vezi infra, 
puterea statistică). Similar, a nu accepta/a nu confirma ipoteza specifică nu este 
echivalent cu a o respinge; din nou, este posibil ca, utilizând un eşantion 
reprezentativ şi/sau o putere statistică mai mare a cercetării, ea să fie confirmată. 
După cum se observă, în timp ce ipoteza nulă nu este niciodată acceptată/ 
confirmată (poate doar să nu fie respinsă), ipoteza cercetării nu este niciodată 
infirmată/respinsă (poate doar să nu fie acceptată) ; acest lucru se întâmplă ca 
urmare a caracteristicilor metodelor statistico-matematice utilizate (pentru detalii, 
vezi Cohen, 1990, 1994). Evident, această relaţie complexă între ipoteza cerce- 
tării şi ipoteza statistică este importantă numai în cercetările prin care dorim să 
generalizăm rezultatele de la nivelul eşantioanelor studiate la nivelul populaţiei 
din care acestea au fost extrase. Dacă populaţia corespunde cu lotul investigat, 
testarea ipotezelor se face direct în baza datelor culese pe acest lot. 

Ipotezele cercetării trebuie aşadar să derive logic din analiza problemei şi a 
literaturii de specialitate. Tocmai de aceea, cunoştinţele de logică sunt fundamen- 
tale pentru un cercetător. Următoarele caracteristici ale ipotezelor sunt funda- 
mentale pentru o cercetare riguroasă : 


1. Ipotezele trebuie formulate în termeni teoretici, nu în măsurătorile acestor 
termeni. 

e corect: Nivelul anxietăţii va fi corelat pozitiv cu nivelul credințelor 
iraționale. 

e incorect: Scorurile la Chestionarul de Anxietate Beck vor fi pozitiv asociate 
cu scorurile la Chestionarul de Credinţe Iraţionale Ellis. 

Trebuie înţeles că anxietatea poate fi măsurată în diverse feluri (de exemplu, 
Chestionarul de Anxietate Beck, Inventarul de Anxietate Stare-Trăsătură etc.) ; 
Or, cercetarea vizează investigarea anxietăţii, nu a modului în care ea este 
măsurată. 

2. Ipotezele trebuie formulate astfel încât să poată fi testate prin verificabi- 
litate. Verificarea se face prin confruntarea lor cu datele exprimate prin propoziţii 
de observaţie. 


3. Este important ca ipotezele să fie cât mai precise. În acest sens, unele pot 
fi mai precise, unidirecţionale (de exemplu, anxietatea va fi corelată pozitiv cu 
nivelul credințelor iraționale), în timp ce altele sunt mai puţin precise, bidi- 
recţionale (de pildă, anxietatea va fi asociată cu nivelul credințelor iraționale, 
fără a spune în ce sens, negativ sau pozitiv). 


4. Ipotezele trebuie să fie cât mai simple, pentru a putea fi testate riguros 
(vezi principiul „Briciul lui Occam”, în secţiunea 1.1.1). 


5. Este riscant să formulăm ipoteze de cercetare similare cu ipoteza nulă: 
„Nu ne aşteptăm la diferenţe (sau la diferenţe mai mari de...) între eficienţa 
psihoterapiei şi medicaţiei în tulburarea depresivă majoră”. Ştim că ipoteza nulă 
nu poate fi acceptată, în condiţiile în care, mărind eşantionul, spre exemplu, 
putem identifica efecte foarte mici în populaţie. Aşadar, formulând o asemenea 
ipoteză, pare că facem o muncă de Sisif, în care ne sabotăm demersul iniţial ! 
Astfel de formulări pot fi totuşi acceptate atunci când a) dorim să identificăm în 
populaţie efecte mari, cu relevanţă clinică, şi b) când avem o putere statistică 
adecvată a cercetării (vezi infra, conceptul putere statistică), ce ne asigură că, 
dacă totuşi ar exista un efect în populaţie pe care nu l-am identificat, el este atât 
de mic, încât nu are valoare ecologică. 

Aşa cum aminteam mai sus, ipotezele pot lipsi în anumite cercetări. Aceasta 
se întâmplă în următoarele condiţii : 


e cercetările urmăresc sumarizarea şi sistematizarea cunoaşterii ; 
cercetările urmăresc construcţia, nu testarea unor teorii/modele cu rol expli- 
cativ, predictiv sau descriptiv (testarea va avea loc în cercetări ulterioare) ; 

e cercetările asupra unor teorii nu sunt testate prin falsificabilitate (teorie- 
-ipoteză), ci sunt testate prin verificabilitate, adică prin reducere la propoziţii 
de observaţie ; 

e cercetările empirice pornesc de la obiective (de exemplu, să investigăm efectul 
terapiei cognitiv-comportamentale asupra tulburării de panică). 


4.2.2. Etapa de prezentare a metodei 


Metoda se referă la totalitatea componentelor şi relaţiilor dintre ele care pot duce 
la atingerea obiectivelor stabilite şi/sau la testarea ipotezelor. Următoarele compo- 
nente sunt fundamentale : 


Subiecții/obiectul studiat (vezi şi secţiunea 7.3). Lotul (eşantionul, grupul) 
studiat trebuie descris sub aspectul caracteristicilor demografice şi al celor 

relevante pentru obiectivele şi/sau ipotezele studiului. Precizarea foarte clară a 
unor criterii de includere şi excludere a subiecţilor în cercetare asigură un plus de 
rigoare şi poate creşte validitatea internă (relaţia variabilă independentă — variabilă 
dependentă). Dacă se doreşte şi o validitate externă (generalizarea rezultatelor în 
populaţie) ridicată, atunci lotul trebuie să fie un eşantion reprezentativ din 
populaţia studiată ; acest lucru este mai greu de realizat, din cauza costurilor 
mari. Spre exemplu, un eşantion reprezentativ pentru populaţia pacienţilor cu 
tulburări de anxietate la nivelul României ar fi de aproximativ 1.000 de persoane ; 
nu mai menţionăm aici dificultatea reunirii lor din diverse locuri ale ţării pentru 
o procedură standardizată ! Procedura alternativă pentru creşterea validității 
externe este de a avea studii cu validitate internă foarte bună, ale căror rezultate 
să fie replicate în cercetări diferite, cu eşantioane diferite. 


Instrumente/materiale. Materialele (de exemplu, teste psihologice) utilizate 
pentru a măsura diverse variabile (caracteristici ale obiectului studiat) trebuie 
descrise clar şi precis. Ele trebuie să poată fi identificate şi evaluate sub aspectul 
rigorii lor ca instrumente de măsurare (de pildă, calităţile psihometrice). În cer- 
cetările calitative, metodele de adunare a datelor sunt în principal interviul, 
observaţia, colectarea de informaţii din alte studii sau texte ori metodele sen- 
zoriale (de exemplu, cele vizuale) ; datele astfel culese se exprimă în propoziţii 
(de pildă, „Mă simt anxios”). În cercetările cantitative, metodele de adunare a 
datelor se bazează în principal pe instrumente/materiale (de exemplu, probele 
psihologice standardizate) care duc la date numerice („nivelul anxietăţii este 
de 5, pe o scală de la Ola 7”). 


Designul cercetării. Variabilele studiate sunt grupate într-o structură logică 
numită designul cercetării (pentru detalii, vezi Pedhazur şi Schmelkin, 1991). 
Designul cercetării prezintă aşadar variabilele implicate în studiu şi modul în 
care ele sunt măsurate. În consecinţă, designul trebuie să fie adaptat atingerii 
obiectivelor şi/sau testării ipotezelor cercetării şi este în strânsă legătură cu 
instrumentele/materialele utilizate, prin care se măsoară variabilele descrise în 
design ; el este cadrul ce coordonează practic toate componentele cercetării. Aşa 
cum am precizat anterior, unele designuri sunt experimentale, iar altele sunt 
non-experimentale. În designurile experimentale se presupune că variabilele inde- 
pendente au un impact cauzal asupra unor variabile numite dependente, iar 
subiecţii sunt distribuiţi randomizat, în condiţiile variabilei independende. Dacă 
subiecţii nu sunt distribuiţi randomizat, atunci designul este numit cvasiexperi- 
mental. Designurile non-experimentale sunt de mai multe tipuri. Dacă variabila 
independentă nu este manipulată (clasificatorie/descriptivă ; de exemplu, sexul), 
atunci relaţia dintre ea şi variabila dependentă este doar potenţial cauzală (design 
non-experimental propriu-zis). Dacă unele variabile sunt considerate predictori, 
considerându-se că ele ne ajută să prezicem alte variabile numite criteriu, vorbim 
despre design non-experimental predictiv (relaţia dintre variabila predictor şi 

variabila criteriu nu este asumată ca fiind cauzală). Atunci când se studiază/se 
descrie asocierea dintre diverse variabile, acestea sunt numite variabile corelaţio- 
nale, iar designul este unul non-experimental corelaţional (relaţia dintre variabilele 
corelaţionale nu este asumată ca fiind cauzală). Unele variabile sunt numite me- 
diatoare, considerându-se că ele mediază efectul unei variabile independente sau 
predictor asupra unei variabile dependente, respectiv criteriu. Alte variabile sunt 
numite moderatoare, considerându-se că ele influenţează relaţia dintre variabila 
independentă sau predictor şi variabila dependentă, respectiv criteriu. Variabilele 
mediatoare şi/sau moderatoare pot intra în compoziţia unui design experimental 
sau non-experimental, în funcţie de obiectivele cercetării. Uneori studiem o 
singură variabilă, aşa cum se poate întâmpla în anumite anchete (de exemplu: Ce 
cred oamenii despre ursul polar - trebuie protejat sau nu ?). 


Procedura. Se descrie foarte clar şi detaliat întregul demers al cercetării. 
Nivelul de descriere trebuie să fie la un grad de detaliere care să asigure 
posibilitatea ca procedura să poată fi reprodusă de orice alt cercetător din 
comunitatea ştiinţifică ce doreşte să evalueze şi/sau să reproducă rezultatele unei 
cercetări. 

Analizele datelor. Aici se prezintă metodele de analiză a datelor ce vor fi 
utilizate pentru a produce rezultatele aşteptate. 

Metodele de analiză a datelor pot fi calitative sau cantitative. Analiza datelor 
depinde de metoda de culegere a lor (de exemplu, cantitative-numerice vs 
calitative-non-numerice). Aşa cum am mai menţionat, datele culese calitativ (de 
pildă, exprimate în propoziţii) sunt adesea analizate calitativ (de exemplu, analiză 
tematică, de discurs etc.), iar cele culese cantitativ sunt analizate statistico-mate- 
matic. Sunt însă posibile şi combinaţii. Spre exemplu, anumite date calitative pot 
fi prelucrate statistico-matematic, cum este situaţia în care se face analiză de 
conţinut asupra discursului unui pacient (de pildă, de câte ori utilizează cuvântul 
suferinţă) ; este însă mai greu de făcut analize calitative pe baza datelor exprimate 
numeric (de exemplu, analizele descriptive). 

Metodele calitative cele mai cunoscute sunt analiza tematică, analiza de 
conţinut, analiza de discurs, analiza textuală, analiza conversaţională (vezi Băban, 
2002 ; Denzin şi Lincoln, 2000 ; Iluţ, 1997); unele dintre aceste metode sunt 
deja aplicabile prin intermediul softurilor. 

Metodele cantitative se adresează datelor cantitative şi/sau calitative şi sunt 
extrem de diverse, în funcţie de designul angajat. Există patru mari clase de 
metode cantitative statistico-matematice de analiză a datelor (vezi Radu er al., 
2003 ; Sava, 2004) : 


e corelaţiile — vizează asocierea între două sau mai multe variabile (de exemplu, 
coeficientul Bravais-Pearson) ; 

e analizele de regresie — vizează relaţiile dintre variabilele predictor, criteriu, 
mediatoare şi moderatoare (de exemplu, regresia liniară) ; 

e comparaţiile — vizează relaţii dintre variabilele independente şi cele dependente 
(de pildă, analiza de varianţă - ANOVA) ; 
e oruparea de date — vizează gruparea unui set de variabile asociate între ele (de 
exemplu, analizele factoriale). 
În cadrul metodelor statistico-matematice de analiză a datelor, trebuie înţeleşi 
factorii fundamentali şi relaţiile dintre ei ce asigură rigoarea acestor metode. Îi 
prezentăm succint în continuare. 


Pragul de semnificaţie. Ce ne spune pragul de semnificaţie ? (pentru detalii, 
vezi Cohen, 2000). Din păcate, mulţi cercetători consideră că el ne arată care este 
probabilitatea ipotezei nule, considerând datele obţinute în cercetare. De aici derivă 
concluzia că rezultatele sunt cu atât mai stabile în populaţie şi mai reproductibile 
cu cât pragul de semnificaţie este mai mic ! Pragul de semnificaţie ne spune însă 
care este probabilitatea de a obţine rezultatele, considerând ipoteza nulă adevă- 
rată. Aşadar decizia este binară. Dacă probabilitatea obţinerii rezultatelor, consi- 
derând ipoteza nulă adevărată, este mai mică de 0,05, atunci se respinge ipoteza 
nulă şi se acceptă ipoteza cercetării. Dacă probabilitatea obţinerii rezultatelor, 
considerând ipoteza nulă adevărată, este mai mare de 0,05, atunci nu putem 
respinge ipoteza nulă. Altfel spus, nu putem generaliza rezultatele obţinute de la 
eşantion la populaţie. Din neînţelegerea acestor principii fundamentale rezultă 
practica naivă de a scrie exact pragul de semnificaţie obţinut, semnalând valorile 
foarte mici (0,0002**), în comparaţie cu cele semnificative „la limită” (0,04%) 
sau nesemnificative (0,10), mizând pe ideea falsă că valorile mai mici ale pragului 
de semnificaţie arată că rezultatele sunt mai clare şi mai puternice în rândul 
populaţiei, sugerând astfel mai bine caracterul replicabil al rezultatelor obţinute. 
Aşa cum am spus, decizia trebuie să fie binară (rezultatele se raportează la o 
valoare aleasă a unui prag de semnificaţie ; de exemplu, p > 0,05 sau p<0,05). 
Pragul p de 0,05 este valoarea convenită în comunitatea ştiinţifică pentru a 
considera anumite rezultate ca fiind semnificative (adică diferenţele obţinute pe 
eşantioane pot fi generalizate la populaţie) sau nu. În studii, cu multe ipoteze sau 
fără ipoteze, apare posibilitatea de a comite uşor eroarea de tip I (fals pozitiv ; 
pentru detalii, vezi infra). Pentru a preîntâmpina acest lucru, se poate utiliza 
corecţia Bonferroni sau analizele statistice foarte conservatoare (de exemplu, 
procedura post-hoc Scheffe). Astfel, dacă avem trei ipoteze, deci trei analize 
statistice separate, atunci pragul-limită pentru decizia binară conform corecţiei 
Bonferroni nu va mai fi 0,05, ci 0,05 împărțit la 3, şi anume 0,015. Atunci când 
avem prea multe ipoteze, valoarea maximă a pragului pentru decizia binară, sta- 
bilit în urma corecţiei, poate fi foarte scăzută, ceea ce duce la o putere statistică 
MICĂ şi, deci, la riscul pentru eroarea de tip II (fals negativ ; pentru detalii, vezi 
infra). În aceste condiţii, unele ipoteze pot fi grupate în clase de ipoteze (pe bază 
de similaritate argumentată teoretic), şi atunci se asignează valoarea pragului de 
0,05 pe clasă, iar în cadrul fiecărei clase se stabileşte corecţia Bonferroni. Reve- 
nind la exemplul anterior, dacă grupăm două ipoteze într-o clasă (de exemplu, 

ambele se referă la anxietate) şi a treia în altă clasă (ea se referă la depresie), 
vom avea pentru primele două ipoteze un prag de semnificaţie de 0,025, iar pentru 
a treia, de 0,05. Stabilirea pragului de la nivelul căruia se va lua decizia binară 
(semnificativ vs nesemnificativ) trebuie făcută înainte de analiza datelor, ţinând 
cont de aspectele discutate în această secţiune. 


Eroarea de tip 1 se referă la situaţia falsului pozitiv -— se identifică un efect 
care de fapt nu există în populaţie (se respinge ipoteza nulă, când ar fi fost cazul 
să nu se respingă). 


Eroarea de tip II se reteră la situaţia falsului negativ — nu se identifică un efect 
care de fapt există în populaţie (nu se respinge ipoteza nulă, deşi ar fi trebuit să 
fie respinsă). 


Mărimea efectului ne arată cât de mare este efectul pe care dorim să-l 
identificăm la nivelul populaţiei. Altfel spus, este important nu doar să aflăm 
dacă rezultatul obţinut pe eşantionul nostru poate fi generalizat la populaţia din 
care a fost extras (semnificaţie statistică), ci şi cât de mare este efectul (semnifi- 
caţie pragmatică). Uneori, este posibil ca efectul să fie semnificativ statistic, dar 
neimportant clinic/pragmatic (fiind foarte mic). Fiecare test statistic are indica- 
torul său pentru mărimea efectului. Probabil cel mai cunoscut indicator statistic 
al mărimii efectului este indicatorul lui Cohen — d. Dacă d este între 0,20 şi 0,50, 
atunci mărimea efectului este mică, dar încă importantă ; dacă mărimea efectului 
este mai mică de 0,20, atunci efectul este trivial. Dacă d este între 0,50 şi 0,80, 
atunci efectul este unul mediu, vizibil probabil pentru un observator atent (sic ! ). 
Dacă d este mai mare de 0,80, efectul este unul mare. În cazul comparaţiilor, 
valoarea lui d se calculează după formula : media grupului experimental — media 
grupului de control, totul împărţit la abaterea standard a grupului de control. 
Valoarea d se poate transforma uşor în alt indicator al mărimii efectului, şi 

2 


anume r, coeficientul de corelaţie, după formula : r = ; unui d de 0,20 


d” +4 
îi corespunde un r (coeficient de determinare) de 0,01, unui d de 0,50 îi cores- 
punde un r> de 0,06, iar unui d de 0,80 îi corespunde un r? de 0,14. 


Puterea Statistică se referă la „capacitatea” cercetării de a identifica efectul 
investigat în populaţie. Dacă puterea statistică este mică, se poate ca efectul să nu 
fie identificat (eroare de tip II). Dacă puterea este mare, este posibil să se 
identifice şi efecte foarte mici (fără valoare ecologică) sau falşi pozitivi. Puterea 
statistică depinde de trei indicatori: 1. mărimea efectului, 2. pragul de semni- 
ficaţie, 3. mărimea eşantionului. Aşadar puterea statistică este cu atât mai mare 
cu cât: a) mărimea efectului este mai mare (mărimea efectului aşteptată într-un 
studiu se poate stabili pe baza unor studii anterioare sau pe baza unor studii-pilot), 
b) eşantionul este mai mare şi c) pragul de semnificaţie stabilit pentru decizia 

binară este mai apropiat de 0,05, lucru ce se întâmplă atunci când: designul de 
cercetare este simplu (de exemplu, mai puţine ipoteze), se utilizează ipoteze 
unidirecţionale, variabilele utilizate au multe modalităţi şi sunt măsurate cu scale 
de tip interval sau proporţii, se utilizează variabile de tip mediator şi/sau 
moderator, se utilizează măsurători precise ale variabilelor implicate în design 
etc. Aşa cum pragul de 0,05 este limita semnificației convenită de comunitatea 
ştiinţifică, o putere statistică de 0,80 este o convenţie acceptată în comunitatea 
ştiinţifică. Aşadar, înainte de demararea unei cercetări, trebuie estimată mărimea 
eşantionului necesar, în funcţie de mărimea efectului (estimată din studii-pilot 
sau din literatura anterioară), de puterea statistică dorită (adesea 0,80) şi de pra- 
gul de semnificaţie (adesea 0,05). Tabelul 4.1 prezintă aceste relaţii după Cohen 
(1994), în funcţie de diverse tipuri de design. Puterea statistică poate fi calculată 
şi prin softurile existente (de exemplu, Gpower poate fi descărcat gratuit de la 
adresa http : //www.psycho.uni-duesseldorf.de/aap/projects/gpower/index.html). 
Dacă mărimea eşantionului utilizat este mai mică decât cea estimată pe baza 
tabelului 4.1, este posibil să comitem eroarea de tip II. 


Tabelul 4.1. Mărimea eşantionului N pentru diverse designuri experimentale, 
în funcţie de mărimea efectului (mică : 0,20-0,50; medie : 0,50-0,80; 
mare : > 0,08), de puterea de 0,80 şi de pragurile de semnificaţie 
p de 0,01, 0,05, 0,10 (după Cohen, 1990) 

Legendă 

Sm = mărime a efectului mică 

Med = mărime a efectului medie 

Lg = mărime a efectului mare 

dif. = diferenţă 

X = testul diferenţei între frecvenţe 
df = gradul de libertate 


ANOVA = analiză de varianţă 
Reg. R = regresie multiplă 


g“ = numărul grupurilor 
w = numărul variabilelor 
9 EXEMPLU 


Pentru a alege mărimea eşantionului într-un studiu în care avem de comparat 
eficienţa unei terapii cu cea a unui grup de control (ANOVA ; 2 grupuri), aştep- 
tându-ne la o mărime medie a efectului medie (0,40), în condiţiile în care utili- 
zăm o putere statistică de 0,80, vom avea nevoie de 64 de subiecţi în fiecare 
grup ; altfel spus, este nevoie de un total de 128 de subiecţi pentru a identifica 
această diferenţă la un prag de 0,05. 


4.2.3. Etapa de prezentare a rezultatelor 


Rezultatele se referă la ouzput-ul prelucrării datelor obţinute prin măsurare prin 
diverse metode (calitative şi/sau cantitative). Secţiunea de rezultate trebuie consti- 
tuită în funcţie de distincţia dintre analizele a priori şi cele a posteriori (post-hoc). 

Analizele a priori sunt cele stabilite înainte de culegerea datelor. Ele sunt în 
strânsă legătură cu verificarea teoriei sau ipotezei. Interpretarea acestor rezultate 
se exprimă în concluzii (sunt bine susţinute : Date anterioare cercetării-Inducţie- 
-Teorie-deducţie-lpoteză-inducţie de la Date culese în cercetare sau Date ante- 
rioare cercetării-inducţie- Teorie-inducţie de la Date culese în cercetare), cu 
impact asupra rezolvării problemei de la care s-a pornit. 

Analizele a posteriori sunt cele care nu au fost planificate înainte de culegerea 
datelor, dar efectuarea lor scoate în evidenţă relaţii interesante. Aşa cum am 
spus, pragurile de semnificaţie trebuie tratate conservator în cazul acestor analize, 
pentru a evita eroarea de tip I (de exemplu, prin corecţiile Bonfferoni şi/sau alte 
analize statistice conservatoare). Atenţie : interpretarea acestor rezultate nu se 
traduce în concluzii (sunt susţinute doar inductiv: Date culese în cercetare- 
-inducţie- Teorie), ci în noi teorii, care pot fi testate în cercetări viitoare ! 

Un tip special de analize este cel al cercetărilor empirice (fără ipoteze sau 
teorii verificabile) în care s-au formulat doar obiective (de exemplu, să investigăm 
efectul terapiei cognitiv-comportamentale asupra tulburării de panică). Deşi 
analizele sunt planificate înainte de culegerea datelor, rezultatele obţinute sunt 
interpretate post-hoc (adică se formulează o concluzie care să potrivească datele, 
fără ca ea să fie anticipată înainte de culegerea datelor : Date culese în cercetare- 
-inducţie-Teorie) ; aşadar au valoarea unor analize a posteriori. 


9 EXEMPLU 


Ipoteza cercetării anticipează o corelaţie pozitivă între nivelul depresiei şi nivelul 
convingerilor iraționale. Între scalele administrate s-a inclus însă şi o scală ce 
evaluează stilul de viaţă, dar constructele evaluate de ea nu sunt cuprinse în 
ipoteze ; includerea scalei s-a făcut cu rol explorator. Rezultatele arată că, 
într-adevăr, nivelul crescut de convingeri iraționale este asociat cu unul crescut 
de depresie. Analizele indică însă şi că un stil de viaţă sănătos (de exemplu, sub- 
scala care evaluează consumul de zarzavat) corelează negativ cu nivelul depresiei 
(ceea ce sugerează o teorie privind stilul de viaţă şi depresia). Sunt aceste rezul- 
tate de aceeaşi factură sub aspect ştiinţific ? Nu. În timp ce prima asociere a fost 
anticipată în ipoteze (demersul deductiv), iar datele obţinute au confirmat-o 
(demersul inductiv), a doua asociere nu a fost anticipată în ipoteze, ci este rezul- 
tatul unui demers inductiv pornind de la datele culese ; aşadar întemeierea ei este 
prea slabă pentru a fi formulată ca o concluzie. Ea devine o teorie interesantă, ce 
poate fi investigată în alte cercetări. Pe de altă parte, ea poate fi la fel de bine un 
fals pozitiv. În această manieră, se pot găsi asocieri pozitive între numărul de 
berze şi numărul de nou-născuţi dintr-o localitate, dacă faci suficiente „cercetări 
ştiinţifice”. 

O altă distincţie importantă ce trebuie considerată în secţiunea de rezultate 
este aceea între analizele descriptive şi cele inferenţiale. Analizele descriptive se 
referă la analizele asupra lotului studiat. Cele inferenţiale ne permit să facem 
inferenţe de la lotul studiat la nivelul populaţiei generale din care a fost extras 
lotul respectiv. Relaţia dintre mărimea efectului şi pragul de semnificaţie este una 
complexă, care ne ajută să înţelegem mai clar rezultatele obţinute. Să analizăm 
aceste variante : 


e ipoteza nulă respinsă şi o mărime mică a efectului sugerează : 

- rezultate semnificative statistic, fără relevanţă ecologică 
- posibilă eroare de tipl 
e ipoteza nulă respinsă şi o mărime medie a efectului sugerează : 
- rezultate semnificative statistic şi potenţial relevante pentru condiţiile 
ecologice 
— risc redus pentru eroarea de tip] 
e ipoteza nulă respinsă şi o mărime mare a efectului sugerează : 
- rezultate semnificative statistic şi ecologic 
e ipoteza nulă nu poate fi respinsă şi o mărime mică a efectului sugerează : 
- probabil că nu există în populaţie efectul anticipat de ipoteza cercetării 
e ipoteza nulă nu poate fi respinsă şi o mărime medie a efectului sugerează: 
- riscul pentru eroare de tip Il 
e ipoteza nulă nu poate fi respinsă şi o mărime mare a efectului sugerează: 
- riscul crescut pentru eroarea de tip II 
- posibila putere scăzută a cercetării (de exemplu, eşantion mic de subiecţi). 


4.2.4. Etapa de concluzii şi discuţii 


Secţiunea de concluzii şi discuţii cuprinde : 


e concluziile, adică interpretarea psihologică a rezultatelor analizelor a priori, 
cu implicaţii asupra rezolvării problemei iniţiale ; 

e noile teorii, adică interpretarea psihologică a rezultatelor analizelor a poste- 
riori şi posibilitatea demarării unor noi studii care să testeze aceste teorii ; 

e limitele cercetării, posibilele modalităţi de corectare a lor în studii viitoare şi 
implicaţiile teoretice şi practice ale rezultatelor obţinute. 


4.2.5. Etapa de prezentare a bibliografiei şi anexelor 


Bibliografia va cuprinde toate referinţele menţionate în cercetare. Rolul acesteia 
este nu de a arăta cât a citit autorul, ci de a ghida cititorul în literatura relevantă 
pentru cercetarea-ţintă, în scopul unei replicări sau dezvoltări independente a 
acesteia. Modalitatea de raportare a bibliografiei nu este omogenă, ea făcându-se 
diferit de la un domeniu la altul. Pentru domeniul psihologiei, normele de redac- 
tare sunt cele stabilite de Asociaţia Psihologilor Americani (APA ; vezi http: // 
www.apa.0rg). În anexe se prezintă informaţii detaliate privind unele aspecte 
procedurale menţionate în text. Nivelul de detaliere trebuie să permită utilizarea 
lor în cercetări independente. 

4.3. O grilă de evaluare a calităţii cercetării ştiinţifice 


Pe baza analizei prezentate anterior, am construit o grilă de evaluare a calităţii 
unui demers de cercetare ştiinţifică (GECC) ce permite evaluarea calităţii unei 
cercetări ştiinţifice, în contextul prezentării acesteia. Pe baza grilei, se poate 
calcula un scor total (însumarea scorului de la fiecare indicator) şi/sau scoruri pe 
componentele/etapele fundamentale ale unui demers ştiinţific (de exemplu, intro- 
ducere, metodă etc.), suma acestora ducând în final, de asemenea, la scorul total. 
GECC a fost validată prin analiza unor lucrări publicate în reviste cotate ISI 
(N=20) vs reviste necotate ISI (N=10; p<0,05), iar în cadrul revistelor cotate 
ISI, între lucrări publicate în reviste cu factor de impact mare (peste 1,5; N=10) 
vs reviste cu factor de impact mic (sub 1,5; N=10; p<0,05). Fiecare articol a 
fost evaluat de doi evaluatori, concordanța dintre aceştia fiind de 0,70. În acest 
demers s-a pornit de la ideea validată anterior (Garfield, 1996), conform căreia 
cercetările riguroase sunt publicate mai ales în reviste ISI cu factor de impact 
mare. Analizele comparative de mai sus sunt pentru scorurile date de primul 
evaluator (rezultatele sunt similare pentru scorurile date de al doilea evaluator), 
în cazul unor studii empirice de tip experimental. Analizele efectuate asupra unor 
cercetări empirice non-experimentale (de exemplu, designuri corelaţionale) şi 
asupra unor cercetări non-empirice (de pildă, sinteze de specialitate, cercetări 
calitative) au arătat rezultate similare, ceea ce întăreşte validitatea grilei. Scorul 
minim de la care contribuţia ştiinţifică este considerată satisfăcătoare pe baza 
GECC este de 80 de puncte. 





Grilă de evaluare a calităţii unui demers de cercetare ştiinţifică (GECC) 


În dreptul fiecărui indicator (____) asociat etapelor cercetării se notează punctajul 
obţinut, pe o scală între 1 şi 5 (1 - nu; 2 — mică măsură; 3 - satisfăcător; 4 — 
bine ; 5 - foarte bine). Scorul total obţinut prin însumarea acestor scoruri (sau a 
scorurilor parţiale ale fiecărei etape a cercetării ştinţifice) reprezintă rigoarea 
demersului de cercetare ştiinţifică. Punctajul de referinţă de la care contribuţia se 
consideră că are o calitate satisfăcătoare este de 80 de puncte. 


1. Introducere — Scor parţial : 

e Problema este clar definită* 

e Starea iniţială a problemei se bazează pe analiza comprehensivă 
a literaturii de specialitate* 

Starea finală a problemei este clar prezentată“ 

Problema este relevantă pentru comunitatea ştiinţifică* 
Obiectivele sunt clare măsurabile* 

Obiectivele corespund cu starea finală a problemei* 

Ipotezele derivă logic din analiza teoretică 











112 


METODOLOGIA CERCETĂRII CLINICE. FUNDAMENTE 








e bb 


Ipotezele sunt orientate spre soluţionarea problemei 
Ipotezele sunt formulate în termeni teoretici, dar verificabili 


Metoda — Scor parţial: 

Lotul utilizat este prezentat detaliat, prin prisma caracteristicilor 
relevante pentru obiective (în cazul studiilor meta-analitice, de sinteză 
sau a unor cercetări calitative, lotul se referă la alte studii sau 
înscrisuri/înregistrări)* 

Există o analiză a puterii statistice (nu se aplică la studii 
non-empirice şi meta-analitice) 

Materialele utilizate sunt clar descrise* 

Materialele utilizate au calităţi metrice verificate 

Designul este clar descris (de exemplu, rolul fiecărei variabile — 
independentă, predictor, dependentă, criteriu, mediatoare, 
moderatoare -— este clar prezentat)* 

Designul este adecvat testării ipotezelor şi/sau atingerii obiectivelor* 
Procedura este descrisă la un nivel de detaliere care permite 
reproducerea ei 

Se prezintă raţiunea şi metodele utilizate pentru analiza datelor* 


3. Rezultatele - Scor parţial : 


e . eu o. . . e. e > 


e O 


Rezultatele se bazează pe analiza corectă a datelor culese prin prisma 
designului elaborat* 

Se face distincţie între analize a priori şi analize a posteriori* 

Se prezintă corect indicatorii statistici (nu se aplică la studii non-empirice) 
Se prezintă şi mărimea efectului (nu se aplică la studii non-empirice) 


Concluzii şi discuţii — Scor parţial : 

Concluziile se bazează pe o corectă interpretare psihologică a 
rezultatelor obţinute* 

Concluziile sunt asociate cu analizele a priori 

Concluziile-ipoteză sunt asociate cu analizele a posteriori 

Se discută limitele cercetării* 

Se discută implicaţiile şi/sau noile dezvoltări teoretice şi/sau practice 
ale cercetării* 


Bibliografie — Scor parţial : 

Bibliografia este scrisă conform normelor existente în domeniu* 

Toate lucrările menţionate în text se află la bibliografie 

Bibliografia nu conţine mai multe lucrări decât cele menţionate în text 


Anexe - Scor parţial: 

Anexele sunt suficient de detaliate pentru a permite utilizarea lor 
într-un studiu independent 

Toate informaţiile din anexe au fost anticipate în text 


Scor total 

Notă : Atunci când grila este utilizată pentru a compara cercetări ştiinţifice calitativ 
diferite (de exemplu, cercetări empirice vs cercetări non-empirice), scorurile 
trebuie standardizate ; când se compară cercetări de acelaşi tip (de exemplu, 
cercetări experimentale), se pot utiliza scorurile brute. Indicatorii notaţi cu (*) 
constituie condiţiile minime ce trebuie realizate pentru o cercetare ştiinţifică de 
calitate satisfăcătoare. 








Exerciţiu 








Utilizaţi grila de evaluare a calităţii unui demers de cercetare ştiinţifică (GECC) 
pentru a evalua demersul cercetării ştiinţifice, aşa cum apare el în patru articole 
experimentale, dintre care două sunt ISI, iar două sunt non-ISI. Repetaţi procedura 
pentru alte tipuri de articole (de exemplu, cercetări calitative, corelaţionale etc.). 
Standardizaţi scorurile la GECC (vezi secţiunea 1.2.2.2) şi comparaţi între ele 
rezultatele evaluării în cazul unor articole cu design diferit (de pildă, cercetare 
experimentală vs cercetare calitativă). 








Capitolul 5 


Redactarea unei lucrări ştiinţifice 


Redactarea unei lucrări ştiinţifice se referă la reflectarea cunoştinţelor, aşa 
cum apar ele în contextul prezentării. Există o serie de manuale detaliate ce 
prezintă modul în care trebuie redactată o lucrare ştiinţifică. Astfel, Asociaţia 
Psihologilor Americani publică normele de redactare ce constituie condiţii obli- 
gatorii pentru publicarea contribuţiilor ştiinţifice în revistele Asociaţiei (http : // 
www.apa.org). "Ținând cont că aceste reglementări există şi sunt foarte amănun- 
ţite, nu vom intra în detalii în cadrul acestui capitol. Vom prezenta însă cele mai 
importante principii şi strategii de redactare a unei lucrări ştiinţifice, iar apoi 
vom propune şi vom valida o grilă pentru a evalua impactul potenţial al unei con- 
tribuţii ştiinţifice publicate în forma unei lucrări ştiinţifice. Evident că redactarea 
unei lucrări ştiinţifice depinde de cei cărora i se adresează ; modalitatea propusă 
aici presupune că redactarea se face pentru comunitatea ştiinţifică, în forma 
publicaţiei de tip articol. 


5.1. Principii şi strategii 


Aşa cum afirmam anterior, cunoştinţele produse prin cercetare ştiinţifică sunt 
exprimate în contribuţii ştiinţifice. Contribuțiile ştiinţifice sunt publicaţiile, 
brevetele de invenţie şi/sau produsele prototip. Publicaţiile sunt elemente prototip 
pentru contribuţiile ştiinţifice, ele dublând adesea şi brevetele de invenţie şi/sau 
prototipurile. 

Cele mai relevante publicaţii sunt cele indexate de Institute for Scientific Infor- 
mation (ISI). Aceste publicaţii sunt cele mai citate în fluxul informaţional, ele 
acoperind peste 85% din totalul publicaţiilor ce contribuie la cunoaştere şi peste 
95% dintre articolele citate în cercetarea ştiinţifică internaţională (Garfield, 
1996). Lista publicaţiilor/revistelor indexate de ISI poate fi studiată online pe 
http ://www.isinet.com. Fiecare publicaţie indexată ISI are un factor de impact. 
Mai simplu spus, factorul de impact se referă la cât de citate sunt articolele publi- 
cate în cadrul revistei în alte publicaţii. Formula de calcul se bazează pe raportul 

dintre numărul de citări pe care le primesc pe parcursul a doi ani articolele 
publicate în revista-ţintă într-un an şi numărul de articole publicate în acel an în 
revista respectivă ; aproximativ doi ani este timpul mediu pentru ca un articol să 
ajungă să fie citat în comunitatea profesională. Un factor de impact mai mic 
decât unu sugerează că revista publică mai mult decât sunt citate articolele sale 
în alte reviste; altfel spus, impactul acesteia asupra comunităţii ştiinţifice este 
redus. Adiţional factorului de impact, ISI prezintă pentru fiecare contribuţie 
ştiinţifică numărul de citări pe care această contribuţie îl primeşte în alte publi- 
Caţii. Acest indicator este important pentru un cercetător în evaluarea impactului 
contribuţiei proprii la nivelul comunităţii profesionale ; cu cât numărul de citări 
este mai mare, cu atât impactul contribuţiei se presupune a fi mai mare. Aşadar 
numărul de citări este considerat un indicator de calitate, mizându-se pe faptul că 
o contribuţie valoroasă va fi utilizată şi citată de membrii comunităţii ştiinţifice. 
Este posibil însă ca un articol să fie citat uneori ca o exemplificare negativă (de 
exemplu, pentru limitele sale) ; de aceea, interpretarea numărului de citări ca 
indicator de calitate trebuie făcută numai după o lectură atentă a articolului-ţintă 
şi o lectură eşantionată a publicaţiilor în care acesta a fost citat. În plus, există 
diferenţe între numărul de citări în funcţie de domeniu. Spre exemplu, în cadrul 
neuroştiinţelor, numărul de citări pentru fiecare articol este mai mare decât în 
matematică ; prin urmare, şi factorul de impact al revistelor din domeniul 
neuroştiinţelor va fi mai mare decât factorul de impact al revistelor din domeniul 
matematicii. Analizele scientometrice ţin cont de aceste diferenţe, utilizând 
factori de corecție, atunci când se compară, prin prisma numărului de citări, 
contribuţii din domenii diferite. În fine, contribuţiile de sinteză şi cele metodo- 
logice (de exemplu, cele care propun teste, o procedură) tind să fie mai citate 
decât restul contribuţiilor ştiinţifice, deoarece toate studiile care utilizează proce- 
dura respectivă sunt obligate să citeze studiul în care a fost elaborată ; acest lucru 
este corectat în analizele scientometrice prin utilizarea unor factori de corecție 
atunci când se compară, prin prisma numărului de citări, articole cu angajament 
diferit (de pildă, sinteză, metodologic, experimental etc.). 
Publicaţiile ştiinţifice sunt de mai multe tipuri: 


1. Articolele sunt contribuţii originale la cunoaştere ce au trecut un proces de 
recenzie a unui grup de profesionişti. Articolele pot fi studii empirice sau 
non-empirice, implicând diverse designuri (vezi capitolul 4) şi strategii de 
cercetare (vezi capitolul 7). 

2. Rapoartele de cercetare sunt contribuţii ştiinţifice intermediare, între proiectul 
de cercetare şi articolele ce prezintă rezultatele cercetării. Ele înfăţişează 
rezultatele cercetării (sau ale diverselor etape) fie într-o formă sintetică, fie 
într-o formă foarte detaliată şi primară. În plus, unele cunoştinţe pot fi 
secrete, şi atunci ele vor fi prezentate doar în rapoarte de cercetare, nu în 
articole publice. 

3. Recenziile sunt evaluări, prin prisma metodologiei ştiinţifice, ale unor contri- 
buţii ştiinţifice. Adesea, ele sunt făcute de experţi în domeniu. Rolul lor este 
să ghideze comunitatea ştiinţifică privind aspectele tari şi cele slabe ale unei 
contribuţii ştiinţifice, ajutând astfel profesioniştii mai puţin familiarizați cu o 
anumită tematică să aprecieze valoarea şi importanţa acestei contribuţii. 

4. Scrisorile către editori sunt comentarii şi evaluări punctuale asupra unor 
contribuţii ştiinţifice care sunt de interes pentru comunitatea ştiinţifică. 

5. Editorialele sunt prezentări introductive ale unor contribuţii ştiinţifice, rolul 
lor fiind acela de oferi cadrul general pentru organizarea şi prezentarea acestor 
contribuţii. 

6. Cărţile sunt contribuţii de sinteză. În timp ce unele cărţi au caracter predo- 
minant de cercetare, altele au caracter didactic. Cărţile de cercetare abordează 
exhaustiv o temă de interes, sintetizând cunoaşterea în domeniu, analizând 
critic starea prezentă şi propunând noi perspective de dezvoltare. Cărţile cu 
caracter didactic sunt sinteze ale literaturii, cu rolul de a exprima cunoştinţele 
cuprinse în curentul principal al literaturii ştiinţifice, relativ general acceptate 
de comunitatea ştiinţifică, şi care fac obiectul predării către studenţi. 


Ținând cont de dinamica cunoştinţelor ştiinţifice, articolele sunt considerate 
prototipul publicaţiilor ştiinţifice, ele fiind punctele de reper în evaluarea activi- 
tăţii ştiinţifice, pe baza publicaţiilor. Rapoartele de cercetare sunt fie prea sintetice, 
fie prea detaliate, nerespectând constrângerile unui context eficient al prezentării, 
în timp ce editorialele, recenziile şi scrisorile către editori au mai ales rolul de 
a aduce clarificări punctuale. La rândul lor, cărţile nu sunt suficient de dinamice 
pentru a surprinde evoluţia într-un anumit domeniu. Spre exemplu, de la scrierea 
unei cărţi până la publicarea ei trec în medie doi ani, ceea ce face ca la data 
publicării sale cartea să nu mai reflecte riguros starea domeniului. 

Într-o analiză comprehensivă a literaturii ştiinţifice, Sternberg şi Gordeeva 
(1996) au identificat factorii care fac în aşa fel încât o contribuţie ştiinţifică să fie 
considerată de impact şi influentă. Aceşti factori sunt prezentaţi în continuare, în 
ordinea importanţei lor. 


a) Impactul teoretic. Publicaţiile de impact au contribuţii semnificative la 
teoriile din domeniu, reinterpretând datele existente prin prisma unor noi teorii/ 
modele şi/sau având valenţe euristice pentru dezvoltarea acestora. Experimentele 
cruciale, care testează simultan două sau mai multe teorii divergente asupra unui 
fenomen, se consideră că au un impact major în comunitatea profesională. 


b) Valoarea pentru cercetări viitoare. Publicaţiile de impact au valori euristice 
remarcabile, stimulând noi cercetări prin implicaţiile potenţiale la nivel teoretic, 
metodologic şi/sau practic. 


c) Calitatea prezentării. Publicaţiile de impact sunt scrise clar, cu problema 
bine conceptualizată şi descrisă. Suprapunerile de idei sunt minime (textul este 

cât mai scurt, evitându-se repetițiile), iar ideile şi secţiunile se leagă logic între 
ele. Filosoful William Occam a reflectat această idee în principiul cunoscut sub 
numele „Briciul lui Occam”, conform căruia numărul de constructe nu trebuie să 
depăşească numărul minim necesar pentru a aborda un fenomen ; ceea ce este în 
plus (peste minimul necesar) trebuie eliminat. 


d) Mobilizarea interesului. Publicaţiile de impact atrag atenţia profesioniştilor, 
deoarece sunt interesante, importante şi apar la momentul potrivit, adică atunci 
când este nevoie de ele, iar profesioniştii sunt pregătiţi şi dispuşi să le asculte 
mesajul. Există multe contribuţii valoroase care, nefiind „la modă”, nu vor avea 
un impact asupra comunităţii ştiinţifice. Alte contribuţii pot fi înaintea timpului 
lor. Spre exemplu, ideea că „voinţa” nu este o cauză a comportamentului uman 
a fost promovată formal de abordarea behavioristă încă din anii '40. Însă abia 
recent, prin lucrările lui Daniel Wegner (2000) de la Harvard University, această 
idee a penetrat comunitatea ştiinţifică, generând o paradigmă de cercetare. A fost 
nevoie de relativizările şi flexibilizările induse de cercetările din neuroştiinţe 
pentru a se putea considera serios o astfel de idee, deşi susţinerea teoretico- 
-experimentală pentru ea exista încă din anii '40. 


e) Interesul metodologic. Publicaţiile de impact oferă adesea noi proceduri 
sau instrumente, care apoi pot fi utilizate într-un spectru larg de cercetări. 


£) Impactul practic. Publicaţiile de impact oferă rezultate cu un impact prag- 
matic ţintit sau cu unul general, pentru arii multiple de practică profesională. 


5.2. O grilă de evaluare a impactului 
unei contribuţii ştiinţifice 


Pe baza analizei prezentate anterior şi a consultării unui lot de experţi (cinci 
experţi, fiecare cu peste zece publicaţii ISI), am construit o grilă ce permite 
evaluarea impactului potenţial al unei contribuţii ştiinţifice, în contextul prezen- 
tării acesteia. Grila de evaluare a impactului unei contribuţii ştiinţifice (GEI) a 
fost validată prin analiza comparativă a scorurilor acordate unor lucrări publicate 
în reviste cotate ISI (N=20) vs reviste necotate ISI (N= 10; p<0,05), iar în cadrul 
revistelor cotate ISI, între reviste cu factor de impact mare (peste 1,5; N=10) vs 
reviste cu factor de impact mic (sub 1,5; N=10; p<0,05). Fiecare articol a fost 
evaluat de doi evaluatori, concordanța între aceştia fiind de 0,75. Analizele com- 
parative prezentate mai sus sunt pentru scorurile date de primul evaluator (rezul- 
tatele sunt similare pentru scorurile date de al doilea evaluator). Corelaţia dintre 
scorul obţinut la evaluarea publicaţiilor analizate (N=20) prin prisma GEI şi 
numărul de citări ale publicaţiilor analizate a fost r = 0,65 (p<0,05). În plus, 
corelaţia dintre impactul evaluat cu GEI şi calitatea cercetării, evaluată prin 

intermediul grilei de evaluare a calităţii unui demers de cercetare ştiinţiică 
(GECC) (N=30), prezentată în capitolul 4, este r = 0,67 (p<0,05). Aceste 
analize arată că GEI este validă pentru a evalua impactul potenţial al unei 
publicaţii ştiinţifice. Punctajul de referinţă de la care contribuţia se consideră că 
are un impact satisfăcător pe baza GEI este de 15 puncte. 





Grilă de evaluare a impactului unei contribuţii ştiinţifice (GEI) 


În dreptul fiecărui factor (___) vă rugăm să notaţi scorul, pe o scală de la 1 la 5 
(| - foarte slab; 2 - slab; 3 - satisfăcător; 4 - bun; 5 - foarte bun), pentru 
fiecare dintre cei cinci factori prezentaţi. Pentru fiecare factor sunt date o serie de 
exemple, pentru a vă ajuta la stabilirea scorului. Scorul total, obţinut prin însu- 
marea acestor scoruri, reprezintă impactul potenţial al contribuţiei ştiinţifice. 
Punctajul de referinţă de la care contribuţia se consideră că are un impact satis- 
făcător este de 15 puncte. 


1. Impactul teoretic 

e Rezultatele au importanţă teoretică 

e Se propune o nouă teorie sau un nou cadru teoretic 

e  Integrează rezultate diferite, din arii de cercetare diferite (adesea 
neintegrate anterior) 

e Oferă o explicaţie teoretică mai bună pentru fenomene decât cea/cele 
deja existentă/existente 
Critică sau invalidează o teorie existentă 
Explică şi/sau integrează într-o formă mai simplă date şi rezultate 
care înainte erau conceptualizate într-un cadru mai complex, 
dar mai puţin riguros 

e Conţine recomandări utile pentru modificări în constructele şi teoriile 
acceptate 

e Rezultatele au implicaţii generale 


2. Gradul în care stimulează noi cercetări 

e Conţine recomandări pentru dezvoltarea unor cercetări viitoare sau 
pentru schimbarea unor metodologii de cercetare 

Conţine implicaţii pentru cercetări viitoare 

Conţine implicaţii pentru o nouă conceptualizare a domeniului 


Calitatea prezentării 

Este organizată logic şi este succintă 

Este bine scrisă, bine structurată şi bine organizată 

Tonul este imparţial 

Problema, ipotezele, metoda, rezultatele şi concluziile/discuţiile 
sunt clar prezentate 

Prezintă o interpretare creativă şi clară a rezultatelor 
Prezentarea începe şi se termină cu un mesaj clar şi de impact 


e . . . 

9.) o . . P 


e . . O 


Gradul în care potriveşte nevoile şi problemele domeniului 
Atrage atenţia cercetătorilor 

Topica este interesantă şi importantă 

Apare la momentul potrivit, când comunitatea ştiinţifică este 
pregătită să-i audă mesajul 


Impactul metodologic 

Prezintă un studiu cu o metodologie nouă şi/sau „deşteaptă” 
(inovativă) 

Prezintă un test sau o tehnică nouă 

Prezintă o paradigmă de cercetare utilă 

Prezintă rezultate surprinzătoare, ce pot fi însă interpretate 
într-un cadru teoretic existent sau în curs de elaborare 


Impactul practic 

Conţine implicaţii pentru practica profesională 

Are impact pragmatic în arii diverse 

Este uşor de înţeles pentru o categorie largă de profesionişti 

cu expertize diverse 

Include exemple concrete (de pildă, din viaţa de zi cu zi, oameni 
celebri etc.) 


Scor total 








Exerciţiu 








Evaluaţi prin prisma grilei de evaluare a impactului unei contribuţii ştiinţifice 
(GEI) trei articole ISI (publicate cu cel puţin doi ani în urmă). Comparaţi rezul- 
tatele obţinute cu numărul de citări corespunzător fiecăruia dintre cele trei articole. 
Discutaţi rezultatele obţinute şi prin prisma noţiunilor factor de impact al revistelor 
în care au fost publicate articolele. Comparaţi rezultatele cu concluziile analizei 
articolelor prin prisma grilei de evaluare a calităţii unui demers de cercetare 


ştiinţifică (GECC). 











Capitolul 6 


Redactarea unui proiect de cercetare ştiinţifică 


Redactarea performantă a unui proiect de cercetare ştiinţifică trebuie să ţină 
cont de indicatorii utilizaţi de sistemul de finanţare prin proiecte de cercetare şi 
de modul de organizare a acestui sistem. Prezentăm în continuare unul dintre 
cele mai performante sisteme de finanţare prin proiecte de cercetare, descriind 
organizarea lui şi indicatorii utilizaţi pentru identificarea proiectelor de cercetare 
performante. În urma acestei analize, vom prezenta o grilă de evaluare a calităţii 
unui proiect de cercetare. 


6.1. O descriere a sistemului de finanţare prin proiecte 
de cercetare 


La nivelul Uniunii Europene, Statelor Unite şi Japoniei, distribuirea fondurilor 
de cercetare se face în primul rând prin sistemul de granturi. Grantul este definit 
ca o modalitate de finanţare a proiectelor prin competiţie. Prezentăm mai jos 
modalitatea de evaluare a unei propuneri de proiect de cercetare ştiinţifică în 
vederea finanţării acestuia prin grant. Prezentarea se bazează pe modelul Euro- 
pean Commission (numită aici Comisie), dar cuprinde setul de bune practici 
utilizate şi în SUA şi Japonia. 

La nivelul Comisiei, procedura de evaluare a proiectelor de cercetare diferă 
în funcţie de tipul de instrument utilizat. Astfel, cele mai cunoscute instrumente 
sunt : 


proiectele integrate ; 

reţelele de excelenţă ; 

proiectele de cercetare cu ţintă specifică ; 
acţiunile coordonate ; 

acţiunile pentru suport specific. 


Diferenţa dintre aceste instrumente este exprimată, aşa cum se observă şi din 
denumire, în complexitatea obiectivelor pe care le angajează. Detalii privind 

aceste instrumente specifice pot fi obţinute pe http : //www.cordis.lu/fp6/instru- 
ments.htm. În ciuda unor diferenţe, pot fi puse în evidenţă anumite standarde de 
bune practici, dincolo de tipul de instrument utilizat în cadrul diverselor programe 
de cercetare specifice susţinute de sistemul de finanţare. Vom prezenta în conti- 
nuare aceste standarde. 


Pregătirea evaluatorilor 


Evaluatorii sunt experţi în domeniu, cu contribuţii ştiinţifice semnificative. 
Calitatea profesională (expertiza) a grupului de evaluatori este o condiţie funda- 
mentală pentru o evaluare riguroasă a proiectelor de cercetare. Dincolo de exper- 
tiza probată, evaluatorii sunt pregătiţi suplimentar (în scris sau prin întâlniri 
directe) de către reprezentanţi ai Comisiei, cu scopul de a cunoaşte : 


e responsabilităţile pe care le au ca evaluatori (atât în general, cât şi specific, în 
relaţia cu programul-ţintă derulat) ; 
obiectivele programului de cercetare în cadrul căruia sunt evaluatori ; 
procedura de evaluare. 


Evaluarea individuală a propunerilor de proiecte 


Fiecare propunere este evaluată independent de mai mulţi evaluatori, pe baza 
unor criterii clare, bine operaţionalizate. Aceste criterii se referă în principal la : 


- relevanţă (modul în care propunerea este congruentă cu tipul programului şi al 
instrumentului utilizat) ; 

— impactul potenţial al rezultatelor anticipate ; 

— excelența ştiinţifică şi tehnologică ; 

- calitatea consorţiului (partenerilor) care propun proiectul ; 

- calitatea managementului propus în proiect. 


După cum se observă, criteriul ştiinţific este doar unul dintre criterii. Pentru 
a avea şansă de finanţare, proiectul trebuie să aibă un management bun, iar 
partenerii trebuie să demonstreze că sunt capabili să implementeze planul de 
cercetare ştiinţifică pentru a obţine rezultatele anticipate. În general, criteriile au 
aceeaşi pondere, dar criteriul ştiinţific/tehnologic are un prag mai ridicat. Frecvent, 
fiecare criteriu are un cut-off point („prag”) sub care, indiferent de scorul la 
celelalte criterii, proiectul este respins. De regulă, proiectul este evaluat pe o 
scală, de obicei între 1 şi 5 (1 - slab; 2 — acceptabil; 3 - bun; 4 - foarte bun; 
5 — excelent). Uneori se poate acorda şi 0, pentru a arăta că un anumit criteriu 
nu este aplicabil (de exemplu, proiectul nu se încadrează în obiectivele pro- 
gramului, informaţia este incompletă etc.). 

Evaluarea este atât cantitativă (de pildă, se acordă punctaje), cât şi calitativă 
(se fac comentarii). În general, numărul evaluatorilor este între 3 şi 5. O atenţie 
serioasă se acordă evaluării următoarelor aspecte : 

etice ; 

de siguranţă a cercetării ; 

conflictelor de interese ; 

aşa-numitele horizontal issues („aspecte colaterale”) : 

— aspectele de gen 

— implicarea unor actori multipli, care să asigure buna diseminare a rezulta- 
telor (de exemplu, industrie, utilizatori etc.) 

— conexiunea cu educaţia, pentru a stimula diseminarea rezultatelor prin 
educaţie şi pentru a beneficia în cercetare de o resursă înalt calificată prin 
educaţie. 


Evaluatorul trebuie să păstreze o confidenţialitate totală asupra procesului de 
evaluare şi nu are voie să copieze, în nici o formă, proiectele evaluate. 


Stabilirea consensului 


După ce fiecare evaluator face evaluarea individuală, ei sunt reuniți, sub coordo- 
narea unui reprezentant al Comisiei, într-un grup de consens. Scopul acestui 
grup este de a conveni asupra evaluării finale a proiectului. De obicei, pentru 
fiecare proiect există un raportor, care poate fi ales dintre evaluatori sau poate fi 
o persoană independentă. Rolul său este de a înregistra evaluarea finală. Dacă în 
urma discuţiilor nu se ajunge la un consens asupra punctajelor şi comentariilor, 
se pot aduce experţi suplimentari în grupul de consens (de obicei, doi) sau se 
poate decide prin votul majorităţii. 

În unele tipuri de instrumente, înainte de decizia finanţării are loc o audiere 
a propunătorului de proiect. În acest caz, grupul de consens propune şi întrebările 
ce ar trebui puse propunătorului de proiect pentru a se ajunge la decizia finală. 
Dacă în evaluările individuale s-au semnalat probleme de etică, aceste aspecte 
sunt înregistrate în mod formal şi sunt luate în calcul în discuţiile cu propunătorii 
proiectelor înainte de finanţare. La fel se întâmplă şi cu celelalte aspecte cola- 
terale descrise anterior. Este foarte important ca procesul-verbal al şedinţei de 
stabilire a consensului să înregistreze nu doar concluziile, ci şi modalitatea prin 
care s-a ajuns la aceste concluzii. 


Evaluarea în panel 


Toţi evaluatorii care au analizat individual propunerile de proiecte sunt reuniți 
într-un panel. Discuţiile din panel sunt moderate de un reprezentant al Comisiei. 

Fiecare propunere este discutată separat, pe baza raportului efectuat de grupul 
de consens. Discuţiile din panel pot modifica scorurile şi comentariile asupra 
propunerilor de proiecte, acestea fiind cele finale, care vor fi trimise şi propu- 
nătorilor de proiect, înregistrate într-un raport de panel final. 

Audierile finale 


Uneori, înainte de decizia finală se organizează audieri cu directorii propunerilor 
de proiecte. Audierile se fac în faţa unui panel, compus adesea din evaluatorii 
proiectului (dar nu este obligatoriu ; pot fi şi alţi specialişti), condus de un 
reprezentant al Comisiei. 


Obiectivitate 


Obiectivitatea este asigurată prin mai multe mecanisme : 


calitatea experţilor ; 

confidenţialitatea ; 

controlul conflictului de interese ; 

prezenţa unor observatori în timpul procesului de evaluare. 


În Anexa 2 prezentăm ca model un proiect de cercetare ce a obţinut finanţare 
pe baza acestor proceduri, iar în continuare (secţiunea 6.2), o grilă de evaluare 
a calităţii unui proiect de cercetare (GECP). 


6.2. O grilă de evaluare a calităţii unui proiect de cercetare 


În continuare vom prezenta o grilă de evaluare a calităţii unui proiect de cercetare 
ştiinţifică (GECP), bazată pe setul de bune practici internaţionale analizate mai 
sus, care adaptează grila utilizată în programele „European Commission FP6”. 
GECP a fost validată prin analiza comparativă a scorurilor în cazul unor proiecte 
aprobate spre finanţare (N=5) vs proiecte neaprobate spre finanţare (N=5) 
(p<0,05). Fiecare proiect de cercetare a fost evaluat de doi evaluatori, concor- 
danţa dintre aceştia fiind de 0,70. Aceste analize arată că GECP poate fi utilizată 
pentru a evalua calitatea unui proiect de cercetare. Punctajul de referinţă de la 
care un proiect de cercetare ştiinţifică este considerat bun şi potenţial finanţabil 
pe baza GECP este de 19 puncte. 





Grilă de evaluare a calităţii unui proiect de cercetare ştiinţifică (GECP) 


În dreptul fiecărui criteriu de evaluare (___) vă rugăm să notaţi scorul, pe o scală 
de la 1 la 5 (1 - slab; 2 - acceptabil; 3 - bun; 4 - foarte bun; 5 — excelent). 
Pentru fiecare criteriu sunt prezentate o serie de exemple pentru a vă ajuta la 
stabilirea scorului. Scorul total obţinut reprezintă calitatea proiectului de cercetare 
propus. Punctajul de referinţă de la care proiectul de cercetare este considerat bun 
şi potenţial finanţabil este de 19 puncte, în condiţiile în care se depăşeşte pragul 

stabilit pentru fiecare dintre criterii (de exemplu, 3 pentru relevanţă; 4 pentru 


excelența ştiinţifică etc.). 


[, 


Relevanţă (Prag 3/5; Pondere 1) 

Măsura în care: 

proiectul propus vizează obiectivele stabilite de sistemul de finanţare 
problema este relevantă pentru comunitatea ştiinţifică/profesională/ 
utilizatori 


Impact potențial (Prag 3/5; Pondere 1) 

Măsura în care: 

proiectul propus este probabil să aibă impact asupra rezolvării 
problemelor identificate 

planurile de exploatare şi/sau diseminare sunt adecvate pentru 

a asigura utilizarea optimă a rezultatelor proiectului 

proiectul demonstrează o valoare adăugată clară pentru derularea 
activităţilor la nivel naţional/european/internaţional şi ia în considerare 
activităţile de cercetare de la nivel naţional şi din cadrul iniţiativelor 
europene/internaţionale 


„ Excelenţă ştiinţifică (Prag 4/5; Pondere 1) 


Măsura în care: 

proiectul are obiective clar definite şi bine focalizate 

obiectivele reprezintă un progres evident faţă de nivelul maxim de 
dezvoltare al domeniului din prezent 

ipotezele, metoda şi rezultatele scontate sunt relaţionate logic 
abordarea ştiinţifică propusă este în măsură să permită atingerea 
obiectivelor de cercetare, dezvoltare şi inovare ale proiectului 


Calitatea parteneriatului şi/sau a membrilor echipei şi/sau 

a directorului (Prag 3/5; Pondere 1) 

Măsura în care: 

participanţii constituie împreună un parteneriat de înaltă calitate 
ştiinţifică 

participanţii sunt potriviţi sarcinilor delegate lor şi dedicați finalizării 
acestora 

partenerii se completează reciproc într-o manieră adecvată 

calitatea ştiinţifică a directorului de proiect 


Calitatea managementului (Prag 3/5; Pondere 1) 

Măsura în care: 

managementul proiectului poate fi dovedit că este de înaltă calitate 
există un plan satisfăcător pentru managementul şi diseminarea 
cunoştinţelor, managementul riscurilor, al proprietăţii intelectuale 
şi al altor activităţi ce implică aspecte de noutate 

6. Mobilizarea resurselor (Prag 3/5; Pondere 1) 
Măsura în care: 

e proiectul anticipează resursele (personal, echipament, bani etc.) 
necesare atingerii succesului 

e resursele sunt integrate într-un mod convingător, pentru a forma 
un proiect coerent 

e planul financiar general al proiectului este adecvat 


Scor total 


Implică prezentul proiect aspecte etice care reclamă 
o abordare suplimentară ? Nu Da 


























Aspecte colaterale (se abordează în măsura în care sunt aplicabile) : 

e Dacă există aspecte de gen asociate cu tematica proiectului, au fost ele luate în 
considerare în mod adecvat? 

e S-au identificat potenţialele aspecte etice şi/sau legate de siguranţă implicate 
de cercetarea propusă, referitoare la obiectivele sale, metodologie, precum şi 
posibilele implicaţii ale rezultatelor ? 

* În ce măsură proiectul demonstrează disponibilitatea de a colabora cu persoane 
din afara comunităţii ştiinţifice şi cu societatea civilă în general, pentru a 
sensibiliza şi disemina cunoştinţe şi pentru a explora implicaţiile sociale mai 
extinse ale proiectului propus ? 








Exerciţiu 








Utilizaţi grila de evaluare a calităţii unui proiect de cercetare ştiinţifică (GECP) 
pentru a evalua proiectul de cercetare din Anexa 2. Care este scorul obţinut de 
dumneavoastră ? Comparaţi rezultatul dumneavoastră cu valoarea medie a scoru- 
rilor unui grup de experţi, pe baza căreia proiectul a obţinut finanţare ; valoarea 
medie a scorurilor este prezentată la sfârşitul Anexei 2. 

Strategii de cercetare clinică ştiinţifică 


Strategiile sunt o secvenţă de activităţi care duc la atingerea unui obiectiv. În 
cercetarea ştiinţifică, strategiile de cercetare presupun o combinaţie complexă 
de activităţi şi metode utilizate, de la stabilirea obiectivelor şi/sau ipotezelor 
de cercetare până la culegerea şi analiza datelor şi formularea concluziilor. În 
cercetarea clinică ştiinţifică, obiectivul este producerea de cunoştinţe în scopul 
rezolvării unei probleme clinice. Termenul clinic se referă la orice are legătură 
cu starea de sănătate sau de boală. Cercetarea clinică ştiinţifică are strategii 
nespecifice împrumutate de la cercetarea ştiinţifică în general, dar şi strategii 
specifice. În continuare vom prezenta acele strategii specifice care formează 
nucleul tare al cercetării clinice ştiinţifice : studiul de caz, experimentul cu un 
singur subiect şi studiul clinic controlat. Strategiile nespecifice pot fi găsite în 
literatura generală dedicată metodologiei cercetării ştiinţifice (de exemplu, cer- 
cetări corelaţionale, cvasiexperimentale), aşa încât nu le vom aborda aici (pentru 
detalii, vezi Radu er al., 1993). 


7.1. Studiul de caz 


Studiul de caz este o strategie de cercetare clinică ştiinţifică importantă. El are 
două funcţii principale : 


e pornind de la teorii (testate sau netestate) şi/sau de la observaţii (sistematizate 
sau nesistematizate, întâmplătoare), ne ajută să dezvoltăm noi teorii, care 
apoi pot fi investigate riguros prin strategii complexe de cercetare clinică 
ştiinţifică, pentru a li se asigna o valoare de adevăr. Studiul de caz contribuie 
astfel la construcţia de modele şi teorii ; 

e poate exemplifica un model sau o teorie deja testată, având astfel rol didactic 
Şi educativ. 


Indiferent de funcţia sa, studiul de caz trebuie condus şi prezentat astfel 
încât: 1. obiectivul să fie clar precizat şi inserat într-un cadru teoretic, mai 

detaliat sau mai puţin detaliat, 2. prezentarea metodei să fie logic organizată şi 
în concordanţă cu obiectivul stabilit, 3. rezultatele obţinute să fie clar prezentate 
şi conceptualizate într-un demers teoretic şi 4. concluziile formulate să se bazeze 
pe rezultatele obţinute, raportat la obiectivul stabilit. 


7.1.1. Introducere 


În continuare prezentăm un model de studiu de caz ce are atât un obiectiv didac- 
tic-educativ privind secvenţa de intervenţie cognitiv-comportamentală pentru un 
caz clinic, cât şi unul ce urmăreşte dezvoltarea unor noi investigaţii în terapia 
cognitiv-comportamentală. Cercetările actuale arată că doar 70% dintre pacienţi 
reacţionează pozitiv la intervenţiile de tip cognitiv-comportamental, mulţi nerăs- 
punzând la tratament din cauză că nu pot asimila conceptualizarea clinică (David, 
2003). Aşadar, în baza analizei literaturii de specialitate şi a observaţiilor proprii, 
ar fi interesant de urmărit în ce măsură angajamentul bio-medical al pacientului, 
de exemplu, afectează conceptualizarea clinică cognitiv-comportamentală şi 
eficienţa acesteia. Înainte de a demara o cercetare pe scară largă, cu costuri 
serioase, este bine să explorăm această idee într-un studiu de caz. Terapia cog- 
nitiv-comportamentală porneşte de la asumpţia că simptomatologia este mediată 
cognitiv. Există trei clase de cogniţii considerate fundamentale, mediind impactul 
stresorilor asupra simptomatologiei : 1. gândurile automate (de exemplu, descrie- 
rile şi inferenţele eronate), 2. schemele cognitive (de pildă, concepţiile eronate) 
şi 3. evaluările iraționale (de exemplu, evaluările exagerate : catastrofare, cerință 
absolutistă etc.). Aşadar modificarea simptomatologiei este condiţionată de 
modificarea cogniţiilor pacientului (pentru detalii, vezi David er al., 2000; 
David, 2003). 


7.1.2. Istoricul cazului 


Dana are 28 de ani, este medic, are un copil, locuieşte cu soţul ei şi, în ultimii 
trei ani, a lucrat ca rezident într-o secţie de medicină internă. 


A. Acuzele principale 


Dana a primit tratament psihologic pentru atacuri de panică şi anxietate genera- 
lizată în perioada de sfârşit a anului 1999 şi începutul anului 2000 (18 şedinţe). 
Cu două luni înainte de începerea tratamentului, avusese deja trei atacuri de 
panică şi se temea de probabilitatea de a mai face un altul. De asemenea, ea 
menţiona : „De prin 1991, m-am simţit agitată şi extrem de anxioasă în legătură 
cu viaţa mea (de exemplu, «viitoarea mea profesie de medic»), cu relaţiile 
interpersonale (de pildă, «cu colegii şi cu soţul») şi cu cele mai importante 

activităţi ale mele (de exemplu, «rezultatele şcolare, doctoratul»), deşi, sincer 
vorbind, sunt mult mai îngrijorată de recentele atacuri de panică”. 


a) Istoricul tulburării prezente 


În 1991, Dana s-a mutat într-un alt oraş, departe de părinţii ei supraprotectivi, 
pentru a studia medicina la o universitate de prestigiu. De atunci, a început să se 
simtă neajutorată şi să aibă atacuri de anxietate şi de „îngrijorare în legătură cu 
orice” (simptome emoţionale). Aceste trăiri emoţionale se asociau adesea cu 
tensiunea musculară, cu senzaţia de slăbiciune, cu oboseala şi cu tulburările de 
somn (simptome fiziologice). Întrucât simţea că îi este greu să controleze aceste 
manifestări fiziologice, Dana a început să evite activităţile care presupuneau efort 
fizic (simptome comportamentale). Se gândea de multe ori că toate aceste simp- 
tome arată că valoarea sa ca persoană este scăzută (simptome cognitive). În conse- 
cinţă, se simţea deseori neajutorată şi avea o stimă de sine scăzută. Iniţial medicul 
de familie, iar apoi un psihiatru i-au prescris, în 1993, Buspar (Buspirona). După 
ce a urmat prescripţiile medicale timp de câteva luni, Dana a întrerupt tratamentul 
medicamentos, întrucât simptomatologia s-a ameliorat mult mai puţin decât se 
aşteptase ea. Primul atac de panică a survenit în timp ce îşi pregătea examenul de 
doctorat, cam la două luni înainte de prima noastră întâlnire (în 1999). Aproxi- 
mativ o lună mai târziu, a avut un al doilea atac de panică, în timp ce făcea 
curăţenie în apartament. Cel de-al treilea a survenit cu o săptămână înainte de 
prima noastră întâlnire, în timp ce se afla singură acasă, pregătind o lucrare 
pentru un congres ştiinţific de gastroenterologie. Simptomele de panică au inclus : 
simptome emoţionale (teamă intensă de a nu-şi pierde controlul, neajutorare şi 
disconfort), simptome cognitive (convingerea că va muri, că are probleme cu 
inima şi că va leşina şi va cădea), simptome comportamentale (evitarea efortului 
fizic şi căutarea unor locuri în care să fie în siguranţă în caz că leşină), simptome 
fiziologice (palpitaţii, tremurături şi dureri în piept). Din cauza acestor simptome 
de panică, Dana a consultat un psihiatru care i-a prescris Xanax, cu aproximativ 
două luni înainte de prima noastră întâlnire. 

Stresorii majori din viaţa Danei erau în principal de natură psihosocială. Ea 
fusese un copil supraprotejat de către părinţi. Depărtarea de casă şi de protecţia 
acestora în perioada facultăţii a constituit stresorul principal, care s-ar putea să 
fi precipitat instalarea anxietăţii generalizate (1991). Mai mult, înainte de căsă- 
torie (care a avut loc în 1998), Dana spera că viitorul soţ se va dovedi de un real 
ajutor în viaţa sa ; credea că o va ajuta să-şi depăşească anxietatea şi „îngrijorarea 
în legătură cu orice”. Din păcate, soţul Danei avea o profesie care presupunea 
extrem de multă muncă: era asistent universitar şi cercetător, astfel încât se 
întâmpla frecvent să lucreze până seara târziu, inclusiv în weekend, implicându-se 
destul de puţin în întreţinerea familiei şi educaţia copilului (naşterea fiului său 
a constituit pentru Dana un alt motiv de stres şi o ocazie de îngrijorare: „Fiind 
atât de ocupată, cum voi putea oare să-mi fac suficient timp pentru fiul meu ? ”). 

Ca urmare, Dana s-a simţit copleşită de viaţa sa ca soţie, mamă, medic şi 
studentă, împărţită între slujba de medic cu normă întreagă, asigurarea curăţe- 
niei apartamentului, gătirea meselor, educarea copilului şi pregătirea examenelor 
de doctorat. Acestea au fost împrejurările în care a avut loc primul ei atac de 
panică (1999). 


b) Istoric personal şi social 


Dana era singurul copil la părinţi. Ea îşi descria tatăl ca fiind foarte rigid, 
autoritar şi preocupat de viitorul fiicei sale, susţinând că, din cauza atitudinii lui 
autoritare, i-a fost mereu teamă să discute cu el sau să îi ceară ceva (acest lucru 
fiind valabil şi în perioada adultă). Pe mama sa o descria ca fiind o persoană 
caldă şi preocupată de educaţia şi viitorul fiicei sale. Dana îşi aminteşte că, în 
timp ce era la grădiniţă şi apoi în şcoala primară şi gimnaziu, a fost supraprotejată 
de către părinţii ei, ceea ce nu îi plăcea deloc. De exemplu, aceştia o duceau la 
şcoală în fiecare dimineaţă, iar după-amiază veneau şi o luau acasă. Astfel, ea nu 
reuşea niciodată să-şi facă prieteni sau să intre în grupul colegilor săi. În acest 
context, ea se descria ca fiind o fetiţă (iar acum o femeie) cu abilităţi sociale 
limitate şi puţin asertivă, atât acasă, cât şi în alte situaţii sociale. În perioada 
liceului, a început pregătirea pentru admiterea la Facultatea de Medicină. Ambii 
părinţi îşi doreau mult ca ea să devină medic. Aceştia i-au permis să aibă un 
prieten (deşi relaţia dintre ei nu a fost prea intensă), cu toate că tinerilor li se 
permitea să se întâlnească doar acasă la Dana şi puteau ieşi împreună câteva ore 
după-amiază. După admiterea la facultate (1991), Dana a fost nevoită să se mute 
în alt oraş. În timpul anului I (ea avea 18 ani), părinţii obişnuiau să o viziteze în 
mod regulat. Aceştia nu i-au permis să locuiască într-un cămin studenţesc şi i-au 
închiriat un apartament pentru a putea să înveţe în linişte. În timpul primului an 
de facultate, a început să experienţieze puternic simptomele de anxietate genera- 
lizată şi unele simptome de depresie subclinică. Se simţea singură, neajutorată şi 
începuse să se îngrijoreze în legătură cu orice (însă nu şi de faptul că fusese 
separată de părinţii ei — acesta a fost unul dintre motivele pentru care am respins 
un posibil diagnostic de anxietate de separare! ). În al doilea an de facultate 
(1993) a consultat un medic generalist şi un psihiatru, care i-au prescris Buspar 
(Buspirona). După câteva luni, Dana a renunţat la tratament, deoarece simptomele 
de anxietate generalizată persistau, în ciuda medicaţiei. În pofida simptomato- 
logiei, a absolvit cu succes Facultatea de Medicină în 1997, devenind în acelaşi 
an medic stagiar în gastroenterologie. În aceeaşi perioadă, l-a cunoscut şi pe 
viitorul său soţ, pe care îl descrie ca fiind un bărbat inteligent, puternic şi matur, 
cu 15 ani mai în vârstă decât ea. Cei doi s-au plăcut şi s-au căsătorit în 1998. În 
prezent, locuiesc în oraşul în care ea a absolvit facultatea. La un an de la 
căsătorie, s-a născut fiul lor. Tot în 1998, Dana şi-a început studiile doctorale în 
medicină. Pe parcursul celui de-al doilea an de căsnicie (1999), ea are primul 
atac de panică. Eu (D.D.) am cunoscut-o în 1999, după ce avusese deja trei 

atacuri. În paralel cu intervenţia psihoterapeutică, Dana a urmat un tratament 
medicamentos (Xanax), prescris de medicul psihiatru. 


B. Istoric medical 


Dana nu avea nici un fel de probleme medicale care să-i influenţeze funcţionarea 
psihică, problemele psihice curente sau procesul de tratament. 


C. Status mental 


Pacienta era bine orientată spaţio-temporal, cu o dispoziţie anxioasă. 


D. Diagnostic DSM-IV 


Axa 1 (tulburări clinice): tulburare de panică fără agorafobie şi tulburare de 
anxietate generalizată ; depresie subclinică - pacienta prezenta unele simptome 
de depresie, fără însă a fi îndeplinite toate criteriile pentru nici una dintre 
tulburările depresive. 


Axa 2 (tulburări de personalitate) : nimic semnificativ clinic. Pacienta prezenta 
unele caracteristici de personalitate dependentă. Totuşi, în urma unei analize 
atente, comportamentele dependente a reieşit că sunt legate de tulburările de 
anxietate, iar celelalte caracteristici ale personalităţii nu îndeplineau toate crite- 
riile pentru un diagnostic separat de tulburare de personalitate de tip dependent. 


Axa 3 (boli somatice sau alte condiţii medicale) : nimic semnificativ. 


Axa 4 (stresori psihosociali) : suport social inadecvat, copleşită de împrejurările 
vieţii (de exemplu, probleme la domiciliu, condiţii de muncă solicitante, solicitări 
academice). 


Axa 3 (indicele general de funcţionare - GAF): GAF 60 (curent: 1999). Indicele 
cel mai ridicat în decursul ultimului an - 70. 


7.1.3. Conceptualizarea cazului. O abordare din perspectiva terapiei 
cognitiv-comportamentale 


A. Factori etiologici 


Probabil că separarea Danei de părinţii ei supraprotectivi (factor declanşator), 
lipsa de abilităţi sociale şi lipsa asertivităţii (factori predispozanţi), precum şi 
integrarea ei într-un context cu totul nou (factori favorizanţi ; de exemplu, alt 
oraş, alţi colegi, cerinţe diferite) au precipitat şi apoi au menţinut anxietatea 
generalizată şi simptomele de depresie subclinică. Este posibil ca tulburarea de 
panică să fi fost precipitată de lipsa de suport din partea soţului şi de faptul că se 
simţea copleşită de sarcinile asumate (factori declanşatori). Dana se aşteptase la 

un suport emoţional din partea soţului ei; în schimb, simţea că după căsătorie 
avea şi mai multe obligaţii decât înainte, obligaţii care au ajuns să o copleşească. 
Acest moment coincide cu declanşarea primului atac de panică. 


B. Evaluarea cogniţiilor şi comportamentelor actuale 


O situaţie problematică tipică pentru Dana este cea legată de primul atac de 
panică. În timp ce îşi pregătea examenul de doctorat în camera sa, a avut un gând 
automat de genul: „Nu voi reuşi să mă pregătesc cum trebuie în următoarele 
zile, deoarece nu mă ajută nimeni cu celelalte sarcini şi nu am suficient timp 
pentru a-mi pregăti examenul”. Din punct de vedere emoţional, s-a simţit foarte 
anxioasă, s-a oprit din citit şi s-a ridicat din fotoliu. Apoi a simţit că nu mai poate 
respira, acuza dureri la nivelul pieptului, palpitaţii şi tremurături incontrolabile. 
În acel moment, a avut un alt gând automat/o interpretare catastrofică: „Sunt 
bolnavă şi am un atac de cord”. Simptomele anterioare s-au intensificat (panică 
legată de panică - emoție secundară), iar lumea i s-a părut ciudată şi ireală. Emo- 
ţional, a experienţiat trăiri de teamă şi disconfort puternic. A ieşit din cameră şi 
a încercat să ajungă la baie pentru a se spăla pe faţă cu apă rece. 

O a doua situaţie tipică este ilustrată de al doilea atac de panică. În timp ce 
făcea curăţenie în apartament, Dana a observat că are palpitaţii. Gândul automat/ 
interpretarea catastrofică a fost: „Nu din nou! Voi muri şi nimeni nu va mai 
avea grijă de fiul meu”. În minutele următoare, s-a declanşat un nou atac de 
panică, cu palpitaţii, dureri în piept şi tremurături. A încercat să ajungă la un 
fotoliu (în caz că leşină) şi la telefon, pentru a-l suna pe soţul ei (până la urmă 
a renunţat). 

O a treia situaţie a apărut pe când îşi pregătea lucrarea pentru un congres 
ştiinţific de gastroenterologie. Atunci s-a gândit: „Nu am suficient timp pentru 
a face o lucrare bună. Nimeni nu mă ajută să am mai mult timp”. A simţit că are 
palpitaţii şi aproape imediat i-a venit în minte următorul gând/interpretarea 
catastrofică : „Vai de mine, sunt cu adevărat bolnavă ! Voi leşina şi voi cădea”. 
În câteva minute, a trăit un al treilea atac de panică, însă de data aceasta, teama 
de a nu-şi pierde controlul şi de a nu înnebuni au fost mai puternice. A ieşit din 
cameră şi a mers în sufragerie pentru a fi mai aproape de telefon şi s-a aşezat 
într-un fotoliu, încercând să se relaxeze. În ciuda asigurărilor repetate date de 
medicul generalist că nu este nimic în neregulă cu sănătatea sa, Dana a continuat 
să pună atacurile de panică şi stările de anxietate pe seama unei boli somatice 
nediagnosticate. În consecinţă, deşi s-a dovedit deschisă la ideea unui tratament 
psihoterapeutic, nu a fost la fel de receptivă la o conceptualizare psihologică a 
problemelor sale. 


C. Evaluarea longitudinală a cognițiilor şi comportamentelor 


Dana a crescut într-o familie cu părinţi extrem de protectivi. Responsabilitatea 
ei era să înveţe bine, în timp ce părinţii îi asigurau toate cele necesare. Avea 

aşadar suficient timp la dispoziţie pentru a-şi organiza activităţile şcolare şi, în 
consecinţă, era o elevă foarte bună. Experiențele ei de viaţă au dus la dezvoltarea 
a trei credinţe centrale. 


Prima credinţă centrală (schemă cognitivă) se referă la competenţă : „A face 
totul la standarde înalte”. Această credinţă este frecvent evaluată: „Trebuie să 
fac totul la standarde înalte, altfel sunt incapabilă, detestabilă şi slabă”. 


Cea de-a doua credință centrală se reteră la responsabilitate şi control: 
„Dacă ceilalţi nu mă ajută, nu mă pot concentra şi nu pot să deţin controlul şi să 
reuşesc în situaţiile importante din viaţa mea”. Această cogniţie este evaluată : 
„Persoanele apropiate mie trebuie să mă ajute să controlez situaţia, pentru ca să 
mă pot concentra şi să îmi ating obiectivele importante. Dacă nu mă ajută este 
groaznic şi nu pot suporta aşa ceva”. 


Cea de-a treia credinţă centrală se leagă de contort şi control şi pare a fi 
implicată în apariţia emoţiilor secundare (panica legată de panică): „Dacă sunt 
neajutorată şi nu mă pot controla, şi eu, şi ceilalţi vom avea de suferit”. Această 
cogniţie este evaluată negativ : „Trebuie să deţin întotdeauna controlul, altfel 
este groaznic şi insuportabil”. 


D. Aspecte pozitive şi puncte tari ale clientului 


Dana este o persoană inteligentă, sănătoasă fizic. lubeşte medicina şi este foarte 
disciplinată. Îşi doreşte tot ce este mai bun pentru ea şi familia ei, nici un efort 
nefiind prea mare pentru a obţine acest lucru. A trăit cu anxietate generalizată 
timp de aproape şapte ani. Mecanismele de coping utilizate în toţi aceşti ani au 
fost : evitarea problemelor, evitarea eforului fizic şi studiul intens. 


E. Ipoteza de lucru 


Dana a dezvoltat anxietatea generalizată deoarece credinţele ei centrale (factorii 
predispozanţi) au făcut-o să interpreteze o gamă largă de situaţii (factorii declan- 
şatori) ca fiind amenințătoare. Probabil că separarea de părinţii hiperprotectivi şi 
integrarea într-un mediu complet nou (factori favorizanţi ; de exemplu, alt oraş, 
alţi colegi, cerinţe mai ridicate decât în liceu) au precipitat anxietatea generalizată 
şi depresia subclinică, activând aceste credinţe centrale. Mai mult, lipsa de 
asertivitate şi abilităţi sociale (caracteristici ale personalităţii dependente) s-ar 
putea să fi amplificat şi să fi contribuit la simptomatologia anxioasă şi depresivă. 
Ulterior, în urma asocierii acestui fond de anxietate generalizată (factor pre- 
dispozant) cu presiunile evenimentelor de viaţă de după căsătorie şi cu frustrarea 
generată de aşteptările legate de susţinerea din partea soţului (factorii declanşa- 
tori), s-au dezvoltat atacurile de panică. Acestea au fost stimulate de interpretările 
catastrofice, care duc frecvent la instalarea panicii în legătură cu panica. 

7.1.4. Tratament/planul de intervenţie. O abordare din perspectiva 
terapiei cognitive 


A. Lista de probleme 


e atacurile de panică ale Danei 
sentimentul de îngrijorare în legătură cu orice lucru (anxietate generalizată şi 
depresie subclinică) 
relaţia cu soţul referitor la suportul din partea acestuia 

e stimă de sine şi asertivitate scăzute şi abilităţi sociale deficitare 


B. Scopuri terapeutice 


reducerea atacurilor de panică (inclusiv a panicii în legătură cu panica) 

e reducerea gândirii distorsionate negative, cu impact asupra anxietăţii genera- 
lizate şi a depresiei subclinice 

e stimularea asertivităţii şi dezvoltarea abilităţilor de rezolvare de probleme în 
vederea îmbunătăţirii relaţiei cu soţul şi a capacităţii de soluţionare a proble- 
melor practice 

e îmbunătăţirea abilităţilor sociale cu impact asupra trăsăturilor de personalitate 
dependentă 


C. Planificarea terapiei 


Planul de tratament a vizat, în prima fază, reducerea atacurilor de panică (inclusiv 
a panicii legate de panică) şi apoi diminuarea anxietăţii generalizate şi a depresiei 
subclinice. Ne-am propus, de asemenea, să lucrăm asupra asertivităţii, a stimei 
de sine şi a abilităţilor sociale (cu impact asupra unora dintre trăsăturile de 
personalitate dependentă). În ultima parte a terapiei au fost abordate unele pro- 
bleme practice şi a fost introdus un program de prevenire a recăderilor. 

Pentru atacurile de panică am folosit un pachet de tratament ce conţine: 
1. tehnici de restructurare cognitivă (Clark, 1995), pentru reducerea interpre- 
tărilor catastrofice (a gândurilor automate), şi 2. hiperventilaţie/tehnici de control 
al respirației (Ost, 1987), pentru a explica (în parte) şi controla simptomele de 
panică. De asemenea, la începutul intervenţiei, a fost utilizată o tehnică de 
distragere a atenţiei, atât în scop didactic (cogniţie vs emoție), cât şi terapeutic 
(managementul rapid al simptomelor). Ulterior, pachetul de intervenţie pentru 
panică a fost adaptat pentru anxietate generalizată şi depresie subclinică, constând 
în: 1. tehnici de restructurare cognitivă (Beck, 1976; Clark, 1995), pentru 
modificarea gândurilor automate şi a credințelor centrale, şi 2. tehnici de relaxare 
(Ost, 1987), pentru reducerea activării fiziologice cronice. Ne-am centrat şi pe 
modificarea (a diferite niveluri de abstractizare) a cogniţiilor evaluative asociate 

credințelor centrale. Pentru a creşte asertivitatea şi pentru a îmbunătăţi abilităţile 
sociale, am folosit antrenamentul asertiv. Trainingul pentru dezvoltarea abilităţilor 
sociale şi de rezolvare de probleme a fost folosit cu scopul de a ajuta pacienta să 
devină mai încrezătoare în sine şi mai puţin dependentă. 

Pachetul de tehnici a fost implementat după cum urmează : 


1. Pentru panică, pacienta a fost învățată o tehnică de distragere a atenţiei (de 
exemplu, să descrie în detaliu toate obiectele din cameră) având ca scopuri : 
a) combaterea convingerii Danei că nu are control asupra anxietăţii sale, b) să-i 
ofere o modalitate de management a simptomelor, utilă pentru situaţiile în care 
atacarea gândurilor automate ar fi dificilă, c) să constituie o demonstraţie de 
impact a modelului cognitiv al anxietăţii, faţă de care Dana a fost destul de 
reticentă la început. Apoi i s-a prezentat tehnica hiperventilaţiei, utilă pentru 
modificarea interpretărilor catastrofice ale senzaţiilor corporale experienţiate în 
timpul atacurilor de panică. Tehnica de control al respirației a fost de asemenea 
folosită, deoarece reduce hiperventilaţia. 

2. Pentru modificarea gândurilor automate, a interpretărilor catastrofice şi, mai 
târziu, a credințelor centrale, pacienta a fost învățată tehnici de restructurare 
cognitivă şi tehnici comportamentale. De asemenea, ne-am focalizat şi pe modi- 
ficarea cogniţiilor evaluative, prin intervenţie la diferite niveluri de abstracti- 
zare. Aceste tehnici au ajutat-o pe Dana să-şi înţeleagă gândurile şi asumpţiile 
dezadaptative şi să-şi reducă semnificativ simptomele de anxietate şi de panică, 
depresia subclinică şi unele trăsături specifice personalităţii dependente. 

3. Dana a învăţat o tehnică de relaxare şi o tehnică de control al respirației. 
Tehnica de relaxare a avut cel mai mare efect asupra anxietăţii generalizate, 
prin reducerea arousal-ului cronic. 

4. Antrenamentul asertiv şi trainingul pentru îmbunătăţirea abilităţilor sociale şi 
a abilităţilor de rezolvare de probleme au fost introduse pentru a îmbunătăţi 
relaţiile interpersonale ale Danei (în special cu soţul său) şi capacitatea ei de 
a rezolva problemele. Aceste intervenţii au avut de asemenea obiectivul de a 
o ajuta să fie mai puţin dependentă. 

5. La sfârşitul tratamentului a fost introdus un program de prevenire a recăderilor. 


D. Obstacole în terapie 


Întrucât Dana era medic - şi deci pregătită în modelul bio-medical -, a fost greu 
să fie convinsă de legătura dintre cogniţii şi emoţii printr-o abordare convenţio- 
nală. În consecință, s-a evitat impunerea logicii tratamentului (de exemplu, 
relaţia dintre cogniţii şi atacul de panică). În schimb, s-a optat pentru utilizarea 
unui număr mai mare de metode decât în mod obişnuit, pentru ilustrarea acestei 
relaţii: 1. biblioterapia - cărţi de medicină psihosomatică şi lucrări despre 
emoţii şi cogniţii -, 2. exemple incluzând literatura privind experimentele lui 
Schachter şi Singer (1962) asupra emoţiilor şi cogniţiilor. La sfârşitul acestui 

program educaţional, pacienta a fost foarte surprinsă de impactul cogniţiilor 
asupra emoţiilor şi a fost interesată să introducă aceste idei, nu doar în demersul 
nostru terapeutic, ci şi în practica sa de gastroenterolog. 


7.1.5. Rezultatele şi urmărirea evoluţiei pacientului 


Tratamentul Danei s-a extins pe parcursul a 18 şedinţe, având la început unele 
dificultăţi în acceptarea conceptualizării clinice. La şase luni după încheierea 
terapiei, nu s-au mai înregistrat atacuri de panică sau simptome de depresie 
subclinică. Totuşi, au persistat unele simptome de anxietate generalizată, însă 
acestea nu au mai îndeplinit criteriile DSM-IV pentru tulburarea de anxietate 
generalizată ; persistenţa acestor simptome reziduale este un fapt des întâlnit în 
tratamentul tulburărilor de acest tip. Asertivitatea Danei şi abilităţile sale sociale 
s-au îmbunătăţit semnificativ, ceea ce a avut un impact pozitiv asupra relaţiilor 
sale (inclusiv cu soţul şi părinţii) şi a reducerii trăsăturilor specifice personalităţii 
dependente ; din nou, acest lucru este consistent cu literatura de specialitate, 
care sugerează că trăsăturile de personalitate nu pot fi schimbate uşor, ci, adesea, 
ele sunt doar flexibilizate, pentru a reduce consecinţele lor negative. Toate aceste 
rezultate au fost operaţionalizate într-un design experimental cu un singur 
subiect: cu niveluri de bază multiple în cazul simptomelor (pentru strategia 
experimentului cu un singur subiect, vezi secţiunea 7.2). 


7.1.6. Concluzii şi discuţii 


Studiul de caz prezentat are o funcţie educativă, prezentând demersul unei 
intervenţii cognitiv-comportamentale pentru o formă specifică de psihopatologie 
şi modul în care acesta trebuie descris în contextul prezentării. 

În acelaşi timp, studiul de caz sugerează noi demersuri teoretico-experi- 
mentale : 1. investigarea rolului şi ponderii biblioterapiei în cadrul unui demers 
psihoterapeutic, mai ales pentru pacienţii rezistenți la conceptualizarea oferită de 
terapeut, 2. dezvoltarea unor demersuri care să reducă şi simptomatologia 
reziduală de tipul anxietăţii generalizate. 





Exerciţiu A 





Utilizaţi grila de evaluare a calităţii unui demers de cercetare ştiinţifică (GECC) şi 
grila de evaluare a impactului unei contribuţii ştiinţifice (GEI) pentru a evalua 
calitatea şi impactul potenţial al studiul de caz prezentat în secţiunea 7.1. 

7.2. Experimentul cu un singur subiect 


7.2.1. Cadrul general 


În continuare, vom prezenta într-o manieră sintetică şi cumulativă nucleul tare al 
paradigmei (strategiei) experimentului cu un singur subiect, paradigmă văzută ca 
o evoluţie şi o completare a paradigmei experimentale clasice (care utilizează 
loturi reprezentative de subiecţi), ce poate genera aplicaţii riguroase şi cu impact 
pragmatic în activitatea clinică. 

Pentru a eficientiza penetranţa şi receptarea acestui text, trebuie să precizăm 
de la început mai multe aspecte. Secţiunea prezintă detaliat designurile paradigmei 
experimentului cu un singur subiect, fără a insista asupra testelor de analiză 
statistică aplicabile în această paradigmă ; nu au fost detaliate nici testele specifice 
paradigmei experimentului cu un singur subiect (cu excepţia celor prototip), nici 
testele clasice de statistică adaptate acestei paradigme. Am procedat astfel 
din constrângeri de spaţiu. Testele menţionate mai sus sunt descrise amănunţit, 
accesibil şi elegant în lucrări de mare audienţă, astfel încât a reproduce ceea ce 
este deja bine cunoscut ar fi o utilizare neraţională a resurselor disponibile 
(pentru teste de analiză statistică specifice paradigmei experimentului cu un 
singur subiect, vezi Morley şi Adams, 1989; pentru teste clasice de analiză 
statistică, vezi Radu er al., 1993). Mai mult, pe parcursul prezentării sunt 
amintite diverse tehnici de intervenţie cognitiv-comportamentală, fără a fi însă 
detaliate şi prezentate explicit. Pentru aprofundarea acestor tehnici, sugerăm 
celor care nu sunt familiarizați cu domeniul psihoterapiei cognitiv-compor- 
tamentale consultarea unor lucrări de specialitate (Catania şi Brigham, 1978; 
David er al., 2000). 

Revenind la demersul acestui text, definim experimentul ca fiind un instrument 
de cercetare prin care se urmăreşte stabilirea unei relaţii cauză-efect între o varia- 
bilă independentă şi o variabilă dependentă (Radu er a/., 1993). Dacă experimen- 
tul utilizează un singur subiect în scopul identificării relaţiei cauză-efect, vorbim 
despre experiment cu un singur subiect. Experimentul cu un singur subiect este 
o întreprindere acceptată relativ recent în domeniul clinic, fiind expresia unei 
schimbări de mentalitate, cu implicaţii euristice atât pentru cercetarea, cât şi 
pentru practica clinică (Catania şi Brigham, 1978; Morley şi Adams, 1989). 


7.2.2. Scurt istoric 
În perioada când psihologia se năştea ca ştiinţă de sine stătătoare (la sfârşitul 


secolului al XIX-lea), se făcea o distincţie clară între cercetarea fundamentală şi 
aplicarea rezultatelor acestei cercetări (Baer, 1978 ; Catania şi Brigham, 1978). 

Cercetarea fundamentală, realizată în psihologie de specialişti experimenta- 
lişti, avea următoarele obiective angajate şi susţinute de cercetătorii ancoraţi în 
paradigma experimentală din acea perioadă: 1. încercarea de a descoperi noi 
cunoştinţe şi 2. dezvoltarea unei teorii unificate a comportamentului uman, din 
care ar deriva toate cunoştinţele necesare practicii psihologice. Ea se desfăşura în 
laborator, unde variabilele care influenţau comportamentul uman puteau fi bine 
controlate. Mai mult, cercetarea fundamentală urmărea identificarea şi studierea 
fiecărei variabile ce ar fi putut influenţa comportamentul uman. Această întreprin- 
dere, deşi promițătoare în angajament, era oarecum riscantă din cel puţin două 
motive : a) există un număr nelimitat de variabile ce ar putea influenţa compor- 
tamentul uman şi b) unele variabile au o influenţă slabă, tranzitorie, inconsistentă 
asupra comportamentului, fără impact pragmatic semnificativ. Pentru a-şi realiza 
obiectivele menţionate mai sus, cercetarea fundamentală recurgea aproape con- 
stant la următoarea metodologie : designuri experimentale multifactoriale, gru- 
puri eşantionate de subiecţi şi statistică descriptivă şi inferenţială. Aplicarea 
rezultatelor cercetării fundamentale a ajuns repede în impas, deoarece psihologii 
clinicieni au descoperit în scurt timp că puţine rezultate ale cercetării fundamen- 
tale au o aplicaţie serioasă şi eficientă în practica lor clinică. În consecinţă, s-a 
produs o ruptură între psihologii experimentalişti şi cei clinicieni, ultimii încer- 
când să-şi facă meseria în felul lor, bazându-se pe experienţa şi observaţiile lor 
clinice (Baer, 1978). Această ruptură a fost accentuată de faptul că metodologia 
folosită de psihologii experimentalişti era adesea inutilizabilă în cercetarea 
clinică. Spre exemplu, este foarte dificil de realizat un eşantion reprezentativ de 
populaţie clinică cu aceleaşi caracteristici : istoric al bolii, evoluţie, simptoma- 
tologie etc., pentru o cercetare menită să satisfacă rigorile metodologice ale 
cercetării fundamentale clasice. Mai mult, de-a lungul anilor, s-a iscat o polemică 
dură, psihologii experimentalişti susţinând că ceea ce fac psihologii clinicieni 
este o joacă sau orice altceva, dar nu ştiinţă. Pe de altă parte, psihologii clinicieni 
au ripostat, susţinând că psihologii experimentalişti fac ştiinţă de dragul ştiinţei, 
cunoştinţele dobândite de ei neavând vreun impact pragmatic sau vreo valoare 
ecologică (Catania şi Brigham, 1978). 

În acest context, în anii 70, odată cu naşterea psihoterapiei cognitiv-compor- 
tamentale, în metodologia cercetării clinice apare o nouă orientare de inspiraţie 
cognitiv-comportamentală. Această nouă strategie de cercetare clinică ştiinţifică, 
experimentul cu un singur subiect, acoperă prăpastia dintre psihologii experi- 
mentalişti şi psihologii clinicieni, promovând un nou tip de cercetător: scientist- 
-practitioner - psihologul practician şi om de ştiinţă în acelaşi timp (Baer, 1978; 
Morley şi Adams, 1989). Experimentul cu un singur subiect este, în acelaşi timp, 
un instrument de cercetare fundamentală şi de cercetare aplicată. Spre exemplu, 
el poate fi utilizat pentru studiul impactului întăririlor asupra comportamentului 
(cercetare fundamentală), dar şi pentru a releva progresele realizate de un pacient 
în urma unei intervenţii psihoterapeutice în care am modificat contingenţele 

comportamentale specifice din mediul său (de exemplu, atenţia colegilor după 
fiecare comportament agresiv în clasă — cercetare aplicată). Altfel spus, utilizat 
de un practician în activitatea sa clinică, experimentul cu un singur subiect îl 
transformă pe acesta într-un om de ştiinţă ce descoperă noi relaţii cauzale între 
diverse variabile. Mai mult, cuantificarea obiectivă promovată de experimentul 
cu un Singur subiect completează fericit evaluarea subiectivă făcută de subiect 
privind, de pildă, evoluţia simptomatologiei lui, în funcţie de intervenţia psiho- 
terapeutică realizată. În schimb, un om de ştiinţă utilizând experimentul cu un 
singur subiect devine, în acelaşi timp, un practician care se confruntă cu modi- 
ficarea comportamentului unui subiect-ţintă. Aceasta este una dintre faţetele 
perspectivei scientist-practitioner, perspectivă ce se bucură de o tot mai largă 
influenţă în ştiinţa psihologică a acestui început de secol. 


7.2.3. Caracteristicile experimentului cu un singur subiect 


Experimentul cu un singur subiect urmăreşte relevarea relaţiilor cauzale dintre 
diverse variabile independente şi răspunsurile subiectului uman, văzute ca varia- 
bilă dependentă. În acest scop, el promovează noi tipuri de design experimental, 
care vor fi prezentate în continuare : designul ABAB, designul cu niveluri de 
bază multiple, designul manipulărilor simultane şi designul schimbării criteriului. 

În paradigma experimentului cu un singur subiect se renunţă la identificarea 
Şi, mai ales, la studierea variabilelor independente care au un efect slab, tranzito- 
riu şi inconsistent asupra comportamentului uman. În schimb, atenţia se focali- 
zează pe studierea variabilelor ce au un efect puternic, stabil, clar şi vizibil (Baer, 
1978). Identificarea acestui efect este uşoară şi evidentă, ea transparând vizual 
din graficele elaborate (de exemplu, graficul de frecvenţă a apariţiei unui compor- 
tament). În acest sens, se diminuează ponderea statisticii inferenţiale, al cărei 
scop este tocmai identificarea efectului variabilelor independente cu impact mai 
redus asupra variabilelor dependente, efect care, fiind slab de cele mai multe ori, 
avea nevoie de metode speciale pentru a fi relevat în populaţie (de exemplu, 
analiza de varianţă, testele de semnificaţie etc.). Se păstrează însă statistica 
descriptivă, cu rol important în stabilirea relaţiei de cauzalitate între variabila 
independentă şi variabila dependentă în cazul paradigmei experimentului cu un 
singur subiect. Recent însă, chiar statistica inferenţială clasică simplă (de pildă, 
comparaţiile între două grupuri) a fost adaptată experimentului cu un singur 
subiect. Practic, măsurătorile repetate în cazul fiecărui subiect se consideră 
măsurători de la subiecţi diferiţi! Sigur, trebuie respectate constângerile de 
utilizare a acestor metode (de exemplu, distribuţia normală a datelor pentru 
testul £). În plus, pentru a prelua statistica inferenţială pe baza principiului descris 
mai sus, este important să nu existe o autocorelaţie semnificativă a variabilei 
independente şi a variabilei dependente. Dacă această corelaţie există, utilizarea 

statisticii inferenţiale clasice în cazul experimentului cu un singur subiect pre- 
supune introducerea unui coeficient de corecție. Spre exemplu, în cazul testului 7, 
formula de corecție este : z corectat = radical din (1 - pc) împărţit la (1 + po), 
totul înmulţit cu 7 calculat în mod clasic; p reprezintă valoare autocorelaţiei 
variabilei dependente, iar c este valoarea autocorelaţiei variabilei independente. 
Autocorelaţia variabilei independente este întotdeauna nesemnificativă, atunci 
când avem intervenţii ce presupun secvenţe calitativ diferite (de pildă, secvențele 
de intervenţie psihoterapeutică). Dacă intervenţiile sunt doar cantitativ diferite 
(de pildă, administrăm la început două întăriri, apoi patru etc.), se calculează 
autocorelaţia acestora. Sintetizând cele afirmate mai sus, putem spune că experi- 
mentul cu un singur subiect are două obiective. Primul se referă la îndeplinirea 
criteriilor experimentale : efect semnificativ al variabilei independente. Al doilea 
urmăreşte criteriul clinic/ecologic (pragmatic) : obţinerea unui efect al variabilei 
independente puternic, stabil şi vizibil pe graficele elaborate. 


7.2.4. Designuri ale experimentului cu un singur subiect 


7.2.4.1. Designul ABAB 


În prima fază a acestui design (A) se măsoară obiectiv (de exemplu, frecvenţa, 
durata, amplitudinea etc.) şi repetat comportamentul ce urmează să facă obiectul 
intervenţiei psihologice. Se stabileşte astfel nivelul de bază al comportamentului 
investigat. 

În faza a doua (B), după stabilizarea comportamentului în faza A, se introduce 
intervenţia psihologică ce vizează modificarea acestui comportament. 

În faza a treia (A) se elimină intervenţia psihologică, aşteptându-ne ca, în 
acest caz, ca urmare a unei posibile relaţii cauzale între comportament (variabila 
dependentă) şi intervenţia psihologică (variabila independentă), comportamentul 
să revină la nivelul său de bază. 

În faza a patra (B) se aplică din nou intervenţia psihologică, în scopul rezolvării 
problemei pacientului. 


9 EXEMPLU (vezi figura 7.1) 


În faza A, am măsurat timp de şase zile comportamentul unui elev non-asertiv de 
a răspunde la întrebările profesorului, elev ale cărui performanţe şcolare erau 
scăzute nu din cauza dificultăţilor de învăţare, ci din cauza dificultăţilor emo- 
ţionale. În faza B, am introdus intervenţia terapeutică - întăriri pozitive din partea 
profesorului. Dacă intervenţia este eficientă, ne aşteptăm ca, în această fază, 
frecvența comportamentului să crească. În faza a treia, pentru a fi siguri de 
relaţia cauzală dintre intervenţie şi modificarea comportamentală, am eliminat 
întăririle pozitive, aşteptându-ne ca frecvenţa comportamentului asertiv să scadă 

din nou. In faza a patra am introdus din nou intervenţia terapeutică, în scopul 
rezolvării simptomatologiei pacientului. 

Figura 7.1. Design experimental ABAB 


Dezavantajele şi limitele designului ABAB 


e faza a treia a acestui design s-ar putea să nu funcţioneze. Aceasta deoarece : 
1. intervenţia noastră nu a fost cauza modificării comportamentului, 2. deşi 
intervenţia a fost iniţial cauza acestui fapt, ulterior, alţi factori au ajuns să 
controleze acest comportament (de exemplu, interesul din partea colegilor) 
şi/sau 3. extincţia — retragerea întăririlor pozitive ale comportamentului — ia 
un timp lung pentru a reduce frecvenţa comportamentelor-ţintă şi, uneori, nu 
funcţionează eficient ; 

e designul implică aspecte neetice şi nepragmatice. De ce, odată ce am reuşit să 
reducem simptomatologia subiectului, să o producem din nou, doar în numele 
unor cerinţe metodologice şi de investigaţie ştiinţifică ? 


Aceste critici au dus la elaborarea unui alt tip de design - cel cu niveluri de 
bază multiple -, care încearcă să evite multe dintre neajunsurile designului 
ABAB. 


7.2.4.2. Designul cu niveluri de bază multiple 


Spre deosebire de designul ABAB, designul cu niveluri de bază multiple presu- 
pune doar primele două faze: AB. El apare în trei variante, pe care le vom 
prezenta cu cele ce urmează. 

1. Designul cu niveluri de bază multiple în cazul comportamentului 


Acest design este utilizat când pacientul are o simptomatologie complexă, inter- 
venţia psihologică având de modificat comportamente multiple. 


$ EXEMPLU 


Un subiect prezintă următoarele tipuri de comportamente dezadaptative : a) vor- 
beşte în timpul orei, b) loveşte colegele şi c) înjură. În acest caz, intervenţia 
psihologică se realizează gradat. Intervenţia în cazul primului comportament (de 
exemplu, tehnica pedepsei) reduce frecvenţa acestuia. Dacă între schimbarea 
comportamentului şi intervenţia terapeutică există o legătură cauzală, atunci 
celelalte două comportamente dezadaptative trebuie să rămână neschimbate. Apoi 
intervenim gradat în cazul comportamentului „îşi loveşte colegele”, iar în cele 
din urmă, în cazul comportamentului „înjură” (vezi figura 7.2). 

Figura 7.2. Design experimental cu niveluri de bază multiple 
în cazul comportamentului 


Acest design poate fi utilizat şi într-un cadru similar designului ABAB. În 
acest caz, pe lângă procedura pe verticală a-b-c (vezi figura 7.2) apare o procedură 
pe orizontală în care adăugăm fazele A (scoaterea intervenţiei) şi B (reintrodu- 
cerea intervenţiei). 

2. Designul cu niveluri de bază multiple în cazul subiecților 


Avem aceeaşi procedură ca în cazul designului cu niveluri de bază multiple în 
cazul comportamentului, dar în această situaţie, în locul comportamentelor mul- 
tiple avem subiecţi diferiţi, cu aceeaşi tulburare de comportament. 


3. Designul cu niveluri de bază multiple în cazul situaţiilor 
şi momentelor diferite 


Avem aceeaşi procedură ca în cazul designului cu niveluri de bază multiple în 
cazul comportamentului, dar în această situaţie, în locul comportamentelor mul- 
tiple avem acelaşi comportament în situaţii diferite. 

Uneori, se poate utiliza o variantă de design cu niveluri de bază multiple în 
care intervenţia poate începe simultan cu toţi subiecţii, în condiţiile în care unul 
este utilizat ca subiect de control (pentru un exemplu de utilizare a acestui 
design, vezi David, 2004). 


Dezavantajele şi limitele designului cu niveluri de bază multiple 


e numărul nivelurilor de bază nu este uşor de ales. Deşi în practică se consideră 
că 3-4 niveluri sunt suficiente, cu cât acestea sunt mai numeroase, cu atât 
studiul este mai valid ; 

e asumpţia că intervenţia are acelaşi efect asupra comportamentelor diferite, 
asupra unor subiecţi diferiţi sau în contexte diferite este discutabilă. Eficienţa 
unor tehnici de intervenţie psihologică este strâns legată de anumite caracte- 
ristici ale subiecţilor, de contextul în care sunt aplicate, precum şi de tipul de 
tulburare pentru care sunt elaborate ; 

e asumpţia că nivelurile de bază alese sunt independente (fiecare se modifică 
independent de celelalte) este de asemenea discutabilă. Comportamentele dife- 
rite pot fi conectate între ele, astfel încât modificarea unuia duce la modifi- 
carea celuilalt. 


7.2.4.3. Designul manipulărilor simultane 


Este utilizat pentru a studia comparativ şi simultan eficienţa a două sau mai multe 
tehnici de intervenţie terapeutică. În prima fază, se stabileşte nivelul de bază al 
comportamentului ce urmează a fi modificat. În a doua fază, se implementează 
alternativ tehnicile care urmează a fi comparate. Este esenţial ca aplicarea 
tehnicilor să se facă astfel încât ele să varieze în funcţie de momentul aplicării 
(de exemplu, dimineaţa, seara) sau de persoana care le administrează, pentru a 
elimina astfel eventualele variabile mascate. 

În faza a treia se implementează cea mai eficientă tehnică, iar în faza a patra 
se urmăreşte eficienţa intervenţiei pe timp îndelungat. Această structură este 
reflectată în figura 7.3. 

Figura 7.3. Designul manipulărilor simultane 


Dezavantajele şi limitele designului manipulărilor simultane 


e apariţia variabilelor confundate în cazul utilizării prea multor tehnici (de 
exemplu, efectul se datorează nu tehnicii, ci persoanei care o aplică), deoarece 
nu se mai poate varia legătura între tehnică şi condiţiile ei de aplicare ; 
tehnicile pot interfera între ele, alterându-şi reciproc efectul ; 
subiecţii trebuie să nu fie serios afectaţi de simptomatologie, astfel încât să 
poată discrimina tehnicile între ele şi faptul că tehnica nu este corelată cu 
prezenţa unei anumite persoane sau cu un anumit context. 


7.2.4.4. Designul schimbării criteriului 


În acest caz, efectul intervenţiei psihologice este demonstrat, arătând că respecti- 
vul comportament se modifică în acord cu criteriul stabilit de noi (vezi figura 7.4). 

De exemplu, dacă dorim să producem un comportament, el va fi aproximat 
treptat prin intervenţia aleasă (de pildă, cu ajutorul întăririlor, întâi mănâncă 
ajutat, apoi asistat, apoi independent). 


Dezavantajele şi limitele designului schimbării criteriului 


e este cel mai nesigur şi mai imprecis design cu un singur subiect, deoarece nu 
se elimină variabilele confundate ; 

e este utilizabil în cazul subiecţilor cu un coeficient de inteligenţă redus sau al 
subiecţilor cu un coeficient de inteligenţă normal, dar care au de asimilat un 
comportament complex, ce poate fi învăţat doar în trepte. 

Figura 7.4. Designul schimbării criteriului 


7.2.5. Limite ale experimentului cu un singur subiect şi modalităţi 
de depăşire a acestora 


O problemă esenţială a tuturor designurilor prezentate este obţinerea în prima 
fază (A) a unui nivel de bază stabil prin măsurători repetate. Aici pot apărea două 
probleme : 1. tendinţe în nivelul de bază (creştere sau reducere a frecvenţei com- 
portamentului) şi 2. variabilitatea mare a măsurătorilor. 

Tendinţele în nivelul de bază pot fi: a) în sensul pe care îl vizează intervenţia, 
b) în sens opus celui vizat de intervenţie, şi c) stabile, fără tendinţe importante. 

În cazul a), pentru a arăta totuşi că modificarea comportamentală se datorează 
intervenţiei şi nu tendinței naturale a comportamentului de a se modifica, putem 
apela la următoarele tehnici : 


e transformăm fiecare design cu niveluri de bază multiple în design ABAB ; 

e utilizăm designuri neinfluenţate de tendinţa nivelului de bază, cum este 
designul intervențiilor simultane ; 

e utilizăm metode de inferenţă statistică, în care măsurătorile repetate din 
fiecare fază sunt considerate date culese de la subiecţi diferiţi şi, în conse- 
cinţă, pentru estimarea rezultatelor, apelăm la metodele statisticii inferen- 
ţiale clasice (de exemplu, analiza de varianţă etc.). În cazurile b) şi c), 
tendinţele nu pot afecta inferenţa pe care o facem în ceea ce priveşte relaţia 
cauzală dintre comportament (variabila dependentă) şi intervenţie (variabila 
independentă). 


Pentru evaluarea tendinței nivelului de bază, se foloseşte statistica descriptivă 
(Morley şi Adams, 1989) a experimentului cu un singur subiect: 1. testul 

punctelor extreme (7urning points test), testul mărimii distanţei (phase-lengh 
test), testul diferenţei semnal (difference-sign test), pentru a vedea dacă datele 
culese sunt întâmplătoare sau constituie expresia unei realităţi psihologice ; 
2. testul „Kendall tau” (Kendal!/'s tau), testul înregistrării datelor (7he Record fest), 
pentru a identifica eventualele tendinţe în medie ale datelor în nivelul de bază. 

Testul punctelor extreme este cel mai elegant şi mai utilizat test pentru a 
evalua dacă datele culese prin măsurători repetate asupra unui subiect sunt 
aleatorii sau exprimă o realitate psihologică. EI va fi utilizat şi în cadrul acestei 
lucrări, aşa încât îl prezentăm în cele ce urmează. Dacă seria este la întâmplare, 
ne aşteptăm ca numărul vârfurilor şi numărul depresiunilor să fie distribuit în 
mod predictiv. Într-o serie, vârfurile se referă la valorile mai mari decât valorile 
vecine din dreapta sau din stânga ; depresiunile sunt reprezentate de valorile mai 
mici decât valorile vecine din dreapta sau din stânga. 


$ EXEMPLU 


Fie A seria de date culese prin măsurători repetate pe un singur subiect. 

A : 8354285695. Suma vârfurilor şi depresiunilor în serie se notează cu 7 şi 
este egală cu 6. Consultând un tabel de corespondenţă (Morley şi Adams, 1989), 
găsim pentru o serie cu 10 măsurători (N= 10) o probabilitate P=0,8392. În baza 
acestui rezultat, nu putem respinge ipoteza nulă conform căreia seria este formată 
din valori alese la întâmplare. 

Pentru a identifica eventualele tendinţe în medie a datelor în nivelul de bază, 
se utilizează următoarele teste statistice : testul „Kendall tau” (Kendall's tau) şi 
testul înregistrării datelor (7he Record tes?). Testul înregistrării datelor este cel 
mai elegant şi mai utilizat test pentru a evalua tendinţele în media şi variabilitatea 
nivelului de bază. EI va fi utilizat şi în cadrul acestei lucrări, aşa încât îl prezen- 
tăm în cele ce urmează. Acest test presupune ca, începând de la a doua valoare, 
să notăm cea mai mare şi cea mai mică valoare din serie, trecând prin toate 
valorile, comparativ cu valorile anterioare. 


9 EXEMPLU 


În seria 457348, 5 şi 7 sunt valori mari, 3 este valoare mică, 4 nu este cotat, 
deoarece nu este nici cea mai mare de până la el şi nici cea mai mică, iar 8 este 
valoare mare. Pornind de la aceste înregistrări, se calculează doi indici : d, care 
este egal cu numărul valorilor mari minus numărul valorilor mici (în cazul 
nostru, d = 3-1 = 2); şi s, care este egal cu numărul valorilor mari plus 
numărul valorilor mici (în cazul nostru, s = 3 + 1 = 4). Dacă nu există tendinţă 
în medie, ne aşteptăm ca d să fie apropiat de 0. Dacă d este negativ, atunci nivelul 
de bază este descrescător. Dacă d este pozitiv, atunci nivelul de bază are o ten- 
dinţă ascendentă. Indicele s este utilizat pentru a verifica tendinţa în variabilitatea 
datelor. Dacă există o tendinţă crescătoare în variabilitatea datelor, ne aşteptăm 
ca s să fie mare. Dacă variabilitatea scade, atunci s va fi mic. În funcţie de valorile 

lui d şi s, precum şi de numărul de măsurători, toate raportate la tabele de refe- 
rinţă (prezentate de Morley şi Adams, 1989), putem respinge sau nu ipoteza nulă 
că seria nu are o tendinţă crescătoare sau descrescătoare în medie (indicele 4) sau 
în varianţă (indicele s). 

Variabilitatea datelor este un alt factor ce poate influenţa inferenţa în experi- 
mentul cu un singur subiect. Variabilitatea poate fi mare, mică sau ciclică şi este 
evaluată cu statistica descriptivă (Morley şi Adams, 1989) a experimentului cu un 
Singur subiect: testul înregistrării datelor (7he Record fest) şi testul Dufour 
(Dufour's test). Pentru o inferenţă corectă, este necesară o variabilitate cât mai 
mică a datelor şi trebuie evitată variabilitatea mare sau ciclică, deoarece, în 
aceste cazuri, inferenţa cauzală este mai greu de realizat. În cazul variabilităţii 
mari sau ciclice (de pildă, frecvenţa comportamentului în nivelul de bază variază 
între 0 şi 100), inferenţa cauzală nu se mai poate susţine şi, în consecinţă, trebuie 
redusă variabilitatea prin următoarele tehnici : 


e identificarea şi eliminarea surselor de variabilitate mare sau ciclică ale com- 
portamentului (de exemplu, prezenţa sau absenţa unor stimuli) ; 

e se face media măsurătorilor obiective cumulate ale comportamentului pe 
parcursul a două-trei zile. 


În concluzie, considerăm că experimentul cu un singur subiect este un instru- 
ment de cercetare şi practică psihologică eficient şi promiţător, care nu trebuie să 
lipsească din bagajul metodologic al nici unui scientist-practitioner. Practica 
psihologică şi rezultatele investigaţiilor de specialitate sugerează, acolo unde 
este posibil, necesitatea utilizării preponderente a designului cu niveluri de bază 
multiple în cazul subiecţilor, în variantă ABAB (cu 3 niveluri de bază), deoarece 
este cea mai eficientă, mai elegantă şi mai riguroasă procedură a experimentului 
cu un singur subiect. 


7.2.6. Experimentul cu un singur subiect în practica psihologică 


(pentru detalii privind fazele parcurse şi tehnicile de intervenţie utilizate, 
vezi David er al., 2000) 


Introducere 


Perspectiva clasică behavioristă (comportamentală) consideră că influenţa întări- 
rilor asupra comportamentului nu este mediată de factori cognitivi, adică de 
modul în care subiectul percepe întăririle pe care le primeşte. Perspectiva cog- 
nitivă arată că impactul întăririlor asupra comportamentului ar putea depinde de 
modul în care subiectul percepe întăririle : ca un determinant sau ca o consecinţă 
a comportamentului său. Aceasta probabil datorită unor mecanisme defensive 
angajate de subiect în scopul de a-şi proteja imaginea în faţa unei „manipulări 
percepute” („mi se dă întărirea ca să mă facă să mă comport într-un anumit fel”). 

Demersul intervenţiei clinice prezentate în continuare a avut două obiective: 
1. un obiectiv terapeutic (reducerea comportamentelor non-asertive şi sporirea 
celor asertive) şi 2. un obiectiv ştiinţific (studiul impactului factorilor cognitivi 
în întăririle behavioriste). Pentru a testa comparativ - prin prisma modelului 
strategiei „experiment crucial” (vezi raționalismul critic) - cele două teorii 
(behavioristă vs cognitivă), facem următoarele ipoteze : 


e dacă perspectiva cognitivă este corectă: „Dacă subiectul percepe întărirea ca 
determinat al comportamentului («mi se dă întărirea ca să mă facă să produc 
un anume comportament»), şi nu ca o consecinţă a acestuia («am primit 
întărirea deoarece am făcut un comportament» sau «primesc întărirea pentru 
comportamentul pe care eu am decis să îl fac»), este extrem de probabil ca 
impactul acesteia să fie redus” ; 

e dacă perspectiva behavioristă este corectă, atunci „ambele modalităţi de 
administrare a întăririlor vor fi eficiente”. 


Evaluare şi diagnostic psihologic (clinic). Stabilirea relaţiei terapeutice 


Subiectul A.P. este elev la liceul pedagogic din Satu Mare. EI se prezintă ca un 
subiect cu un nivel intelectual crescut, evidenţiat de probele de inteligenţă 
(coeficientul de inteligenţă C./. = 120, evaluat cu testul Raven). Cu toate acestea, 
performanţele şcolare sunt reduse, subiectul fiind un elev retras, anxios şi 
neproductiv, deşi profesorii menţionează că atunci când este întrebat direct, A.P. 
răspunde corect şi pertinent. Interviul clinic realizat a scos în evidenţă un deficit 
de comportamente asertive, subiectul putând fi caracterizat în general ca un elev 
silitor, care învaţă, dar care, datorită anxietăţii şi blocajelor emoţionale, nu poate 
transpune în performanţă cele achiziţionate, neavând curajul să răspundă şi să se 
implice în activităţi. Subiectul declară că „este aşa de când se ştie”, iar părinţii 
confirmă acest lucru, afirmând că „A.P. a fost întotdeauna un copil retras şi 
emotiv”. Examinarea psihologică a confirmat aspectele relevate în interviu 
(examinarea cu testele de anxietate STAI, forma X1 şi X2, a scos în evidenţă o 
anxietate mare, atât ca stare, cât şi ca trăsătură). 


Elaborarea intervenţiei psihologice (psihoterapeutice) 


După etapa de evaluare şi diagnostic clinic, din cadrul căreia mai sus am men- 
ţionat doar câteva aspecte relevante pentru ceea ce dorim să ilustrăm în acest 
exemplu, s-a pus la punct un program de intervenţie psihologică ce cuprindea 
mai multe pachete de tehnici de intervenţie: restructurare cognitivă, antre- 
nament asertiv, modificare comportamentală şi tehnici de relaxare. Prezentăm în 
continuare un segment al intervenţiei psihologice care vizează intervenţia la nivel 
comportamental, celelalte direcţii de intervenţie (nivel biologic prin tehnici de 
relaxare, nivel cognitiv prin tehnici de restructurare cognitivă şi prin antrenament 
asertiv) nefiind prezentate aici, pentru facilitarea asimilării şi înţelegerii exem- 
plului prototip. 

Stabilirea demersului teoretico-experimental 


Are loc atunci când intervenţia este dublată şi de o cercetare ştiinţifică. Interven- 
ţia la nivel comportamental, prin tehnici specifice de modificare comportamentală, 
a fost dublată de o investigaţie teoretică având un impact pragmatic în demersul 
psihoterapeutic. Astfel, se pune problema în ce măsură modul în care subiectul 
percepe întăririle pe care le primeşte pentru diverse comportamente influenţează 
eficienţa acestor întăriri ? Perspectiva clasică behavioristă (comportamentală) 
consideră că influenţa întăririlor asupra comportamentului nu este mediată de 
factori cognitivi, adică de modul în care subiectul percepe întăririle pe care le 
primeşte. Perspectiva cognitivă arată că impactul întăririlor asupra compor- 
tamentului ar putea depinde de modul în care subiectul percepe întăririle : ca 
determinant sau ca o consecinţă a comportamentului său. 


Intervenţia psihologică (psihoterapuetică), dublată de realizarea demersului 
experimental stabilit 


Întregul proces a fost realizat într-o variantă fundamentată de substratul teore- 
tico-metodologic al designului ABAB. În prima fază s-a înregistrat frecvenţa com- 
portamentului asertiv de a răspunde la ore timp de 10 zile - nivelul de bază A. 
Media acestor frecvenţe a fost de 3,5 răspunsuri pe zi, iar abaterea standard (AS) 
a fost egală cu 0,69. Analiza descriptivă a arătat că nivelul de bază nu este ales 
aleatoriu (furning point test: T = 2, p<0,05), nu există tendinţe în medie 
(Kendall's tau test : tau = 0,10, p> 0,50) şi varianţă (Record test : S = 4, p>0,50 
şi Duffor's test pentru variaţii ciclice : T = 4,p>0,50). În consecinţă, nivelul de 
bază are caracteristicile necesare de stabilitate pentru a începe un demers clinico- 
-experimental. În faza a doua (tratament/întărire-consecinţă), subiectul a primit 
întăriri pozitive pentru comportamentele asertive : pentru fiecare răspuns benevol 
şi corect la ore, subiectul primea întăriri de tipul : atenţie din partea profesoarei, 
profesoara i se adresa pe numele mic şi îi zâmbea, primea mai multă atenţie din 
partea profesoarei după ore etc. 

Ca urmare a acestei intervenţii comportamentale de manipulare a întăririlor, care 
s-a desfăşurat pe parcursul a 20 de zile, frecvenţa comportamentului asertiv a crescut 
considerabil faţă de nivelul de bază: media frecvenţelor = 7,8, AS = 0,57, iar 
comparaţia nivelului de bază cu intervenţia psihologică (întărirea consecinţă) a 
indicat o modificare semnificativă : (28) = 2,90, p<0,05. Aceasta înseamnă că 
tratamentul - manipularea întăririlor pentru a creşte frecvenţa unui comporta- 
ment - este eficient. În faza a treia (tratament/întărire-determinant) au continuat 
intervenţiile din faza a doua, cu următoarea modificare : subiectul a fost informat 
că este participant la un experiment ce urmăreşte creşterea performanţelor sale 
asertive. Ca urmare a acestei informări, întăririle care în prima fază erau 
percepute de subiect ca nişte consecinţe ale comportamentului său au devenit 

determinanţi ai comportamentului (aspecte confirmate de interviul postinter- 
venţie). Faza a treia a intervenţiei s-a desfăşurat pe parcursul a 20 de zile. Media 
frecvenţelor comportamentului asertiv a fost de 5,2, AS = 0,56. Raportând acest 
rezultat la nivelul de bază, se obţine o creştere semnificativă a comportamentului 
asertiv /(28) = 2,80, p <0,05, iar raportându-l la tratamentul din faza a doua se 
obţine o scădere semnificativă a acestui comportament - (28) = 2,56, p<0,05. 
Aceasta înseamnă că întărirea-determinant este mai eficientă decât lipsa întăririlor 
în creşterea frecvenţei comportamentului asertiv, dar este mai puţin eficientă 
decât întărirea percepută ca o consecinţă în creşterea frecvenţei aceluiaşi tip de 
comportament. 

În faza a patra s-a revenit la intervenţia din faza a doua, atingându-se criteriul 
de performanţă stabilit anterior. Mai mult, psihoterapeutul a cerut evaluări ale 
modificărilor produse în comportamentul asertiv atât subiectului, cât şi altor 
persoane din mediul său : colegii, profesoara participantă la intervenţie etc. 


Evaluarea intervenţiei, concluzii şi discuţii la demersul experimental 


Rezultatele acestei intervenţii s-au concretizat în mai multe aspecte. Intervenţia 
psihologică a dus la creşterea comportamentelor asertive, deci la remiterea unei 
părţi din simptomatologia subiectului. Mai mult, remiterea simptomatologiei a 
fost cuantificată obiectiv prin metodele statistice utilizate ; desigur, există şi o 
cuantificare subiectivă din partea subiectului şi a altor persoane (de exemplu, 
profesoara), care dobândeşte însă rigoare ştiinţifică dacă este dublată şi de 
evaluarea obiectivă. Altfel spus, evaluarea şi intervenţia psihoterapeutică în cadrul 
paradigmei experimentului cu un singur subiect satisfac două criterii : 1. criteriul 
ştiinţific şi experimental (modificarea să fie semnificativă statistic) şi 2. criteriul 
clinic (modificarea să fie semnificativă şi resimţită pozitiv de cel asupra căruia 
este ţintită). 

Pe lângă beneficiul clinic, intervenţia psihologică a dus şi la unele dezvoltări 
teoretice în domeniu. Astfel, rezultatele obţinute arată că impactul întăririlor 
asupra comportamentului uman este mediat de modul în care subiectul percepe 
întăririle. Dacă întăririle sunt percepute ca nişte consecinţe ale comportamentului, 
ele au un impact mai mare decât dacă sunt percepute ca determinant al acestuia, 
deoarece, în al doilea caz, intervine probabil o manipulare percepută de subiect, 
ce antrenează mecanisme defensive de opoziţie la influenţa întăririlor. Rămâne 
de investigat dacă nu cumva efectele descoperite în acest demers experimental nu 
sunt mediate şi de alţi factori - ne gândim în special la Jocus of control („locul 
controlului”). Probabil cei care au un locus al controlului extern nu sunt afectaţi 
de manipularea percepută - întărirea-determinant -, deoarece ei consideră în 
mod natural comportamentul lor ca fiind influenţat şi determinat de factorii 
externi. În schimb, cei cu un locus al controlului intern consideră în general 
comportamentul propriu ca fiind determinat de factori interni (de exemplu, pro- 
pria voinţă etc.), ceea ce-i face, probabil, mai refractari la manipulări percepute 

ca întăriri determinante ale comportamentului şi mai permeabili la întăririle 
percepute ca nişte consecinţe ale comportamentului lor. Această investigaţie 
viitoare se justifică cu atât mai mult cu cât subiectul investigat în demersul 
prezentat mai sus s-a dovedit a fi, în cadrul examinărilor psihologice, un subiect 
cu un locus intern al controlului, ceea ce, după cum am arătat anterior, ar fi putut 
influenţa concluziile formulate. Mai mult, acest demers experimental viitor 
trebuie să ducă la verificarea rezultatelor obţinute aici în cadrul unor designuri 
experimentale cu un singur subiect mai riguroase : designul nivelurilor de bază 
multiple în variantă ABAB sau al unor designuri multifactoriale clasice, pentru a 
creşte rigoarea concluziilor formulate. 


7.2.7. Remarci finale 


Prezentarea de mai sus a avut două obiective : în primul rând, de a atrage atenţia 
asupra unei metodologii de investigaţie clinică riguroasă şi pe nedrept neglijată 
în literatura, cercetarea şi practica de specialitate — experimentul cu un singur 
subiect. Utilizat profesionist, experimentul cu un singur subiect are valenţe 
euristice deosebite pentru practica şi cercetarea clinică, fie ca demers de sine 
stătător sau completând cu succes demersul experimental clasic. În al doilea 
rând, ne-am propus să oferim un exemplu prototip de investigaţie şi intervenţie 
clinică în care cercetarea fundamentală, cea aplicată şi intervenţia de specialitate 
se pot realiza simultan, contribuind la eficientizarea intervenţiei psihologice şi la 
pragmatizarea cercetării în domeniu. Această integrare a cercetării cu practica 
clinică este o miză ce nu trebuie pierdută pentru dezvoltările de anvergură în 
domeniu : ea trebuie cultivată şi stimulată continuu, în scopul promovării unui 
nou tip de cercetător — scientist-practitioner. 





( Exerciţiu D 





Utilizaţi grila de evaluare a calităţii unui demers de cercetare ştiinţifică (GECC) 
şi grila de evaluare a impactului unei contribuţii ştiinţifice (GEI) pentru a evalua 
calitatea şi impactul potenţial al cercetării şi prezentării acesteia din secţiu- 
nea 7.2.6. 

7.3. Studiul clinic controlat 


7.3.1. Consideraţii generale 


În sens larg, sintagma studiu clinic controlat se referă la orice cercetare/investi- 
gaţie cu referinţă clinică bine condusă. În aceste studii, relaţia dintre variabilele 
independente, respectiv predictori, şi variabilele dependente, respectiv criteriu, 
sunt stabilite la nivelul maxim de rigoare (uneori cu includerea variabilelor 
mediatoare şi moderatoare) permis de designul cercetării. 

În sens restrâns, sintagma se referă la cercetări experimentale — studii/investi- 
gaţii clinice randomizate (randomized clinical trial) —, în care se vizează testarea 
eficienţei unor intervenţii clinice ; acesta este sensul utilizat în general în litera- 
tura de specialitate ; îl vom folosi şi noi în acest capitol. 

Controlul în studiile clinice este fundamental şi se realizează în mai multe 
feluri: 1. manipularea variabilei independente (de exemplu, variabila inde- 
pendentă tratament, cu două modalităţi/condiţii : „tratament psihoterapeutic” şi 
„tratament medicamentos”); 2. includerea şi/sau excluderea explicită în/din 
studiu a unor variabile care pot afecta relaţia variabilă independentă - variabilă 
dependentă ; 3. distribuirea randomizată a subiecţilor în condiţiile de tratament ; 
4. statistic (de exemplu, corelaţia parţială, ANCOVA etc.). Dacă într-un studiu 
clinic sunt îndeplinite cel puţin condiţiile 1 şi 3, vorbim despre studii clinice 
randomizate, controlate (experiment). Dacă este îndeplinită doar condiţia 1, 
vorbim despre studii clinice nerandomizate, necontrolate (cvasiexperiment). Dacă 
nu avem nici condiţia 1, nici condiţia 3, vorbim despre studii clinice non-expe- 
rimentale (de exemplu, corelaţionale). 

Manipularea variabilei independente este o caracteristică a experimentului şi 
cvasiexperimentului. Controlând variabila independentă, cercetătorul creşte vali- 
ditatea internă a studiului, adică asigură condiţiile ca, dacă relaţia există, variabila 
independentă să influenţeze în sensul aşteptat variabila dependentă. Dacă variabila 
independentă nu este manipulată (de pildă, sexul), e posibil ca efectul acesteia 
asupra variabilei dependente să fie contaminat de o serie de variabile mascate, 
asociate de-a lungul timpului cu variabila independentă. Spre exemplu, într-un 
studiu imaginat pe o planetă îndepărtată, găsind un efect al sexului asupra nive- 
lului de inteligenţă, am fi tentaţi să spunem că bărbaţii sunt mai inteligenţi decât 
femeile ; este însă foarte posibil ca acest rezultat să fie determinat nu de diferen- 
ţele de sex, ci de educaţia primită (variabilă mascată), în anumite societăţi femei- 
lor nefiindu-le permisă educaţia. Dacă am fi putut manipula variabila sex, având, 
de exemplu, un eşantion de fiinţe asexuate cărora să le inducem un anumit „sex” 
în cursul cercetării, probabilitatea ca fiinţele care deveneau femei şi cele care 
deveneau bărbaţi să aibă acelaşi nivel de educaţie era mai crescută, impactul 
variabilei mascate fiind astfel mai redus (efectul ar fi şi mai redus dacă subiecţii 

ar fi distribuiţi randomizat în cele două condiţii experimentale ; vezi infra). Alte 
exemple de manipulări ale variabilei independente sunt cele în care se asigură 
nivelul adecvat al variabilei independente pentru a avea efectul scontat. De pildă, 
dacă alocăm subiecţii randomizat (sau nu) unor clinici în care se face fie terapie 
cognitiv-comportamentală, fie terapie medicamentoasă, putem avea surpriza ca 
aceste tratamente să nu aibă efect; însă acest lucru se poate datora nu lipsei de 
eficienţă a acestor terapii, ci faptului că nu au fost implementate adecvat, lucru pe 
care, dacă nu controlăm variabila independentă, nu avem cum să-l evităm şi/sau 
să-l cunoaştem. 

Dacă observaţiile sau teoriile anterioare sugerează că anumite variabile pot 
altera efectul variabilei independente asupra variabilei dependente, atunci ele 
trebuie fie excluse din design, fie incluse în acesta în mod controlat (de exemplu, 
ca variabile mediatoare şi/sau moderatoare). 

Alocarea randomizată a subiecţilor în condiţiile variabilei independente asigură 
creşterea validității interne prin distribuirea variabilelor ce pot influenţa relaţia 
variabilă independentă - variabilă dependentă relativ egal între condiţiile de 
tratament, reducând astfel erorile studiului. Să presupunem că avem un studiu în 
care dorim să comparăm efectul psihoterapiei şi medicaţiei asupra tulburării 
depresive majore (depresie). În acest caz, dacă variabila optimism influenţează 
pozitiv efectul psihoterapiei şi medicaţiei asupra depresiei şi dacă nu am controlat 
efectul ei prin includerea sau excluderea explicită a acestei variabile din design, 
distribuirea randomizată a subiecţilor în condiţia de psihoterapie şi medicaţie ne 
asigură că numărul „optimiştilor” în cele două condiţii va fi similar, ceea ce 
reduce eroarea experimentală. Altfel, este posibil ca, dacă numărul „optimiştilor” 
este mai mare în grupul de psihoterapie, efectul superior al acesteia faţă de 
medicaţie să fie determinat de prezenţa „optimiştilor”, nu de efectul psihotera- 
piei. Distribuirea randomizată a subiecţilor în condiţiile variabilei independente 
nu trebuie confundată cu selecţia randomizată a eşantionului de studiu. Selecţia 
randomizată a eşantionului permite generalizarea rezultatelor în populaţia de 
referinţă, fiind aşadar legată de validitatea externă a studiului. Populaţia este 
constituită din toate cazurile ce au caracteristica investigată. De cele mai multe 
ori, cercetările nu se pot realiza asupra populaţiei din mai multe motive, printre 
care cele mai importante sunt: a) adesea, populaţia fiind foarte mare, este 
imposibil de studiat toate cazurile ; şi b) chiar dacă ar putea fi studiate toate 
cazurile, uneori acest lucru nu este indicat; spre exemplu, unele tratamente noi 
pot fi periculoase şi, în consecinţă, testarea la nivelul întregii populaţii este un 
risc prea mare. În aceste condiţii se apelează la un subset al populaţiei numit 
eşantion, selectat pe baza unor reguli. Există două mari clase de eşantioane : 
1. nereprezentative pentru populaţie ; şi 2. selectate pentru a fi reprezentative 
pentru populaţie. Dacă eşantioanele se bazează pe loturi de convenienţă sau sunt 
selectate potrivit unor criterii, adesea, ele nu sunt reprezentative pentru populaţie. 
Aşadar generalizarea la populaţie a rezultatelor obţinute prin cercetarea lor este 

problematică. Dacă eşantioanele sunt selectate prin proceduri de randomizare 
(de pildă, randomizare simplă, stratificată, de „clusteri”), atunci ele pot fi repre- 
zentative pentru populaţie, asigurând cercetării o validitate externă mai mare. În 
domeniul clinic (şi mai ales într-un studiu clinic controlat), acest tip de eşan- 
tionare este adesea greu de realizat din cauza costurilor mari. Spre exemplu, un 
eşantion reprezentativ pentru populaţia pacienţilor cu tulburări de anxietate, la 
nivelul României, ar fi de aproximativ 1.000 de persoane; nu mai menţionăm 
aici dificultatea reunirii lor din diverse locuri ale ţării pentru o procedură 
standardizată ! În consecinţă, în domeniul clinic se utilizează adesea eşantioane 
de convenienţă (de exemplu, bolnavii dintr-o secţie de psihiatrie) sau selectate pe 
baza unor criterii de includere şi de excludere (pe bază de voluntariat). Aşadar, 
pentru generalizarea rezultatelor sunt necesare cercetări de replicare a lor. 
Procedura recomandată este aceea de a avea studii cu validitate internă foarte 
bună, ale căror rezultate să fie replicate în cercetări diferite. 

În fine, o altă formă de control este cel statistic. În această variantă, efectul 
nedorit al unor variabile este controlat nu prin designul studiului, ci prin prelu- 
crările statistico-matematice. Spre exemplu, dacă avem multe comparații a poste- 
riori (post-hoc), atunci trebuie făcute corecţii statistice, pentru a evita apariţia 
erorii de tip 1 (de pildă, prin utilizarea unor analize ANOVA post-hoc conser- 
vatoare). Un alt exemplu este corelaţia parţială, în care se verifică asocierea 
dintre două variabile, controlând efectul unei a treia variabile. 


9 EXEMPLU 


Anxietatea şi depresia pot fi asociate/corelate pozitiv. Este însă posibil ca această 
asociere să fie determinată de o a treia variabilă, care le influenţează similar pe 
amândouă (de exemplu, convingerile/cogniţiile iraționale). Pentru a verifica acest 
lucru, se face corelaţia parţială între depresie şi anxietate, controlându-se cogni- 
ţiile iraționale ; practic, se urmăreşte ce asociere mai rămâne între anxietate şi 
depresie dacă „se scoate” efectul cogniţiilor iraționale. Adesea, după acest con- 
trol, asocierea dintre anxietate şi depresie nu mai este semnificativă. 

După aceste consideraţii asupra controlului şi importanţei acestuia, să remar- 
căm că în unele studii clinice controlate, datorită unui control excesiv, se poate 
ajunge uneori la o validitate externă scăzută. Spre exemplu, aşa cum am menţionat 
anterior (vezi capitolul 3), în procedura standard, pacienţilor li se spune că există 
50% şanse să fie în grupul cu tratament activ şi 50% şanse să fie în grupul 
placebo. Această informaţie reduce semnificativ efectul placebo, care, prin natura 
lui, se bazează pe faptul că pacientul crede cu tărie (spre 100%) că primeşte un 
tratament activ. În practica clinică, în condiţiile în care se administrează medicaţie 
placebo, pacientul este convins că primeşte medicaţie activă. În aceste condiţii, 
clinicianul nu îi spune pacientului: „Poate îţi dau medicaţie, poate îţi dau un 
tratament placebo”. Aşadar studiile clinice controlate subevaluează impactul 
efectului placebo, aşa cum se manifestă el în practica clinică. Apoi, în practică, 

pacienţii îşi aleg de obicei forma de tratament, ceea ce poate duce la o creştere 
a impactului acestuia (David, 2003), pe când în studiul clinic controlat, subiecţii 
sunt distribuiţi randomizat în condiţiile de intervenţie, ceea ce poate scădea 
eficienţa tratamentului (un pacient care spera să primească medicaţie poate să nu 
aibă aderenţă la un tratament psihoterapeutic la care a fost distribuit prin 
randomizare). Mai mult, selecţia după criterii foarte riguroase a subiecţilor în 
sivă majoră, fără tulburare de panică) poate duce la artificialitate şi la o scădere 
a validității externe, în practica clinică pacienţii prezentând adesea comorbiditate, 
exprimată printr-un „cluster” de tulburări psihice (de pildă, tulburare depresivă 
majoră şi tulburare de panică). În baza acestor analize, aşa cum am mai afirmat, 
se discută astăzi despre două categorii de studii clinice controlate. Studiile de 
eficienţă (efficacy) se derulează astfel încât se maximizează validitatea internă, 
iar cele de eficacitate (effectiveness) se derulează în aşa fel încât se maximizează 
validitatea externă (de exemplu, se utilizează subiecţi cu patologie diversă). 
Uneori, încercând să aproximeze condiţiile de practică, în studiile de eficacitate, 
subiecţii nu mai sunt distribuiţi randomizat în condiţiile tratamentului manipulat, 
promovându-se un design cvasiexperimental. Combinaţiile între aceste două 
demersuri ne permit să avem o perspectivă riguroasă şi ecologică asupra impac- 
tului unui tratament în practica clinică, nucleul tare şi punctul de reper rămânând 
însă studiul clinic randomizat. 


7.3.2. Spre o practică clinică validată ştiinţific 


Cele peste 600 de tehnici de intervenţie psihoterapeutică (Bergin şi Garfield, 
1994) au fost adesea întemeiate pe experienţă şi studii de caz, rareori fiind 
investigate în studii clinice controlate. Recentele studii clinice controlate asupra 
eficienţei psihoterapiilor au fost sumarizate în meta-analize cantitative (de exem- 
plu, Lambert, 2003 ; Lambert şi Ogles, 2003 ; Wampold er a/., 1997), care au 
arătat că psihoterapiile sunt eficiente pentru un spectru larg de tulburări psihice, 
acolo unde sunt eficiente, au efecte pe termen lung şi previn recăderile mai bine 
decât medicaţia psihotropă, iar diferenţele dintre diversele forme de psihoterapie 
nu sunt semnificative (deşi există un uşor avantaj al psihoterapiilor cognitiv- 
-comportamentale faţă de celelalte forme de psihoterapie). Multe dintre aceste 
studii au fost însă criticate sub aspectul rigorii metodologice (de exemplu, nu au 
respectat toate constrângerile de control ale studiilor clinice controlate), aşa încât 
rezultatele şi concluziile meta-analizelor bazate pe ele sunt discutabile. În conse- 
cinţă, Asociaţia Psihologilor Americani (APA) şi Societatea pentru o Psihologie 
Clinică Ştiinţifică (Society for Science for Clinical Psychology - SSCP), din 
cadrul Diviziei de Psihologie Clinică (Divizia 12), au început un program de 
stabilire a criteriilor pe care o strategie de intervenţie psihoterapeutică trebuie 


156 METODOLOGIA CERCETĂRII CLINICE. FUNDAMENTE 


să le respecte pentru a deveni validată ştiinţific (pentru detalii, vezi APA, pe 
http : //www.apa.org, şi David, 2003). Criteriile minime stabilite de APA pentru 
ca un tratament psihoterapeutic să fie validat ştiinţific sunt cele ale unui studiu 
clinic controlat, adaptat pentru investigația psihoterapiei : 


e Trebuie să existe un manual care să descrie clar strategia de intervenţie. 
Sigur, nu este vorba de algoritmizarea intervenţiei clinice. Intervenţia psiho- 
terapeutică trebuie particularizată la pacientul cu care lucrăm. Este vorba 
despre nişte strategii euristice care, apoi, în funcţie de condiţia pacientului şi 
de terapeut, sunt individualizate pentru fiecare caz în parte. Prezenţa acestor 
strategii euristice reprezintă ştiinţa, iar particularizarea lor în cazul fiecărui 
pacient înseamnă ştiinţă făcută cu artă. Această etapă permite controlul realizat 
prin manipularea variabilei independente de către cercetător. 

e Tratamentul este investigat în cadrul unor studii clinice randomizate (ran- 
domized clinical trials - RCT). Pacienţii sunt distribuiţi randomizat în cel 
puţin două grupuri: un grup de control (de exemplu, nu primeşte tratament, 
este înscris pe o listă de aşteptare, primeşte un tratament placebo sau primeşte 
un tratament clasic/standard deja validat) şi un grup experimental, care pri- 
meşte tratamentul investigat. Această etapă permite controlul prin distribuirea 
randomizată a subiecţilor în condiţiile variabilei independente. 

e Performanţa grupului experimental trebuie să fie mai bună decât performanţa 
celui de control (sau egală cu a acestuia, dacă grupul de control primeşte un 
tratament clasic). În evaluarea rezultatelor unui program de intervenţie se iau 
în calcul atât criteriile statistice, cât şi cele clinice (ecologice). Relevanţa 
Statistică asigură generalizarea rezultatului în populaţie, iar relevanţa ecologică 
asigură implementarea lui în practica obişnuită. Spre exemplu, dacă se aplică 
o procedură de relaxare ce reduce tensiunea arterială sistolică de la 200 la 
180, această diferenţă poate fi semnificativă din punct de vedere statistic, deşi 
nu are o relevanţă clinică (pacientul este tot hipertensiv). O intervenţie 
eficientă va reduce tensiunea arterială sistolică de la 200 la 120, ceea ce 
înseamnă o semnificaţie statistică şi ecologică (pacientul se înscrie în limitele 
normalităţii pentru valoarea tensiunii arteriale sistolice). 

e Trebuie menţinut la minimum rolul cercetătorilor şi al expectanţelor subiecților 
asupra măsurătorilor efectuate. Acest lucru se realizează prin strategia blinding 
(„orbire”, „mascare”). Altfel spus, se încearcă faptul ca subiecţii să nu 
cunoască, pe cât posibil, condiţia de tratament din care fac parte şi/sau rolul 
măsurătorilor efectuate. La rândul lor, cercetătorii ar trebui să nu cunoască 
condiţia de tratament în care se găseşte pacientul şi rolul măsurătorilor 
efectuate (cei care fac măsurătorile trebuie să fie alte persoane decât cei care 
fac intervenţia). În cercetările asupra psihoterapiei, acest lucru este mai greu 
de realizat, mascarea funcţionând mai ales în cazul celor ce fac măsurătorile, 
ei neştiind din ce grup de intervenţie face parte subiectul. Mascarea nu poate 
funcţiona în cazul celor care administrează intervenţia şi/sau al pacienţilor, ei 

ştiind condiţia variabilei independente (intervenţia pe care o administrează, 
respectiv o primesc). 


Aceste criterii minime pentru ca un tratament psihoterapeutic să fie validat 
ştiinţific au fost însă îmbogăţite recent de către APA, adăugându-se elemente noi. 


e Când grupul de control presupune lipsa tratamentului Sau lista de aşteptare, 
este necesar un al treilea grup — grupul placebo. Acesta primeşte un tratament 
care se prezintă pacientului ca fiind eficient pentru condiţia lui, însă care de 
fapt nu vizează mecanismele etiopatogenetice presupuse a fi implicate în 
suferinţa pacientului. Ca exemple de tratamente psihologice placebo amintim : 
discuţiile libere, discuţiile pe teme specifice (de exemplu, despre nutriţie), 
terapia suportivă etc., iar ca exemple de tratamente medicale placebo amin- 
tim: administrarea unei capsule care, deşi este prezentată pacientului ca 
medicament, nu conţine nici o substanţă activă. Prezenţa grupului placebo ne 
permite să testăm simultan nu doar eficienţa intervenţiei, ci şi teoria presupusă 
a justifica intervenţia respectivă. În lipsa grupului placebo, putem spune doar 
că tratamentul este eficient, dar nu cunoaştem cauzele eficienţei sale. Adesea, 
când se propune un tratament nou (sau un sistem nou de terapie), acesta apare 
ca un pachet conţinând tehnici de intervenţie şi teoria asociată lor. Aşadar, 
pentru a fi considerat pe deplin validat ştiinţific, un program de intervenţie 
trebuie să aibă atât tehnici eficiente, cât şi teorii valide care să le justifice. 
Dacă facem disjuncţie între cele două componente, putem ajunge la situaţii 
ciudate, în care tehnicile de mesmerism ar fi probabil considerate ştiinţifice. 


Să argumentăm prin analogie cele afirmate aici, descriind succint evoluţia 
mesmerismului (pentru detalii, vezi Gauld, 1992). Mesmer a fost un medic 
vienez care a elaborat o teorie conform căreia planetele şi stelele ne influenţează 
prin intermediul unui fluid numit magnetism animal. Acest magnetism este 
prezent în fiecare dintre noi, precum şi în mediul înconjurător. Dacă există un 
exces sau un deficit de magnetism în organismul uman, apare boala. În ce constă 
tratamentul ? Cum în acea perioadă s-au descoperit magneţii (obiecte interesante, 
care se influenţau — se atrăgeau sau se respingeau - reciproc şi atrăgeau şi influen- 
ţau alte corpuri), Mesmer a presupus că magneţii au proprietatea de a influenţa 
magnetismul animal. În consecinţă, a început să-i folosească în tratament. Mag- 
neţii era puşi pe zonele bolnave sau acolo unde apărea durerea, pentru a reduce 
dezechilibrul de magnetism animal presupus că determina boala. Mai târziu, 
Mesmer a susţinut că el are abilităţi speciale (este mai sensibil la magnetismul 
animal), prin care poate modifica direct deficitul care cauzează boala, fără a mai 
utiliza magneţi — doar atingând bolnavii cu o baghetă sau făcând pase magnetice 
de-a lungul zonelor bolnave, Mesmer elimina dezechilibrul magnetismului animal 
şi, astfel, reducea sau elimina simptomatologia. Utilizând aceste proceduri, se 
afirmă că Mesmer a ameliorat sau a vindecat suferinţa a peste 20.000 de pacienţi 
(Gauld, 1992). Probabil că dacă aceste strategii ar fi fost comparate cu un grup 

de control (fără tratament sau listă de aşteptare), într-un studiu clinic controlat, 
mesmerismul ar fi fost considerat ştiinţific pe baza criteriilor minime. Mesmer a 
cerut însă ca şi teoria lui să fie recunoscută ca fiind ştiinţifică. În acest sens, 
Ludovic al XVI-lea a numit o comisie regală condusă de Benjamin Franklin 
(ambasadorul Statelor Unite în Franţa, în acea perioadă) şi alcătuită din perso- 
nalităţi ale vremii (de exemplu, Bailly, Guillotine, Lavoisier etc.). Pentru a testa 
teoria lui Mesmer, un grup de pacienţi a fost mesmerizat de către Mesmer însuşi, 
iar un alt grup a fost indus în eroare : li s-a spus că sunt mesmerizaţi, dar de fapt 
nu au fost. Cu toate acestea, manifestările şi ameliorarea suferinţei au fost aproxi- 
mativ identice în cele două grupuri, infirmându-se astfel teoria lui Mesmer. Con- 
cluziile comisiei au arătat că magnetismul animal nu produce nimic. Vindecarea 
este dată de sugestibilitatea şi imaginaţia bolnavilor, ceea ce astăzi am numi efect 
placebo. Prin prisma acestui exemplu, poate că înţelegem mai clar importanţa 
unui grup placebo în studiile de eficienţă a diverselor forme de tratament. Pro- 
babil că eficienţa multor forme de tratamente, aşa-numitele tratamente alternative 
(de exemplu, bioenergie), poate fi explicată prin efectul placebo. În acest context, 
trebuie menţionat că, prin prisma ştiinţei, nu există tratamente ştiinţifice şi 
alternative (de exemplu, de medicină alternativă), ci doar tratamente validate sau 
nevalidate ştiinţific ! Urmând acest model, cercetările recente au arătat că multe 
forme de terapie sunt de fapt pseudoştiinţifice (McNally, 1999). Cel mai cunoscut 
caz este cel al „terapiei de reprocesare şi desensibilizare prin mişcarea ochilor” 
(Eye Movement Desensitisation and Reprocessing —- EDMR ; pentru detalii, vezi 
Lilienfeld, 1996; McNally, 1999). Conform teoriei acestei terapii, mişcarea 
ochilor, pe baza unui protocol stabilit de terapeut, duce la reprocesarea adaptativă 
a informaţiilor traumatizante şi la reducerea simptomatologiei în cazul stresului 
posttraumatic. O serie de studii clinice controlate (RCT) au arătat că această 
formă de terapie este eficientă în tratarea tulburărilor de stres posttraumatic 
(APA a inclus-o ca tratament cu suport ştiinţific parţial pentru tulburarea de stres 
posttraumatic ; vezi http ://www.apa.org sau David, 2003). Când s-a analizat 
însă teoria acestor tehnici, s-a arătat că efectul pozitiv al intervențiilor este 
explicat de factori comportamentali — mecanismul expunerii —, şi nu de mişcarea 
ochilor, aşa cum sugera EMDR (pentru detalii, vezi McNally, 1999). Aşadar, 
deşi intervenţia pare să fie eficientă, teoria care o justifică este alta decât cea 
propusă de autorii ei. Dacă EMDR ar fi prezentată ca o intervenţie eficientă 
pentru tulburarea de stres posttraumatic, ea ar fi considerată o tehnică eficientă, 
ale cărei mecanisme urmează să fie clarificate. Deoarece EMDR îşi prezintă 
eficienţa intervenţiei ca fiind justificată de teoria originală (de exemplu, mişcarea 
ochilor), ca sistem terapeutic (intervenţie + teorie), ea este considerată pseudo- 
ştiinţă. Utilizată în practică drept strategie de intervenţie ale cărei mecanisme 
urmează să fie clarificate, EMDR este ştiinţă ; utilizată ca strategie eficientă prin 
protocolul de mişcare a ochilor, EMDR este pseudoştiinţă. 

7.3.3. Anatomia studiului clinic controlat 


7.3.3.1. Cadrul general 


O analiză „anatomică” a studiului clinic controlat (studiu clinic randomizat) este, 
de fapt, o particularizare, în funcţie de obiectivul studiului clinic controlat, a 
demersului prezentat în capitolul 4. Aşa cum am mai menţionat, un studiu clinic 
controlat este o cercetare experimentală în care avem ca obiectiv principal 
compararea eficienţei unei intervenţii prin raportare la un grup de control (de 
exemplu, fără tratament, listă de aşteptare, placebo, tratament standard). Cola- 
teral, se poate investiga şi teoria schimbării şi se poate face analiza cost-beneficii 
a intervenţiei. Teoria schimbării ne poate spune care sunt mecanismele prin care 
intervenţia îşi face efectul, iar analiza cost-beneficii ne arată dacă intervenţia 
poate fi aplicată ţinând cont de resursele limitate ale sistemului de sănătate. 
Altfel spus, o procedură de intervenţie poate fi eficientă, dar în cazul în care 
costurile asociate ei sunt foarte mari, s-ar putea să nu fie utilizată. 
Vom prezenta secvențial componentele unui studiu clinic controlat. 


7.3.3.2. Componentele unui studiu clinic controlat 
(randomizat) — Sistemul CONSORT 


Recent, s-a încercat standardizarea componentelor studiilor clinice controlate, 
pentru a creşte calitatea şi comprehensiunea acestora. Astfel, sistemul CONSORT 
(The Consolidated Standards of Reporting Trials ; pentru detalii, vezi http : // 
www.consort-statament.org) cuprinde 22 de itemi ce trebuie discutaţi în prezenta- 
rea studiului clinic randomizat şi derularea etapelor, aşa cum apar ele în figura 7.5. 

Cei 22 de itemi ce trebuie prezentaţi şi discutaţi în contextul prezentării unui 
studiu clinic controlat sunt: titlul şi rezumatul, introducerea, metoda (partici- 
panţii, intervenţiile, obiectivele, variabilele dependente, mărimea eşantionului şi 
modalitatea de selecţie, generarea secvenţei de randomizare, mascarea alocării 
randomizate, implementarea randomizării, mascarea variabilelor asociate cu eva- 
luarea şi intervenţia, metodele statistice utilizate), rezultatele (etapele parcurse de 
participanţii la studiu, selecţia participanţilor, datele demografice şi din pre-test, 
subiecţii analizaţi, rezultatele planificate [a priori], rezultatele post-hoc, eveni- 
mente adverse), discuţiile (concluzii şi interpretarea rezultatelor, generalizarea 
rezultatelor, interpretarea generală a rezultatelor). 

Pornind de la aceste dezvoltări, recent, s-a creat şi sistemul TREND pentru 
studiile clinice nerandomizate (Transparent Reporting of Evaluation With Non- 
Randomized Designs) ; nu îl discutăm aici, dar el poate fi găsit detaliat pe http: // 
www.TREND-statament.org. 

Prezentarea secvenţierii componentelor studiului clinic controlat trebuie să 
apară ca în figura 7.5. 

Figura 7.5. Secvenţierea componentelor implicate în studiul clinic controlat 
(după sistemul CONSORT) 


Pornind de la analiza CONSORT şi de la literatura de specialitate (Pedhazur 
şi Schmelkin, 1991), am elaborat o strategie mai intuitivă de prezentare a 
componentelor unui studiu clinic controlat (descrisă în continuare), care să 
potrivească atât modalitatea lor de derulare, cât şi pe cea de prezentare. 

7.3.3.3. Derularea componentelor unui Studiu clinic controlat 


Componentele majore ale unui studiu clinic controlat, în contextul prezentării 
acestuia, sunt (vezi şi capitolul 4) : introducerea, metoda, rezultatele, concluziile 
şi discuţiile, bibliografia şi anexele, fiecare cu subcomponentele proprii. Să le 
analizăm în continuare, într-o secvenţă logică de organizare (vezi şi Anexa 2, 
pentru un exemplu de proiect de cercetare de tipul studiului clinic randomizat). 


Introducere 


Problema. O problemă este o discrepanţă între o stare prezentă (ceea ce ştim) şi 
o stare-scop (ceea ce vrem să ştim). În cazul unui studiu clinic controlat, problema 
se referă la faptul că nu ştim dacă o intervenţie este eficientă sau nu şi/sau nu 
ştim care sunt mecanismele care o fac eficientă şi care sunt costurile şi beneficiile 
utilizării ei. Pentru a deveni o problemă serioasă şi de interes ştiinţific (relevantă), 
starea iniţială trebuie riguros abordată. Bazele de date reprezentative pentru 
cunoaşterea în domeniul clinic sunt: Psyclnfo (http : //www.apa.org/psycinfo/), 
PubMed (http : //www.ncbi.nlm.nih.gov/entrez/query.fegi ? DB=pubmed) şi 
Cochrane Review (http : //www.cochrane.org/reviews/index.htm). Fără această 
analiză comprehensivă, este foarte probabil să formulăm probleme deja rezolvate 
sau de interes personal, fără ecou în comunitatea ştiinţifică. 


Obiectivele. Odată ce problema a fost clar definită, se stabilesc obiectivele 
cercetării. Aceste obiective corespund stării finale definite în cadrul problemei. 
Într-un studiu clinic controlat, starea-scop este identificarea eficienţei unei 
intervenţii şi, colateral, testarea teoriei schimbării şi/sau efectuarea analizei 
costurilor. Pentru a creşte rigoarea rezultatelor, este important ca studiul clinic să 
fie prospectiv ; altfel spus, datele trebuie culese în cadrul cercetării şi nu se face 
o sinteză a literaturii asupra datelor deja existente. 


Ipotezele. O etapă importantă în cercetare este formularea ipotezelor (vezi 
capitolul 4). Într-un studiu clinic controlat, ipotezele pot lipsi uneori sau, adesea, 
pot fi formulate în termeni similari cu ipoteza nulă. Spre exemplu, dacă dorim să 
testăm o intervenţie mai scurtă decât una standard, nu ne aşteptăm ca ea să fie 
neapărat şi mai eficientă ; dacă se dovedeşte la fel de eficientă ca şi cea standard, 
dar este mai uşor de administrat, va fi preferată. Aşadar ipoteza ar putea suna în 
felul următor: nu ne aşteptăm să existe diferenţe între intervenţia nouă şi 
tratamentul standard. La o analiză atentă, pare că ne propunem să confirmăm 
ipoteza nulă, deşi noi ştim că ea nu poate fi confirmată. Dacă avem însă o putere 
statistică adecvată, putem formula ipoteza într-un mod congruent cu ipoteza 
nulă, deoarece putem argumenta că, în condiţiile în care greşim atunci când 
afirmăm că nu există diferenţe (în urma analizelor statistice), efectul care poate 
totuşi exista este probabil prea mic pentru a conta clinic. Dacă nu există o putere 
statistică adecvată, o asemenea ipoteză duce la falşi negativi. Similar, dacă nu 

formulăm ipoteze, ci doar obiective (de exemplu, să comparăm eficienţa a două 
tratamente alternative), atunci concluziile nu vor fi „tari”, ele bazându-se pe un 
demers inductiv post-hoc (din datele culese în cursul studiului: Date-inducţie- 
- Teorie). Ţinând însă cont de faptul că se asigură un control crescut cercetării de 
acest tip (vezi formele de control discutate anterior), probabilitatea ca aceste 
concluzii să fie valide şi să nu fie expresia unor falşi pozitivi sau falşi negativi 
este crescută ; ele au valoarea celor ce rezultă din analizele a posteriori, fără a 
avea aşadar valoarea concluziilor bazate pe analize a priori anticipate de ipoteze 
(demers : Date culese anterior studiului-inducţie-Teorie-deducţie-Ipoteză-induc- 
ţie-Date culese în cursul studiului). 


Metoda 


Subiecții. Lotul studiat trebuie să fie descris sub aspectul caracteristicilor demo- 
grafice şi al celor relevante pentru obiectivele şi/sau ipotezele studiului. Preciza- 
rea foarte clară a unor criterii de includere şi de excludere a subiecţilor în 
cercetare asigură un plus de rigoare. În studiile clinice controlate, subiecţii 
participă numai pe bază de voluntariat, aşa încât trebuie să fie foarte bine 
informaţi asupra riscurilor şi beneficiilor pe care le implică studiul. Selectarea 
riguroasă a lotului poate creşte validitatea internă a cercetării. Dacă se doreşte şi 
o validitate externă ridicată, lotul trebuie să fie un eşantion reprezentativ din 
populaţia studiată, lucru mai greu de realizat, din cauza costurilor mari. Aşa cum 
am mai exemplificat, un eşantion reprezentativ pentru populaţia pacienţilor cu 
tulburări de anxietate, la nivelul României, ar fi de aproximativ 1.000 de per- 
soane ; nu mai menţionăm aici dificultatea reunirii lor din diverse locuri ale ţării 
pentru o procedură standardizată ! Procedura alternativă este de a avea studii cu 
validitate internă foarte bună, ale căror rezultate să fie replicate în cercetări 
diferite. De asemenea, aici se descrie locul de unde au fost selectaţi subiecţii şi 
locul în care se fac intervenţiile şi se culeg datele şi modul în care participanţii 
au fost distribuiţi în condiţiile de tratament. Într-un studiu clinic controlat, 
subiecţii sunt distribuiţi randomizat în condiţiile de tratament, ceea ce asigură 
studiului o validitate internă crescută. Tot la această secţiune, se prezintă analiza 
puterii statistice a cercetării. 


Instrumentele/materialele (de exemplu, testele psihologice) utilizate pentru a 
măsura diverse variabile (caracteristici ale obiectului studiat) trebuie descrise 
clar şi precis. Ele trebuie să poată fi identificate şi evaluate sub aspectul rigorii 
lor ca instrumente de măsurare (de pildă, calităţile psihometrice). Este important 
ca persoanele care evaluează subiecţii să nu deţină informaţii privind grupul în 
care se găseşte pacientul (de exemplu, experimental vs control), pentru a nu 
influenţa rezultatele. De obicei, în studiile clinice controlate, măsurătorile se fac 
la începutul cercetării (pentru a vedea nivelul de start), pe parcursul cercetării 
(pentru a vedea evoluţia subiecţilor), la sfârşitul tratamentului (pentru a vedea 
rezultatele obţinute) şi în perioada de urmărire a evoluţiei pacienţilor (pentru a 

vedea stabilitatea rezultatelor obţinute). Aceste măsurători repetate se pot influenţa 
negativ unele pe altele, astfel încât este de dorit utilizarea unui control statistic 
(de exemplu, ANCOVA). 


Designul cercetării prezintă variabilele implicate în studiu şi modul în care 
ele sunt măsurate. Aşadar designul trebuie să fie adaptat atingerii obiectivelor şi/ 
sau testării ipotezelor cercetării şi este în strânsă legătură cu materialele utilizate, 
prin care se măsoară variabilele descrise în design. Într-un studiu clinic controlat, 
adeseori avem următoarele categorii fundamentale de variabile : 


e variabile independente : sunt reprezentate de intervenţii şi au cel puţin două 
modalităţi (tratament şi control). Ele sunt controlate de cercetător (de exemplu, 
sub aspectul administrării), ceea ce asigură cercetării o validitate internă crescută ; 

e variabile dependente : se referă la efectul scontat. Unele pot fi primare (cele 
mai importante pentru obiectivul cercetării), altele - secundare. 


Dacă studiul are ca obiectiv şi testarea teoriei schimbării, în design se includ 
adesea alte două clase de variabile (controlul lor explicit poate creşte validitatea 
internă a cercetării) : 


e variabile mediatoare : presupuse a media relaţia dintre variabila independentă 
şi variabila dependentă ; 

e variabile moderatoare : presupuse a modera efectul variabilei independente 
asupra variabilei dependente. 


Procedura. Se descrie foarte clar şi detaliat întregul demers al cercetării. Nive- 
lul de descriere trebuie să fie la un grad de detaliere care să asigure posibilitatea 
ca procedura să poată fi reprodusă de orice alt cercetător din comunitatea 
ştiinţifică ce doreşte să evalueze şi/sau să reproducă rezultatele unei cercetări. 

La acest nivel, într-un studiu clinic controlat, trebuie prezentate următoarele 
aspecte (care asigură controlul variabilei independente) : 


e protocolul, în care se descriu foarte clar şi precis intervenţiile ; 
e modalităţile de asigurare a rigorii şi integrităţii intervențiilor ; 
e posibilele evenimente adverse. 


Analiza datelor. Aici se prezintă metodele de analiză a datelor ce vor fi utili- 
zate pentru obţinerea rezultatelor. O atenţie deosebită trebuie acordată modului 
în care se analizează datele lipsă. 


Rezultate 


Secţiunea de rezultate trebuie constituită în funcţie de distincţia dintre analizele a 
priori şi cele a posteriori (post-hoc). Analizele a priori sunt cele planificate înainte 
de culegerea datelor. Interpretarea acestor rezultate se exprimă în concluzii. Analizele 
a posteriori sunt cele care nu au fost anticipate, dar efectuarea lor scoate în 
evidenţă relaţii interesante. Atenţie : interpretarea acestor rezultate nu se traduce 
în concluzii, ci în noi teorii, ce pot fi testate în studii viitoare! Dacă studiul 


164 METODOLOGIA CERCETĂRII CLINICE. FUNDAMENTE 


clinic controlat nu are ipoteze sau teorii care să fie testate prin rezultatele 
obţinute, ci rezultatele obţinute se raportează direct la obiectivele stabilite, atunci 
forţa concluziilor este similară cu cea a analizelor a posteriori (sunt teoretizări 
post-hoc ale datelor obţinute). 

O analiză a „pierderii/morţii” experimentale (a7trition) este obligatorie. De 
asemenea, se efectuează alte analize care au fost prezentate în secţiunea de analiză 
a datelor (de exemplu, datele lipsă), asigurându-se şi un control statistic acolo 
unde este cazul (de pildă, utilizarea măsurătorilor din pre-test drept covariate în 
post-test - ANCOVA). 


Concluzii şi discuţii 
Secţiunea de concluzii şi discuţii cuprinde : 


concluziile, adică interpretarea psihologică a rezultatelor analizelor a priori ; 
noile teorii, adică interpretarea psihologică a rezultatelor analizelor a posteriori 
şi posibilitatea demarării unor noi studii care să testeze aceste teorii ; 

e limitele cercetării şi posibile modalităţi de corectare a lor în studii viitoare, 
implicaţiile teoretice şi practice ale rezultatelor obţinute. 


Bibliografia şi anexele 


Bibliografia va cuprinde toate referinţele menţionate în cercetare. Aşa cum am 
mai spus, rolul acesteia este nu de a arăta cât a citit autorul, ci de a ghida cititorul 
în literatura relevantă pentru cercetarea-ţintă, în scopul unei replicări sau dezvol- 
tări independente a acesteia. Modalitatea de raportare a bibliografiei nu este 
omogenă, ea făcându-se diferit de la un domeniu la altul. Pentru domeniul psiho- 
logiei clinice, normele de redactare sunt cele stabilite de Asociaţia Psihologilor 
Americani (vezi http : //www.apa.org). În anexe se prezintă informaţii detaliate 
referitoare la aspectele procedurale menţionate în text. Nivelul de detaliere trebuie 
să permită utilizarea lor în cercetări independente. 


7.3.4. O grilă de evaluare a calităţii unui studiu clinic controlat (GECS) 


Pe baza analizei prezentate anterior şi a includerii itemilor din sistemul CONSORI, 
am construit o grilă de evaluare a calităţii unui studiu clinic controlat (GECS) ce 
permite evaluarea calităţii unui studiu clinic controlat, în contextul prezentării 
acestuia. Sistemul CONSORIT nu este un sistem de evaluare a calităţii, ci doar 
unul de verificare a prezenţei sau absenței unor componente, în baza cărora se 
poate apoi evalua indirect calitatea studiului clinic controlat. Grila propusă aici 
porneşte de la sistemul CONSORT, pe care îl transformă dintr-un sistem de 
ghidaj într-unul de evaluare, ce permite comparații riguroase între diverse studii 
clinice controlate. Pe baza GECS, se poate calcula un scor total (însumarea 
scorului de la fiecare indicator) şi/sau scoruri pe etapele fundamentale ale unui 
studiu clinic controlat (de exemplu, introducere, metodă etc.), suma acestora ducând 


în final tot la scorul total. GECS a fost validată prin analiza unor studii clinice 
controlate în reviste cotate ISI (N=20) vs reviste necotate ISI (N= 10) (p <0,05), 
iar în cadrul revistelor cotate ISI, între reviste cu factor de impact mare (peste 
1,5; N=10) vs reviste cu factor de impact mic (sub 1,5; N=10) (p<0,05). 
Fiecare articol a fost evaluat de doi evaluatori, concordanța dintre aceştia fiind de 


STRATEGII DE CERCETARE CLINICĂ ŞTIINŢIFICĂ 


0,60. În acest demers s-a pornit de la ideea validată anterior (Garfield, 1996), 


conform căreia cercetările riguroase sunt publicate mai ales în reviste ISI cu 
factor de impact mare. Analizele comparative de mai sus sunt pentru scorurile 
date de primul evaluator (rezultatele sunt similare pentru scorurile date de al 
doilea evaluator). Scorul minim de la care un studiu clinic controlat este consi- 


derat satisfăcător prin prisma GECS este de 100 de puncte. 








e.» 


Grilă de evaluare a calităţii unui studiu clinic controlat (GECS) 


Introducere — Scor parţial : 

Problema clinică este clar definită* 

Starea iniţială a problemei se bazează pe analiza 
comprehensivă a literaturii clinice de specialitate 

(de exemplu, Cochrane Review, PubMed)* 

Starea finală a problemei este clar prezentată* 
Problema este relevantă pentru comunitatea ştiinţifică* 
Obiectivele sunt prezentate operaţional* 

Obiectivele corespund cu starea finală a problemei* 
Ipotezele derivă logic din analiza teoretică 

Ipotezele sunt orientate spre soluţionarea problemei 
Ipotezele sunt formulate în termeni teoretici, dar verificabili 


Metoda -— Scor parţial: 

Lotul utilizat este prezentat detaliat, prin prisma caracteristicilor 
relevante pentru obiective* 

Subiecţii sunt distribuiţi randomizat în grupurile definite 

de modalităţile variabilei independente (de exemplu, intervenţie)* 
Există o analiză a puterii statistice* 

Materialele utilizate sunt clar descrise* 

Materialele utilizate au calităţi metrice verificate* 

Designul este clar descris (de exemplu, rolul fiecărei variabile — 
independentă, dependentă şi, eventual, mediatoare, moderatoare — este 
clar prezentat)* 


În dreptul fiecărui indicator (____) asociat etapelor/componentelor studiului clinic 
controlat, se notează punctajul obţinut, pe o scală între 1 şi 5 (1 - nu; 2 - mică 
măsură ; 3 -— satisfăcător; 4 - bine; 5 - foarte bine). Scorul total obţinut prin 
însumarea acestor scoruri (sau a scorurilor parţiale ale fiecărei etape a cercetării 
ştiinţifice) reprezintă rigoarea demersului de cercetare ştiinţifică. Punctajul de 
referinţă de la care studiul clinic controlat este considerat satisfăcător este de 
100 de puncte. 


1, 

Designul este adecvat testării ipotezelor şi/sau atingerii obiectivelor* 
Procedura este descrisă la un nivel de detaliere ce permite 
reproducerea ei* 

Sunt descrise şi asigurate toate condiţiile pentru atingerea integrităţii 
tratamentelor (protocol clar descris şi reproductibil, calitatea 
intervenţiei etc.)* 

Se prezintă raţiunea şi metodele utilizate pentru analiza datelor* 


Rezultate - Scor parţial : 

Rezultatele se bazează pe analiza corectă a datelor culese prin prisma 
designului elaborat* 

Se face distincţie între analizele a priori şi cele a posteriori 

Se prezintă corect indicatorii statistici* 

Se prezintă şi mărimea efectului* 

Se discută relevanţa statistică vs relevanţa clinică* 


Concluzii şi discuţii — Scor parţial : 

Concluziile se bazează pe interpretarea psihologică corectă 
a rezultatelor obţinute* 

Concluziile sunt asociate cu analizele a priori 
Concluziile-ipoteză sunt asociate cu analizele a posteriori 
Se discută limitele cercetării* 

Se discută implicaţiile şi/sau noile dezvoltări teoretice 
şi/sau practice ale cercetării* 


Bibliografie — Scor parţial : 

Bibliografia este scrisă conform normelor existente în domeniu* 

Toate lucrările menţionate în text se află la bibliografie 

Bibliografia nu conţine mai multe lucrări decât cele menţionate în text 


Anexe - Scor parţial: 

Anexele sunt suficient de detaliate pentru a permite utilizarea lor 
într-un studiu independent 

Toate informaţiile din anexe au fost anticipate în text 


Scor total 


Notă : (*) constituie condiţii minime care trebuie îndeplinite pentru ca un studiu clinic 


controlat să fie considerat satisfăcător. 








Exerciţiu 








Utilizaţi grila de evaluare a calităţii unui studiu clinic controlat (GECS) pentru a 
evalua studiile clinice controlate, aşa cum apar ele în patru articole, dintre care 
două sunt ISI, iar două sunt non-ISI. 











Remarci finale 


Rolul oricărei cercetări este de a produce cunoştinţe, exprimate în propoziţii, 
cu scopul de a rezolva problemele cu care ne confruntăm. Cercetarea ştiinţifică 
este un tip particular al cercetării. Avantajul cercetării ştiinţifice, în comparaţie 
cu celelalte tipuri de cercetare, este că asignarea valorilor de adevăr ale propo- 
ziţiilor se face într-un mod riguros, ceea ce duce la cunoştinţe cu valoare prag- 
matică ridicată. Într-adevăr, diferenţa dintre ingineria genetică şi încrucişările/ 
altoirile de simţ comun, dintre farmacoterapie şi tratamentul cu ierburi medicinale 
este, în fapt, diferenţa dintre cercetarea ştiinţifică şi cercetarea non-ştiinţifică (de 
exemplu, de simţ comun). 

Nu trebuie uitat însă că cercetarea ştiinţifică se desfăşoară în cadrul unui sis- 
tem socio-economic cu influenţe directe asupra modului în care se face aceasta. 
Conştientizarea acestor influenţe, printr-o reflecţie critică, este fundamentală pentru 
a ne înscrie în nişte modele normative de cercetare ştiinţifică şi pentru a reduce 
distorsiunile şi influenţele pseudoştiinţelor. 

Încheiem prin a propune o grilă de lectură ştiinţifică pentru „orice” ; ea este 
formată dintr-o serie de constructe fundamentale, grupate în 5 „clusteri” care, 
împreună, formează arhitectura cercetării ştiinţifice ca sistem/instituţie. Con- 
structele sunt definite în continuare prin definiţii de lucru, fără pretenţia de a fi 
exhaustive ; definițiile mai riguroase se află în textul lucrării. 


Constructe fundamentale în cercetarea ştiinţifică 


1. Filosofia ştiinţei/epistemologie 

e construct — o proiecţie mentală a unei clase de obiecte sau a unor relaţii 
dintre obiecte (vezi şi obiect) ; 

e cunoştinţe — informaţii exprimate în propoziţii, care pot avea valori de 
adevăr (vezi şi propoziție şi valori de adevăr) ; 

e demers de cercetare de tip fenomenologic — demers care îşi propune să 
cunoască fenomenele/mecanismele prin care subiectul uman dezvoltă o 
realitate construită (vezi şi realitate) ; 

e demers de cercetare de tip hermeneutic/intuiţionist — demers care îşi pro- 
pune să cunoască realitatea construită de subiectul uman (vezi şi realizate) ; 

demers de cercetare de tip pozitivist — demers care îşi propune să cunoască 
realitatea observată (vezi şi realitate) ; 
empiric -— cu referire la propoziţii de observaţie (vezi propoziții de obser- 
vaţie) ; 
falsificabilitate — o modalitate de testare a unor teorii prin intermediul 
verificării ipotezelor derivate deductiv din teorie (vezi şi ipoteză) ; 
ipoteză — o predicţie verificabilă asupra stării de lucruri derivată deductiv 
dintr-o teorie ; 
obiect - „orice” care poate influenţa direct sau indirect activitatea analiza- 
torilor ; 
operaţionalizare - definirea unor constructe printr-un set de propoziţii de 
observaţii care descriu un set de operaţii (vezi şi verificabilitate) ; 
propoziţie — unitatea de bază a unui sistem organizat de semne, ce exprimă 
cunoştinţe ; 
propoziţii de observaţie — formulări într-un sistem de semne (limbaj), al 
căror adevăr este stabilit prin confruntarea cu realitatea (starea de lucruri 
la care se referă) ; 
realitate — ansamblul obiectelor şi al relaţiilor dintre ele ; 
realitate observată — o construcţie ce rezultă din interacţiunea dintre o 
posibilă „realitate absolută” (ceva), necunoscută în mod direct (de exemplu, 
lumea „noumenelor” în metafora kantiană), şi arhitectura cognitivă a unei 
specii. În cadrul unei specii, interacţiunea şi comunicarea raţională sunt 
posibile ca urmare a unor standarde comune asigurate de constanţa lumii 
„noumenelor” şi a elementelor comune de arhitectură cognitivă a speciei 
(de exemplu, detectarea culorilor, utilizarea limbajului etc.). Interacțiunea 
dintre specii diferite este posibilă ca urmare a unor standarde comune 
asigurate de constanţa lumii „noumenelor” şi a unor elemente de arhitec- 
tură cognitivă comune tuturor speciilor (de exemplu, probabil percepţia 
contururilor etc.). Această realitate este exprimată în propoziţii de obser- 
vaţie (vezi propoziții de observaţie). Realitatea observată poate fi de două 
tipuri : 

- realitate observată independent de subiect. În acest caz, se asumă că 
propoziţiile de observaţie nu depind de „teoriile prealabile” pe care le 
are subiectul (această idee asumată iniţial de abordarea pozitivă nu mai 
este astăzi considerată a fi validă) 

- realitate observată dependent de subiect. În acest caz, se asumă faptul 
că propoziţiile de observaţie depind de „teoriile prealabile” pe care le 
are subiectul ; 

realitate construită — unii autori (vezi abordările postmoderne) afirmă că 

nu este important şi nu contează dacă lumea „noumenelor” (sau ceva 

similar) există sau nu. Important este că avem o realitate psihologică ce 
este construită majoritar de mintea umană în interacţiunea dintre oameni 

(uneori şi de cercetători în cadrul cercetării). Existând standarde comune 
acestei construcţii, rolul propoziţiilor de observaţie rămâne acelaşi, de a se 
raporta direct la o realitate construită. Postmodernismul radical/extrem nu 
recunoaşte însă aceste standarde comune, astfel încât rolul propoziţiilor de 
observaţie este redus şi, în consecinţă, discursul raţional are de suferit 
(această abordare radicală/extremă nu este influentă în epistemologie, 
având un statut similar cu poziţia pozitivistă ortodoxă a realităţii observate 
independent de subiect) ; 

teorie - un ansamblu organizat de constructe, ansamblu ce poate avea 
valori de adevăr şi ale cărui funcţii sunt : 1. descriptive (descriu realitatea), 
2. predictive (prezic anumite aspecte ale realităţii), 3. explicative (explică 
anumite aspecte ale realităţii) şi 4. de sumarizare a cunoaşterii asupra 
realităţii ; 

teorie critică - un demers filosofic (şcoala critică) ce abordează critic şi 
ştiinţa ca sistem ; 

verificabilitate — a testa o teorie prin reducere la propoziţiile de observaţie. 


2. Semiotică şi logică 


denotat — un designat real ; 

designat — acel „altceva” care, prin semioză, este reprezentat de semn 
(vezi semn) ; 

inferență — demersul de stabilire a valorilor de adevăr ale unor propoziţii 
(numite concluzii) prin intermediul altor propoziţii (numite premise). 
Inferenţele pot fi imediate (dintr-o premisă se extrage o concluzie) sau 
mediate (din mai multe premise se extrage una sau mai multe concluzii ; 
vezi raționament). În inferenţele deductive, adevărul premiselor asigură cu 
certitudine adevărul concluziilor, iar în inferenţele inductive, adevărul 
premiselor asigură probabilitatea adevărului concluziei ; 

raționament - o inferenţă mediată în care premisa este formată din mai 
multe propoziţii (vezi inferență) ; 

referent — vezi desienat ; 

Semn — orice care ţine locul la altceva ; 

Semnificație — proprietatea unui semn de a avea un referent ; 

sens — forma în care semnul exprimă caracteristicile referinţei ; 

valori de adevăr - valorile pe care le dobândesc propoziţiile prin raportare 
la ceea ce exprimă (de exemplu, adevărat, fals). 


3. Știința ca Sistem 


cercetare aplicativă — demers care produce cunoştinţe cu caracter pro- 
cedural ; 

cercetare-dezvoltare — demers care produce cunoştinţe bine proceduralizate 
care se pot exprima în prototipuri de tehnologii şi/sau de servicii ; 

cercetare fundamentală - demers care produce cunoştinţe cu caracter 
general ; 

inovare — asimilarea produselor cercetării (în special a cercetării-dezvoltă- 
rii) în mediul socio-economic ; 

factor de impact — un indicator al impactului unor reviste cotate ISI ; 

ISI — Institute for Scientific Information (http : //www.isinet.com) ; 
număr de citări — numărul de citări al unei contribuţii ştiinţifice indexate 
ISI în alte contribuţii indexate ISI. 


4. Metodologia cercetării 


Metodologia cercetării : fundamente 


date — măsurători cantitative sau calitative, exprimate în propoziţii de 
observaţie ; 

date calitative - valori ale caracteristicilor obiectelor exprimate pro- 
poziţional ; 

date cantitative — valori ale caracteristicilor obiectelor exprimate numeric ; 
măsurare — demers prin care atribuim numere valorilor pe care le pot lua 
diverse variabile (vezi şi variabilă) ; 

problemă — o discrepanţă dintre o stare iniţială şi una finală. 


Metodologia cercetării : design 


design de cercetare - o organizare logică a variabilelor cercetate şi a 
componentelor cercetării ; 

variabilă — o caracteristică a unui obiect care poate lua diverse valori (vezi 
şi obiect). 


Metodologia cercetării : analiza datelor 


analize statistice a priori — analize planificate înainte de culegerea datelor ; 
analize statistice a posteriori (post-hoc) — analize asupra datelor culese în 
cadrul cercetării care nu au fost anticipate în cursul elaborării designului 
cercetării ; 

distribuire randomizată — distribuire aleatorie a subiecţilor, în condiţiile 
variabilei independente ; 

mărime a efectului — valoarea efectului variabilei independente, respectiv 
predictive, asupra variabilei dependente, respectiv criteriu, în populaţie ; 
prag de semnificaţie — probabilitatea de a obţine anumite date, considerând 
ipoteza nulă adevărată ; 

putere statistică - „capacitatea” unei cercetări de a identifica un efect în 
populaţia studiată ; 

selecție randomizată — construirea unui eşantion reprezentativ pentru populaţia 
studiată ; 

statistică descriptivă — analiză matematică asupra datelor culese pe eşantio- 
nul studiat ; 

e statistică inferenţială — demers matematic prin care generalizăm rezultatele 
obţinute de la eşantion la populaţia din care a fost extras eşantionul ; 

e validitate internă — gradul în care variabila independentă este răspunzătoare 
de efectul asupra variabilei dependente ; 

e validitate externă - gradul în care putem generaliza rezultatele de la 
eşantion la populaţia din care a fost extras eşantionul. 


5. Strategii clinice de cercetare ştiinţifică 

e experiment cu un singur Subiect — o strategie de cercetare în care validitatea 
internă poate fi asigurată de manipulările exercitate asupra unui singur 
subiect ; 

e studiu de caz — o strategie de cercetare ce exemplifică o teorie sau un 
model deja validat şi/sau poate genera idei pentru construcţia unor teorii/ 
modele care apoi vor fi testate prin strategii de cercetare complexe ; 

e studiu clinic controlat — un demers experimental orientat asupra testării 
eficienţei unei intervenţii clinice. 

ANEXE 


Anexa 1 


Principii Deontologice în Cercetare 


Codul Deontologic a fost elaborat de Comisia de Metodologie a Colegiului Psiholo- 
gilor din România. Prezentăm întregul Cod Deontologic, pentru că cercetarea psihologică 
presupune şi servicii psihologice (de exemplu, testare, intervenţie). 


Codul Deontologic este un sumum de principii şi standarde etice de exercitare a 
profesiei de psiholog cu drept de liberă practică şi instituie regulile de conduită ale 
psihologului cu drept de liberă practică, denumit în continuare psiholog. Codul oferă o 
bază consensuală pentru luarea de atitudine colectivă împotriva unor eventuale compor- 
tamente apreciate a încălca principiile eticii profesionale. Acest cod, pe lângă valoarea sa 
normativă, are rolul de a orienta şi de a regla numai acele activităţi ale psihologilor în 
care aceştia se angajează ca psihologi, nu şi pe cele din viaţa privată a acestora. 
Comportamentul personal al psihologului poate fi luat în discuţie numai dacă este de o 
asemenea natură încât aduce prejudicii profesiei de psiholog sau ridică serioase îndoieli 
privind capacitatea acestuia de a-şi asuma şi îndeplini responsabilităţile profesionale ca 
psiholog. 


PRINCIPIUL 1 
RESPECTAREA DREPTURILOR ŞI DEMNITĂȚII ORICĂREI PERSOANE 


Psihologii vor avea permanent în atenţie faptul că orice persoană are dreptul să-i fie 
apreciată valoarea înnăscută de fiinţă umană şi că această valoare nu este sporită sau 
diminuată de cultură, naţionalitate, etnie, culoare sau rasă, religie, sex sau orientare 
sexuală, statut marital, abilităţi fizice sau intelectuale, vârstă, statut socio-economic sau 
orice altă caracteristică personală, condiţie sau statut. 

Aderarea la acest principiu presupune respectarea următoarelor reguli : 


Art. 1.1. Psihologii îşi desfăşoară activitatea manifestând respect faţă de trăirile, 
experienţele, cunoştinţele, valorile, ideile, opiniile şi opţiunile celorlalţi. 


Art. 1.2. Psihologii nu se angajează public în prejudicierea imaginii celorlalţi şi nu 
vor manifesta inechitate pe criterii de cultură, naţionalitate, etnie, rasă, religie, sex, 
orientare sexuală şi nici nu se angajează în remarci sau comportamente ce aduc prejudicii 
demnităţii celorlalţi. 


184 ANEXE 


Art. 1.3. Psihologii vor utiliza un limbaj ce exprimă respectul faţă de demnitatea 
celorlalţi atât în comunicarea scrisă, cât şi în cea orală. 


Art. 1.4. Psihologii evită ori refuză să participe la activităţi şi practici ce nu respectă 
drepturile legale, civile ori morale ale celorlalţi. 


Art. 1.5. Psihologii vor refuza să consilieze, să educe ori să furnizeze informaţii 
oricărei persoane care, după opinia lor, va utiliza cunoştinţele şi îndemânarea dobândită 
pentru a viola drepturile fundamentale ale omului. 


Art. 1.6. Psihologii respectă drepturile celor care beneficiază de servicii psihologice, 
participanţilor la cercetare, angajaţilor, studenţilor şi altora, protejând astfel propria lor 
demnitate. 


Art. 1.7. Psihologii se vor asigura că, sub nici o formă, consimţământul informat al 
clientului/participantului nu este dat în condiţii de coerciţie sau sub presiune. 


Art. 1.8. Psihologii vor avea grijă ca, în furnizarea de servicii psihologice ori în 
activitatea de cercetare ştiinţifică, să nu violeze spaţiul privat personal sau cultural al 
clientului/subiectului, fără o permisiune clară şi o garanţie că pot să facă acest lucru. 


Art. 1.9. Activitatea psihologilor nu trebuie să prejudicieze dreptul sacru la demnitate 
umană şi nici dreptul persoanei la propria imagine. 


PRINCIPIUL II 
RESPONSABILITATE PROFESIONALĂ ŞI SOCIALĂ 


Psihologii manifestă o maximă responsabilitate pentru starea de bine a oricărui 
individ, familiei, grupului ori comunităţii faţă de care îşi exercită rolul de psihologi. 
Această preocupare include atât pe cei direct, cât şi pe cei indirect implicaţi în activităţile 
lor, prioritate având cei direct implicaţi. 

Aderarea la acest principiu presupune respectarea următoarelor reguli : 


Art. II.1. Psihologii vor proteja şi promova starea de bine şi vor evita provocarea de 
daune clienţilor, studenţilor, participanţilor la cercetare, colegilor de profesie şi a 
celorlalţi, asumându-şi cu responsabilitate consecinţele propriilor lor acţiuni. 


Art. Il.2. Psihologii vor respecta dreptul persoanei de a sista, fără nici o justificare, 
participarea sa la serviciul furnizat, în calitate de client, sau la activităţi de cercetare 
ştiinţifică, în calitate de subiect. 


Art. II.3. Psihologii vor refuza să îndrume, să instruiască ori să furnizeze informaţii 
celor care, după judecata lor, vor putea utiliza greşit cunoştinţele şi deprinderile, voluntar 
sau involuntar, în dauna celorlalţi. 


Art. II.4. Psihologii nu vor delega activităţi psihologice spre persoane care nu au 
competențele necesare pentru acele activităţi. 


Art. II.5. Psihologii vor promova şi facilita dezvoltarea ştiinţifică şi profesională a 
angajaţilor, a celor supervizaţi, a studenţilor, participanţilor la programe de formare 
profesională etc. 

Art. 11.6. Psihologii vor contribui la dezvoltarea psihologiei ca ştiinţă şi a societăţii 
în general, prin cercetarea liberă şi prin achiziţia, transmiterea şi exprimarea liberă a 
cunoştinţelor şi ideilor, excepţie făcând activităţile ce intră în conflict cu obligaţiile etice. 


Art. II.7. Psihologii vor susţine cu responsabilitate rolul psihologiei ca disciplină în 
faţa societăţii şi vor promova şi menţine cele mai înalte standarde ale disciplinei. 


Art. II.8. Psihologii vor sesiza Colegiului Psihologilor cazurile de abatere de la 
normele de etică şi deontologie profesională, dacă rezolvarea informală, amiabilă a 
situaţiei nu a fost posibilă. 


Art. II.9. Psihologii vor respecta legile şi reglementările societăţii, comunităţii în 
care activează. Dacă legile sau reglementările intră în conflict cu principiile etice, 
psihologul va face tot posibilul să respecte principiile etice. 


Art. II.10. Psihologii nu vor contribui şi nu se vor angaja în cercetare sau în orice alt 
tip de activitate care contravine legilor umanitare internaţionale (de exemplu, dezvoltarea 
metodelor de tortură a persoanelor, dezvoltarea de arme interzise, terorism sau activităţi 
de distrugere a mediului). 


Art. II.11. Psihologii nu vor furniza servicii psihologice şi nu vor face cercetări, 
indiferent cine - psiholog sau nepsiholog — încearcă să-i oblige să procedeze împotriva 
eticii profesionale. 


Art. II. 12. În cadrul lor de competenţă profesională, psihologii vor decide alegerea şi 
aplicarea celor mai potrivite metode şi tehnici psihologice. Ei răspund personal de alege- 
rile şi consecinţele directe ale acţiunilor lor, în funcţie de atestarea profesională primită. 


Art. Il.13. Psihologii se vor consulta şi cu alţi specialişti sau cu diverse instituţii 
pentru a promova starea de bine a individului şi societăţii. 


PRINCIPIUL III 
INTEGRITATE PROFESIONALĂ 


Psihologii vor căuta să manifeste cel mai înalt grad de integritate morală şi profe- 
sională în toate relaţiile lor. Este de datoria psihologului să prezinte onest pregătirea şi 
calificările sale oriunde se află în relaţii profesionale şi, de asemenea, să nu permită sau 
să tolereze practicile incorecte şi discriminatorii. 


Aderarea la acest principiu presupune respectarea următoarelor reguli : 


Art. III.1. Psihologii vor prezenta într-o manieră onestă domeniile de specialitate în 
care sunt atestaţi, competențele, afilierile şi experienţa profesională, nefiind acceptate 
nici un fel distorsiuni, omisiuni sau false prezentări în acest sens. 


Art. [Il.2. Psihologii nu practică, nu îngăduie, nu instigă, nu colaborează şi nu 
consimt sau facilitează nici o formă de discriminare. 


Art. III.3. Psihologii vor onora toate promisiunile şi angajamentele asumate prin 
orice tip de convenţie. Dacă apar situaţii de forţă majoră, psihologii vor informa şi vor 
oferi explicaţii complete şi sincere părţilor implicate. 

Art. III.4. Psihologii vor promova acurateţea, obiectivitatea, onestitatea şi buna- 
-credinţă în activităţile lor profesionale. În aceste activităţi, psihologii nu vor fura, înşela 
şi nu se vor angaja în fraudă, eludări, subterfugii sau denaturări intenţionate ale faptelor. 


Art. III.5. Psihologii vor evita orice imixtiune care afectează calitatea actului profe- 
sional, fie că e vorba despre interese personale, politice, de afaceri sau de alt tip. 


Art. III.6. Psihologii vor evita să ofere recompense exagerate pentru a motiva un 
individ sau un grup să participe într-o activitate care implică riscuri majore şi previzibile. 


Art. III.7. Psihologii vor evita relaţiile multiple (cu clienţii, subiecţii, angajaţii, cei 
supervizaţi, studenţii sau persoanele aflate în formare) şi alte situaţii care pot prezenta un 
conflict de interese sau care pot reduce capacitatea lor de a fi obiectivi şi imparţiali. 


Art. III.8. Psihologii vor evita să participe la activităţi care pot cauza daune imaginii 
psihologilor sau psihologiei ca profesie, vor explica rolul psihologului tuturor celor 
interesaţi. 


Art. III.9. Psihologii vor fi reflexivi, deschişi şi conştienţi de limitele lor personale 
şi profesionale. 


Art. III.10. Psihologii nu vor contribui, fie singuri, fie în colaborare cu alţii, la nici 
un fel de practici care pot viola libertatea individuală sau integritatea fizică sau psiholo- 
gică a oricărei persoane. 


STANDARDE ETICE GENERALE 


IV. STANDARDE DE COMPETENŢȚĂ 


Cunoaşterea competențelor 


Art. IV.1. Psihologii au obligaţia să-şi cunoască foarte bine limitele de competenţă în 
oferirea de servicii psihologice, în activitatea de predare sau de cercetare. 


Art. IV.2. Psihologii sunt datori să acţioneze, pe toată durata exercitării profesiei, în 
vederea formării şi practicării la standarde cât mai înalte a propriilor competenţe 
profesionale. 


Servicii psihologice în acord cu competența 
Art. IV.3. Psihologii se vor angaja numai în acele activităţi profesionale pentru care 
au cunoştinţele, aptitudinile, atitudinile, experienţa şi atestarea necesare. 


Prezentarea onestă a competenţei 


Art. IV.4. Psihologii nu vor prezenta fals limitele competenţei lor şi nu vor prezenta 
pregătirea sau formarea lor într-un mod care să le favorizeze nemeritat poziţia sau 
imaginea publică, indiferent de tipul de activitate profesională desfăşurată. 

Limitarea competenţei 


Art. IV.5. Atunci când psihologii urmează să desfăşoare servicii psihologice, cercetări 
sau să predea dincolo de limitele de competenţă, aceştia vor căuta să obţină cât mai rapid 
competenţa necesară (care va presupune, după caz, studiu, evaluare şi supervizare) şi 
numai apoi se vor angaja în desfăşurarea activităţilor vizate (excepţie: IV.7). 


Consultarea în caz de limită a competenţei 


Art. IV.6. În exercitarea profesiei, atunci când psihologii constată că ajung într-un 
impas profesional sau sunt în postura de a-şi depăşi limitele de competenţă, vor consulta 
colegii sau supervizorul. 


Servicii psihologice în afara competenţei 


Art. IV.7. În cazul în care pentru un tip de serviciu psihologic solicitat nu există 
standarde generale recunoscute, nici programe de formare profesională, nici specialişti 
atestaţi şi disponibili în acel domeniu şi totuşi psihologii sunt solicitaţi, aceştia vor 
depune toate eforturile pentru obţinerea unui standard minimal de competenţă, având 
permanent grijă să protejeze clienţii, studenţii, supervizaţii, participanţii şi pe toţi cei 
implicaţi, pentru a nu produce acestora daune sub o formă sau alta. În acest caz, 
serviciul va continua până când solicitarea încetează sau până când un specialist cu 
competenţă recunoscută în acel domeniu devine disponibil. 


Pregătirea continuă 


Art. IV.8. Psihologii au obligaţia să depună permanent un efort de menţinere şi 
dezvoltare a competenţelor lor prin informare permanentă, programe de formare profesio- 
nală de specialitate, consultări cu ceilalţi specialişti din domeniu ori prin cercetări care 
să conducă spre creşterea competenţei profesionale, conform standardelor Colegiului 
Psihologilor din România. 


Obiectivitatea 


Art. IV.9. Psihologii au obligaţia de a fi conştienţi de limitele procedurilor folosite, 
indiferent de tipul de activitate. Psihologii vor avea grijă ca furnizarea serviciilor, 
cercetarea ştiinţifică, prezentarea rezultatelor concluziilor să fie făcută cu maximă 
obiectivitate, evitând orice tendinţă de prezentare parţială sau cu tentă subiectivă. 


Delegarea 


Art. IV.10. Psihologii care delegă activităţi profesionale spre angajaţi, supervizaţi, 
cercetători sau asistenţi vor lua toate măsurile pentru a evita încălcarea standardelor de 
competenţă ale prezentului Cod. 


Afectarea competenţei 


Art. IV.11. Atunci când psihologii realizează că din motive de sănătate ori din cauza 
unor probleme personale nu mai pot să ofere în condiţii de competenţă o anumită 
activitate profesională, aceştia vor cere sprijin şi asistenţă profesională pentru a decide 
dacă trebuie să-şi limiteze, suspende sau să încheie respectiva activitate profesională. 

V. STANDARDE CU PRIVIRE LA RELAŢIILE UMANE 


Respect şi preocupare 


Art. V.1. În relaţiile lor profesionale, psihologii vor manifesta preocupare faţă de 
clienţi, studenţi, participanţi la cercetare, supervizaţi sau angajaţi, căutând să nu producă 
acestora daune sau suferinţă, iar dacă acestea sunt inevitabile, le vor minimiza pe cât 
posibil. 


Evitarea hărțuirii 
Art. V.2. Psihologii nu se vor angaja sub nici un motiv într-o formă sau alta de 
hărţuire, fie că aceasta este sexuală, emoţională, verbală sau nonverbală. 


Evitarea abuzului 


Art. V.3. Psihologii nu se vor angaja în comportamente de defăimare sau de abuz 
(fizic, sexual, emoţional, verbal sau spiritual) faţă de persoanele cu care vin în contact 
în timpul activităţii lor profesionale. 


Evitarea relaţiei multiple 


Art. V.4. Psihologii vor evita pe cât posibil relaţiile multiple, adică relaţiile în care 
psihologii îndeplinesc simultan mai multe roluri într-un context profesional. 


Consimţământul în caz de relaţii cu terți 


Art. V.5. Psihologii vor clarifica natura relaţiilor multiple pentru toate părțile 
implicate înainte de obţinerea consimţământului, fie că oferă servicii psihologice ori 
conduc cercetări cu indivizi, familii, grupuri ori comunităţi la cerere sau pentru a fi 
utilizate de către terţi. A treia parte poate fi şcoala, instanţa judecătorească, diverse agenţii 
guvernamentale, companii de asigurări, poliţia ori anumite instituţii de finanţare etc. 


Non-exploatarea 


Art. V.6. Psihologii nu vor exploata şi nu vor profita, sub nici o formă, de persoanele 
faţă de care, prin profesie sau poziţie, manifestă un ascendent de autoritate (clienţi, 
studenţi, participanţi la cercetare, supervizaţi, angajaţi), orice formă de exploatare sau 
abuz de autoritate fiind strict interzisă. 


Participarea activă la decizii 


Art. V.7. Psihologii vor avea grijă să permită participarea activă şi deplină a celorlalţi 
la deciziile care îi afectează direct, respectând dorinţele justificate şi valorificând opiniile 
acestora, ori de câte ori este posibil. 


Neintrarea în rol 


Art. V.8. Psihologii se vor abţine de la intrarea într-un rol profesional atunci când, 
din motive de ordin personal, ştiinţific, legal, profesional, financiar, 1. poate fi afectată 

obiectivitatea, competenţa sau eficienţa activităţii lor profesionale sau 2. faţă de clienţi/ 
subiecţi există riscul exploatării sau producerii unor daune. 


Urgentarea consimțământului 


Art. V.9. Înainte de începerea oricărui tip de serviciu psihologic (evaluare, terapie, 
consiliere etc.), psihologii vor obţine consimţământul informat din partea tuturor per- 
soanelor independente sau parţial dependent implicate, excepţie făcând circumstanţele în 
care există nevoi urgente (de exemplu, tentative sau acţiuni suicidare). În astfel de circum- 
stanţe, psihologii vor continua să acţioneze, cu asentimentul persoanei, dar vor căuta să 
obţină cât se poate de repede consimţământul informat. 


Asigurarea consimţământului 


Art. V.10. Psihologii se vor asigura că, în procesul de obţinere a consimţământului 
informat, următoarele puncte au fost înţelese : scopul şi natura activităţii ; responsabi- 
lităţile mutuale ; beneficiile şi riscurile ; alternativele ; circumstanţele unei încetări a 
acţiunii ; opţiunea de a refuza sau de a se retrage în orice moment, fără a suferi vreun 
prejudiciu ; perioada de timp în care e valabil consimţământul ; modul în care se poate 
retrage consimţământul dacă se doreşte acest lucru. 


Delegarea de consimțământ 


Art. V.1l. În cazul în care persoana care urmează să beneficieze de un serviciu 
psihologic este în imposibilitatea de a-şi da consimţământul, se acceptă obţinerea acestuia 
de la o persoană apropiată acesteia care poate să-i apere interesele în mod legal sau de 
la o persoană autorizată care, conform legii, este în măsură să o reprezinte. 


Continuitatea serviciului 


Art. V.12. Dacă din motive de boală sau datorită unor evenimente survenite în viaţa 
psihologului acesta nu mai poate continua oferirea serviciului în bune condiţii, va 
depune toate eforturile pentru a se asigura de continuitatea serviciului oferit, îndrumând 
clientul spre un coleg de profesie cu competenţa necesară şi, pe cât posibil, cu consimţă- 
mântul clientului. 


Dreptul la opoziție 


Art. V.13. Cu excepţia cazurilor de forţă majoră, de urgenţă (perturbări ale funcţio- 
nării psihice, în termenii pericolului iminent, care necesită intervenţie imediată), psiho- 
logul acţionează respectând dreptul clientului de a refuza sau a opri prestarea unui 
serviciu psihologic. 


VI. STANDARDE DE CONFIDENŢIALITATE 


Întreruperea serviciului din motive de confidenţialitate 


Art. VI.1. Relaţia dintre psihologi şi beneficiarii serviciilor lor este adesea o relaţie 
foarte sensibilă, ce necesită realizarea unei alianţe pentru desfăşurarea în bune condiţii 

a activităţii profesionale, motiv pentru care confidenţialitatea este obligatorie. Atunci 
când, din motive ce nu pot fi evitate, psihologul nu mai poate păstra confidenţialitatea, 
acesta va înceta să mai ofere serviciul respectiv. 


Protejarea confidențialității 


Art. VI.2. Psihologii vor proteja confidenţialitatea tuturor informaţiilor adunate în 
timpul activităţilor lor profesionale şi se vor abţine de la dezvăluirea informaţiilor pe 
care le deţin despre colegi, clienţii colegilor, studenţi şi membrii organizaţiilor, excepţie 
făcând situaţiile: pentru protecţia sănătăţii publice, pentru prevenirea unui pericol 
iminent, pentru prevenirea săvârşirii unei fapte penale sau pentru împiedicarea producerii 
rezultatului unei asemenea fapte ori pentru înlăturarea urmărilor prejudiciabile ale unei 
asemenea fapte. Divulgarea, de către psihologi, a unor date care le-au fost încredințate 
sau de care au luat cunoştinţă în virtutea profesiei, dacă aceasta este de natură a încălca 
clauza de confidenţialitate, este interzisă. 


Limitele confidențialității 


Art. VI.3. Psihologii clarifică ce măsuri se vor lua pentru protejarea confidenţialităţii 
şi ce responsabilităţi familiale, de grup ori comunitare au pentru protejarea confiden- 
ţialităţii, atunci când desfăşoară activităţi de cercetare sau oferă servicii. Înainte de 
primirea consimţământului, psihologul va informa clientul cu privire la limitele confiden- 
ţialităţii şi condiţiile în care aceasta poate fi încălcată, precum şi asupra utilizării posibile 
a informaţiilor rezultate în urma activităţii sale. 


Dezvăluirea de informaţii 


Art. VI.4. Psihologii pot împărtăşi informaţiile confidenţiale cu alţii numai cu 
consimţământul celor vizaţi ori de o aşa manieră încât cei vizaţi să nu poată fi identificaţi, 
excepţie făcând situaţiile justificate de lege sau în circumstanţe de iminenţă sau posibilă 
vătămare fizică sau crimă. 


Confidenţialitatea de colaborare 


Art. VI.5. În cazul în care cu acelaşi client lucrează doi psihologi în acelaşi timp, 
aceştia vor colabora pe cât posibil, fără restricţii de confidenţialitate, excepţie făcând 
situaţia în care există o opoziţie clară din partea clientului în acest sens. De asemenea, 
personalul auxiliar va păstra confidenţialitatea informaţiilor la care are acces prin natura 
activităţilor sale. 


Utilizarea informaţiilor 

Art. VI.6. Rezultatele, documentările şi notițele psihologului pot fi folosite numai 
într-o formulă care păstrează cu rigurozitate anonimatul. 

Confidenţialitatea faţă de terți 


Art. VI.7. În cazul în care există terţi implicaţi în activitatea profesională a psiho- 
logului, acesta va clarifica cu părţile implicate limitele confidenţialităţii, condiţiile de 
păstrare a confidenţialităţii şi nu va da curs nici unei solicitări, venite de la o terță parte, 

în dezvăluirea de informaţii confidenţiale, decât în condiţiile respectării legii şi a limitelor 
confidenţialităţii. 


VII. STANDARDE DE CONDUITĂ COLEGIALĂ 


Conduită colegială 


Art. VII.1. Psihologii vor manifesta faţă de colegii lor de profesie onestitate, 
corectitudine, loialitate şi solidaritate, conduitele lor fiind în acord cu standardele 
profesionale. 


Respect 


Art. VII.2. Psihologii vor manifesta respect faţă de colegii lor de profesie şi nu vor 
exprima critici nefondate şi etichetări la adresa activităţii lor profesionale. 


Evitarea denigrării 


Art. VII.3. Psihologii nu vor acţiona, sub nici o formă, în manieră denigratoare la 
adresa colegilor de profesie şi nu vor împiedica clienţii să beneficieze de serviciile lor, 
dacă nu există un motiv serios şi cu implicaţii etice în acest sens. 


Responsabilitatea profesională 


Art. VII.4. Atunci când există o intenţie justificată de încetare a serviciului psihologic 
oferit clientului şi de îndrumare a acestuia spre un alt coleg de profesie, psihologii vor 
menţine un contact suportiv şi responsabil faţă de clienţi, până când acel coleg îşi asumă 
continuarea serviciului în cauză. 


Aulosesizarea 


Art. VII.5. În cazul în care psihologii constată că există abateri ale unui coleg de la 
normele prezentului Cod, vor manifesta preocupare faţă de violarea de către acesta a 
standardelor sau principiilor etice, vor atrage atenţia acelui coleg asupra conduitei 
neadecvate cu maximă discreţie şi colegialitate şi se vor adresa Comisiei de Deontologie 
şi Disciplină a Colegiului Psihologilor din România doar în cazul în care comportamentul 
non-etic persistă. 


Sprijinul colegial 


Art. VII.6. Psihologii vor căuta să sprijine pe cât posibil eforturile profesionale ale 


Concurența neloială 


Art. VII.7. Psihologii nu vor practica concurenţa neloială. Sunt interzise şi se 
consideră concurenţă neloială următoarele : tentativa sau acţiunea de atragere sau 
deturnare de clienţi, prin denigrarea sau discreditarea altui psiholog ; practicarea unor 
onorarii subevaluate în mod intenţionat, având cunoştinţă de oferta anterioară a altui 
psiholog ; folosirea unei funcţii publice pe care psihologul o deţine în scopul atragerii de 

clienţi în interes propriu ; preluarea unui contract pe care un alt psiholog I-a denunţat în 
temeiul prevederilor prezentului Cod ; furnizarea de date false privind competenţa şi/sau 
atestarea profesională, în scopul de a-l induce în eroare pe beneficiar. 


VIII. STANDARDE DE ÎNREGISTRARE, PRELUCRARE 
ŞI PĂSTRARE A DATELOR 


Obținerea permisiunii 


Art. VIII.1. Psihologii trebuie să obţină permisiunea clienţilor/subiecţilor sau a 
reprezentanţilor lor legali înainte de a efectua înregistrări audio, video sau scrise în timpul 
furnizării serviciilor sau în cercetare. 


Păstrarea datelor 


Art. VIII.2. Psihologii vor colecta numai acele date care sunt relevante pentru 
serviciul oferit şi vor lua toate măsurile pentru a proteja aceste informaţii. Originalul şi 
eventualele copii ale acestor informaţii pot fi păstrate numai cu acordul clienţilor. 


Protejarea datelor 


Art. VIII.3. Psihologii se vor asigura că înregistrările asupra cărora au control rămân 
identificabile numai atât timp cât sunt necesare pentru scopul pentru care au fost realizate 
şi prezintă ca anonimă ori distrug orice înregistrare aflată sub controlul lor şi care nu mai 
e nevoie să fie identificabilă personal. 


Transferul datelor 


Art. VIII.4. Datele colectate sau înregistrate pot fi transferate către psihologii care 
preiau clienţii, consultate şi utilizate de colegi de profesie, indiferent de forma de 
atestare, dacă persoanele vizate şi-au dat în mod neechivoc consimţământul, iar acest 
consimţământ nu a fost retras. 


Distrugerea datelor 


Art. VIII.5. Dacă psihologul renunţă la practica sa profesională prin intermediul 
căreia a realizat acele înregistrări sau dacă acesta se pensionează, va căuta să distrugă 
înregistrările respective. Înregistrările pot fi plasate către un alt psiholog numai cu 
consimţământul celor implicaţi, obţinut în prealabil, pentru acele înregistrări. În situaţia 
suspendării sau încetării dreptului de liberă practică, datele vor fi distruse, dacă nu se 
impune transferarea lor. 


IX. STANDARDE DE ONORARII ŞI TAXE 


Dreptul la onorarii 


Art. IX.1. Pentru orice serviciu profesional oferit de psihologi, aceştia au dreptul 
să primească onorarii sau salarii negociate în mod liber cu beneficiarul sau cu o terță 
parte. 

Acordul pentru onorariu 


Art. IX.2. Psihologii vor căuta să stabilească, de comun acord cu beneficiarul 
serviciului oferit, care este valoarea şi modalitatea de percepere a onorariului în condiţiile 
legilor în vigoare şi fără o falsă prezentare a cuantumului acestui onorariu. 


Renegocierea 


Art. IX.3. Dacă din motive justificate, serviciul oferit necesită restrângeri şi limitări, 
acordul iniţial va fi renegociat cât mai curând posibil. Psihologii îşi rezervă dreptul de 
a modifica valoarea onorariului în funcţie de situaţiile obiective nou-apărute, cu 
notificarea prealabilă şi cu acordul clientului. 


Remunerarea prin terţi 


Art. IX.4. Dacă psihologul oferă un serviciu (consultanţă, administrativ, clinic etc.) 
în care onorariul nu se percepe de la beneficiar, ci revine sub forma unei remunerări de 
la o a treia parte, remunerarea se va face, pe cât posibil, pentru serviciul oferit, şi nu pe 
alte criterii specifice acestor terţi (diverse instituţii). 


Limitele onorariului 


Art. IX.5. Onorariul fixat va depinde de calitatea serviciului oferit şi competențele 
profesionale ale psihologului, însă psihologii vor avea grijă să nu ceară un onorariu 
disproporționat faţă de valoarea serviciului oferit. Psihologii nu vor exploata beneficiarii 
serviciilor lor şi vor explicita, dacă e cazul, valoarea onorariului stabilit. 


X. STANDARDE PENTRU DECLARAŢII PUBLICE ŞI RECLAMĂ 


Onestitatea în reclamă 


Art. X.1. Psihologii îşi pot face publicitate numai pe baza propriilor realizări, 
evitând promovarea unui palmares profesional fals sau exagerat şi cu condiţia să nu pună 
în cauză activitatea unui coleg de profesie. 

Nu sunt considerate acţiuni publicitare acele manifestări în care numele sau aspecte 
ale activităţii lor profesionale sunt menţionate în materiale scrise sau audiovizuale rea- 
lizate de către terţi în scopul informării publicului, şi nici acele intervenţii publice ale 
psihologilor cu referiri la activitatea sau creaţiile lor, dacă acestea nu sunt comandate şi 
plătite de către aceştia. 


Responsabilităţi de reclamă 


Art. X.2 

a) Psihologii care angajează persoane fizice sau juridice în scopul de a crea şi/sau 
difuza mesaje care să promoveze practica lor profesională, produsele sau activităţile lor 
îşi vor păstra responsabilitatea profesională pentru mesajele respective. 

b) Psihologii nu vor oferi remunerări angajaţilor din presa scrisă şi audiovizuală sau 
alte forme de comunicare a informaţiei către public pentru a li se face publicitate în 
cadrul programelor/secţiunilor de ştiri. 

c) Publicitatea făcută activităţii unui psiholog trebuie să fie explicită şi identificată 
ca atare. 


Art. X.3. Psihologii care se ocupă cu anunţurile, cataloagele, broşurile sau reclama 
pentru simpozioane, seminarii sau alte programe educaţionale şi care nu au o calificare 
adecvată se vor asigura că descriu cu precizie publicul-ţintă, programul, obiectivele 
educaţionale şi taxele. 


Reprezentarea în declarații 


Art. X.4. Psihologii vor clarifica dacă acţionează ca simpli cetăţeni, ca membri ai 
unor organizaţii sau grupuri specifice atunci când dau declaraţii sau când sunt implicaţi 
în activităţi publice. 


Declaraţii publice 


Art. X.5. Atunci când psihologii oferă informaţii, exprimă puncte de vedere pe teme 
profesionale şi fac declaraţii publice prin mijloace de informare în masă, publicaţii de 
specialitate sau în format electronic, se vor asigura că acestea se înscriu în limitele 
competenţelor profesionale şi nu contravin prevederilor prezentului Cod. 


Situaţii publice 


Art. X.6. Psihologii îşi asumă responsabilitatea deplină pentru apariţia lor publică, 
ce trebuie să fie în acord cu principiile şi standardele din prezentul Cod. Psihologii vor 
oferi informaţii corecte referitoare la: experienţa şi calificarea lor, titlurile academice, 
lucrările publicate şi rezultatele studiilor lor, statutul profesional şi afilierea la diferite 
organizaţii, serviciile pe care le acordă şi calitatea acestora, taxele percepute. 


STANDARDE SPECIFICE 


XI. EDUCAŢIE ŞI FORMARE 


Calitatea ofertei educaţionale şi formative 


Art. XI.1. Psihologii vor manifesta preocupare faţă de programele educaţionale şi 
cele de formare profesională, asigurându-se că acestea furnizează cunoştinţele şi expe- 
rienţa necesare şi suficiente pentru pregătirea studenţilor şi supervizaţilor la standarde 
corespunzătoare atestărilor, diplomelor sau gradelor academice/profesionale ce urmează 
să fie obţinute. Cunoştinţele oferite trebuie să se bazeze pe date experimentale şi pe o 
argumentaţie ştiinţifică. 


Transparenţa 


Art. XI.2. Psihologii care răspund de programele educaţionale sau de formare se vor 
asigura că există o descriere recentă şi precisă a acestora: obiective, conţinut, beneficii 
şi obligaţiile care trebuie îndeplinite pentru absolvirea programului, inclusiv modalităţile 
de evaluare şi taxe. Aceste informaţii trebuie să fie disponibile pentru toate părţile 
interesate. 

Responsabilitate educațională 


Art. XI.3. Psihologii se vor asigura că programele cursurilor acoperă tematica 
propusă, că informaţia este prezentată cu acuratețe, că există modalităţi adecvate de 
evaluare a progresului şi că tipurile de experienţe descrise la curs sunt relevante. 
Psihologii pot să modifice conţinutul sau cerinţele cursului atunci când consideră aceste 
schimbări necesare sau dezirabile din punct de vedere pedagogic, atâta vreme cât studenţii 
şi cei implicaţi sunt anunţaţi din timp de aceste modificări. 


Limite cadru, de informare 


Art. XI.4. Psihologii nu vor cere studenţilor sau celor supervizaţi să dezvăluie 
informaţii personale în activităţile de curs sau în cadrul unor programe de formare 
profesională/supervizare. 


Conflicte în evaluare 


Art. XI.5. Psihologii din instituţiile de învăţământ superior care evaluează perfor- 
manţa academică a studenţilor într-o formă de terapie nu vor oferi şi servicii de terapie 
studenţilor pe care îi evaluează, pe durata acestei evaluări. În cazul unui curs/program în 
care terapia individuală sau de grup este specificată drept cerinţă obligatorie, psihologii 
responsabili cu derularea programului vor permite studenţilor/cursanţilor să opteze pentru 
serviciile specialiştilor neafiliaţi la respectivul program. 


Hărțuire şi relaţii sexuale 


Art. XI.6. Psihologii nu vor hărţui sexual şi nu se vor angaja în relaţii sexuale cu 
studenţii sau cu supervizaţii din departamentul, centrul sau din instituţia în care lucrează 
şi asupra cărora aceştia au sau pot avea o autoritate evaluativă. 


Abuzul de autoritate 


Art. XI.7. Fiind conştienţi de influenţa pe care o au ca profesori sau coordonatori 
asupra elevilor, studenţilor, participanţilor la cursuri, celor aflaţi în supervizare, psiho- 
logii nu vor face abuz de autoritatea lor şi nu vor umili sau ameninţa în nici un fel 
integritatea sau imaginea de sine a acestora. 


Calificări speciale 


Art. XI.8. Psihologii nu vor forma persoane care nu au absolvit o formă de învăţământ 
superior, nu au specializare, experienţă de lucru sau orice altă dovadă de calificare atunci 
când formarea vizează folosirea metodelor sau tehnicilor speciale (de exemplu, hipnoză, 
biofeedback, tehnici avansate de testare etc.). 


XII. TERAPIE ŞI CONSILIERE 


Informarea clientului 


Art. XII.1. În obţinerea consimţământului informat din partea clienţilor, psihologii 
vor informa în prealabil clientul cu privire la forma de terapie utilizată, metodele 

folosite, riscuri, alternative, limitele confidenţialităţii, implicarea unor terţi, onorarii şi 
vor da curs oricărei alte cereri de informare solicitată de client în acest sens. Dacă 
terapeutul se află încă în supervizare, dar poate desfăşura în mod legal şi profesional 
activitatea terapeutică pentru care se află în supervizare, va aduce la cunoştinţa clientului 
acest lucru cât mai curând posibil şi, de asemenea, va face cunoscut numele terapeutului 
care-l supervizează. 


Consimţământul pentru dezvăluire 


Art. XII.2. În cazul şedinţelor de terapie sau consiliere, înregistrările pot fi transferate 
şi spre cei care preiau clienţii respectivi, la acestea putând avea acces atât colegii de 
profesie, cât şi supervizaţii ce se află într-un proces de formare terapeutică, dar numai 
cu consimţământul dat în prealabil de cei vizaţi în acele înregistrări. 


Intimitatea relaţiei profesionale 


Art. XII.3. Clienţii vor beneficia de servicii de consultanţă, consiliere sau terapie din 
partea psihologilor fără prezenţa unor terţi, aceasta fiind permisă numai dacă există un 
acord în acest sens, atât din partea clientului, cât şi din partea psihologului. 


Precizarea clientului 


Art. XII.4. Atunci când în procesul terapeutic sunt implicaţi fie partenerul de viaţă, 
fie alţi membri de familie, psihologii vor clarifica de la început relaţiile pe care le au cu 
fiecare persoană implicată şi vor preciza cine este clientul : o anumită persoană, relaţia 
de cuplu, familia. Psihologii vor preciza, de asemenea, care sunt limitele confiden- 
ţialităţii. 


Precizări suplimentare în terapia de grup 


Art. XII.5. În cadrul terapiei de grup, psihologii vor preciza regulile de grup, 
rolurile şi responsabilităţile ce revin tuturor participanţilor şi, de asemenea, limitele 
confidenţialităţii. 


Analiza ofertei de serviciu complex 


Art. XII.6. În cazul în care clienţii primesc deja servicii psihologice şi de la alţi 
psihologi sau de la alţi specialişti din alte domenii, psihologul va examina posibilitatea 
angajării sale într-o relaţie terapeutică (dacă aceasta este solicitată) prin analiza condi- 
ţiilor, beneficiilor potenţiale ale clientului, riscurilor de conflict sau a confuziilor ce pot 
să apară. Psihologul va discuta cu clientul aceste limitări înainte de obţinerea consim- 
ţământului. 


Intimitatea sexuală cu clienţii sau apropiaţi ai acestora 


Art. XII.7. Psihologii nu se vor angaja în relaţii de intimitate sexuală cu clienţii lor, 
cu persoanele despre care ştiu că se află în relaţii apropiate cu clienţii lor (rude, prieteni, 
alţi cunoscuţi) şi nici nu vor încheia terapia pentru a nu intra sub incidenţa acestui 
standard. 

Terapia cu partenerii sexuali 


Art. XII.8. Psihologii nu vor accepta în terapie persoane cu care au avut relaţii de 
intimitate sexuală. 


Relaţia sexuală cu foştii clienţi 


Art. XII.9. Psihologii nu se vor angaja sub nici o formă în relaţii de intimitate sexuală 
cu foştii clienţi pentru o perioadă de cel puţin 2 ani de la încheierea terapiei. Aceasta nu 
înseamnă că, după această perioadă, aceştia pot să întreţină relaţii de intimitate cu foştii 
clienţi, excepţie făcând doar circumstanţele în care aceştia pot face dovada că nu a existat 
nici o formă de exploatare în timpul sau în cei 2 ani de după terminarea terapiei. 


Încheierea terapiei din lipsă de beneficii 


Art. XII.10. Psihologii vor încheia orice formă de terapie cu clienţii lor dacă există 
evidențe clare că aceştia nu mai au nici un beneficiu prin continuarea terapiei sau în 
cazul în care continuarea acesteia poate produce daune clienţilor. 


Incheierea terapiei din alte motive 


Art. XII.11. Psihologii vor încheia terapia dacă clientul intră într-o relaţie cu o 
persoană cunoscută sau apropiată terapeutului şi apare riscul unei relaţii multiple, dacă 
există o agresiune din partea clientului asupra terapeutului sau dacă există o solicitare 
clară în acest sens din partea clientului. 


Intreruperea şi continuarea terapiei 


Art. XII.12. Dacă din motive de boală sau de indisponibilitate a psihologului, terapia 
trebuie întreruptă pentru o perioadă mai lungă de timp, atunci psihologul va căuta să-i 
ofere clientului o posibilitate de continuare a terapiei cu un alt coleg psiholog ce are 
disponibilitatea şi competenţa necesară continuării terapiei şi care va putea fi informat cu 
privire la stadiul în care se află terapia, demersurile terapeutice începute sau finalizate 
până în acel moment, cu consimţământul clientului. 


Continuarea terapiei cu un alt terapeut 


Art. XII.13. Psihologul ce preia un client de la un coleg care, din motive justificate, 
nu mai poate continua actul terapeutic va examina cu atenţie conţinutul demersului, 
potenţialul de risc, beneficiile, iar dacă e nevoie, poate consulta pe cei ce au fost 
implicaţi în procesul terapeutic, şi abia apoi va decide modalităţile de continuare a 
terapiei. 


XIII. EVALUARE ŞI DIAGNOZĂ 


Prezentarea caracteristicilor psihologice 


Art. XIII.1. Psihologii vor oferi informaţii despre caracteristicile psihologice ale 
indivizilor numai după ce au realizat o evaluare adecvată, care să susţină ştiinţific şi 

metodologic afirmaţiile şi concluziile lor, indiferent dacă e vorba de recomandări, 
rapoarte sau evaluări, precizând limitele afirmațiilor, concluziilor şi recomandărilor lor. 

Dacă psihologii realizează că (re)examinarea individului nu este justificată sau 
necesară, atunci aceştia vor explica această opţiune, precizând sursele şi documentele 
care stau la baza acestor concluzii. 


Condiţii de utilizare a instrumentelor 


Art. XIII.2. Psihologii vor utiliza (administra, cota, interpreta) metodele şi tehnicile 
de evaluare în strictă conformitate cu normele instituite în acest sens de Colegiu. Astfel, 
psihologii vor folosi numai instrumente de evaluare ale căror caracteristici tehnice 
(validitate şi fidelitate) au fost stabilite, care deţin un etalon pentru membrii populaţiei 
vizate şi sunt însoţite de manualele acestora. În urma oricărei evaluări, psihologii vor 
preciza beneficiarului limitele rezultatelor şi interpretărilor. Psihologii vor folosi metode 
de evaluare adecvate nivelului educaţional al indivizilor, în afara cazului în care folosirea 
unui limbaj sofisticat sau a unei alte limbi este relevantă pentru scopul evaluării. Psi- 
hologii vor respecta, de asemenea, legislaţia în vigoare cu privire la drepturile de autor 
şi de proprietate intelectuală pentru instrumentele de evaluare folosite, promovând şi 
respectând astfel munca şi activitatea colegilor lor de breaslă. 


Consimţământul pentru evaluare/diagnoză 


Art. XIII.3. Psihologii vor obţine consimţământul informat pentru serviciile de 
evaluare cu excepţia cazului în care 1. acestea sunt cerute de lege sau de reglementările 
în vigoare ; 2. testarea este o activitate educaţională, instituţională sau organizaţională 
prevăzută de reglementări interne ; consimţământul informat include explicarea naturii 
şi scopului de evaluare, costurile, implicarea unei a treia părţi, limitele de confidenţialitate 
şi ocaziile pentru cel evaluat de a formula întrebări şi de a primi răspunsuri. 

Psihologii vor informa persoanele fără capacitate deplină de a-şi da consimţământul 
şi persoanele pentru care testarea este cerută de reglementările legislative, cu privire la 
natura şi scopul serviciilor de evaluare propuse, folosind un limbaj uşor de înţeles pentru 
persoana care urmează să fie evaluată. 

Psihologii care folosesc serviciile unui traducător vor cere consimţământul clientului 
pentru a folosi serviciile acelui traducător, se vor asigura că se va menţine confi- 
denţialitatea rezultatelor, securitatea instrumentelor, inclusiv a documentelor de evaluare/ 
diagnoză. 


Datele de evaluare/diagnoză 


Art. XIII.4. Datele obţinute pot fi scoruri brute şi standardizate, răspunsurile clien- 
tului la stimuli sau la întrebările la test, notele, înregistrările şi consemnările psihologului, 
declaraţiile şi comportamentul clientului în timpul unei examinări. Psihologii vor oferi 
datele obţinute sub formă de rezultate clientului şi, dacă e cazul, unor terţi numai cu 
consimţământul clientului sau fără acordul acestuia în situaţiile prevăzute de lege. 
Psihologii vor evita să facă publice datele obţinute, cu excepţia situaţiilor prevăzute de 
lege, protejând clientul de orice formă de exploatare şi abuz şi prevenind devalorizarea 
datelor de evaluare/diagnoză. Datele de evaluare/diagnoză reprezintă proprietatea psihologului 

sau a instituţiei ce realizează evaluarea/diagnoza şi vor putea fi administrate şi utilizate 
doar de către psihologii calificaţi în folosirea acestor instrumente. 


Construcția de instrumente 


Art. XIII.5. Psihologii care construiesc sau adaptează teste şi alte instrumente de 
măsurare vor folosi proceduri în acord cu normele internaţionale actuale privind proiec- 
tarea instrumentelor, standardizarea, validarea, reducerea sau eliminarea erorilor şi vor 
preciza recomandările privind folosirea oricărui instrument în manualul de utilizare. 


Interpretarea rezultatelor 


Art. XIIL.6. În interpretarea rezultatelor evaluării, fiind incluse aici şi interpretările 
computerizate, psihologii vor lua în considerare scopul evaluării, precum şi numeroşi alţi 
factori, abilităţile de testare şi caracteristicile persoanei evaluate (caracteristici situa- 
țţionale, personale, lingvistice şi culturale), care pot afecta judecăţile psihologilor sau 
care pot reduce acurateţea interpretărilor. 


Calificarea în testare 


Art. XIII.7. Psihologii nu vor promova/încuraja folosirea tehnicilor de evaluare 
psihologică de către persoane necalificate şi neautorizate, decât în cadrul unei formări în 
care există o supervizare adecvată. 


Actualitatea evaluării 


Art. XIII.8. Psihologii nu îşi vor baza deciziile sau recomandările pe teste depăşite/ 
învechite, pe date care nu mai sunt folositoare pentru scopul curent sau care nu corespund 
normelor de avizare ale metodelor şi tehnicilor de evaluare şi asistenţă psihologică 
stabilite de Colegiu. 


Responsabilitatea administrării instrumentelor 


Art. XIII.9. Psihologii care oferă servicii psihologice de evaluare altor profesionişti 
vor prezenta cu acuratețe scopul, normele, validitatea, fidelitatea şi aplicarea fiecărei 
proceduri, precum şi orice altă calitate a acestora. Psihologii îşi vor menţine responsa- 
bilitatea pentru aplicarea, interpretarea şi folosirea adecvată a instrumentelor de evaluare, 
indiferent dacă vor interpreta rezultatele ei înşişi sau vor folosi o interpretare computeri- 
zată sau de altă natură. 


Prezentarea rezultatelor pentru cei evaluaţi 


Art. XIII.10. Indiferent dacă interpretarea şi cotarea sunt făcute de psihologi, angajaţi 
ai acestora sau asistenţi sau prin modalităţi automate/computerizate, psihologii vor oferi 
persoanei evaluate sau reprezentantului acesteia explicaţiile necesare înţelegerii rezulta- 
telor, excepţie făcând situaţiile în care natura relaţiei împiedică acest lucru (situaţii de 
evaluare organizaţională, preangajare şi evaluări prevăzute de lege), acest fapt fiind adus 
la cunoştinţa persoanei evaluate înaintea începerii evaluării. 

Materialele 


Art. XIII.11. Materialele de evaluare/diagnoză cuprind manualul instrumentului, 
instrumentul propriu-zis, protocoale, întrebările sau stimulii utilizaţi, alte fişe sau 
formulare necesare şi nu include datele de evaluare/diagnoză. Psihologii vor menţine 
integritatea şi securitatea materialelor testului şi a altor metode de evaluare prin neînstrăi- 
narea lor către persoane care nu au competenţa necesară, respectând dreptul de pro- 
prietate intelectuală prevăzut de lege şi obligaţiile de tip contractual privind utilizarea 
instrumentului. 


XIV. CERCETARE ŞTIINŢIFICĂ ŞI VALORIFICAREA REZULTATELOR 


Standarde internaţionale 


Art. XIV.1. În cercetările lor, psihologii vor căuta, pe cât posibil, să promoveze cele 
mai noi metodologii de cercetare utilizate de comunitatea psihologică internaţională, 
respectând atât standardele de rigoare ştiinţifică, cât şi standardele etice. 


Acordul de cercetare 


Art. XIV.2. Atunci când psihologii au nevoie de aprobare din partea unei instituţii 
pentru desfăşurarea cercetărilor, aceştia vor furniza toate datele necesare pentru acordarea 
aprobării şi vor avea în vedere ca protocolul de cercetare să corespundă aprobărilor 
primite. 


Obţinerea consimţământului 


Art. XIV.3. În obţinerea consimţământului informat, psihologii vor aduce la cunoş- 
tinţa participanţilor scopurile cercetării, durata, procedurile utilizate, riscurile, bene- 
ficiile, inclusiv compensaţiile financiare, limitele confidenţialităţii, dreptul oricui de a se 
retrage din cercetare şi, în general, toate datele pe care participanţii le solicită şi de care 
au nevoie pentru a-şi da consimţământul. În cazul în care există posibilitatea producerii 
unor daune şi suferinţă, psihologii au obligaţia să o minimizeze pe cât posibil. 


Utilizarea de suport audio-video 


Art. XIV.4. Psihologii vor obţine consimţământul informat de la toţi participanţii la 
cercetare pentru înregistrările audio şi video înaintea efectuării acestora, oferind garanţii 
că acestea vor fi utilizate numai într-o manieră în care identificarea nu poate produce 
daune celor implicaţi. 


Limitări ale informării 

Art. XIV.5. Psihologii nu vor face studii şi cercetări care implică proceduri de 
prezentare ascunsă/falsă a modelului de cercetare decât dacă alternativa de prezentare 
corectă nu este fezabilă ştiinţific sau aduce o alterare evidentă concluziilor cercetării. În 
acest caz, participanţii vor fi informaţi de utilizarea unui astfel de model de cercetare şi 
vor participa numai dacă îşi dau consimţământul, putând oricând să-şi retragă datele din 


cercetare. Cercetarea, în acest caz, poate fi derulată numai dacă nu produce suferinţă sau 
daune participanţilor. 

Excepția de la consimțământ 


Art. XIV.6. Psihologii se pot dispensa în cadrul cercetărilor de consimţământul 
informat al participanţilor numai dacă a) cercetarea nu poate produce în nici un fel daune 
(observaţii naturale, practici educaţionale sau curriculare, chestionare anonimă, cercetare 
de arhive) sau b) este permisă de reglementări legislative. 


Persoane şi grupuri vulnerabile 


Art. XIV.7. Psihologii vor căuta să examineze etic, independent şi adecvat drepturilor 
omului şi să ia toate măsurile de protecţie pentru orice cercetare ce implică grupuri 
vulnerabile şi/sau persoane cu incapacitate de a-şi da consimţământul informat, înainte 
de a lua decizia de a începe. 


Evitarea unor categorii de subiecți 


Art. XIV.8. Psihologii nu se vor folosi de persoane cu incapacitate de a-şi da 
consimţământul în nici un studiu sau cercetare, dacă studiul sau cercetarea avută în 
vedere poate fi finalizată la fel de bine cu persoane care au capacitatea deplină de a-şi da 
consimţământul informat. 


Manipularea prin creşterea compensaţiilor 


Art. XIV.9. Psihologii vor evita să propună şi să acorde participanţilor la cercetare 
compensaţii financiare excesive sau alte forme de stimulente pentru participarea la 
cercetare şi care pot favoriza obţinerea consimţământului, cu atât mai mult când sunt 
evidențe clare că există riscul producerii de suferinţă şi daune în timpul cercetării. 


Utilizarea animalelor în cercetare 


Art. XIV.10. Psihologii care utilizează animale în cercetările lor vor evita provocarea 
de suferinţă acestora, excepţie făcând cercetările care nu presupun metode invazive 
producătoare de suferinţă sau leziuni. 


Corectitudinea datelor 


Art. XIV.11. Psihologii nu au voie să prezinte date false pentru care nu au fost făcute 
în realitate măsurători. Dacă vor constata erori de prezentare a datelor sau de prelucrare 
a acestora, vor face toţi paşii necesari pentru corectarea acestora ; altfel, vor retrage şi 
anula cercetarea. 


Plagiatul 

Art. XIV.12. Psihologii nu vor prezenta date sau rezultate din alte studii sau cercetări 
ca aparţinându-le lor. 

Abuzul de status 


Art. XIV.13. Psihologii vor fi creditaţi pentru cercetările făcute, cât şi pentru publi- 
carea acestora numai în măsura în care aceştia au o contribuţie majoră. Astfel, psihologii 
vor face distincţia între autorul principal al cercetării, contribuţia la cercetare, contribuţia 

minoră şi statusul sau poziţia pe care o deţine respectivul psiholog. Astfel, poziţia 
academică, titlul academic sau poziţia socială sau cea de şef de departament ori manager 
într-o instituţie nu conferă nimănui credit pentru o poziţie principală în cercetare, decât 
în măsura în care există o acoperire reală prin contribuţia adusă la cercetare, şi nu prin 
statusul social sau academic. 


Transmiterea datelor 


Art. XIV.14. Atunci când există solicitări de folosire sau de verificare a datelor din 
partea unui alt cercetător decât cei implicaţi direct în cercetare, psihologii vor putea oferi 
datele de cercetare numai în măsura în care se păstrează confidenţialitatea acestor infor- 
maţii de către cei cărora li se încredinţează şi dacă există o specificare clară a modului 
de utilizare a acestora. 


Protejarea datelor 


Art. XIV.15. Psihologii vor proteja datele de cercetare, asigurându-se că acestea sunt 
păstrate în condiţii de securitate. Protocoalele de cercetare, datele de cercetare sistema- 
tizate sau cele deja publicate pot fi păstrate fără restricţii, dar în condiţiile respectării 
normelor etice. 


Onestitatea ştiinţifică 


Art. XIV.16. Psihologii implicaţi în evaluarea, monitorizarea, realizarea şi raportarea 
activităţilor de cercetare ştiinţifică vor manifesta imparţialitate şi obiectivitate şi vor 
respecta drepturile de proprietate intelectuală. Selecţia proiectelor de cercetare, a rezulta- 
telor cercetărilor realizate pentru a fi valorificate publicistic sau practic se va face doar 
pe criterii de relevanţă ştiinţifică, excluzându-se orice considerent personal sau de natură 
extraprofesională. 


Buna conduită în cercetarea ştiinţifică 


Art. XIV.17. În activitatea de cercetare ştiinţifică, psihologii vor evita ascunderea sau 
înlăturarea rezultatelor nedorite, confecţionarea de rezultate, înlocuirea rezultatelor cu 
date fictive, interpretarea deliberat distorsionată a rezultatelor şi deformarea concluziilor, 
plagierea rezultatelor sau a publicaţiilor altor autori, neatribuirea corectă a paternităţii 
unei lucrări, nedezvăluirea conflictelor de interese, deturnarea fondurilor de cercetare, 
neînregistrarea şi/sau nestocarea rezultatelor, lipsa de obiectivitate în evaluări, nerespec- 
tarea condiţiilor de confidenţialitate, precum şi publicarea sau finanţarea repetată a 
aceloraşi rezultate ca elemente de noutate ştiinţifică. 

Datele contradictorii, diferenţele de concepţie experimentală sau practică, diferenţele 
de interpretare a datelor şi diferenţele de opinie nu constituie abateri de la buna conduită 
în cercetarea ştiinţifică. 


XV. DISPOZIȚII FINALE 


Art. XV.1. Codul deontologic al profesiei de psiholog cu drept de liberă practică 
intră în vigoare odată cu aprobarea lui de către Convenţia Naţională a Colegiului 
Psihologilor din România. 

Art. XV.2. Psihologii au responsabilitatea de a cunoaşte şi aplica prevederile acestui 
Cod. Orice fapte săvârşite în legătură cu profesia care contravin prevederilor prezentului 
Cod angajează răspunderea disciplinară a psihologilor. 


Art. XV.3. Membrii Colegiului Psihologilor din România nu vor recunoaşte ca fiind 
profesională activitatea care este neconformă cu principiile şi standardele acestui Cod. 


Art. XV.4. Toţi psihologii vor coopera cu Comisia de Deontologie şi Disciplină a 
Colegiului Psihologilor din România, atât în supervizarea conduitelor etice, cât şi în 
promovarea lor. Refuzul cooperării atrage de la sine violarea prevederilor acestui Cod şi, 
prin urmare, sancţionarea psihologilor în cauză în conformitate cu Codul de procedură 
disciplinară. 


Art. XV.5. Pentru a menţine relevanţa şi actualitatea Codului, acesta este revizuit de 
Comisia de Deontologie şi Disciplină a Colegiului Psihologilor din România după o 
perioadă de 4 ani sau atunci când situaţia o impune. 


PROCESUL DE LUARE A UNEI DECIZII ETICE 


"Toate cele 3 principii şi cele 7 + 4 standarde (7 generale + 4 specifice) trebuie să fie 
luate în considerare pentru luarea unei decizii etice. Totuşi, există circumstanţe în care 
principiile etice vin în conflict şi nu se poate acorda aceeaşi greutate fiecărui principiu. 
Complexitatea dilemelor etice nu permite o ierarhizare fermă a principiilor. Totuşi, cele 
3 principii au fost ordonate în concordanţă cu greutatea acordată. 

Acest proces trebuie să fie unul relativ rapid, conducând spre o soluţie simplă a unei 
situaţii cu implicaţii etice. Acest lucru e simplu în cazul în care există standarde clare 
pentru acele situaţii şi nu apare nici un conflict între principii sau standarde. Pe de altă 
parte, unele aspecte etice (în special cele în care apare un conflict între principii) nu se 
pot rezolva uşor şi necesită timp pentru deliberare. 


In continuare, vom prezenta câţiva paşi de bază în luarea unei decizii etice. 


.. Identificarea aspectelor şi practicilor relevante etic. 

. Elaborarea alternativelor posibile. 

3. Analiza probabilității riscurilor şi beneficiilor de scurtă durată, de lungă durată şi a 
celor în derulare (prezente) pentru fiecare alternativă de acţiune asupra individului/ 
grupului implicat şi, de asemenea, probabilitatea de a afecta clientul, familia sau 
colegii clientului, instituţia în care este angajat clientul, studenţii, participanţii la 
cercetare, disciplina, societatea. 

4. Alegerea celei mai bune direcţii de acţiune după aplicarea conştientă a principiilor şi 

standardelor acestui Cod. 

.. Evaluarea rezultatelor acţiunii alese. 

6. Asumarea responsabilităţii pentru consecinţele acţiunii, incluzând corectarea conse- 

cinţelor negative, dacă se poate, ori reangajarea în procesul de luare a deciziei, dacă 

situaţia etică nu a fost soluţionată. 


== 


9.) 


Psihologii aflaţi într-un proces de deliberare, consumator de timp, sunt încurajați şi li 
se recomandă să se consulte cu colegii lor sau cu persoane avizate dintr-un corp de avi- 
zare a problemelor etice (de exemplu, Comisia de Deontologie şi Disciplină a Colegiului), 

ce pot aduce obiectivitate şi clarificare în procesul de luare a deciziei. Deşi decizia 
direcţiei de acţiune aparţine psihologului, căutarea şi apelarea la astfel de consultări 
reflectă maturitate profesională şi o abordare etică a procesului de luare a deciziei. 


DEFINIREA TERMENILOR 


In sensul prezentului Cod, următorii termeni se definesc astfel : 


1. Psihologul reprezintă orice persoană care este membru, asociat, absolvent afiliat sau 
străin afiliat la CPR. 

2. Clientul reprezintă o persoană, un cuplu (ca relaţie), o familie sau un grup (inclusiv 
o organizaţie sau o comunitate) căruia i se oferă servicii psihologice din partea unui 
psiholog. Clienţii, participanţii la cercetări, studenţii şi orice alte persoane cu care 
psihologul vine în contact în timpul activităţii sale profesionale sunt independenţi 
dacă în mod independent au stabilit un contract ori şi-au dat consimţământul 
informat. Persoanele sunt parţial dependente dacă decizia contractului sau a consim- 
țământului informat este împărţită de două sau mai multe părţi (de exemplu, părinţii 
şi conducerea şcolii, muncitorii şi conducerea instituţiei, adultul şi familia sa). Per- 
soanele sunt considerate complet dependente dacă acestea nu pot sau pot în foarte 
mică măsură să aleagă între a primi sau nu un serviciu ori să participe la o activitate 
(de exemplu, pacienţii care au fost involuntar supuşi unor intervenţii psihiatrice, 
copiii foarte mici implicaţi în proiecte de cercetare). 

3. Subiectul reprezintă o persoană care participă la un proiect de cercetare ştiinţifică, 
fie că face parte din grupul experimental, fie că are rol de martor. 

4. Ceilalţi reprezintă orice individ sau grup cu care psihologul vine în contact în 
decursul muncii sale. Acest termen include, dar nu se limitează la participanţii la 
cercetare : clienţi în căutare de ajutor, studenţi, supervizori, angajaţi, colegi, patroni, 
a treia parte şi orice membru public în general. 

5. Drepturile legale ori civile reprezintă acele drepturi protejate prin lege şi recunoscute 
ca atare. 

6. Drepturile morale reprezintă drepturile fundamentele şi inalienabile ale omului, care 
pot fi sau nu protejate total de legile în vigoare. Un loc aparte, ca semnificaţie, 
pentru psihologi îl ocupă, spre exemplu, dreptul la: egală justiţie, onestitate, 
dezvoltarea unei intimităţi adecvate, autodeterminare, libertate personală. Protejarea 
unor aspecte ale acestor drepturi pot implica practici care nu sunt conţinute sau 
controlate de către legile în vigoare. În plus, drepturile morale nu se limitează la cele 
menţionate în această definiţie. 

7. Discriminarea reprezintă activitatea care prejudiciază ori promovează prejudecăţi cu 
privire la persoane datorită culturii acestora, naţionalităţii, etniei, culorii sau rasei, 
religiei, sexului sau orientării sexuale, statutului marital, abilităţilor fizice sau 
intelectuale, vârstei, statutului socio-economic şi oricăror alte preferinţe, caracte- 
ristici personale, condiţii sau statute. 

8. Hărțuirea sexuală include una sau ambele situaţii : 

e utilizarea puterii sau autorităţii în încercarea de a forţa o persoană să se angajeze 
în sau să tolereze activităţi sexuale. Aici intră intimidarea sau forțarea pentru 
noncomplianţă ori promisiunea unor compensaţii sau recompense pentru com- 
plianţă ; 

e angajarea în mod deliberat şi repetat în comentarii sexuale nesolicitate, anecdote, 
gesturi sau atingeri, dacă aceste comportamente sunt : ofensatorii şi nu sunt bine 
primite, creează un mediu de lucru ostil ori intimidant sau se aşteaptă să fie 
dăunător pentru client. 

9. Psihologia ca disciplină presupune o aplicare ştiinţifică a metodelor, cunoştinţelor 
de psihologie, procedurilor şi structurărilor folosite de psihologi în orientarea 
activităţii lor în relaţia cu societatea, cu membrii acesteia, a unora faţă de alţii. 

10. Relaţia multiplă. O relaţie se consideră a fi multiplă şi în cazul în care: 

e se exercită cel puţin două roluri profesionale în raporturile cu o persoană; 

e există o relaţie profesională cu o persoană şi cel puţin o altă relaţie cu o altă 
persoană, dar care este rudă sau cunoştinţă apropiată a celei dintâi ; 

e există o cunoştinţă comună şi apropiată atât psihologului, cât şi persoanei care 
beneficiază de suportul psihologului. 

Evitarea relaţiilor multiple se face în spiritul respectării principiilor prezentului 

Cod, pentru păstrarea obiectivităţii, competenţei şi eficienţei activităţilor desfăşurate 

de psihologi. 

11. Exploatarea clientului implică exploatarea necunoaşterii, a lipsei de experienţă sau 
a stării de slăbiciune a persoanelor vulnerabile datorită stării psihice, pentru a le 
determina să accepte servicii psihologice în condiţii prejudiciabile pentru acestea. 


Anexa 2 


Un model de proiect de cercetare ştiinţifică finanţat 
(David, 2004) 


A. Prezentarea demersului cercetării 


INTRODUCERE 


Conform studiului Global Burden of Disease, derulat de Organizaţia Mondială a 
Sănătăţii (OMS) şi Banca Mondială (2002), patru din zece cazuri de dizabilitate pentru 
persoanele de la cinci ani în sus sunt datorate tulburărilor mentale. În prezent, 28% din 
populaţia adultă şi 21% din populaţia infantilă îndeplinesc criteriile complete pentru 
diagnosticarea unei tulburări mentale (Menral Health : A Report of the Surgeon General, 
1999). În cazul ţărilor în curs de dezvoltare, rulburarea depresivă majoră (conform 
DSM-IV) constituie una dintre cauzele majore de dizabilitate. Mai mult, această tulburare 
se soldează frecvent cu decesul persoanei afectate, suicidul survenit pe fondul tulburării 
depresive majore fiind printre principalele cauze de mortalitate ce pot fi prevenite din 
întreaga lume. Anual, se cheltuie resurse financiare impresionante pentru tratamentul 
tulburărilor mentale, în general, şi al tulburării depresive majore, în special ; în plus, 
sume uriaşe de bani sunt alocate studiilor care vizează găsirea unor metode de tratament 
cât mai eficiente şi îmbunătăţirea serviciilor către populaţie (OMS, 2000). 

Terapia cognitiv-comportamentală consideră că, mai simplu spus, mecanismele etio- 
patogenetice implicate în simptomatologia de tip depresiv presupun cogniţii şi com- 
portamente dezadaptative (Beck, 1969; Ellis, 1962). Modificarea acestor cogniţii şi 
comportamente dezadaptative şi înlocuirea lor cu cogniţii şi comportamente adaptative 
duc la remiterea simptomatologiei de tip depresiv (Beck, 1969; Ellis, 1962). 

În prezent, dezvoltarea cercetării în psihoterapia cognitiv-comportamentală se află 
în stadiul în care eficienţa tratamentelor a fost demonstrată pentru un spectru larg de 
tulburări (Beck, 2002 ; Ellis, 1994). Astfel, un număr mare de cercetări au arătat 
suportul ştiinţific şi eficienţa pe care terapia cognitiv-comportamentală o are în tratamen- 
tul depresiei (Dobson, 1989). În acest sens, terapia cognitivă, CT (0 variantă de terapie 
cognitiv-comportamentală ; Beck, Rush, Shaw şi Emery, 1979), s-a dovedit a fi „stan- 
dardul de aur” pentru eficienţa intervenţiei psihoterapeutice în tulburarea depresivă 
majoră (pentru o prezentare detaliată, vezi Dobson, 1989). Conform CT, modificarea 
comportamentelor dezadaptative, a gândurilor automate (de exemplu, inferenţe eronate) 
şi a schemelor cognitive negative duce la remiterea simptomatologiei de tip depresiv. 

Menţionăm însă că unii autori pun sub semnul întrebării datele ce susţin eficienţa CT 
(Hollon, Shelton şi Loosen, 1991), pornind de la rezultatele unui important program de 
cercetare — Treatment of Depression Collaborative Research Program (TDCRP ; Elkin, 
Shea, Watkins, Imber, Sotsky, Collins, Glass, Pilkonis, Leber, Fiester, Docherty şi 
Parloff, 1989); mai mult, unii autori critică teoria propusă de Beck er al. (1979) pentru 
a explica eficienţa CT în tratamentul tulburării depresive majore (Jacobson, Dobson, 
Truax, Addis, Koerner, Gollan, Gortner şi Prince, 1996). În ciuda acestor limite, sinte- 
tizând datele din literatura de specialitate (Beck, 2002), se poate afirma că CT rămâne 
una dintre cele mai eficiente forme de psihoterapie în tulburarea depresivă majoră (pentru 
o prezentare detaliată, vezi Hollon, Shelton şi Davids, 1993). Totuşi, deşi numeroase 
studii arată că efectele pe termen scurt şi pe termen lung ale CT sunt cel puţin la fel de 
puternice şi stabile ca şi cele obţinute prin medicaţie sau alte forme de psihoterapie (de 
exemplu, terapia interpersonală ; Shea, Elkin, Imber, Sotsky, Watkins, Collins, Pikonis, 
Beckham, Glass, Dollan şi Parloff, 1992), există încă probleme referitoare la mărimea 
efectului CT şi la mecanismele care îl explică. Spre exemplu, cercetări recente sugerează 
că efectul CT asupra depresiei este moderat de o serie de variabile de personalitate ale 
pacientului, printre care cea mai importantă este reprezentată de nivelul de optimism, 
exprimat şi în speranţa de însănătoşire ca urmare a terapiei ; cu cât acest nivel este mai 
mare, cu atât efectul CT este mai puternic (Beck, 1994). 

Recent, Ellis (1994) a formulat un tratament alternativ la cel propus de Beck şi 
colaboratorii săi (1979) bazat pe terapia raţional-emotivă şi comportamentală, REBT 
(o altă variantă de terapie cognitiv-comportamentală). Ellis (1987, 1994) susţine că CT 
explică mai degrabă starea de tristeţe decât starea de depresie. După Ellis (1987, 1994), 
depresia înseamnă, din punctul de vedere al mecanismelor psihologice, gânduri automate 
şi scheme cognitive negative (Beck er al., 1979), dar acestea trebuie acompaniate de 
evaluări negative : a) demandigness (scopuri formulate de pacient în termeni de „trebuie 
absolut” să se îndeplinească) şi b) self-downing (evaluare negativă globală a propriei 
persoane: dacă scopurile formulate în cerinţe absolutiste nu se îndeplinesc, atunci 
pacientul se evaluează negativ, în termeni globali). Ellis (1987, 1994) arată că REBT este 
mai eficientă decât CT deoarece: 1. vizează modificarea unor cogniţii evaluative cen- 
trale ; 2. învaţă pacientul acceptarea necondiționată a propriei persoane ; şi 3. insistă şi 
pe ameliorarea sau pe rezolvarea tulburării secundare (de exemplu, depresia faţă de 
instalarea depresiei). 

Până în momentul actual, impactul terapiei raţional-emotive şi comportamentale (REBT) 
propuse de Ellis (1962, 1994) pentru tratamentul tulburării depresive majore a fost mult 
mai puţin riguros investigat, în comparaţie cu cel al CT. Majoritatea studiilor efectuate 
au vizat depresia exprimată prin scoruri mari la diferite scale aplicate pe populaţie 
normală, fără a face apel la criterii clinice relevante (pentru o prezentare detaliată, vezi 
Engels, Garnefsky şi Diekstra, 1993). Mai mult, chiar şi atunci când s-au utilizat grupuri 
relevante din punct de vedere clinic (de exemplu, depresia asociată cu alte tulburări 
mentale), operaţionalizarea depresiei prin scoruri înalte la diferite scale, fără a se lua în 
considerare criteriile DSM, a generat grupuri de subiecţi cu diverse tipuri de tulburări 
afective. Aceste neclarităţi afectează negativ concluziile care se pot trage referitor la 
eficienţa REBT în tratamentul tulburărilor afective şi al tulburării depresive majore în 
particular. În privinţa teoriei pe care REBT o propune pentru a explica tulburarea 
depresivă majoră, nici unul dintre studiile teoretice şi experimentale existente (de 

exemplu, McDermut, Haaga şi Bilek, 1997; Solomon, Haaga, Brody, Friedman şi 
1998) nu a încercat să testeze teoria schimbării propusă de Ellis (1987) pentru a explica 
eficienţa REBT în tratamentul tulburării depresive majore. Ca urmare : 1. în prezent, nu 
există studii care să confirme sau să infirme asumpţia conform căreia această formă de 
psihoterapie constituie un tratament validat ştiinţific pentru tulburarea depresivă majoră 
(mai eficient decât CT) şi 2. nu există studii care să testeze teoria schimbării, în forma 
propusă de Ellis (1987, 1994), pentru a explica presupusa eficienţă clinică a REBT în 
tratamentul depresiei majore. 

Institutul Naţional de Sănătate Mentală din SUA (NIMH) a elaborat un program de 
cercetare numit Treatment of Depression Collaborative Research Program (Elkin et al., 
1989) care constituie primul studiu de anvergură iniţiat în domeniul psihoterapiei (şi 
comparaţiei acesteia cu medicaţia) şi care a vizat investigarea eficienţei a două forme 
specifice de psihoterapie - terapia cognitivă vs terapia interpersonală. Deşi, în prezent, 
există numeroase alte studii referitoare la tratamentul medicamentos şi psihoterapeutic în 
depresie (vezi Dobson, 1989), liniile directoare trasate de Asociaţia Psihiatrilor Ameri- 
cani pentru tratamentul tulburării depresive majore se bazează exclusiv pe studiul NIMH 
(vezi DeRubeis, Gelfand, Tang şi Simons, 1999), întrucât respectiva cercetare s-a desfă- 
şurat conform normelor metodologice pentru validarea ştiinţifică a tratamentelor (vezi 
Chambless şi Hollon, 1998). 

Urmând acelaşi model şi aceeaşi procedură de cercetare iniţiate de NIMH, studiul pe 
care îl propunem vizează investigarea eficienţei a două forme distincte de terapie cognitiv- 
-comportamentală (terapia raţional-emotivă şi comportamentală şi terapia cognitivă) în 
tratamentul tulburării depresive majore (fără elemente psihotice) ; tratamentul medica- 
mentos antidepresiv va fi considerat tratament de referinţă. Un scop final al studiului 
este ca o parte dintre rezultatele obţinute să fie utilizate pentru a elabora un sistem de 
inteligenţă artificială care să susţină un diagnostic mai acurat al tulburărilor de tip 
depresiv (tulburarea depresivă majoră fără elemente psihotice). Prin utilizarea unui 
sistem de inteligenţă artificială, diagnosticul psihologic şi psihiatric ar putea beneficia de 
informaţie suplimentară, care să-i sporească acurateţea (reducerea falşilor pozitivi şi a 
falşilor negativi), ştiut fiind faptul că fidelitatea interevaluatori nu este foarte bine 
stabilită numai pe baza criteriilor DSM-IV (Beutler, 2002). Utilizarea unor sisteme de 
suport decizional pe parcursul diagnosticului medical nu este nicidecum o noutate, după 
cum nu este nici un fapt lipsit de importanţă. Odată cu rezultatele bune ale sistemului 
expert MICYN (folosit pentru diagnosticul în infecţii microbiene ; Shortlife, 1971 ; 
Shortlife şi Buchanan, 1976), utilizarea sistemelor artificiale pentru diagnosticul clinic, 
inclusiv într-o serie de tulburări psihologice, a devenit un adevărat deziderat în practica 
clinică, în special datorită performanţei ridicate a acestor sisteme în sarcinile de clasi- 
ficare şi decizie. Folosirea reţelelor neuromimetice în astfel de sarcini este însă mai 
recentă, comparativ cu utilizarea sistemelor expert. O serie de studii (Yoon, Guimaraes 
şi Swales, 1994; Sima, 1995; Wang, 1997) au demonstrat că sistemele de producere 
organizate sub forma arborilor decizionali cu scopul de a realiza sarcini decizionale com- 
plexe pot fi implementate cu succes în reţele neoconexioniste. Cele mai relevante studii 
care au utilizat reţelele neuromimetice în sarcini de predicţie sunt cele din domeniul 
selecţiei de personal în organizaţii. Frecvent, rezultatele obţinute în demersul de validare 
a bateriilor de teste folosite în selecţie sunt implementate în reţele neuromimetice. Utiliza- 
rea reţelelor neuromimetice în sarcinile de predicţie are ca principal rezultat îmbunătăţirea 

semnificativă a validității modelului de predicţie. Dacă printr-un model clasic de analiză 
de regresie se pot prezice corect, în baza scorurilor la predictori, între 30-40% din 
scorurile la variabilele criteriu, prin utilizarea reţelelor neuromimetice, în astfel de 
sarcini, acest procent se ridică până la 70-85 %, ceea ce constituie o creştere semnificativă 
(Ferri, Flach şi Hernandez, 2002). Într-un studiu-pilot, am evaluat puterea predictivă a 
scorurilor obţinute la o scală care evaluează credinţele iraţionale/dezadaptative (ABS II; 
DiGiuseppe er al., 1988) pentru patru categorii mai generale de tulburări psihopatologice. 
Scorurile obţinute prin aplicarea scalei la subiecţi diagnosticaţi cu tulburări de conversie, 
tulburări de anxietate, tulburări depresive şi schizofrenie au fost supuse iniţial unui 
studiu de regresie liniară, iar apoi au fost implementate în reţele neuromimetice. În urma 
studiului de regresie, procentul cazurilor clasificate corect pe baza scorurilor obţinute la 
scala utilizată a fost de 37,3%. Procentul predicţiilor corecte a crescut la 90,5% în urma 
implementării datelor într-o reţea de tip RBF (radial basis function). Arhitectura reţelei 
a fost 16: 16-104-5:5 (menţionăm că am utilizat şi un lot de control, subiecţi fără dia- 
gnostic psihiatric, alături de cele patru grupe de tulburări psihopatologice). Rețelele de 
tip RBF utilizează un model radial de asociere a valorilor din colecţia de date. Modelul 
poartă denumirea de potenţial postsinaptic radial. Valoarea de activare pentru fiecare 
dintre unităţile reţelei este calculată ca pătratul valorii calculate a distanţei dintre vectorul 
input şi vectorul ponderii conexiunii dintre unităţi. Pătratul acestei distanţe este apoi 
multiplicat printr-un prag de activare şi apoi transmis ca net input. Pentru reţelele de tip 
RBF, cu toate că dinamica activărilor are un caracter radial, valorile de activare ale 
unităţilor oufput se calculează într-o manieră liniară. Iniţial, se stabilesc unităţile centrale, 
valorile lor de activare şi unităţile radiale cu care acestea sunt conectate. În mod uzual, 
unităţile de la nivel inpuz sunt considerate unităţi centrale (şi se folosesc datele din matri- 
cea input ca valori de activare), iar unităţile de la nivelul intermediar (unităţile ascunse) 
sunt cele cu care unităţile inpur stabilesc conexiuni radiale (astfel se justifică numărul 
foarte mare de unităţi de la acest nivel). Ideea învăţării supervizate în asemenea arhitecturi 
radiale este să se aleagă valorile de activare cele mai ridicate din clusterul de date 
prezentate ca input şi să se stabilească conexiunile cu unităţile radiale şi valorile de 
activare ale acestor unităţi astfel încât patternul acestor conexiuni şi valori de activare să 
reflecte densitatea datelor din colecţia de date prezentate la nivel input. În ultimul pas al 
învăţării, se recurge la ajustarea într-o manieră liniară a valorilor de activare ale unităţilor 
de la nivel output, astfel încât eroarea de la nivel ouzpur să fie redusă progresiv (StatSoft, 
1999). Se asociază, prin urmare, strategia radială de grupare a colecţiei de date cu 
modelul liniar de optimizare a funcţionării unităţilor de la nivel ouzpur. Combinarea 
acestor doi algoritmi duce la performanţa superioară a reţelelor de tip RBF în astfel de 
sarcini de clasificare. Superioritatea este reflectată şi de rezultatele obţinute în studiul 
nostru pilot. Prin urmare, utilizarea reţelelor neuromimetice pentru studii de predicţie 
(de exemplu, diagnosticul psihologic/psihiatric pe baza scorurilor obţinute la testarea 
psihologică) are un caracter pragmatic şi lucrativ. 
Aşadar, în prezentul proiect de cercetare ne propunem : 


1. Să comparăm eficienţa a două forme de psihoterapie cognitiv-comportamentală cu 
tratamentul medicamentos în cazul tulburărilor depresive (tulburarea depresivă majoră 
fără elemente psihotice). Deşi eficienţa acestor forme de psihoterapie cognitiv-com- 
portamentală a fost deja comparată cu eficienţa medicaţiei antidepresive (Beck, 2002), 

acesta ar fi primul studiu care a) compară direct şi cele două forme de psihoterapie 
cognitiv-comportamentală şi b) adaptează şi verifică eficienţa acestor forme de 
psihoterapie pe populaţia românească, contribuind astfel la dezvoltarea psihoterapiei 
validate ştiinţific în România (evidence-based psychotherapy). 

2. Să examinăm mecanismele care determină eficienţa acestor forme de psihoterapie cog- 
nitiv-comportamentală. Deşi există zeci de studii care susţin eficienţa acestor forme 
de terapie în tratamentul tulburărilor de tip depresiv, nici un studiu nu a examinat 
comparativ mecanismele presupuse de cele două forme de psihoterapie ca fiind 
răspunzătoare de efectele lor benefice. Cunoaşterea acestor mecanisme poate sugera 
noi modalităţi de eficientizare a acestor forme de tratament psihologic. 

3. Să implementăm o parte dintre rezultatele obţinute în studiu într-un sistem de inte- 
ligenţă artificială care să susţină un diagnostic mai acurat al tulburărilor de tip 
depresiv. Prin utilizarea unui sistem de inteligenţă artificială, diagnosticul psihologic 
Şi psihiatric ar putea beneficia de informaţia suplimentară bazată pe testarea psiholo- 
gică, iar aceasta să-i crească acurateţea (reducerea falşilor pozitivi şi a falşilor negativi). 
În plus, scalele clinice utilizate în acest studiu vor fi adaptate pe populaţia românească 
şi se vor constitui într-o baterie validată de testare psihologică clinică. 


Metoda 
Metoda de cercetare este descrisă succint în cele ce urmează: 


A. Subiecţii. Eşantionul utilizat va consta în 170 de pacienţi adulţi care întrunesc 
criteriile DSM-IV pentru tulburarea depresivă majoră, obţin un scor de minimum 20 de 
puncte la Inventarul de Depresie Beck (BDI; Beck er a/., 1979) şi obţin un scor de 
cel puţin 14 puncte la Scala de Depresie Hamilton (HRSD ; Hamilton, 1967). Criteriile 
de excludere (vezi şi Jacobson er al., 1996) se referă la următoarele tulburări : tulburările 
afective bipolare, tulburările depresive cu elemente psihotice, tulburarea de panică, depen- 
denţa de substanţe, schizofrenia sau tulburările schizofreniforme, sindroame organice 
cerebrale şi retardul mental. De asemenea, vor fi excluse persoanele care primesc o altă 
formă de psihoterapie, iau în prezent medicaţie psihotropă sau necesită spitalizare urgentă 
din cauza riscului suicidar sau prezenţei diferitelor forme de psihoze. Pe baza experienţei 
noastre anterioare cu studiile clinice (Montgomery, Bovbjerg şi David, 2001) şi a analizei 
literaturii de specialitate (Jacobson er a/., 1996), anticipăm o rată a „abandonului 
studiului” de aproximativ 10%. Mărimea lotului experimental asigură suficientă putere 
statistică pentru a răspunde la întrebările majore ale studiului. Pentru acest studiu, 
calculele indică faptul că, în cazul a aproximaiv 50 de subiecţi în fiecare grup, se va 
obţine o putere statistică ce depăşeşte pragul tradiţional de 0,80, alfa = 0,05, pentru a 
detecta o mărime a efectului uşoară-moderată între condiţiile experimentale (d = 0,25). 
Aşadar luarea în studiu a 170 de pacienţi va oferi suficientă putere statistică, chiar şi în 
condiţiile în care se acceptă că 10% dintre aceştia vor părăsi studiul. Pacienţii incluşi în 
studiu vor fi trimişi de următoarele instituţii : 


Universitatea „Babeş-Bolyai”, Centrul de Consiliere Psihologică ; 

Asociaţia Română de Hipnoză şi Psihoterapie Cognitiv-Comportamentală - Centrul 
pentru Terapie Cognitivă şi Raţional-Emotivă şi Comportamentală ; 

practica privată a persoanelor (psihologi clinicieni şi psihiatri) implicate în studiu ; 
anunţuri în mass-media. 

Pacienţii care corespund criteriilor de selecţie pentru includere în studiu vor fi 
repartizaţi aleatoriu în una dintre cele trei condiţii experimentale (grupul REBT, grupul 
CT, grupul care va primi medicaţie) ; grupurile vor fi echivalate, conform metodologiei 
în vigoare, în funcţie de mai multe variabile (vezi şi Jacobson er a/., 1996): numărul 
episoadelor depresive anterioare, prezenţa sau absenţa distimiei, severitatea depresiei, 
sex, status marital, educaţie. Universitatea „Babeş-Bolyai” este instituţia ce asigură 
cadrul ştiinţific al proiectului şi infrastructura acestuia. Pacienţii vor fi selectaţi în 
principal din zona judeţului Cluj şi din judeţele Transilvaniei (dar şi din alte zone ale 
ţării, în măsura în care aceştia sunt dispuşi să participe la una sau două întâlniri 
săptămânale timp de 14 săptămâni — conform protocoalelor clinice -, iar apoi la faza de 
urmărire a evoluţiei). 


B. Instrumente. "Toţi participanţii la studiu vor fi evaluaţi înainte de terapie, iar apoi 
la fiecare patru săptămâni, până la finalul tratamentului. BDI se aplică la fiecare şedinţă 
de tratament. În faza de urmărire (neinclusă în prezentul proiect) a evoluţiei pacientului 
se vor face evaluări la trei şi şase luni. Pentru evaluarea prezenţei sau absenței tulburării 
depresive majore şi a altor stări emoţionale în faza de post-test, pacienţii vor fi examinaţi 
conform criteriilor DSM-IV şi cu o serie de scale psihologice : 


e SCID-CV (DMS) — în studiu se vor folosi criteriile DSM-IV pentru tulburarea depresivă 
majoră (variabilă dependentă principală) ; 

e /IRSD (Hamilton, 1967) este o versiune de 17 itemi şi este o formă de interviu 
structurat pentru evaluarea severităţii depresiei (variabilă dependentă principală) ; 

e BDI (Beck et al., 1979) este un chestionar de autoevaluare pentru depresie ce core- 
lează puternic cu HRSD, are proprietăţi psihometrice bune şi este sensibil la modi- 
ficări clinice (variabilă dependentă principală) ; 

e un chestionar de 20 de itemi pentru distresul emoţional (Sinclair et al., 1994), o 
variabilă dependentă secundară. 


Notă : 

Pe lângă scalele menţionate în prezentul proiect, în cursul studiului vom mai include 
şi alte evaluări/scale (de exemplu, anxietate), în măsura în care studiile-pilot vor arăta că 
aceasta nu duce la o suprasolicitare a pacientului şi că pacienţii sunt complianţi la com- 
pletarea acestor scale. Includerea scalelor va fi adusă la cunoştinţa finanţatorilor acestui 
proiect şi a comitetului ştiinţific. 

Variabilele presupuse a media efectele REBT şi CT asupra simptomatologiei depresive 
sunt evaluate înainte de tratament, tot la patru săptămâni în cursul tratamentului, la finalul 
tratamentului şi în faza de urmărire a evoluţiei pacientului : după trei, respectiv şase luni 
de la încheierea intervenţiei : 


e Chestionarul de gânduri automate (Hollon şi Kendall, 1980) este utilizat pentru a 
evalua gândirea disfuncţională ; 

e Chestionarul de stil atribuţional (EASQ ; Peterson şi Villanova, 1988) este utilizat 
pentru evaluarea structurilor cognitive (credinţe centrale) ; 

e Acceptarea necondiționată (Chamberlain şi Haaga, 2001) este un chestionar de auto- 
evaluare a acceptării necondiționate a propriei persoane ; 

e Evaluarea credințelor iraționale. O cerinţă de bază a cercetării în terapia cognitiv- 
-comportamentală este evaluarea validă a credințelor iraționale. Smith (1989) susţine 
că celor mai frecvent utilizate instrumente de evaluare a credințelor iraționale le 

lipseşte validitatea discriminativă şi confundă în evaluare credinţele iraționale cu 
emoţiile negative ; această confuzie are un impact negativ asupra logicii de interpre- 
tare a rezultatelor respectivelor studii, care stabilesc o corelaţie între credinţele 
iraționale şi distres sau între modificările în credinţele iraționale şi schimbările în 
starea de distres (Haaga şi Davidson, 1993). Această problemă a fost depăşită prin 
elaborarea unor instrumente riguroase de măsurare a credințelor iraționale. Aşadar, 
în studiul nostru, credinţele iraționale sunt evaluate în două moduri: 1. cu Scala de 
atitudini şi convingeri 2 (ABS2 ; DiGiuseppe er al., 1988) şi 2. folosind analiza de 
conţinut a gândurilor participanţilor, gânduri verbalizate în timp ce se imaginează în 
patru scenarii negative. Unii autori (Ellis, 1994) iau în considerare dificultatea 
măsurării, credințelor iraționale în mod valid şi utilizând chestionarele de auto- 
evaluare ; acestea ar putea fi preconştiente, putând fi doar inferate din gândurile 
indivizilor. Tocmai de aceea, evaluarea credințelor iraționale se va face şi prin codarea 
gândurilor exprimate în situaţii simulate ; 

e Articulated Thoughts in Simulated Situations (ATSS ; Davidson, Robins şi Johnson, 
1983). 


Variabila postulată să modereze efectul variabilei independente asupra variabilei 
dependente va fi nivelul de optimism evaluat cu LOT (Level of Optimism). 


C. Design. Designul utilizat este unul experimental de bază, tip I, cu o variabilă 
independentă (tipul tratamentului) care are trei modalităţi: 1. psihoterapie cognitivă, 
2. psihoterapie raţional-emotivă şi comportamentală, 3. medicaţie antidepresivă (fluoxe- 
tină - Prozac). Variabila dependentă primară/principală este nivelul depresiei, iar cele 
secundare se referă la distres emoţional în general. Variabilele mediatoare ipotetice 
sunt: a) credinţele iraţionale/dezadaptative şi b) acceptarea necondiționată, iar cele 
moderatore sunt reprezentate prin nivelul de optimism. 


D. Procedura. Pacienţii care sunt eligibili pentru studiu vor fi distribuiţi randomizat 
în unul din cele trei grupuri: 1. psihoterapie cognitivă, 2. psihoterapie raţional-emotivă 
şi comportamentală şi 3. medicaţie antidepresivă. Pentru fiecare formă de tratament se 
va stabili un protocol de intervenţie (20 de şedinţe pe parcursul a 14 săptămâni pentru 
psihoterapie şi 14 şedinţe pe parcursul a 14 săptămâni pentru medicaţie), care va fi 
aprobat de către instituţiile care stabilesc normele de practică în domeniu : Academy of 
Cognitive Therapy (SUA) (pentru psihoterapia cognitivă) ; Albert Ellis Institute (SUA) 
(pentru psihoterapia raţional-emotivă şi comportamentală) ; psihiatrii implicaţi în cerce- 
tare şi Comisia de Etică — Colegiul Medicilor din Cluj (pentru tratamentul medicamen- 
tos). Aderenţa la tratament va fi verificată prin metodologia cunoscută şi care implică 
scale de evaluare şi analize pe baza grilelor de observaţie (Kazdin, 1989). 


Dl. Intervenţia terapeutică. Conform metodologiei utilizate până în prezent în 
literatura de specialitate care a investigat comparativ terapia cognitiv-comportamentală 
cu medicaţia antidepresivă (Kovacs er al., 1981 ; Jacobson er al., 1996), 14 săptămâni de 
studiu clinic presupun un total de 20 de şedinţe individuale de psihoterapie de câte 50 de 
minute fiecare sau 14 şedinte de administrare a medicaţiei a câte 30 de minute fiecare. 
Întâlnirile cu pacienţii vor fi înregistrate audio (şi o parte video) cu acordul pacienţilor 
(vezi deontologia). 

Condiţia REBT (20 de şedinţe - 14 săptămâni). Tratamentul se bazează pe tehnicile 
descrise în manualul REBT al lui Ellis şi Grieger (1976). După explicarea regulilor de 
bază ale terapiei (programare, confidenţialitate etc.), se va discuta cu pacienţii logica şi 
scopurile REBIT şi vor fi educați în modelul REBT. Forma „elegantă” a REBT vizează 
modificarea credințelor iraționale care mediază simptomele depresiei (pentru detalii, 
vezi Ellis, 1994): 1. cerința absolutistă (demandigness —- DEM), 2. autoevaluarea globală 
negativă (self-downing - SD), 3. catastrofarea (awfulizing - AWF) şi 4. toleranța scăzută 
la frustrare (Jow frustration tolerance - LFT). Pentru schimbarea credințelor iraționale 
ţintă se vor utiliza tehnici cognitive (de exemplu, restructurarea cognitivă), comporta- 
mentale şi emotive. Gândurile automate şi schemele cognitive nu fac direct obiectul 
intervenţiei. De asemenea, se vor utiliza strategii specifice formei elegante de REBT 
pentru : a) a reduce problemele secundare, b) a promova acceptarea necondiționată a 
propriei persoane şi c) a identifica şi modifica DEM, considerat credinţa iraţională 
centrală implicată în depresie. Dacă DEM nu poate fi identificat printre cogniţiile ce apar 
în temele de casă sau în verbalizările din timpul şedinţelor de psihoterapie, DEM va fi 
inferat pornind de la derivatele lui (adică autoevaluarea globală negativă, catastrofarea şi 
toleranța scăzută la frustrare). Ipoteza prezenţei DEM va fi testată uneori întrebând 
direct pacienţii (de exemplu, pacientul : „Este îngrozitor că nu mi-am trecut examenul” — 
catastrofare ; terapeutul: „S-ar părea că trebuia neapărat să treci acel examen, nu-i 
aşa ?” —- DEM). Totuşi, disputarea credinţei inferate (DEM) se va face numai dacă 
pacientul acceptă conceptualizarea clinică ce include acea credinţă. 


Condiţia CT (20 de şedinţe — 14 săptămâni). Tratamentul se bazează pe tehnicile 
descrise în manualul CT de către Beck er al. (1979) şi sunt prezentate detaliat în studiul 
lui Jacobson er al. (1996). Tratamentul CT presupune activarea comportamentală şi 
modificarea gândurilor disfuncţionale, incluzând de asemenea identificarea şi modificarea 
credințelor centrale generalizate (schemele cognitive negative), care se consideră a fi 
cauzele majore ale reacţiilor depresive. Tratamentul se derulează într-o manieră progre- 
sivă, astfel încât terapeutul se centrează întâi pe schimbarea comportamentului manifest, 
apoi pe modificarea gândurilor automate, iar la urmă pe identificarea şi modificarea 
schemelor cognitive (Beck er a/., 1979). „Trebuie absolut” (DEM) va fi identificat şi 
restructurat doar dacă poate fi evidenţiat utilizând tehnici CT standard. Conform lui 
Beck şi colaboratorilor săi (1976), DEM este restructurat când apare între cogniţiile 
colectate prin tema de casă şi în verbalizarile din timpul şedinţei de terapie. În cadrul CT 
nu se fixează ca scop identificarea prezenţei DEM, dacă această credinţă nu transpare în 
urma folosirii tehnicilor specifice CT. 


Grupul de tratament medicamentos (14 şedinţe — 14 săptămâni). Fiecare subiect va 
primi un tratament medicamentos standard pentru tulburarea depresivă majoră (fluoxe- 
tină - Prozac). Tratamentul complet presupune întâlniri săptămânale de aproximativ 30 de 
minute şi include : (1) managementul tratamentului medicamentos ; (2) consiliere şi tera- 
pie suportivă. Apoi farmacoterapia continuă doar cu tratament medicamentos (6 luni), 
consilierea suportivă fiind permisă doar de 3 ori în 6 luni. 


D2. Terapeuţii. Pentru grupurile de REBT şi CT, tratamentul psihoterapeutic va fi 
asigurat de şase terapeuţi (toţi acreditaţi în psihoterapie cognitiv-comportamentală — 
pentru detalii, vezi informaţiile despre echipa de cercetare). Tratamentul medicamentos 
va fi oferit de trei medici psihiatri. Vor fi elaborate trei manuale, câte unul pentru fiecare 

condiţie experimentală terapeutică (medicaţie antidepresivă, REBT, respectiv CT); 
aderenţa la protocolul de intervenţie va fi atent monitorizată şi calibrată. Unul dintre 
terapeuţi (dr. Daniel David) va asculta, în mod randomizat, aproximativ 15-30% din 
toate înregistrările audio ale şedinţelor de terapie pentru a identifica posibile abateri de 
la protocol şi va evalua calitatea intervențiilor CT şi REBT (în acest scop, va utiliza 
adaptarea în limba română a Scalei de Evaluare a Terapei Cognitive şi scala de evaluare 
REBT). În plus, se vor organiza întâlniri lunare cu toţi terapeuţii implicaţi în studiu. Mai 
mult, aşa cum este descris în secţiunea de analiză a datelor, aderenţa la protocolul tera- 
peutic va fi evaluată sistematic, independent de aceste proceduri de calibrare. Distincti- 
vitatea dintre cele două forme de psihoterapie REBT şi CT va fi evaluată în sistem „orb”, 
în concordanţă cu metodologia stabilită în literatura de specialitate (pentru detalii, vezi 
Jacobson et al., 1996). 


E. Rezultate aşteptate şi analiza datelor 
Analizele statistice vor fi orientate spre : 


e analiza comparativă a eficienţei celor trei forme de tratament cu analiză de varianţă 
(ANOVA) ; 

e analiza mecanismelor presupuse a explica eficienţa psihoterapiei (analize statistice 
bazate pe algoritmul lui Baron şi Kenny, 1986) vor fi utilizate pentru identificarea 
variabilelor mediatoare şi moderatoare ; 

e semnificaţia statistică şi clinică (prin analize normative) vor fi coroborate pentru a 
formula concluzii cu validitate ecologică. Analizele statistice vor fi efectuate atât 
imediat după terminarea tratamentului, cât şi în perioada de urmărire (la un interval 
de trei şi şase luni). O atenţie deosebită va fi acordată, în analizele statistice, datelor 
lipsă şi abandonului studiului (drop-oud). În prezentul proiect de cercetare nu includem 
analizele ce vor avea loc în perioada de urmărire a evoluţiei pacienţilor ; 

e suplimentar, vom implementa rezultatele obţinute într-un sistem de inteligenţă artifi- 
cială, folosind ca predictori rezultatele la testările psihologice, iar drept criteriu, 
diagnosticul de tulburare depresivă majoră (DSM-IV). 


Uulizând un design prospectiv, anticipăm unele date lipsă, ceea ce poate avea un 
impact negativ asupra validității concluziilor noastre. Pe parcursul analizei datelor se vor 
avea în vedere două aspecte: 1. dacă mecanismul care generează date lipsă funcţionează 
în mod aleatoriu sau după o anumită regulă, acest mecanism trebuie identificat pentru a 
stabili metodele adecvate de analiză ce vor fi folosite (vezi Curran er a/., 1998); 2. cât 
de sensibile vor fi rezultatele studiului la diferite metode de analiză ce se bazează pe 
asumpţii diferite despre mecanismul ce produce date lipsă ? Dacă rezultatele sunt stabile 
utilizând diferite metode de analiză, întemeiate pe asumpţii diferite referitoare la 
mecanismele ce produc date lipsă, se poate avea încredere în stabilitatea concluziilor 
trase. Dacă rezultatele sunt sensibile la aceste asumpţii, este nevoie de o aprofundare a 
rezultatelor, fie obţinând informaţii suplimentare, fie specificând explicit incertitudinea 
faţă de concluziile la care s-a ajuns (Fairclough er a/., 1998). 


Aderenţa la protocolul de tratament 

Evaluarea consistenţei tratamentului se va face utilizând o versiune modificată a 
National Institute of Mental Health Collaborative Study Psychotherapy Rating Scale 
(CSPRS ; vezi Hollon, Elkin şi Lowery, 1984). Itemii includ atât tehnicile recomandate 

în manualul respectivei forme de intervenţie evaluată, cât şi pe cele interzise de acesta. 
În mod normal, cele două forme de tratament psihoterapeutic ar trebui să difere la itemii 
ce se referă la intervenţia vizând modificarea gândurilor automate şi a credințelor 
iraționale (de exemplu, DEM). Din fiecare condiţie se vor selecta nouă pacienţi pentru 
evaluarea aderenţei la protocolul de tratament (vezi şi Jacobson ef al., 1996). Posibilitatea 
de a diferenţia între cele două forme de psihoterapie (REBT şi CT) va fi evaluată în regim 
„0rb” (evaluatorii nu cunosc scopul evaluării), corespunzător metodologiei utilizate în 
astfel de situaţii (pentru detalii, vezi Jacobson er al., 1996). 


Rezultatele tratamentului 

Toate analizele efectelor înregistrate vor fi făcute pentru acei participanţi care au 
încheiat cel puţin 12 şedinţe de tratament, cei care au încheiat toate cele 20 de şedinţe de 
tratament şi cei care au parcurs mai puţin de 12 şedinţe de terapie. Pentru această din 
urmă categorie, ultimul scor disponibil la fiecare instrument de evaluare a efectului va fi 
utilizat ca scor final. Scorurile post-test de la HRSD şi BDI vor servi ca instrument de 
bază pentru evaluarea severităţii depresiei. Analiza de covarianţă cu scorurile la variabila 
dependentă dinainte de tratament sunt folosite pentru a compara eficienţa diferitelor 
condiţii experimentale. Răspunsul la tratament va fi, de asemenea, analizat pe categorii. 
Starea participanţilor va fi considerată ameliorată, fără o vindecare completă, dacă nu 
mai sunt îndeplinite criteriile DSM-IV pentru tulburarea depresivă majoră în post-test, 
dar se înregistrează scoruri BDI de 8 sau mai mult. Pentru a compara tratamentele în 
funcţie de rata de ameliorare şi vindecare, vor fi utilizate tabelele pentru analiza de 
contingenţă. 


Mecanismele schimbării 

Pentru a testa mecanismele schimbării propuse de REBT şi CT, vom urma două 
direcţii. În primul rând, vom urmări impactul REBT şi CT asupra proceselor pe care se 
presupune că le influenţează, precum şi asupra celor aflate în afara domeniului lor de 
influenţă. În al doilea rând, vom încerca să stabilim o relaţie temporară între modificările 
ce survin la nivelul unui anumit mecanism şi efectele obţinute. Algoritmul descris de 
Baron şi Kenny (1986) pentru examinarea medierii va fi utilizat pentru a testa efectele 
variabilelor mediatoare ipotetice asupra rezultatelor obţinute. 


Comparaţii normative pentru evaluarea semnificației clinice 
Comparaţiile normative pentru evaluarea semnificației clinice a intervențiilor terapeutice 
se vor derula conform metodologiei stabilite (pentru detalii, vezi Kendal er a/., 1999). 


Indicele efectului activ al medicaţiei utilizate 

Deoarece planul experimental propus nu include un grup de medicaţie placebo pentru 
a putea estima eficienţa medicaţiei, efectul administrării antidepresivelor va fi comparat 
cu date din alte studii vizând eficienţa medicaţiei, pentru a fi siguri că medicaţia 
administrată are un efect activ în studiul de faţă. 


F. Faze şi termene 


Proiectul este gândit să se desfăşoare pe parcursul a trei ani (2004-2006). 

Selecţia pacienţilor se va desfăşura continuu, până la obţinerea numărului care să ne 
ofere puterea statistică necesară analizei datelor (aproximativ 150 de pacienţi), dar se va 
încheia în luna a şaptea a celui de-al treilea an (2006) pentru a încheia şi tratamentul 

ultimilor subiecţi selectaţi la sfârşitul celui de-al treilea an. Altfel spus, la sfârşitul celui 
de-al treilea an, ne aşteptăm să avem datele complete şi tratamentul încheiat la aproxi- 
mativ 150 de pacienţi. 

Un studiu-pilot a arătat că, pe parcursul a două săptămâni (ca urmare a anunţurilor 
în presă şi a colaborării cu instituţiile menţionate anterior), am selectat 5 pacienţi care 
îndeplinesc criteriile studiului. Prin urmare, ne aşteptăm ca în primul an să avem aproxi- 
mativ 80 de pacienţi incluşi în studiu, în anul doi, aproximativ 60, iar în anul trei, încă 
aproximativ 30 de pacienţi (selectând pacienţii din aceleaşi zone, ne aşteptăm ca numărul 
celor eligibili pentru studiu să scadă în fiecare an). 

Analiza preliminară a datelor va fi efectuată la sfârşitul primului an de cercetare 
(2004), iar în anul al treilea (2006) se vor face analizele finale şi publicarea rezultatelor. 

B. Relevanţa temei pentru dezvoltarea cunoaşterii ştiinţifice 
într-un domeniu prioritar 


Proiectul propus potriveşte clar cel puţin două domenii prioritare în 2004: 1. dinamica 
social-umană (de exemplu, calitatea vieţii) şi 2. tehnologii pentru societatea informaţio- 
nală (de pildă, sisteme cognitive artificiale, capabile să perceapă, să înţeleagă semantica 
informaţiei de intrare - de percepţie - şi să interacţioneze cu mediul, în vederea atingerii 
performanţei umane, în diverse activităţi ce presupun cunoştinţe specifice unui context). 
Colateral, proiectul potriveşte şi domeniul: integrarea României în structurile euro- 
atlantice (de exemplu, legislaţie comunitară — legislaţie românească). Să detaliem aceste 
aspecte. 

Astfel, domeniul dinamica social-umană, cu aria tematică dezvoltarea socială şi 
calitatea vieţii, este clar reflectat de prezentul proiect. Tulburările de tip depresiv sunt 
cauza numărul unu în lume de suferinţă emoţională/psihologică şi cauza numărul patru 
de handicap şi dizabilitate socială (Organizaţia Mondială a Sănătăţii [OMS], 2000). De 
asemenea, tulburările depresive constituie principala cauză de suicid. Ținând cont că 

prevalența pe parcursul vieţii a acestor tulburări în rândul populaţiei ajunge până la 
15-20%, costurile de tratament şi recuperare suportate de stat sau de organizaţii private 
sunt uriaşe (OMS, 2000). E important de menţionat că, în ţările aflate în tranziţie (cum 
este şi România), prevalența tulburărilor depresive este mult mai mare (OMS, 2000). 
Coroborând acest lucru cu bugetul redus al ţărilor respective şi cu costul crescut al 
tratamentelor, este evident că resursele financiare sunt adesea insuficiente. Ca urmare a 
alocării de fonduri reduse, mulţi pacienţi nu-şi permit tratamentul medicamentos şi un 
segment crescut de populaţie nu beneficiază de diagnostic sau de tratament (OMS, 
2000). Pentru a creşte calitatea vieţii persoanelor ce suferă de tulburare depresivă majoră, 
în SUA şi în statele Uniunii Europene s-a încercat găsirea unor tratamente alternative sau 
complementare tratamentelor medicamentoase pentru tulburările de tip depresiv. Inter- 
venţia psihologică în forma psihoterapiei cognitiv-comportamentale s-a dovedit adecvată 
în acest sens (Beck, 2002), deoarece: 1. studiile de specialitate au arătat că este la fel 
de eficientă ca medicaţia în remiterea simptomatologiei de tip depresiv, dar, în plus, 
previne mai bine recăderile şi nu este însoţită de efecte secundare ; 2. este mai ieftină. 
În urma acestor studii, atât asociaţiile psihologice (Asociaţia Psihologilor Americani), cât 
şi asociaţiile medicale (Asociaţia Psihiatrilor Americani) au recomandat : a) introducerea 
tratamentului psihoterapeutic ca tratament obligatoriu pentru tulburările de tip depresiv 
şi b) derularea de studii clinice care să explice mecanismele ce stau la baza efectelor 
psihoterapiei cognitiv-comportamentale. Deşi în SUA şi în ţările Uniunii Europene acest 
lucru este în curs de implementare pe scară largă, în România nu există nici măcar un 
studiu care 1. să examineze modul în care aceste tratamente psihologice pot fi adaptate 
la populaţia românească (este posibil ca mediul socio-cultural din România să nu favo- 
rizeze acceptarea pe scară largă a tratamentului psihologic în cazul tulburărilor emoţio- 
nale/psihologice, ci să favorizeze tratamentul medicamentos ; David er al., 2000) şi/sau 
2. să aducă o contribuţie recunoscută internaţional la investigarea mecanismelor şi 
eficienţei terapiei cognitiv-comportamentale în tratamentul tulburărilor depresive. 

În plus, implementarea şi testarea rezultatelor într-un sistem de inteligenţă artificială 
potriveşte clar domeniul tehnologii pentru societatea informaţională, proiectul finali- 
zându-se cu un sistem cognitiv capabil să perceapă, să înţeleagă semantica informaţiei de 
intrare (de percepţie) şi să interacţioneze cu mediul, în vederea atingerii performanţei 
umane, în diverse activităţi ce presupun cunoştinţe specifice unui context (de exemplu, 
diagnosticul tulburării depresive majore). 

Colateral, încercând să adapteze pe populaţia românească instrumente psihologice 
necesare acestui studiu, proiectul se înscrie şi în domeniul infegrarea României în 
structurile euroatlantice (categoria : legislaţie comunitară - legislaţie românească). Deşi 
în statele Uniunii Europene există o legislaţie clară privitoare la utilizarea testelor şi a 
scalelor psihologice clinice, la noi în ţară acest lucru încă nu este bine precizat. Spre 
exemplu, deşi Hotărârea Guvernului României nr. 218 din 7 martie 2002 stabileşte lista 
testelor psihologice necesare în domeniul orientării şcolare, multe dintre aceste teste nu 
sunt adaptate pe populaţia românească sau sunt adesea utilizate fără respectarea dreptului 
de copyright ; proiectul de faţă va oferi o baterie de teste psihologice clinice (unele fiind 
congruente cu Hotărârea de Guvern menţionată mai sus) adaptate şi validate pe populaţia 
românească, cu respectarea drepturilor de copyright. Sperăm ca acest demers să încurajeze 
într-o oarecare măsură ideea elaborării unei legislații româneşti clare cu privire la utili- 
zarea testelor psihologice în domeniul clinic. 

Contribuţia potenţială la dezvoltarea cunoaşterii ştiinţifice (aspecte 
originale/inovative ale cercetării). Contribuțiile se vor raporta la cele 
mai recente realizări existente în fluxul principal de publicaţii 


Proiectul va avea consecinţe teoretice şi practice imediate, cu posibil impact naţional şi 
internaţional. 


Din punct de vedere ştiinţific 


„. Proiectul va avea o contribuţie la literatura de specialitate care investighează compara- 


tiv eficienţa diverselor forme de psihoterapie cognitiv-comportamentală şi medicaţie 
pentru tulburarea depresivă majoră. Deşi există multe studii care au investigat 
comparativ eficienţa acestor forme de psihoterapie raportată la medicaţie (pentru 
sinteză, vezi Beck, 2002), acesta este primul studiu care îşi propune să compare 
direct cele două forme de psihoterapie cognitiv-comportamentală, care s-au dovedit 
până în acest moment cele mai eficiente tratamente psihologice pentru tulburările de 
tip depresiv. 


„ Proiectul va avea o contribuţie teoretică privind clarificarea mecanismelor implicate 


în eficienţa acestor forme de tratament psihologic. Până acum, nici un studiu nu a 
investigat comparativ mecanismele presupuse de cele două forme de psihoterapie 
cognitiv-comportamentală a fi răspunzătoare de eficienţa lor clinică. Aşadar acest 
studiu nu va arăta doar dacă aceste forme de psihoterapie sunt eficiente în raport cu 
medicaţia în cazul tulburării depresive majore în populaţia românească, ci va reliefa 
şi mecanismele care susţin această eficienţă. 


Din punct de vedere practic 


. Pentru prima dată în România, proiectul va adapta pe scară largă, în cadrul unui 


studiu clinic randomizat, forme de tratament psihologic utilizate în străinatate : 
psihoterapia cognitiv-comportamentală, contribuind astfel la dezvoltarea psihoterapiei 
validate ştiinţific în România (evidence-based psychotherapy) ; în plus, scalele clinice 
utilizate vor fi adaptate pe populaţia românească şi vor constitui o baterie de teste 
clinice adaptată conform normelor europene de practică psihologică în domeniu (din 
păcate, testarea psihologică clinică din România nu utilizează de fiecare dată teste 
validate şi adaptate pe populaţia românească ; în domeniul clinic, acest lucru duce 
adesea la o practică neştiinţifică şi la o cercetare cu validitate discutabilă). 


„ Proiectul va oferi pentru prima dată tratament psihologic gratuit unui segment larg de 


populaţie suferind de tulburări depresive, tratament care, altfel, ar fi probabil greu de 
obţinut. Ţinând cont că acest tratament a fost deja testat pe scară largă în străinătate, 
că serviciile vor fi asigurate de specialişti formaţi în străinătate şi că serviciile sunt 
supervizate de colaboratori din străinătate, acest tratament nu implică riscuri majore 
pentru pacienţi (pentru detalii, vezi deontologia). 


„ Studiul se va constitui într-un centru-pilot care poate apoi generaliza schema de 


tratament psihologic şi în alte centre ce oferă servicii psihologice. 


„ Studiul va oferi un model de diagnostic al tulburării depresive majore bazat pe tehnici 


de inteligenţă artificială. 

D. Contribuţii în domeniu ale echipei şi modalităţi de finalizare 
a cercetării ; rolul membrilor echipei ; delimitarea sarcinilor tinerilor 
cercetători (doctoranzi şi masteranzi) 


Echipa de cercetare propusă în acest grant derulează deja un grant care utilizează o 
metodologie de cercetare similară cu cea propusă aici (studiul clinic controlat) ; proiectul 
este sponsorizat de Institutul „Albert Ellis” din New York şi este planificat să se desfă- 
şoare în perioada 2003-2005. 

Metodologia de finalizare a cercetării a fost deja detaliat descrisă în secţiunea A. Vom 
mai menţiona doar sintetic că, pe perioada studiului, se vor derula următoarele activităţi : 

Diagnostic şi evaluare clinică. Tulburarea depresivă majoră (fără elemente psihotice) 
se va diagnostica pe baza criteriilor prezentate în DSM-IV şi a scalelor clinice care vor 
fi adaptate pe populaţia românească pentru detalii, vezi prezentarea instrumentelor 
utilizate. 

Intervenţie psihoterapeutică. Pentru grupurile de REBT şi CT, tratamentul psihotera- 
peutic va fi asigurat de şase terapeuţi (toţi acreditaţi în CBI ; pentru detalii, vezi informa- 
ţiile despre echipa de cercetare). Tratamentul medicamentos va fi oferit de trei medici 
psihiatri. Conform metodologiei utilizate până în prezent în literatura de specialitate 
(Kovacs er al., 1981 ; Jacobson er al., 1996), 14 săptămâni de studiu clinic presupun un 
total de 20 de şedinţe individuale de psihoterapie a câte 50 de minute fiecare sau 14 şedinţe 
de administrare de medicaţie a câte 30 de minute fiecare (pentru detalii, vezi modul de 
administrare a tratamentelor). 


Administrarea, colectarea şi cotarea scalelor, prelucrarea statistică şi interpretarea 
datelor culese după terminarea tratamentelor. 


Supervizarea si monitorizarea intervențiilor terapeutice. Aderenţa la protocolul de 
intervenţie va fi atent monitorizată şi calibrată. Aproximativ 15-30% din toate înregistră- 
rile audio ale şedinţelor de terapie vor fi ascultate pentru a identifica posibile abateri de 
la protocol şi pentru a evalua calitatea intervențiilor CT şi REBT (în acest scop, se va utiliza 
varianta în limba română a scalei de evaluare a terapei cognitive şi a scalei de evaluare 
REBT) ; în plus, se vor organiza întâlniri lunare cu toţi terapeuţii implicaţi în studiu. 


Implementarea rezultatelor într-un Sistem de inteligenţă artificială (rețea neuromi- 
metică) : învățarea şi testarea rețelei. 


Urmărirea evoluţiei pacienţilor în mediu ecologic, după încheierea intervenţiei (nu se 
include în prezenta cerere de finanțare). Activităţile detaliate ale fiecărui membru al 
echipei sunt descrise la secţiunea de buget (bugetul detaliat — cheltuieli de personal). 
Doctoranzii şi masteranzii vor fi implicaţi în activităţi supervizate de: 1. diagnostic şi 
evaluare clinică ; 2. analiza datelor ; şi 3. un număr stabilit de şedinţe de intervenţie 
psihoterapeutică. La sfârşitul studiului, ei vor avea competențele teoretice şi practice 
necesare derulării independente a unor astfel de studii şi tratamente. 

E. Obiectivele şi activităţile de cercetare (faze şi termene) 
din cadrul proiectului 


Obiective 


Activităţi 


Compararea a două forme 
de psihoterapie cognitiv- 
-comportamentală cu trata- 
mentul medicamentos în 
cazul tulburărilor depresive 


Compararea a două forme 
de psihoterapie cognitiv- 
-comportamentală cu trata- 
mentul medicamentos în 
cazul tulburărilor depresive 


Compararea a două forme 
de psihoterapie cognitiv- 
-comportamentală cu trata- 
mentul medicamentos în 
cazul tulburărilor depresive 


Denumire 
fază de de- 
contare 


Buget 
solicitat 


Diagnostic şi evaluare cli- 
nică ; adaptarea scalelor 
psihologice de evaluare 
pe populaţia românească 
(inclusiv elaborarea 
manualelor lor) 


Pegătire şi 
debut al 
proiectului 


Intervenţie psihoterapeu- 
tică şi adaptarea proto- 
coalelor de intervenţie 
Supervizarea şi monitori- 
zarea intervențiilor psiho- 
terapeutice (pregătirea 
doctoranzilor şi a asisten- 
ţilor de cercetare) 


Diagnostic şi evaluare cli- 
nică ; adaptarea scalelor 

1 psihologice de evaluare 
pe populaţia românească 
(inclusiv elaborarea ma- 
nualelor lor) 
Supervizarea şi moni- 
torizarea intervențiilor 

3 | psihoterapeutice (pregă- 
tirea doctoranzilor şi a 
asistenţilor de cercetare) 


1 Diagnostic şi evaluare 
clinică 


Intervenţie psihotera- 
peutică şi adaptarea 
protocoalelor de inter- 
venţie 


Derulare 
proiect I 


Intervenţie psihoterapeu- 
tică şi adaptarea proto- 
coalelor de intervenţie 


Derulare 


Supervizarea şi moni- 
torizarea intervențiilor 

3 | psihoterapeutice (pregăti- 
rea doctoranzilor şi a 
asistenţilor de cercetare) 

Compararea a două forme 
de psihoterapie cognitiv- 
-comportamentală cu 
tratamentul medicamentos 
în cazul tulburărilor 
depresive 


Compararea a două forme 
de psihoterapie cognitiv- 
-comportamentală cu 
tratamentul medicamentos 
în cazul tulburărilor 
depresive 


Compararea a două forme 
de psihoterapie cognitiv- 
-comportamentală cu tra- 
tamentul medicamentos în 
cazul tulburărilor depresive 


Compararea a două forme 


de psihoterapie cognitiv- 
-comportamentală cu tra- 
tamentul medicamentos în 
cazul tulburărilor depresive 


Implementarea rezultate- 
lor obţinute într-un sistem 
de inteligenţă artificială 


Activităţi 
1 Diagnostic şi evaluare 
clinică 
Intervenţie psihoterapeutică 
Supervizarea şi monitori- 
3 | zarea intervențiilor psiho- 
terapeutice 
1 Diagnostic şi evaluare 
clinică 
Intervenţie psihoterapeutică 
Supervizarea şi moni- 
3 | torizarea intervențiilor 
psihoterapeutice 
Diagnostic şi evaluare clinică 
2 | Intervenţie psihoterapeutică 
Supervizarea şi monito- 
3 | rizarea intervențiilor psiho- 
terapeutice 
1 Diagnostic şi intervenţie 
psihoterapeutică 
Pi Cotarea scalelor şi crearea 
bazei de date 
Analiza rezultatelor 
1 Construirea unui sistem de 
inteligenţă artificială 
Implementarea datelor în 
2 | sistemul de inteligenţă arti- 
ficială 
Elaborarea lucrărilor de 
specialitate, a manualelor 


finale şi a softului de 
inteligenţă artificială 


Pregătirea publicării re- 
zultatelor şi diseminării 
lor 


Prezentarea lucrărilor/pro- 
duselor în cadrul diverselor 
conferinţe ştiinţifice 
Trimiterea spre publicare a 
lucrărilor în reviste de spe- 
cialitate şi organizarea de 
traininguri pentru utilizarea 
produselor (de exemplu, pro- 
cedura de tratament, softul 
de intelegenţă artificială) 

Denumire 
fază de de- 
contare 


Buget 
solicitat 
(mii lei) 


Derulare 
proiect III 


Derulare 
proiect IV 


Derulare 
proiect V 


Încheierea 
studiului 
clinic con- 
trolat 


Crearea 
unui sistem 
artificial 
inteligent 
de diagnoză 


Finalizarea 
proiectului 
şi disemina- 
rea rezulta- 

F. Modul de valorificare a rezultatelor. Diseminarea cunoştinţelor 
în comunităţi ştiinţifice universitare şi extrauniversitare 


Întrucât studiul este parţial susţinut de parteneri din SUA (Institutul „Albert Ellis” din 
New York), rezultatele obţinute vor fi sintetizate în mai multe articole publicate în reviste 
de specialitate din străinătate, dar şi în: 1. lucrări prezentate la conferinţe naţionale şi 
internaţionale, 2. manuale de aplicare a acestor forme de psihoterapie (în cazul în care 
se dovedesc eficiente, 3. programe de training pentru specialişti (psihologi şi psihiatri) 
interesaţi în aplicarea acestor forme de psihoterapie (urmărim prin aceasta generalizarea 
utilizării rezultatelor în alte centre ce oferă asistenţă pentru cei suferinzi de tulburări 
mentale), 4. studiul se va constitui într-o metodologie model care poate fi preluată de 
alţi colegi interesaţi de cercetarea şi/sau practica în domeniu sau care poate fi extinsă 
la investigarea eficienţei psihoterapiei şi medicaţiei în cazul altor tulburări mentale, 
5. într-un sistem soft de inteligenţă artificială care poate completa diagnosticul clinic 
clasic al tulburării depresive majore şi 6. într-o baterie de teste psihologice clinice adap- 
tate pe populaţia românească. 

Deşi în SUA şi UE terapiile cognitiv-comportamentale stau la baza unor programe 
folosite pe scară largă în tratamentul tulburărilor depresive, în România nu există nici 
măcar un studiu care să examineze modul în care aceste tratamente psihologice pot fi 
adaptate la populaţia românească. Cercetarea propusă reprezintă un prim pas în acest 
sens, rezultatele ei constituindu-se într-un ghid pentru investigaţiile viitoare. Actualul 
program de cercetare se va constitui într-un centru-pilot care poate apoi generaliza, prin 
programe de training, schema de tratament psihologic pentru tulburarea depresivă majoră 
şi în alte centre ce oferă servicii psihologice. În plus, pe aceeaşi schemă de cercetare pot 
fi supuse investigării şi alte tipuri de tulburări psihice, mărind astfel gama tratamentelor 
psihoterapeutice validate ştiinţific şi adaptate şi pe populaţia românească. În acest fel, 
putem avea atât o contribuţie ştiinţifică la literatura de specialitate, dar şi un impact 
direct în constituirea unor pachete de intervenţie psihoterapeutică validate ştiinţific 
(evidence-based psychotherapy) pentru un spectru larg, de tulburări psihice şi emoţionale. 


G. Măsura în care proiectul contribuie la dezvoltarea resursei umane 
înalt calificate 


În condiţiile în care psihologia şi psihoterapia au constituit specializări interzise înainte 
de 1989, iar dezvoltarea acestor domenii a urmat un ritm din ce în ce mai alert în 
întreaga lume, s-a creat în timp un decalaj între nivelul pregătirii specialiştilor din 
străinătate şi a celor din ţară. Deşi în ultimii zece ani tot mai mulţi psihologi au urmat 
stagii de pregătire în străinătate, încercând astfel să compenseze lipsa de oportunităţi de 
formare din România, sunt încă puţini cei care au o formare în psihoterapii validate 
ştiinţific (evidence-based psychotherapy), aşa cum este terapia cognitiv-comportamentală. 
În plus, cererea de servicii în domeniul sănătăţii mentale a cunoscut o creştere importantă 
în ultimii ani ca urmare a perioadei de tranziţie din România, perioadă caracterizată prin 
restructurarea valorilor şi instabilitate socio-economică. În aceste condiţii, studiul propus 

oferă cercetătorilor implicaţi: 1. o şansă de aprofundare a unor tehnici de vârf din 
psihoterapia validată ştiinţific, recunoscute şi folosite la nivel mondial ; 2. un training în 
derularea unor studii clinice interdisciplinare care să includă, pe lângă tratamentele 
medicale, şi tratamente psihologice ; 3. posibilitatea de a avea o contribuţie la cercetarea 
internaţională prin participarea la redactarea unor articole bazate pe rezultatele obţinute, 
articole care urmează să fie trimise spre publicare la reviste de prestigiu în domeniu. 
Echipa de cercetare implicată în acest studiu reuneşte cercetători din trei generaţii 
diferite, realizând echilibrul optim între experienţă, spirit pragmatic şi energie. Astfel, în 
studiu sunt implicaţi cercetători-practicieni cu îndelungată experienţă clinică şi studenţi 
masteranzi, între care se interpune o generaţie de tineri psihoterapeuţi formaţi după 1989 
în străinătate, conform celor mai înalte standarde de performanţă în domeniu, care vin 
cu informaţii de ultimă oră şi cu spirit pragmatic, fiind liantul între celelalte două gene- 
raţii de graniţă. 


H. Măsurile prevăzute pentru respectarea normelor deontologice 
ale cercetării 


Întrucât studiul implică subiecţi umani, se vor respecta normele de etică profesională 
recomandate de Asociaţia Psihologilor Americani (APA) şi Asociaţia Psihiatrilor Ameri- 
cani (pentru detalii, vezi http : //www.apa.org). Aceste norme deontologice prezente în 
studiu au fost acceptate ca fiind corespunzătoare de către Albert Ellis Institute (SUA) 
(acreditat de către APA pentru training şi cercetare în psihoterapie) şi de către Univer- 
sitatea „Babeş-Bolyai”. Protocolul pentru medicaţie va fi aprobat de Comisia de Etică a 
Colegiului Medicilor din Cluj-Napoca. 


I. Activitatea ştiinţifică a directorului de proiect 


1.1. DOMENII DE COMPETENŢĂ ŞI REZULTATE SEMNIFICATIVE 
Psihoterapie şi psihopatologie (psihologie clinică medicală) 


e psihoterapie cognitivă - membru şi psihoterapeut acreditat de Academy of Cognitive 
Therapy (SUA) (program de formare şi examen) ; 

e psihoterapie raţional-emotivă şi comportamentală — psihoterapeut acreditat şi super- 
vizor la Albert Ellis Institute (SUA) (program de formare şi examen) ; 

e mentor al cursanților în psihoterapie cognitivă la International Association for Cog- 
nitive Psychotherapy ; 

e organizator (chair) a două simpozioane la Congress of the European Association of 
Cognitive and Behavioral Therapies, Maastricht, 2002 ; 

e titular al cursurilor de psihoterapii individuale şi de grup şi psihologie clinică de la 
Universitatea „Babeş-Bolyai”, Catedra de Psihologie, Cluj-Napoca (nivel master şi 
licenţă) ; 

e preşedinte al Asociaţiei de Hipnoză şi Psihoterapie Cognitiv-Comportamentală din 
România ; 

e director al Centrului de Psihoterapie Cognitivă şi Raţional-Emotivă şi Compor- 
tamentală, Cluj-Napoca, România (afiliat cu Albert Ellis Institute, SUA) ; 
e editor al Romanian Journal of Cognitive and Behavioral Psychotherapies. 


Cercetare şi cercetare clinică 


e training în paradigme experimentale avansate la Invisible College - New Generation, 
1996-1998, Universitatea „Babeş-Bolyai” şi Fundaţia SOROS Pentru o Societate 
Deschisă în România ; 

e training în cercetare clinică interdisciplinară (clinical zrials) la Mount Sinai School of 
Medicine, New York, 2001-2002 (diplomă de absolvire) ; 

e bursă de cercetare în psihoterapie la Tennessee University şi SUNY at Binghamton 
(SUA) oferită de Ministerul Educaţiei şi Cercetării (1999) ; 

e program de cercetare (2001-2002) la Mount Sinai School of Medicine, New York 
(program postdoctoral) — studiu clinic randomizat privind eficienţa intervențiilor 
cognitiv-comportamentale pentru pacienţii cu cancer de sân operaţi (supervizor : 
dr. Guy Montgomery), cercetare interdisciplinară (psihologi-psihiatri-oncologi-chi- 
rurgi) ; 

e 2001 Albert Ellis Award (suport financiar [2000-2005] pentru cercetare în terapia 
cognitiv-comportamentală), cercetare interdisciplinară (psihologi-psihiatri). 


1.2. PRINCIPALELE LUCRĂRI RELEVANTE PUBLICATE 
DE DIRECTORUL DE PROIECT 


Cărţi 


David, D. (coord.); Holdevici, I.; Szamoskozi, S.; Baban, A., 1998-2000, Psiho- 
terapie şi hipnoterapie cognitiv-comportamentală, Editura Risoprint (două ediţii, 
1998-2000), Cluj-Napoca. 

David, D., 2000, Prelucrări inconştiente de informație, Editura Dacia, Cluj-Napoca. 

Bus, I.; David, D., 1999, Intervenţie psihologică în practica judiciară, Presa Univer- 
sitară Clujeană, Cluj-Napoca. 

David, D., 2003, Castele de nisip. Ştiinţă şi pseudoștiință în psihopatologie, Editura 
Tritonic, Bucureşti. 


Capitole de cărți 


David, D., 2003, „Rational Emotive Behavior Therapy (REBT) ; The view ofa cognitive 
psychologist”, in Dryden, W. (ed.), Theoretical Developments in REBT, Brunner, 
Routledge, Londra. 

David, D., „My idiosyncratic practice of rational emotive behavior therapy (REBT)”, in 
Dryden, W. (ed.), Idiosyncratic Practices of REBT, Brunner, Routledge, Londra. 
David, D., 2003, „Cognitive-behavioral interventions in modern psychosomatic medi- 
cine: A critical appraisal of the theory and practice”, in Dumitraşcu, D.L. (ed.), 
Psychosomatic Medicine : Recent Progress and Current Trends, Editura Medicală 

Universitară „uliu Haţieganu”, Cluj-Napoca. 

Articole publicate în reviste internaţionale (selecţie) 


David, D. ; Pojoga, C. ; Stanculete, M., 1998, „Hypnotic hypermnesia and environment 
context effect on remembering”, European Journal of Clinical Hypnosis, 5, pp. 32-38. 

David, D.; Brown, R.; Pojoga, C., 2000, „The impact of posthypnotic amnesia and 
intentional forgetting on implicit and explicit memory”, International Journal of 
Clinical and Experimental Hypnosis, 48, pp. 267-289, ISI. 

David, D.; King, B.; Borchardt, J., 2001, „Is cognitive inhibition correlated with 
hypnotizability ?”, International Journal of Clinical and Experimental Hypnosis, 49, 
pp. 30-37, ISI. 

David, D.; Brown, R., 2002, „Suggestibility and negative priming : Two replications 
studies”, International Journal of Clinical and Experimental Hypnosis, 50, 
pp. 215-280, ISI. 

Montgomery, G.H. ; David, D.; Winkel, G. ; Silverstein, J.H. ; Bovbjerg, D.H., 2002, 
„The effectiveness of adjunctive hypnosis with surgical patients : A meta-analysis”, 
Anesthesia & Analgesia, 94, pp. 1639-1645, ISI. 

David, D.; Moore, M.; Domuţa, A., 2002, „Romanian psychology on the international 
psychological scene: A preliminary critical and empirical approach”, European 
Psychologist, 7, pp. 153-160. 

David, D.; Miclea, A., 2002, „The case of behavior therapy in Romania”, Behavior 
Therapist, 25, pp. 181-186. 

David, D.; Schnur, J.; Belloiu, A., 2002, „Another search for the «hot» cognition: 
Appraisal irrational beliefs, attribution, and their relation to emotion”, Journal of 
Rational-Emotive and Cognitive-Behavior Therapy, 20, pp. 93-131. 

Montgomery, G.H.; David, D.; Goldfarb, A.B.; Silverstein, J.H.; Weltz, C.R.; 
Birk, J.S.; Bovbjerg, D.H., 2003, „Sources of anticipatory distress among breast 
surgery patients”, Journal of Behavioral Medicine, 26, pp. 153-163, ISI. 

David, D.; Brown, R., 2003, „The impact of different directed forgetting instructions 
on implicit and explicit memory : New evidence from a modified process dissociation 
procedure”, OQuarteriy Journal of Experimental Psychology, 2, pp. 211-231, ISI. 

David, D.; Avellino, M., 2003, A Synopsis of Rational-Emotive Behavior Therapy, 
Albert Ellis Institute (http : //www.rebt.org). 

David, D.; Montgomery, G.; Holdevici, I., 2003, „Romanian norms for the Harvard 
group Scale of Hypnotic Susceptibility : Form A”, International Journal of Clinical 
and Experimental Hypnosis, 51, pp. 66-77, ISI. 

David, D.; Schnur, J. ; Birk, ]., „Ellis cognitive theory of emotion revised”, Cognition 
and Emotion (în curs de apariţie). 

Montgomery, G. ; David, D., er al., „Hope versus expectation in nonvolition outcomes”, 
Personality and Individual Differences, ISI (în curs de apariţie). 

David, D.; Montgomery, G. er al., „Discriminatiopn between hopes and expectancies 
for nonvolitional outcomes. Psychological phenomenon or artefact ?”, Personality 
and Individual Differences, ISI (în curs de apariţie). 


Articole publicate în reviste naţionale româneşti (selecţie) 


David, D., 1997, „Hypnosis as the cognitive psychologist views it”, Cognition Brain and 
Behavior, 1, pp. 53-67. 

David, D., 1997, „Item by item intentional forgetting and implicit versus explicit 
memory”, Studia Universitatis, 1-2, pp. 111-119. 

David, D., 1998, „Hypnosis and operational readiness theory”, Studia Universitatis, 
1-2, pp. 9I-1l. 

David, D., 1999, „Single case experiment ; a scientist-practitioner perspective”, Cognition 
Brain and Behavior, 1-2, pp. 145-163. 

David, D.; Muscă, N.; Vanga, A., 2000, „Cognitive mechanisms of hypnosis”, Annals 
of Psychology, 1, pp. 25-33. 

David, D., 2000, „Implicit memory; Remarks after a decade of disputes”, Erdely 
Pszichologiai Szemle, 2, pp. 44-66. 

David, D. ; King, B., 2001, „Cognitive inhibition and hypnotizability”, Cognition Brain 
and Behavior, 1-2, pp. 197-213. 

David, D.; McMahon, J., 2001, „Clinical strategies in cognitive behavioral therapy : A case 
analysis”, Romanian Journal of Cognitive and Behavioral Psychotherapy, 1, pp. 71-86. 

David, D., 2002, „An interview with Donald Meichenbaum”, Romanian Journal of Cog- 
nitive and Behavioral Psychotherapy, |, pp. 71-86. 


Lucrări prezentate la conferinţe/întruniri ştiinţifice naționale şi internaționale 
(selecție din cele peste 40 de astfel de lucrări) 


David, D., 2000, Mental contamination in clinical work, lucrare prezentată la Inter- 
national Congress of Cognitive Psychotherapy, Catania, Italia (E). 

David, D., 2000, Cognitive inhibition and suggestibility, lucrare prezentată la Inter- 
national Congress of Hypnosis, Miinchen, Germania (E). 

David, D., 2001, Unconscious information processing and mental contamination ; 
Implication for cognitive behavioral psychotherapy, lucrare prezentată la Albert Ellis 
Institute, New York (E). 

David, D., 2001, Correlates of hypnotic susceptibility ; The case of cognitive inhibition, 
Society for Clinical and Experimental Hypnosis, SA (E). 

Montgomery, G.H. ; David, D. ; Goldfarb, A.B. ; Weltz, C.R. ; Birk, J.S.; Bovbjerg, D., 
2002, The influence of you and your surgeon on distress : The case of diagnostic 
information and optimism/pessimism, American Cancer Society, SUA (E). 

David, D., 2002, Cognitive therapy vs. REBT vs. medication in the treatment of major 
depression ; A project for a randomized clinical trial, Congress of the European 
Association of Cognitive and Behavioural Therapies, Maastricht. 

David, D., 2002, Irrational beliefs : Schema or appraisal ? , Congress of the European 
Association of Cognitive and Behavioural Therapies, Maastricht. 


1.3. PREMII ŞI DISTINCŢII ACADEMICE RELEVANTE OBŢINUTE 
DE DIRECTORUL DE PROIECT 


Premiul întâi pentru lucrarea prezentată (Memoria şi învăţarea implicită) la Prima 
Conferinţă Naţională de Ştiinţe Cognitive, Ilieni, 1996, Asociaţia de Ştiinţe Cognitive 
din România. 

Premiul oferit de Ministerul Educaţiei şi Cercetării din România pentru cercetare în 
psihoterapie, 1999. 

Premiul „Summer Fellow” oferit de Albert Ellis Institute for Rational Emotive Behavior 
Therapy, SUA, pentru training în REBT, 2000. 

Postdoctoral Award (intervenţii cognitiv-comportamentale în cancerul de sân), Mount 
Sinai School of Medicine, New York, 2001-2002. 

Premiul CNCSIS - In Hoc Signes Vinces, 2003. 

Premiul Universităţii „Babeş-Bolyai” - „Merit în Cercetarea Ştiinţifică”, 2003. 

Premiul „Henry Guze” pentru cea mai bună lucrare ştiinţifică publicată în 2003, Society 
for Clinical and Experimental Hypnosis, SUA, 2003. 

Premiul Universităţii „Babeş-Bolyai” - „Merit pentru Dezvoltarea Instituţională”, 2004. 


1.4. GRANTURI RELEVANTE OBŢINUTE DE DIRECTORUL DE PROIECT 
DIN DIVERSE SURSE 


Grant 1. Programul de cercetare al Fundaţiei „McDonnell” (SUA) (1998, 2001): The 
advancement of Psychology in Romania. Director pentru două proiecte de cercetare/ 
granturi : 
a) Impactul uitării intenţionate asupra memoriei implicite şi explicite ; o analiză 
experimentală critică, 1998 (2000 $) ; 
b) Memoria implicită ; remarci după un deceniu de controverse, 2001. 


Grant 2. Fundaţia Soros pentru o Societate Deschisă din România - suport financiar 
pentru organizarea Şcolii Internaţionale de Vară în Terapia Cognitiv-Comportamentală şi 
Hipnoterapia Tulburărilor de Anxietate şi Evaluare Dinamică, 1997, director de proiect. 


Grant 3. Grant postdoctoral (Fellow) la Mount Sinai School of Medicine, New York, 
2001-2002 (cancer şi psihoterapie). 


Grant 4. Albert Ellis Institute, New York, 7he efficacy of REBT for major depressive : 
A multisite randomized clinical trial (2003-2005). 


Notă : Conform GECP, grantul are 28,5 puncte. 


COLLEGIUM. Psihologie 


au apărut: 


Adrian Neculau (coord.) - Psihologie socială. Aspecte contemporane 

Andrei Cosmovici - Psihologie generală 

W. Doise, J.-C. Deschamps, G. Mugny - Psihologie socială experimentală 

Adrian Neculau, Gilles Ferreol (coord.) - Minoritari, marginali, excluşi 

Constantin Cucoş - Minciună, contrafacere, simulare. O abordare psihopedagogică 
Mielu Zlate (coord.) - Psihologia vieții cotidiene 

R.Y. Bourhis, J.-P. Leyens (coord.) — Stereotipuri, discriminare şi relații intergrupuri 
Serge Moscovici - Psihologia socială sau maşina de fabricat zei 

Adrian Neculau (coord.) - Câmpul universitar şi actorii săi 

Adrian Neculau (coord.) - Psihologia câmpului social. Reprezentările sociale 

J]. Barus-Michel, F. Giust-Desprairies, Luc Ridel - Crize. Abordare psihosocială clinică 
Andrei Cosmovici, Luminiţa Iacob (coord.) - Psihologie şcolară 

Şerban Ionescu - Paisprezece abordări în psihopatologie 

Serge Moscovici (coord.) - Psihologia socială a relaţiilor cu celălalt 

Willem Doise, Gabriel Mugny - Psihologie socială şi dezvoltare cognitivă 

Ana Stoica-Constantin, Adrian Neculau (coord.) - Psihosociologia rezolvării conflictului 
Andre Sirota - Conduite perverse în grup 

Adrian Neculau, G. Ferr6ol (coord.) - Psihosociologia schimbării 

Mircea Miclea - Psihologie cognitivă. Modele teoretico-experimentale 

Mielu Zlate - Psihologia mecanismelor cognitive 

Gilles Ferrâol (coord.) — Identitatea, cetățenia şi legăturile sociale 

Mielu Zlate - Introducere în psihologie 

Ion Dafinoiu — Elemente de psihoterapie integrativă 

Eva Drozda-Senkowska - Psihologia socială experimentală 


Cornel Havârneanu - Cunoaşterea psihologică a persoanei. 
Posibilităţi de utilizare a computerului în psihologia aplicată 


Steve Duck - Psihologia relațiilor interumane. Teorie, concepte şi noțiuni fundamentale 
Valentin Clocotici, Aurel Stan — Statistică aplicată în psihologie 

Gilles Ferrsol (coord.) — Adolescenţii şi toxicomania 

Adrian Neculau (coord.) - Analiza şi intervenţia în grupuri şi organizații 


Pierre De Visscher, Adrian Neculau (coord.) - Dinamica grupurilor. Texte de bază 
Mihaela Roco - Creativitate şi inteligență emoțională 

Jean Delacour - Introducere în neuroştiințele cognitive 

Ion Dafinoiu - Personalitatea. Metode de abordare clinică : observaţia şi interviul 
Septimiu Chelcea - Un secol de cercetări în psihosociologie 

Aurel Stan - Testul psihologic. Evoluție, construcţie, aplicaţii 


Dan Goglează - Psihoterapia ca relaţie a schimbării individuale. 
Strategii, cazuri, soluții, comentarii 


Alex Mucchielli - Ara de a influenţa. Analiza tehnicilor de manipulare 
Michel-Louis Rouquette - Despre cunoaşterea maselor. Eseu de psihologie politică 
Vincent Yzerbyt, Georges Schadron - Cunoaşterea şi judecarea celuilalt 

Mihai Kramar - Psihologia stilurilor de gândire şi acțiune umană 

Jean-Claude Abric - Psihologia comunicării. Teorii şi metode 


Şerban Ionescu, Marie-Madeleine Jacquet, Claude Lhote - Mecanismele de apărare. 
Teorie şi aspecte clinice 


Ştefan Boncu - Psihologia influenţei sociale 
Daniel Gaonac”h, Pascale Larigauderie - Memorie şi funcționare cognitivă 
Bruna Zani, Augusto Palmonari - Manual de psihologia comunităţii 


Ion Dafinoiu, Jen Lâszl6 Vargha - Hipnoza clinică. Tehnici de inducție. 
Strategii terapeutice 


Adrian Neculau (coord.) - Manual de psihologie socială 

Mihaela Vlăsceanu - Organizaţii şi comportament organizaţional 

Iolanda Mitrofan (coord.) - Cursa cu obstacole a dezvoltării umane. 
Psihologie, psihodiagnoză, psihoterapie centrată pe copil şi familie 

Constantin Enăchescu -— Tratat de psihanaliză şi psihoterapie 

Jacques Montangero - Vis şi cogniție 

Constantin Enăchescu -— Tratat de psihosexologie 

Roy Schafer - Interpretarea psihanalitică a testului Rorschach 

Patrick Rateau - Metodele şi statisticile experimentale în ştiinţele umane 

Ivana Markovâ - Dialogistica şi reprezentările sociale 

Zoltân Bogâthy (coord.) - Manual de psihologia muncii şi organizațională 

Dorina Sălăvăstru - Psihologia educației 

Mielu Zlate - Leadership şi management 

Constantin Enăchescu - Tratat de igienă mintală 

Mielu Zlate - Tratat de psihologie organizațional-managerială 

Ticu Constantin - Evaluarea psihologică a personalului 


Ana Stoica-Constantin - Conflictul interpersonal. Prevenire, rezolvare 
şi diminuarea efectelor 


Alex Mucchielli — Arza de a comunica. Metode, forme şi psihologia situațiilor de comunicare 
Nicolae Mitrofan, Laurenţiu Mitrofan - Testarea psihologică. Inteligența şi aptitudinile 


Ion Dafinoiu, Jen6-Lâszl6 Vargha - Psihoterapii scurte. Strategii, metode, tehnici 
Constantin Enăchescu - Tratat de teoria cercetării ştiinţifice 

Vasile Cernat - Psihologia stereotipurilor 

Marius Milcu - Psihologia relațiilor interpersonale 

Constantin Enăchescu - Tratat de psihopatologie 

Romeo Zeno Creţu - Evaluarea personalității 


Gerald Matthews, Ian J. Deary, Martha C. Whiteman - Psihologia personalității. 
Trăsături, cauze, consecințe 


Daniel David - Psihologie clinică şi psihoterapie. Fundamente 
Mihai Curelaru - Reprezentări sociale 
Daniel David - Metodologia cercetării clinice. Fundamente 


în pregătire : 
Dennis Howitt, Duncan Cramer -— Introducere în SPSS pentru psihologie 
Ana Muntean - Psihologia dezvoltării umane 


Zoltân Bogâthy (coord.) - Manual de tehnici şi metode în psihologia muncii 
şi organizaţională 

